
NICK VAN GALEN îşi făcea anevoie loc prin puzderia de 
hippies care popula Dam-ul, mai precis platoul din faţa 
greoiului Palat Regal din Amsterdam. Îşi dăduse întâlnire la 
un local chinezesc de pe „Rokin” cu Boby Varlam, un tânăr 
din diaspora românească, de care nu ştia nici el de ce se 
ataşase ca de un prieten vechi şi încercat. Cercetă cadranul 


ceasului-brăţară şi constată că mai avea cam un sfert de 
oră până la vremea fixată pentru această întâlnire. Işi 
încetini paşii. Până la bistro-ul chinezesc n-avea de mers 
mai mult de o sută de metri. Ca să nu mai consume din 
minutele ce le avea în plus începu să-şi plimbe privirea 
peste „fauna” care mişuna chiar vizavi de vestita catedrală 
„Nieuwe Kerk“, unde se încoronase regina Wilhelmina în 
1898, apoi luliana - 50 de ani mai târziu. Nick van Galen nu 
avea pretenţii de sociolog dar se întreba totuşi dacă aceşti 
tineri nonconformişti manifestau „un protest timid, naiv, 
lipsit de orizont, împotriva societăţii de consum”, ori 
fenomenul trebuia pus în legătură cu „dificultăţile complexe 
pe care le ridică viaţa modernă” în faţa unor „tineri fragili 
sufleteşte şi impresionabili”, deloc rezistenți la rigorile 
„mMalaxorului social” care macină existenţa. Şi-n timp ce-şi 
rememora asemenea citate privea cu milă şi înţelegere la 
fetele şi băieţii cu vădit aspect de vagabonzi, care-şi căutau 
un loc sub soare. Dar nici vestimentația fistichie, nici 
gesturile, nici limbajul lor nu i se păreau vulgare. Il amuza 
fiecare „actor” de pe această imensă scenă, sub cerul liber, 
care îşi crea şi-şi juca rolul. „Dacă lor le place, dacă se simt 
bine, n-au decât să continue”, îşi zise el înţelegător. La 
urma-urmei nu deranjau decât privirile elitei protestante 
din această metropolă a Mării Nordului. Pentru că tinerii 
hippies erau paşnici şi-n felul lor disciplinaţi. Puteai trece 
prin mijlocul lor fără teama de-a fi bruscat, agăţat ori jefuit. 
Încât vigilenta poliţie a Amsterdamului rar îşi trimitea 
patrulele aici. În schimb pe arterele şi străzile care porneau 
din Dam, ochii de Argus ai acestor vajnici apărători ai 
„tihnei olandeze“ erau la post. Şi-un fapt ce se va petrece 
chiar în clipele următoare va confirma această constatare. 
Pe trotuarul larg de pe „Rokin“, două reprezentante ale 
sexului frumos îşi unduiau mersul în faţa lui Nick van Galen. 
Erau amândouă îmbrăcate în negru. Evident, se aflau în 
doliu. Cea mai în vârstă, probabil mama, purta o rochie 
simplă, elegantă, din mătase naturală. Cealaltă, mult mai 
tânără, posibil fiica, era într-o bluză largă, cu mâneci 
chimono, la modă în vara anului de graţie 1989, şi nişte 


pantaloni din aceeaşi mătase neagră, lucitoare, ce 
aminteau de şalvarii cadânelor din seraiurile otomane. 
Părul negru al presupusei mamei începuse a fi înspicat, pe 
când buclele galben-roşcate ale celei tinere aveau străluciri 
arămii. Ceea ce le asemănă însă erau siluetele de 
manechin, precum şi mersul uşor, ca o plutire. Mergeau la 
braţ şi-şi vorbeau cu însufleţire. In acest turn al lui „Babel”, 
unde se auzeau mai toate graiurile de pe pământ, limba 
folosită de cele două femei în doliu suna totuşi inedit pe 
cunoscuta arteră a Amsterdamului. Olandezul ciuli urechile. 
Şi nu mică-i fu mirarea auzind-o pe tânăra „cadână” rostind 
în „dulcele grai românesc”; 

— Ai avut o idee nemaipomenită, mamă! 

Dar tot în clipa aceea mama, în loc de răspuns, slobozi 
un țipăt scurt, de spaimă. Atunci văzu şi Nick van Galen un 
tânăr mulatru, cu o imensă claie de păr pe creştet, care 
smulse poşeta din mâna femeii mai în vârstă şi-o zbughise 
ca din puşcă pentru a-şi pierde urma. Nick nu mai stătu în 
cumpănă. Luându-şi avânt ca la o cursă de „100 metri 
plat”, fostul sprinter pe pistele de atletism trecu ca o 
săgeată pe lângă cele două femei şi se avântă pe urmele 
pungaşului. Cel urmărit, simțind pericolul, aruncă o privire 
speriată în urmă. lar când zări silueta înaltă, atletică, a lui 
Nick van Galen, iuți fuga. Dar distanţa dintre făptaş şi 
urmăritorul său se micşora văzând cu ochii. Tânărul 
mulatru, mult mai scund, nu putea concura cu 
picioroangele de cocostârc ale urmăritorului său. Şi astfel, 
la primul colţ de stradă, azvârli poşeta furată sub o maşină 
parcată lângă trotuar şi se făcu nevăzut pe-o arteră mult 
mai îngustă înţesată de trecători. Nick decise să nu-l mai 
urmărească. Se opri lângă automobilul parcat şi se aplecă 
să culeagă poşeta azvârlită de făptaş. Apoi cu un aer 
triumfător, ieşi în întâmpinarea celor două femei. Din fugă 
mai înregistrase un fapt; i se păruse că făptaşul era urmărit 
în continuare de doi bărbaţi tineri. „Complici sau poliţişti?” 
se întrebă Nick. Nu era exclus să fi fost totuşi doi poliţişti în 
civil. Era în obiceiul celor ce asigurau ordinea publică în 
această „Veneţie a Nordului”, străbătută de 300 de canale, 


să trimită şi asemenea paznici amestecați în forfota 
puhoiului de turişti străini care invada oraşul mai ales în 
lunile de vară. Or, întâmplarea în care se implicase spontan 
Nick van Galen se petrecea chiar în mijloc de iulie când, din 
zece trecători care călcau pasajele de la „Rokin”, „Damrak” 
şi mai cu seamă de pe „Kalverstraat”, abia dacă unul era 
autohton. 

Prima care ajunsese gâfâind lângă Nick fu tânăra în doliu. 
Faţa, ovală, arămie, punctată de pistrui discreţi conferea 
celei ce abia îşi trăgea sufletul, săltându-şi în ritm sacadat 
sânii frumoşi, un farmec deosebit. Se adresă, în flamandă, 
cu ochii sclipind de bucurie, salvatorului. 

— Domnule!... Cum să vă mulţumesc? 

Spre surprinderea ei, bărbatul tânăr, înalt de peste un 
metru nouăzeci, cu umeri laţi şi piept bombat de muşchi 
puternici, îi replică în româneşte zâmbindu-i cuceritor. 

— E obligatoriu? 

Tânăra rămase uluită. Întâi, de unde ştia „domnul” care o 
domina cu statura sa de atlet că ea cunoştea acest grai 
dunărean? În al doilea rând, prin ce întâmplare ajunsese 
„goliatul” care o cerceta cu nişte ochi albaştri, pătrunzători, 
să stăpânească atât de corect limba ei maternă. Pentru că 
nu-i sunase deloc străin accentul din replica acestuia. 

— Ce vă miră? observă Nick în continuare. 

— Totul! recunoscu tânăra sincer. 

Între timp ajunsese lângă ei şi cea de-a doua femeie în 
doliu. Era palidă, respira anevoie, iar ochii negri, adumbriţi, 
aveau o lucire stranie. | se adresă lui Nick fireşte în 
flamandă; 

— Domnule!... Ne-aţi salvat!... 

Condescendent el replică tot în româneşte; 

— Nu mi-am făcut decât datoria, doamnă! 

— Cum?... Ce?... 

Femeia nu izbuti să ducă nici măcar o propoziţie simplă 
până la capăt. Surpriza, uimirea, o amuţiră de-a binelea. 
Nick zâmbi tinerei în doliu; 

— Scena nu vi se pare un pic desuetă? Are un iz de 
roman cavaleresc! 


— N-are importanţă! îi răspunse aceasta cu un surâs 
fermecător. Mie-mi place! 

Privirile li se întâlniră scurt, electrizant. Se simţiră 
deopotrivă străbătuţi de acelaşi fior. Nu era un „coup de 
foudre'', pe care-l cunoscuseră fără îndoială şi unul şi altul. 
Era ceva mult mai liniştit, dar profund. Sau aşa cel puțin li 
se părea. Desprinzându-şi privirea din sfera de atracţie a 
ochilor ei mari, cu luciri de jad, Nick se înclină reverenţios 
către femeia mai în vârstă; 

— Dacă-mi permiteţi, aş vrea să dezvălui identitatea 
„cavalerului rătăcitor” din faţa dumneavoastră. 

— Am fi încântate, îl încurajă aceasta. 

— Nickanor van Galen, pentru intimi Nick, coproprietar al 
unei agenţii de turism internaţional de aici din Amsterdam. 

Fără să vrea, tânăra izbucni în râs. Mama o fulgeră cu o 
privire severă; 

— Ce-i aşa de hazliu? 

Nick sări imediat în ajutorul fiicei; 

— E firesc s-o amuze numele meu de botez... 
„Nickanor''... A fost dorinţa mamei mele... lar tata, care a 
iubit-o enorm, i-a făcut toate gusturile. 

— Aţi spus „a iubit-o“? observă doamna în doliu. N-o mai 
iubeşte? 

— Ba da, replică Nick. „D'outre tombe“! 

— Ooo! Vă rog să mă iertaţi! 

— Gafele sunt specialitatea mamei! interveni fiica pe un 
ton mai mult de îngăduinţă decât de reproş. Unele au 
devenit proverbiale! 

— Asta-mi dezvăluie puritatea sa sufletească, remarcă 
Nick curtenitor. 

„Specialista'' în gafe se înclină recunoscătoare. Fiica ei 
începu prezentările; 

— Noi ne, numim Ellerman... Mama... 

— Alexandra! se recomandă cea vizată. 

— Şi Monica, completă tânăra pistruiată. 

Nick îşi plimba privirile de la una la alta. Curios şi mirat în 
acelaşi timp. 

— Credeam că sunteţi românce sadea. 


—Mama este, îi preciză Monica, iar tatăl meu, după cum 
indică şi numele, a fost belgian. 

Nick ridică din sprâncene; 

— „A fost”? 

— După el purtăm doliu. 

— Condoleante! 

— Mulţumim! 

Stingherit oarecum de subiectul jenant pe care-l 
abordase, Nick arătă spre poşeta doamnei Alexandra 
Ellerman care se afla la el. 

— Nu vă mai este necesară? 

— Bă da! se grăbi aceasta să întindă mâna după 
disputatul obiect. Aici se află întreaga noastră avere. 

Nick ridică din sprâncenele-i stufoase; 

— Chiar aşa? 

Ferindu-se din calea privirilor lui nedumerite, Monica 
Ellerman rosti ca pentru sine; 

— E o poveste lungă şi tristă... Nu-i momentul să ne 
oprim acum, aici, asupra ei. 

Dar curiozitatea lui Nick van Galen abia fu stârnită; 

— M-aţi onora, cum nici nu vă închipuiţi, impărtăşindu- 
mi-o oricând şi oriunde. 

Fata îi căută privirea. Un val de duioşie îi năvăli în suflet. 
Jadul ochilor ei strălucea tot mai puternic, semn că abia-şi 
mai putea stăpâni lacrimile. Cuviincios, Nick se prefăcu a 
nu observa. Se adresă doamnei Ellerman; 

— Ne mai aşteaptă un lucru neplăcut. 

Aceasta ridică asupră-i frumoşii ochi negri; 

— Anume? 

— Va trebui să mergem la comisariatul de poliţie. 

— E absolut necesar? 

— Presupun! Şi, văzând îndreptându-se spre ei unul din 
cei doi tineri civili care porniseră in urmărirea făptaşului 
mulatru, adăugă; Ba sunt chiar sigur!... Tânărul domn care 
se apropie acum de noi cu fruntea năduşită de transpiraţie 
pariez mie la sută că-i poliţist. 

Incomodată de această perspectivă, doamna Ellerman 
ripostă; 


— Dar noi nu avem nicio pretenţie... Singura noastră 
dorinţă este de-a fi lăsate în pace. 

— Nu cunoaşteţi rigorile poliţiei olandeze, doamnă! 

Şi parcă pentru a confirma spusele lui Nick, tânărul domn 
în blugi, pantofi de tenis marca „Adidas“şi o bluză fistichie, 
cu mâneci scurte, se şi prezentă, ştergându-şi faţa asudată 
cu o batistă colorată; 

— Vă rog să mă iertaţi! Vorbiţi olandeza? 

— Flamanda! îi preciză Monica Ellerman cu un aer doct. 

— Corect! conveni noul venit. Şi, îndreptându-şi spatele, 
se recomandă; Sunt... 

— Vă cunosc, interveni brusc Nick van Galen. 

Flatat, polițistul îi răspunse; 

— Şi eu pe dumneavoastră!... Când eram elev vă 
urmăream cu sufletul la gură cursele de o mie cinci sute de 
metri. 

Încântată de cele aflate, Monica Ellerman se interesă; 

— Sportiv de performanţă? 

— Campion, domnişoară! îi răspunse vădit mândru 
tânărul poliţist. 

— Fost campion universitar, la atletism, ţinu Nick să 
precizeze. 

Monica Ellerman continuă să-l iscodească; 

—Presupun că n-aţi abandonat încă sportul? După cum 
aţi luat startul după pungaşul acela... 

— La treizeci de ani, scumpă domnişoară, „passez, 
champion passé “! şi cu un uşor suspin de actor care 
părăseşte scena Nick van Galen se întoarse spre tânărul 
său admirator; 

— Cine-i de serviciu la birou? 

— Domnul locotenent König Willem. 

— Aaa! Fostul meu coleg de liceu!... Spune-i că le voi 
conduce personal pe aceste doamne la comisariat... Sunt 
convins că l-aţi prins pe pungaşul acela. 

— Se află în cătuşe, îl încredinţă polițistul. 

— O.K... În cel mult o jumătate de oră vom fi şi noi acolo. 


— Am înţeles, domnule! Polițistul se înclină spre cele 
două femei; Respectele mele, doamnelor! Făcu apoi 
stânga-mprejur. 

Amuzată, Monica Ellerman remarcă; 

— Numai înfăţişare de poliţist n-avea! 

Nick îi explică doct; 

— Pentru derutarea adversarului, scumpă domnişoară. 
Dar nu v-aş dori să încăpeţi vreodată pe mâinile unor 
asemenea „îngeri de pază“! 

— Oho! exclamă Alexandra Ellerman trezită brusc din 
tăcere. 

Nick aruncă spre doamna în doliu o privire cercetătoare. 

„De unde ştie? se întrebă el. O fi simţit vreodată chiar pe 
propria-i piele?“ 

Românca începea să-l intrige. De statură-mijlocie, cu o 
siluetă excepţional de bine conservată ( „,Precis ţine un 
regim alimentar sever“), cu un profil de efigie („O fi din 
neam boieresc?"), ten măsliniu, păr negru ce sporea în 
frumuseţe prin fire argintii învârstate parcă anume de un 
coafor iscusit, doamna Ellerman degaja distincţie prin 
vorbă, gesturi, prin întreaga ei ţinută. Copleşitor era mai cu 
seamă farmecul ei feminin. Cu toate acestea Nick van 
Galen îşi zise că ar trebui să fie ceva mai precaut. Putea fi o 
„pisicuţă blândă" cu nişte gheruţe periculoase. Trei lucruri îi 
dăduseră de gândit; atacul în plină zi, în centrul oraşului, 
asupra ei, de către un mulatru care nu i se păruse a fi un 
pungaş de duzină; apoi remarca sa atunci când şi-a 
recăpătat poşeta; „Aici se află întreaga noastră avere". Şi-n 
fine ezitarea, dacă nu chiar împotrivirea, de-a merge să dea 
o declaraţie la comisariatul de poliţie, deşi fusese victima 
unei asemenea agresiuni. 

„Dar să nu ne pripim”, îşi zise fostul atlet de 
performanţă. 

Mergea încadrat de cele două femei în doliu spre bistroul 
chinezesc unde-şi dăduse întâlnire cu Boby Varlam. 
Intârziase binişor la rendez-vous-ul cu tânărul reprezentant 
al diasporei româneşti, dar n-avea ce face. De vreme ce 
hotărâse să ia sub protecţia sa pe cele două femei în doliu 


socotea că trebuia să-şi ducă misiunea până la capăt. Însă 
nici pe Boby Varlam nu-l putea lăsa să aştepte zadarnic. 
Mai ales că acesta insistase mai mult ca oricând să se 
întâlnească în ziua respectivă. 

Deşi mai înaltă cu aproape o şchioapă decât mama sa, 
Monica Ellerman se simţea totuşi mică pe lângă „goliatul” 
care făcea eforturi vizibile să-şi scurteze paşii pentru a nu 
ieşi din „rând”. Avea senzaţia că Nick van Galen nu numai 
că domina femeile cu care avea de-a face, ci pur şi simplu 
le strivea. Cu toate acestea o tenta ideea de-a se lăsa 
„strivită” de-un asemenea bărbat. Lângă el fata se simţea 
protejată. Mai ales că se afla într-un moment în care avea 
mai mult ca oricând nevoie de sprijinul unui braţ puternic. 
Monica intuia că ceva nedefinit, dar periculos începuse a o 
învălui. Îi tulbura chiar somnul. Dar ce anume? Nu-şi putea 
da seama. Instinctul ei de apărare îi spunea însă că era 
timpul să se pună la adăpostul unui scut. lar „colosul” care 
mergea alături de ea, chinuindu-se să-şi potrivească mersul 
după paşii lor mărunți, i se părea a fi tocmai o asemenea 
pavăză pe care numai providenţa i-o scosese în cale. 

Zărindu-l pe Nick, prin vitrină, îndreptându-se către 
localul chinezesc, însoţit de două „distinse doamne”, Boby 
Varlam aruncă pe masă cei câţiva guldeni datoraţi pentru 
berea  „Heineken” consumată până atunci şi ieşi să 
întâmpine imprevizibilul grup. 

— Hei, Nickanor! 

Era o badinerie a lui Boby Varlam pe care Nick i-o 
îngăduia. Pe altul poate s-ar fi supărat. Pentru că numele cu 
care îl procopsise maică-sa la botez, o brăileancă autentică, 
nu-l încânta defel. | se părea chiar caraghios, deşi în 
calendarul  creştin-ortodox figura printre sfinţi şi era 
sărbătorit, alături de Prohor, Timon şi Parmena, în ziua de 
28 iulie, zi în care se şi născuse de altfel unicul copil al 
căpitanului de vapor Jan van Galen. 

— Scuze! făcu Nick către noul venit. După cum vezi... 

— Văd! replică Boby Varlam, salutând cu o uşoară 
aplecare a capului pe cele două însoţitoare ale prietenului 
său. E cazul să mă recomand şi să le sărut mâinile? 


— Mai întrebi? 

Firea deschisă, comunicativă, a lui Boby Varlam, făcu o 
bună impresie asupra „distinselor, doamne”. Ţinuta sa era 
simplă. Cizmuliţe de piele cu vârful ascuţit şi tocuri ceva 
mai înalte - tânărul era mult mai scund decât Nick -, un 
pantalon clasic, gri, uni, şi-o bluză imprimată cu arabescuri 
discrete. lar părul şaten, bogat, buclat, stropit c-un spray la 
modă, alcătuia o coamă nu ostentativ de mare. Din 
întreaga lui ţinută reieşea clar că tânărul reprezentant al 
diasporei româneşti era un individ aşezat, măsurat la vorbă 
şi gesturi, cu o educaţie aleasă şi bun simţ. Ovalul feţei, 
împodobit cu o mustață frumoasă, avea trăsături regulate. 
lar ochii căprui erau deosebit de vioi şi de expresivi. Când 
le auzi pe cele două „distinse doamne” adresându-i-se în 
româneşte lui Boby Varlam făcu ochii mari. Prietenul său 
Nickanor era pus în acea zi pe „surprize”. Nu numai că-l 
făcuse să aştepte în bistroul chinezesc circa trei sferturi de 
oră - era de obicei punctual ca un neamţ -, dar venise la 
întâlnirea stabilită cu două femei frumoase care pe 
deasupra mai vorbeau şi româneşte. In afară de părinţii săi, 
Boby Varlam nu putea conversa în graiul său natal, în 
„megapolisul” de la Marea Nordului, decât cu Nick van 
Galen. De ceilalţi români, puţini câţi erau, se ferea cât 
putea. Nu ştia nici în ce „ape se scăldau” nici „ce hram 
purtau”. Suspiciunea era starea de spirit care domnea 
printre conaţionalii săi atât în ţară cât şi peste hotare. Şi 
totuşi... Dar să nu anticipăm. 

— Boby, dragă, i se adresă Nick, mi-e teamă că întâlnirea 
noastră de astăzi e ratată... Trebuie să le însoțesc pe 
aceste frumoase doamne la comisariatul de poliţie... Cu 
puţin timp în urmă asupra dumnealor s-a comis o tentativă 
de jaf ziua-n amiaza mare şi-n plină stradă. 

— Cum e posibil? 

— Asta ne întrebăm şi noi. 

— În acest caz... 

— Stabilim diseară, să zicem pe la zece, o nouă 
întâlnire... Mă suni tu acasă? 

— De bună seamă! Şi-aş vrea să-ţi repet că e ceva care... 


— Arde? îl completă Nick pe un ton glumeţ. Atunci pe 
diseară! 

— O.K.! 

După ce-şi luă rămas bun de la ineditul „trio“ care se 
îndrepta spre un „Nissan“ aflat în parcajul din apropiere, 
Boby Varlam mai rămase câteva clipe în loc pentru a 
conduce cu privirea pe cele două femei în doliu. Pe gustul 
lui era mai degrabă mama. „Păcat că nu are zece ani mai 
puţin”, îşi zise tânărul care numai ce împlinise 26 de ani. 


x 


Willem König tocmai sfârşise instruirea patrulei alcătuită 
dintr-o blondă rumeioară, polițistă în uniformă, şi un 
zdrahon tânăr, tot în uniformă, cu o lăţime a umerilor 
impresionantă, când se pomeni în încăpere cu „trio“-ul de 
care se despărţise ceva mai înainte Boby Varlam. 

— Hello, Nick! 

— Salut, generale! 

Înainte de-a întinde mâna ofițerului de poliţie, Nick van 
Galen mai aruncă o ocheadă fetei cu obrajii ca piersica, în 
fustă dreaptă, bleumarin, lungă până la genunchi, în bluză 
albă, imaculată, cu o cravată şi-o pălăriuţă tot de culoarea 
fustei, bineînţeles cu insignele poliţiei olandeze pe mânecă, 
pe piept, dar şi cu o pereche de cătuşe plus un toc de pistol 
prinse de centura lată, din piele, care-i strângea mijlocelul. 
Aceeaşi curiozitate, manifestată însă mult mai discret, o 
dovediră şi distinsele doamne care îl însoțeau pe Nick. Insă 
tânăra polițistă nu le acordă nicio atenţie. Se mulţumi să 
zâmbească amical şefului ei si cu un salut milităresc, nu 
lipsit de cochetărie, îşi anunţă plecarea în misiune. 
Însoţitorul ei, mai greoi în mişcări, se rezumă la un salut 
scurt, cu mâna ridicată alene până la jumătatea drumului 
către frunte. După ieşirea patrulei din încăpere, ofiţerul de 
poliţie se grăbi să vină în întâmpinarea noilor veniţi. 
Arătând cu capul spre-uşă, Nick se adresă fostului său coleg 
de liceu; 


— Cum vă descurcaţi cu poliţia asta în „fuste“? 

— Excelent, îl încredinţă ofiţerul. Borfaşii preferă să aibă 
de-a face mai degrabă cu bărbaţii decât cu „fustele”. 

— Dau tare? 

— Fără milă! 

Nemaistăpânindu-şi curiozitatea, Alexandra Ellerman 
interveni; 

— Mă iertaţi dar... duduia respectivă mi s-a părut destul 
de fragilă. 

— Te înşeli, mamă, interveni fiică-sa. Sunt nişte karatiste 
de primă mână. 

— Aşa este, confirmă ofiţerul. Sunt excelent pregătite 
pentru orice situaţie şi orice gen de adversar. 

— Trag şi cu pistolul? insistă doamna Ellerman. 

— Când e cazul... Şi iarăşi vreau să vă avertizez că nu 
prea greşesc ţinta! De obicei, însă, nu le trimitem în misiuni 
foarte periculoase... Avem în vedere şi perpetuarea speciei 
umane. 

— Doar n-o să-mi spuneţi că întemeiază şi familii? 

— De ce nu? 

Monica Ellerman interveni din nou, agasată de 
insistenţele mamei sale; 

— Incetează, te rog! 

— E o profesiune ca oricare alta, mai ţinu ofiţerul de 
poliţie să adauge. După orele de serviciu se duc şi ele 
acasă unde îşi schimbă uniforma cu „une robe de 
chambre” şi intră în rolul de iubită, logodnică, soţie, mamă. 

Pe un ton glumet Nick trase concluzia; 

— Vai de partenerul care nu le intră în voie!... 

Ofiţerul protestă; 

— Ei, nici chiar aşa!... Sau vorbeşti din proprie 
experienţă? 

— Regret, dar polițistă încă n-am „cunoscut. 

Atmosfera devenise caldă, aproape intimă, datorită firii 
vesele, comunicative, a lui Nick van Galen. Monica Ellerman 
nu-şi mai dezlipea ochii de pe chipul lui prelung, luminat 
de-un zâmbet „ á la Gary Cooper”. Mama ei însă reluă 
discuţia cu ofiţerul de poliţie; 


— Un „trimis” al dumneavoastră ne-a cerut pe un ton 
politicos, dar hotărât să ne prezentăm aici, la comisariat. 
Putem afla pricina acestei „invitaţii”? 

Tonul ei tăios surprinse atât pe ofiţer, cât şi pe Nick. lar 
fiică-sa se mulţumi să facă un gest de lehamite. 

— Doamnă, rosti ofițerul conciliator, nu sunteți 
dumneavoastră victima unei agresiuni comise în urmă cu o 
oră şi jumătate pe Calea Rokin? 

— A fost doar o simplă tentativă căreia eu, personal, nu i- 
am dat nicio importanţă, răspunse glacial doamna 
Ellerman. 

Fără a-şi pierde răbdarea, ofiţerul îi aminti; 

— Dacă prietenul meu Nick van Galen nu se afla 
întâmplător în spatele dumneavoastră sunt convins că i-aţi 
fi dat „o importanţă”. 

Tuguindu-şi buzele subţiri, doamna Ellerman conchise; 

— Mi-am exprimat de la început recunoştinţa pentru 
intervenţia sa atât de oportună... Sau e nevoie de ceva mai 
mult? 

— Mamă! intgrveni Monica Ellerman revoltată. 

— Te poftesc să stai la locul tău, ripostă violent 
Alexandra Ellerman. La vârsta şi experienţa mea de viaţă 
judec altfel lucrurile decât o tânără ca tine care-şi închipuie 
că tot ce zboară se mănâncă. Cu sclipiri mânioase în 
frumoşii ei ochi negri se adresă din nou poliţistului; Mai 
doriţi ceva? 

— Alături, răspunse acesta calm, se află mulatrul care v-a 
atacat. 

— Asta vă priveşte! ripostă ea provocator. 

— Fără o declaraţie din partea victimei... 

—L-am avertizat şi pe „trimisul” dumneavoastră, ca şi pe 
domnul van Galen, că n-am nicio pretenţie, de niciun fel... 
În consecinţă, nu sunt dispusă să dau vreo declaraţie... 
Pentru o simplă spaimă, pe care am tras-o, nu-i nevoie să 
vârâţi un amărât de mulatru în închisoare. 

— Înţeleg că vreţi să-l eliberăm? 

— Bineînţeles!... Nu-i atâta suferinţă pe lumea asta? S-o 
mai sporim şi noi cu o victimă? 


Resemnat, polițistul întoarse ochii săi mici, cenușii, spre 
Nick; 

— În acest caz lucrurile se simplifică! 

Fosta stea a atletismului filosofă dezamăgit; 

— Omului poţi să-i faci rău cu forţa. Bine... 

Neluând în seamă replicile celor doi, doamna Ellerman se 
interesă pe un ton voit nepăsător; 

— Putem pleca? 

— Cum doriţi! replică ofiţerul dezamăgit. 

lritat de întreaga atitudine a „distinsei doamne”, Nick ar 
fi vrut să rămână pe loc. Dar cavalerul din el îl determină să 
intervină; 

— Pot să vă conduc? 

Alexandra Ellerman deveni iarăşi „o doamnă distinsă cu 
un zâmbet fermecător”; 

— Nu-i nevoie, domnule van Galen. Cunoaştem drumul... 
Şi încă o dată recunoştinţa noastră pentru purtarea 
dumneavoastră  „cavalerească”... Ne vom aminti 
întotdeauna cu plăcere de întâmplarea care v-a scos în 
calea noastră. 

Nick strânse moale palma subţire, cu degete lungi, pe 
care Alexandra Ellerman i-o întinse, ocolindu-i ostentativ 
privirea. Se întoarse apoi către Monica Ellerman. Aceasta 
era dezolată. Nick îşi apăsă buzele ceva mai mult decât s-ar 
fi cuvenit pe mâna pistruiată a fetei. Monica îi şopti; 

— Îmi pare nespus de rău! 

— Sper totuşi să ne mai vedem, îi strecură Nick. 

Cu înclinări scurte, protocolare, cele două femei în doliu 
îşi luară rămas bun şi de la ofiţerul de poliţie. Acesta le 
conduse politicos până la ieşire, grăbindu-se apoi să se 
înapoieze la masa de lucru. Şi-n timp ce răsfoia o agendă 
telefonică se adresă fostului său coleg de liceu; 

— Ce părere ai? 

— Bună! 

— Şi mie mi se pare o „glumă” bună! 

Nick îşi zicea că Willy König rămăsese acelaşi mucalit pe 
care-l cunoscuse în adolescenţă. Nici ca înfăţişare nu se 
schimbase prea mult. Purta aceeaşi tunsoare scurtă, de 


boxer - de altfel şi urcase în ring ca pugilist amator, - avea 
aceiaşi ochi mici, neastâmpăraţi, a căror privire vioaie abia 
răzbătea de sub arcadele groase, proeminente, şi acelaşi 
chip colţuros, căruia i se adăugase între timp o mustață 
stufoasă, de-o culoare indefinită; ceva între şaten şi blond 
decolorat sau colorat - iarăşi greu de precizat - de ţigările 
pe care le aprindea aproape una de la alta. 

— Eu n-o înţeleg! făcu Nick van Galen ca pentru sine. 

Willy îl cercetă scurt pe sub sprâncenele stufoase; 

— Pe cine? Pe mamă sau pe fiică? 

Nick izbucni în râs; 

— Eşti un pungaş! 

— Ce-ţi place la fată? continuă Willy să-l iscodească. 

— Nu ştiu, recunoscu Nick sincer. 

— Mama a fost şi a rămas o „parşivă”. 

— Posibil! 

— Ca să fiu sincer nu-mi displace. 

— Atunci de ce ai lăsat-o să plece? 

— Mi-e teamă că-i un peştişor marin care poartă ghimpi 
otrăvitori în aripioare. 

— Şi mie mi-a făcut aceeaşi impresie. 

— Cu toate acestea am s-o iau în „colimator”. 

— Serios? 

Ofiţerul de poliţie începu să se joace cu pixul de pe birou, 
învârtindu-l ca pe un titirez. Era modalitatea lui de a-şi 
concentra gândurile; 

— De ce crezi că a refuzat să dea o declaraţie? 

Nick ridică din umeri; 

— Nu-mi dau seama... Ascunde ceva? 

— Oricum nu-i dispusă ca poliţia să-şi vâre nasul în 
treburile ei. 

— Asta am intuit şi eu. 

— lar fata... Willy făcu o pauză anume pentru a vedea 
reacţia fostului său coleg de şcoală. Şi Nick ii aştepta într- 
adevăr continuarea cu privirea fixată pe buzele groase, 
senzuale. Acesta rosti în cele din urmă; Mi se pare curată. 

Fostul „star” al atletismului oftă a uşurare; 

— Bine ar fi! 


Continuând să învârtă pixul pe birou, cu o dexteritate de 
prestidigitator, Willy König ţinu să-şi mai avertizeze 
prietenul; 

— Înainte de a face alţi paşi pe „calea fericirii” către care 
te îmbie superbii ochi verzi ai domnişoarei Ellerman ar fi 
bine să treci pe la mine ca să mai stăm de vorbă. 

Nick încuviinţă. lar după ce părăsi comisariatul de poliţie, 
se îndreptă, la volanul maşinii sale, spre Amstelveen. 
Simţea că nu mai era de suportat vacarmul din vechiul 
Amsterdam ale cărui străzi seculare erau sufocate nu 
numai de pietoni, ci şi de automobilele care invadaseră 
fiecare locşor liber. În Amstelveen, orăşelul rezidenţial aflat 
cam la 10 kilometri de centrul Amsterdamului dar care 
practic st unise cu metropola, fostul alergător de pe pistele 
de atletism simţea că respira în voie. Şi nici nu era de 
mirare. Aici totul era nou, proaspăt, curat, civilizat. Vilele, 
blocurile mici ori masivele clădiri de peste zece etaje 
satisfăceau toate gusturile. În funcţie de veniturile lunare 
sau anuale oamenii îşi alegeau şi-şi mobilau locuinţa. lar 
prima lor grijă era confortul. Apoi - florile şi plantele 
ornamentale. Atât interioarele, cât şi exterioarele clădirilor 
erau ornate floral cu o ştiinţă ce amintea de „lkebana”. Aici 
în „hol-land“ (ţara din scobitură) predominante erau zilele 
mohorâte, cu ceaţă, burniţă ori ploaie. Din toamnă până-n 
primăvară omul nu mai scapă de un frig umed care-l 
pătrunde în toate încheieturile. Diferenţele de temperatură 
nu erau mari ca în zonele cu climat excesiv continental, dar 
monotonia vremii putea duce pe om la exasperare. De 
aceea locuitorii  „hol-land“-ului acordau atâta atenţie 
interiorului caselor. Pentru că în acest spaţiu îşi petrece 
olandezul cea mai mare parte din viaţă. 

Apartamentul lui Nick era situat într-un bloc de patru 
etaje de pe „Boothlaan“. Îl alesese mai mult pentru poziţia 
acestuia; livingul şi camera sa de lucru aveau ferestrele - în 
fapt nişte vitrine - aşezate să primească razele zgârcite ale 
soarelui de la răsărit până aproape de apus, iar dormitorul, 
baia şi bucătăria erau situate spre nord. Dar şi această 
ultimă latură avea farmecul ei. Prin fereastra de la 


bucătărie, (unde-şi prepara după reţete proprii ceaiul, 
cafeaua, felurite băuturi ori platouri cu gustări pentru 
musafirii ocazionali), Nick cerceta mai întâi cu privirea 
frunzişul lizierei crescute paralel cu blocul, pe toată 
lungimea acestuia, apoi gazonul veşnic verde al pajiştii pe 
care zburdau copii gălăgioşi. La marginea pajiştii se contura 
un heleşteu in a cărui undă liniştită se oglindea clădirea 
modernă a unui templu creştin, dar  locatarul 
apartamentului nu avusese curiozitatea să identifice cultul 
de care aparţinea. 

Amstelveenul era străbătut, ca de altfel întreaga ţară, de 
canale ce comunicau între ele. Apa canalelor era dulce, în 
ele  zbenguindu-se cârduri de rațe  semisălbatice, 
împrăştiate când şi când de agresivitatea unor păsări ceva 
mai mici, nordice, cu penaj pestriţ şi-un cioc ascuţit, se pare 
deosebit de periculos de vreme ce paşnicele rațe se fereau 
din calea lor ca de foc. Ici-colo îşi făcea apariţia şi câte o 
egretă cenuşie care îşi avea cuibul în vreo insuliţă din 
mijlocul apei. Lui Nick van Galen îi plăceau rațele. Erau 
păsări liniştite şi mai ales tăcute, spre deosebire de 
suratele lor din interiorul continentului, cu măcăitul lor 
insuportabil. Şi aproape în fiecare zi el se abătea până la 
marginea heleşteului pentru a le da câte ceva de mâncare. 
lar când se ducea să-şi petreacă „week-end-ul în bosban“ 
(pădurea-parc de la marginea oraşului), stătea minute în şir 
cu ochii aţintiţi la crapii din canale, graşi ca nişte purcei. 

Aceştia ieşeau fără jenă la suprafaţa apei luptându-se cu 
ratele pentru bucăţile de pâine aruncate de trecători. 

Fostul campion universitar era în felul său un 
contemplativ. Îi plăcea să hoinărească singur pe alei şi 
cărări  singuratice, lăsând gândurile să-i zboare 
nestingherite. Apoi se închidea în casă cu o carte bună în 
mână. 

— Eşti un leneş incurabil, îl apostrofa când şi când mama 
lui. Leit taică-tu! 

Polixenia van Galen avea şi n-avea dreptate. Pentru că 
atunci când pe fiul ei îl apuca, vorba ei, „furia leneşului”, 
făcea treabă temeinică. 


În afară de statura herculeană, şi ochii albaşţri, Nick mai 
moştenise de la tatăl său şi „spiritul de aventură”. 
Cutreierase până la cei treizeci de ani ai săi aproape 
întreaga lume. De la junglele ecuatoriale până la ghețarii 
arctici sau antarctici. Totul îl atrăsese. Nu avea calităţi de 
explorator, ci doar o neostoită sete de cunoaştere. ŞI 
încercatul navigator, tatăl său, îl trimisese în călătorii chiar 
din anii de şcoală. În fiecare vacanţă Nick însoțea grupuri 
de turişti cărora agenţia internaţională a lui Jan van Galen 
le înlesnea „cel mai captivant sejur” în Tibet, Insula Paştelui 
sau în oricare alt punct de pe globul pământesc încărcat de 
„Mistere şi exotism”. Ajuns la maturitate, van Galen jr. se 
cam plictisise de călătorii. Şi era în aşteptarea altui gen de 
aventură. Care anume? Greu de definit. Legăturile 
sentimentale jucaseră până atunci un rol secundar în viaţa 
lui. Nu era individul care să „cadă cloşcă după o fustă”. Il 
atinsese şi pe el de câteva ori câte un „coup de foudre” dar 
nicio reprezentantă a sexului frumos, oricât de „trăsnet” i 
se părea, nu izbutise să-l înfăşoare într-atât încât să-l 
poarte până-n faţa ofițerului stării civile. Cum simţea 
„pericolul”, Nick bătea imediat în retragere până dispărea 
definitiv din faţa „inamicului”. De data asta însă întâlnirea 
cu cele două femei în doliu i se părea a fi de bun augur. Il 
scosese din monotonia programului său cotidian de viaţă; 
orele de birou la agenţia de turism, apoi la tenis, la karate, 
antrenamentele  alternau, cu câte un spectacol, de 
preferinţă. Teatru sau operă, nelipsind piscina pentru înot şi 
sauna. Rar intra într-un local mai mult pentru întâlniri de 
afaceri ori revederea unui fost coleg de şcoală, de 
universitate, camarad de armată, şi se abătea cam o dată 
pe săptămână pe la clubul presei. Aici afla ultimele noutăţi 
şi cancanuri colportate de ziariştii care aveau acces în 
cercurile politice şi intelectuale. Nu ei erau cei care-i 
ridicaseră în „slăvi” performanţele sportive? Astfel fostul 
campion universitar se bucura în continuare de simpatia 
acestora. 

De treburile cotidiene ale agenţiei de turism se ocupa 
mai mult mama sa. Polixenia van Galen îşi supraveghea cu 


ochi de Argus funcţionarii. Si treburile mergeau bine, 
afacerile prosperau, iar fiul şi asociatul ei adăsta mai puţin 
la birou. El era însă cel care investiga „piaţa” şi atrăgea cei 
mai profitabili clienţi. Pentru aceasta şi fusese de altfel 
pregătit de cei doi părinţi; îl trimiseseră să urmeze cursurile 
universitare de „public management relation” ca şi de limbi 
străine. lar tânărul nu-şi dezamăgise părinţii. Moştenise de 
la maică-sa o memorie fenomenală şi-o excelentă „ureche” 
pentru însuşirea graiurilor europene mai importante. Era 
socotit în cercurile pe care le frecventa un adevărat 
fenomen. Nu-i vorbă că şi lipsa de interes a occidentalilor 
pentru alte graiuri decât cele 2-3 de largă circulaţie 
internaţională ajutase la sporirea faimei lui van Galen jr. 
Fosta „stea” a atletismului conducea totuşi elegantul său 
„Nissan” cu precauţie. Respecta toate indicatoarele rutiere 
şi nu uita să-şi pună centura de siguranţă. Cu echipajele de 
la „circulaţie” nu era de glumit. Apăreau ca din senin taman 
când făceai o „depăşire” incorectă sau o „trecere“interzisă. 
Nemaivorbind de nerespectarea „vitezei legale”. Dar Nick 
nu se grăbea. Mişcările de volan, clape, manete, pedale, le 
efectua automat, în virtutea unor gesturi devenite reflexe. 
In acest timp gândurile sale zburau înapoi spre centrul 
Amsterdamului. Oare ce făceau în clipele acelea „distinsele 
doamne” din Antwerpen? Nu? Parcă aşa reţinuse el; 
Antwerpen (pentru flamanzi) sau Anvers (pentru, valoni) 
era oraşul lor de reşedinţă. Nici măcar nu era departe. In 
circa două ore, pe „autoroute”, putea fi cu „Nissan“-ul său 
acolo. Adresă? Telefon? Nimic! Doamnei Alexandra 
Ellerman nu-i scăpase nicio referire de această natură, iar 
Monica n-avea, după câte se părea, practica strecurării pe 
furiş măcar a unui număr de telefon. Erau oare într-adevăr 
mamă şi fiică? Nu arătau a avea nimic comun. Făceau parte 
din tipuri umane cu totul deosebite. Mama - o meridională 
sadea, iar fiica - o nordică. De obicei fetele seamănă cu 
taţii. Se putea deci ca Monica să fie cu adevărat „fiica lui 
Pierre Ellerman”. Dar să nu fi „îimprumutat” chiar nimic de 
la mamă? Nici măcar gesturi, mimică, fire? Ciudată lipsă de 
asemănare. Pe de altă parte îi convenea această excepţie. 


Nu-şi putea explica de ce, dar faptul era cert; Alexandra 
Ellerman îi fusese antipatică chiar din prima clipă. Totul la 
ea i se păruse prefăcătorie. O „actriţă” care-şi învățase bine 
rolul şi-l interpreta fără cusur. Ce taine ascundea „distinsa 
doamnă”? Înclina să-i dea deplină dreptate lui Willy König; 
un peştişor cu ghimpi otrăvitori în aripioare. Ce purta cu ea 
în poşetă de interesase într-atât pe pungaşul acela de 
mulatru încât să se încumete a ataca în plină zi şi plină 
stradă? Bani? Nu-i venea a crede. Trecători ca ea nu purtau 
asupra lor sume mari de bani tocmai pentru a nu fi expuşi 
unor agresiuni în genul celei comise pe „Rokin” în cursul 
acelei zile. Carnetul de cecuri la purtător era ideal. Bijuterii? 
Nici atât. Erau cel mai lesne de descoperit de către poliţie şi 
cel mai greu de plasat. Atunci? Numai o hârtie - un 
document important! O afacere de spionaj? Posibil. „Se 
purta” şi spionajul economic, nu numai cel politic. 
„Interesant”! conchise Nick. Asta ar şi explica „rezerva” ei 
faţă de poliţia olandeză. 

Ajunsese in acest timp pe platforma din faţa clădirii sale, 
rezervată parcării. După ce găsi un loc mai convenabil 
pentru „Nissan”-ul său, coborî din maşină, încuie portierele, 
verifică portbagajul, mai reveni o dată la portiere, iar când 
porni spre intrarea în bloc tot nu era convins că lăsase 
maşina „în bună regulă”. Într-atât îl preocupa întâlnirea cu 
cele două „belgiene'. De obicei se oprea la cutia de scrisori 
de unde-şi lua corespondenţa o dată cu „reclamele”' de tot 
felul. De data asta însă nu-l mai interesa „„poşta" din acea 
zi. Nu aştepta nimic important. Nici liftul nu avu răbdare să- 
| aştepte. Porni pe scări sărind două trepte odată. Ce-l 
zorea nici el nu ştia. Datorită nerăbdării era cât pe ce să 
rupă cheia în broasca de la intrare. Dar nu dădu faptului 
nicio importanţă. Mai avea două chei de rezervă. Işi scoase 
repede pantofii din picioare şi-şi luă papucii moi, odihnitori, 
de casă. Erau „made in China". Deschise fără să ştie de ce 
uşa de la bucătărie şi abia după aceea simţi sete şi foame. 
Dar se mulţumi până una alta cu un pahar de juice de 
portocale. Şi-n timp ce cu o mână ducea paharul la gură cu 


cealaltă forma pe claviatura aparatului de telefon numărul 
de la „birou“. li răspunse maică-sa; 

— Hello, ma'am! 

— Pe unde umbli, derbedeule! 

— Sunt acasă! 

— La ora asta? 

— Îhî! 

— Singur? 

— Deocamdată! 

— Dacă o ţii tot aşa ajungem la pepeni, băiete! 

Nick era obişnuit cu reproşurile mamei sale, de aceea nici 
nu le aborda vreo atenție. Ştia că era o defetistă din 
născare căreia îi plăcea să fabuleze pe tema celor mai 
negre perspective. Şi fantezia ei era dintre cele mai bogate. 
Fiul ei moştenise predilecţia pentru imaginar, numai că el 
era de un optimism contaminant. Maică-sa îi atrăgea mereu 
atenţia; „Să nu-ţi închipui că tot ce zboară se mănâncă”. El 
însă îi replica, aşa cum o va face şi acum, cu o vorbă 
şăgalnică; 

— Vreau să-ţi spun că turcii de aici fac afaceri mult mai 
bune cu pepenii decât noi cu turiştii. 

Dar Polixenia van Galen nu se dădu bătută; 

— Ilzmene pe călător, băiete! 

Vorbele ei de duh îl încântau de fiecare dată pe Nick. ŞI 
slavă Domnului, femeia adusese de pe meleagurile 
româneşti un sac plin pânâ-n vârf. 

— Ma'am... 

— Spune, dragul meu! 

Tonul Polixeniei se înmuiase pe dată. Nici nu se putea 
altfel. Băiatul era sânge din sângele ei. Şi nici nu era un 
copil prea rău. Mai făcea el câte o năzbâtie, ca cea de azi, 
de pildă, când lipsise de la birou fără s-o avertizeze, dar 
avusese probabil un motiv temeinic pe care ea îl simţise 
chiar din tonul cu care i se adresase. Era ceva nou pentru 
ea în vocea fiului ei şi inima mamei avu o uşoară tresărire. 

— Nu te supăra, dar azi n-am chef de nimic, îi împărtăşi 
el sincer. 

— Bine, băiatul mamei! 


—Te sărut! 

— Pa, iubitul meu! 

După ce aşeză receptorul în furcă (ea rămăsese fidelă 
aparatului clasic, cu disc, socotind că la cele cu claviatură 
se auzea mult mai prost), Polixenia van Galen rămase pe 
gânduri. Ceva nu era în regulă cu feciorul ei. Dar ce 
anume? Va vedea ea mai târziu. Deocamdată mai 
importanţi erau clienţii care mişunau prin încăperile 
agenţiei de turism internaţional. „Clienţii noştri, stăpânii 
noştri!” Dar undeva, într-un ungher mai ascuns al inimii ei 
de mamă, stăruia îngrijorarea. 

Nick, la rându-i, privea fix la paharul de juice golit doar 
pe jumătate. 

Gândurile lui erau îndreptate către o adresă exactă; 
Monica Ellerman. Oare ce făcea în clipa aceea? Era la masă, 
într-un restaurant, ori într-o cameră de hotel? Dar dacă 
„Scorpia” aia de maică-sa (pentru el Alexandra Ellerman se 
şi profila ca o viitoare „scorpie de soacră”) o fi luat-o pe sus 
şi-or fi de acum în drum spre Anvers? „Nu-i nimic! se 
consolă el. O caut până-n pânzele albe!” Nici nu se gândea 
la posibilitatea ca fata să nu-l mai dorească în preajma ei. 
Nu putea fi tot atât de prefăcută ca maică-sa... Doar şi Willy 
König remarcase; „Ea mi se pare curată!” Dar poţi să ştii? 
Câţi „îngeraşi” ca ea nu cochetaseră cu el şi-apoi, fără nicio 
explicaţie, îl trimiseseră la plimbare! La vârsta asta fetele 
au cele mai imprevizibile reacţii. Apropo? Câţi ani să aibă 
Monica Ellerman? 22-23? Niciodată nu s-a pricepui să 
evalueze cât mai aproape de adevăr vârsta cuiva. Dar ce 
importanţă aveau anii pe care-i număra ea? Era atât de 
tânără, de proaspătă şi de frumoasă! Se opri la ultima 
însuşire. Era într-adevăr frumoasă? Luată parte cu parte 
corespundea tiparului clasic de frumuseţe feminină; talie, 
mâini, picioare, profil, gură, ochi, podoabă capilară... Putea 
concura oriunde pentru „Miss X”. O frumuseţe banală 
totuşi. Din acest punct de vedere maică-sa era mult mai 
izbutită. Avea, folosind o expresie tipic românească, pe 
„vino-ncoa”. Pe când Monica nu aţâţa bărbaţii de la prima 
vedere. Aceştia îi înregistrau prezenţa ca pe ceva „bine 


făcut, dar obişnuit”. Lui Nick van Galen însă fata-i spusese 
mult mai mult. Verdele de jad al ochilor ei îi trimisese nişte 
săgeți care-i împunseseră inima până-n profunzime. Ce 
patimi abia stăpânite ascundea această privire feciorelnică? 
Ce plin al inimii stătea gata să se reverse asupra celui în 
stare să-i surpe zăgazul sufletesc? Apoi, pe neaşteptate, 
Nick se trezi la realitate; „Eşti un tâmpit!” se certă el. În 
clipa asta poate face „ochi dulci” altuia... Cine ştie ce 
„curvă de suflet” zace în ea? Doar e fiica mamei ei şi 
„aşchia nu sare departe de trunchi!” Dar când i se păru a 
trăi clipe de amară dezamăgire auzi soneria telefonului; 

— Alo! 

Un glas suav feminin. Pulsul lui Nick începu să se 
accelereze. Intuiţia îi spunea că era ea şi avu o inspiraţie de 
moment; 

— Nick van Galen la telefon! 

Vocea suavă întrebă în graiul lui Cervantes; 

— Vorbiţi spaniola? 

— De bună seamă, se grăbi el să răspundă. 

— Îmi îngăduiţi să vă comunic un număr de telefon? 

— AŞ fi fericit! strigă Nick entuziasmat. 

Vocea suavă îi dictă rar fiecare cifră pentru ca el să şi le 
noteze cu exactitate. După ce scrisese în agendă şi ultimă 
cifră, Nick se interesă; 

— De bună seamă e un telefon din Antwerpen? 

— Aţi intuit bine, îi preciză vocea suavă. 

— Şi cea mai potrivită oră când poate fi utilizat? 

— Zece dimineaţa! 

— M-aţi făcut fericit, exclamă Nick sincer. 

— Oare? îşi rosti îndoiala vocea suavă. Vă aştept! 
Astalavista! 

— Astalue! răspunse Nick automat. 

Convorbirea telefonică se întrerupse tot atât de brusc 
precum începuse. Durase doar câteva zeci de secunde. Dar 
lui Nick i se păruseră ore, zile... Era oare posibil şi aşa 
ceva? Ea să răspundă cu atâta promptitudine, arzătoarei 
sale dorinţi? Şi cât de firesc îi vorbise. lar el îi răspunşese la 
fel. Fără nicio reţinere, jenă, suspiciune... Comunicaseră 


unul cu altul ca doi vechi, foarte buni prieteni, care se 
cunoşteau ca pe propriile buzunare. Doamne, ai milă de 
îndrăgostiţii la prima vedere! Pentru că nu era o figură de 
stil. Era cea mai reală dintre realităţi. Dacă ar avea 
posibilitatea să se întâlnească chiar în clipa aceea, el îşi 
închipuia că s-ar fi aruncat unul în braţele celuilalt şi-ar fi 
murit sufocaţi de cel mai lung şi mai mistuitor sărut. 

Ochii îi căzură apoi pe agenda în care notase numărul ei 
de telefon. Ar fi vrut să-l înveţe pe de rost, dar memoria îl 
trăda în acele clipe. Îi venea să chiuie, să joace, să se dea 
de-a tumba. Temperament meridional moştenit de la 
maică-sa. Se întrebă apoi cum aflase ea numărul lui de 
telefon atât de repede? A, da! Ce prost era! Doar atunci 
când făcuse cunoştinţă cu cele două femei în doliu el, din 
obişnuinţă, îi oferise Alexandrei Ellerman, cartea de vizită. 
Şi, fără doar şi poate, în loc să i-o dea pe cea cu adresa 
firmei sale îi înmânase din grabă şi neatenţie cartonaşul cu 
adresa şi numărul de telefon „de acasă”. Numai aşa se 
explica totul. Îşi amintea bine că doamna Eilerman 
introdusese iute cartea sa de vizită in poşeta pe care el o 
salvase din mâinile mulatrului de parcă voia s-o ferească de 
privirile curioase ale fiicei sale. Dar se vedea treaba că 
Monica profitase de primul prilej ca să-şi vâre năsucul în 
poşeta mamei sale. „Cum-necum, fetiţa e a mea!” îşi zicea 
el mai încrezător ca oricând. 


x 


Soții Varlam erau tot mai îngrijoraţi de purtarea unicului 
lor moştenitor. Până in vara aceea n-avuseseră a-i reproşa 
nimic grav scumpului lor Boby. Fusese un copil buri, 
cuminte, silitor. Se născuse în Bucureşti şi crescuse acolo 
până la vârsta de şase ani. Familia Varlam ocupase un 
apartament modest în cartierul de vile vechi, elegante, ce 
se înşirau pe străzi cu nume de capitale europene. Era 
zestrea doamnei Varlam, fata popii Gheorghe Nicorescu din 


Proviţa. Dar cele mai frumoase amintiri din copilărie ale lui 
Boby Varlam erau verile petrecute la „Tataia Jojo“, în 
procopsită gospodărie a preotului prahovean. Avea să vină 
după aceea calvarul său olandez. Mircea Varlam, tatăl, era 
reprezentantul companiei româneşti de transporturi aeriene 
pe lângă al 5-lea aeroport european; Schipol, îşi luase 
bineînţeles ca ajutor - soţia. lar pe băieţel îl dăduse să 
urmeze cursurile primare la o şcoală din apropierea 
locuinţei lor din Amstelveen. Lesne de imaginat dificultăţile 
pe care trebuia să le învingă acest copil. Părinţii nu-l puteau 
ajuta pentru că şi ei învățau olandeza concomitent cu el. 
Băieţelul se dovedi însă dârz şi perseverent, fiind ajutat de- 
o bună memorie şi de-o inteligenţă sclipitoare. Pe deasupra 
norocul îi scosese în cale o învăţătoare cu „chemare” 
pentru misiunea de dascăl. Femeie inimoasă, aceasta 
stătea după orele de curs ca să-l mediteze benevol pe 
„Puiul” de roman. De altfel, din sumele zgârcite cu care 
onora compania română de transporturi aeriene serviciile 
celor doi salariaţi ai săi, aceştia nu-şi puteau permite să 
plătească pentru copil un meditator special. Spre bucuria 
soţilor Varlam, însă, eforturile conjugate ale copilului lor şi- 
ale inimoasei învăţătoare aveau să dea roadele scontate. 
Boby va trece clasa pe merit. lar în anii următori va intra pe 
făgaşul normal, încât va concura cu şanse egale alături de 
colegii săi olandezi. Când băiatul împlinise 13 ani fusese 
nevoit să se întoarcă în patrie şi să-şi continue învăţătura 
într-o şcoală românească. Diferenţa dintre programele 
analitice era atât de mare încât mama, rămasă special cu el 
în ţară, fusese nevoită să-i angajeze meditatori aproape la 
toate materiile. A fost un an mai mult decât chinuitor. 
Mamei i se rupea inima de jale şi-i scria soţului ei rămas la 
post în Olanda scrisori disperate. In următoarea vacanţă de 
iarnă, domnul Varlam veni în ţară şi-şi luă familia în avion 
cu scopul declarat de-a petrece sărbătorile de iarnă 
împreună, la marea Nordului, în „Tara lalelelor”. Cum în 
România teroarea ceauşistă sporea proporţional cu foamea, 
frigul şi întunericul, soţii Varlam hotărâseră să „dea bir cu 
fugiţii". El avea să lase, în sertarul de la birou, o dată cu 


demisia, şi-un decont până la ultimul cent al obligaţiilor sale 
pecuniare faţă de societatea românească de transporturi 
aeriene. Prin fuga sa deci nu adusese nicio daună materială 
întreprinderii respective. Cu toate acestea fusese judecat în 
continuare ca „transfug. Sentința; 7 ani închisoare şi 
confiscarea întregii averi, care, în aceşti ani, sporise binişor; 
apartament mare, în plin centrul capitalei, mobilă de lux, 
covoare, porţelanuri, etc. plus o „Dacie" nou-nouţă. O 
estimare chiar şi superficială a tuturor bunurilor lăsate „în 
grija securităţii" ducea către suma de 700000-800000 lei. 
Dar, vorba aceea, în atare situaţie „dai şi fugi". Nici în 
Olanda, nici în altă ţară, soţii Varlam nu puseseră deoparte 
„bani albi pentru zile negre”. Evadarea lor fusese urmarea 
unei hotărâri precipitate. Fuseseră astfel nevoiţi să ia totul 
de la capăt într-o ţară străină unde nu-ţi deschidea nimeni 
uşa casei nici măcar pentru un pahar cu apă. Şi apoi nu mai 
erau nici tineri. Domnul Varlam avea la vremea aceea 54- 
55 de ani, iar doamna Varlam 11-12 ani mai puţin. Singurul 
care nu resimţise şocul puternic al dezrădăcinării fusese 
Boby. El se înapoiase în mijlocul foştilor săi colegi de 
şcoală, fiind deci în elementul său. Faptul constituia de 
altfel singura satisfacţie majoră a celor doi părinţi. Işi 
sacrificaseră practic tihna vârstei la care omul începea a 
privi tot mai insistent spre „pensie”. Şi totul pentru ca fiul 
lor să crească şi să trăiască în libertatea conferită de hulita 
„societate de consum”. Ce-i drept Boby nu le înşelase 
aşteptările. Işi dusese până la capăt studiile liceale apoi 
urmase şi nişte cursuri postliceale care-i dădeau dreptul să 
lucreze într-un serviciu de „public relation“. Işi satisfăcuse 
între timp şi stagiul militar încât după eliberarea din armată 
se putuse prezenta cu o cerere de angajare la o firmă de 
„curierat“. Era o sucursală a unei firme americane care 
realiza o bună cifră de afaceri anuală dublând sau mai bine 
zis înlocuind serviciile poştale obişnuite cu propriii săi 
„curieri”. Astfel, orice firmă care ţinea ca un anume 
document sau dosar să ajungă într-un timp cât mai scurt şi- 
n condiţii de siguranţă ireproşabile se adresa acestei 
instituţii. Şi cum Boby, ca orice balcanic care se respectă, 


se străduise să înveţe, pe lângă limba maternă şi cea 
adoptivă, alte trei-patru graiuri de mare circulaţie cererea 
sa de angajare fusese primită fără nicio ezitare. Onorariul 
era acceptabil, peste salariul mediu practicat în Olanda, 
încât la cei 26 de ani ai săi trăia, cum s-ar zice, pe propriile 
picioare cu automobil şi motocicletă japoneză ultimul tip, cu 
week-end-uri petrecute în Ardeni, cu vacanțe în Spania, 
Grecia ori Statele Unite. Fireşte, avea şi-o prietenă, rodul 
încrucişării dintre o surinameză şi un olandez care se 
dovedise interesantă ca tipologie feminină. Nu însă acesta 
era şi punctul de vedere al celor doi soţi Varlam. N-o 
puteau suferi pe „ţigancă” nici în ruptul capului. Dar Boby 
le-o aducea în casă în ciuda scrâşnetelor lor din dinţi. Însă 
nu prezenţa „ţigăncii” era cea care apăsa, în vara anului 
1989, inima celor doi părinţi. Metisa trecuse pe planul doi. 
Ceea ce tulbura somnul şi aşa agitat al celor doi soţi era 
schimbarea vădită surveniţă în preocupările fiului lor. 
Tânărul era tot mai gânditor şi mai ascuns faţă de ei. 
Primea şi dădea telefoane scurte, cu vorbe-n „doi peri”. Şi 
ceea ce-i mira cel mai mult erau desele „misiuni” in Anglia 
încredințate de şeful său. Simţind că nu mai putea ţine în 
sine gândul ce-l obseda, domnul Varlam îi împărtăşi soţiei 
sale; 

— Oare nu s-a vârât într-o afacere necurată? 

Doamna Varlam îşi aţinti asupra soţului ei ochii mari, 
negri, cam abuziv rimelaţi; 

— La ce te gândeşti? 

— Ştiu eu... La ce-i mai rău! 

— Trafic de droguri? 

— Poţi să ştii? 

Doamna Varlam îşi concentra atenţia asupra grătarului 
pe care sfârâia un muşchi de porc. Îşi aştepta feciorul la 
masă. 

— Eşti tatăl lui, continuă ea. De ce nu discuţi cu el ca 
între bărbaţi? 

Domnul Varlam pufni pe nări. Pentru Mirela, soţia lui, 
totul părea simplu. Ea îşi închipuia că Boby rămăsese 
acelaşi copil drăgălaş, şi neastâmpărat care dădea peste 


cap casa şi curtea din Proviţa sub privirile amuzate ale lui 
„Tataia Jojo“. 

Ea nu-şi dădea seama că fecioraşul ei devenise între timp 
un bărbat în toată firea, care nu rostea vorba decât atunci 
când era nevoie, dar nu înainte de-a o trece prin filtrul 
logicii sale mature. Spre deosebire de prietenul său Nick 
van Galen, Boby Varlam nu era un guraliv. Dar nici tăcut. 
Vorbea când trebuia şi ce trebuia. Nimic în plus. „Şi totuşi 
am să port cu el o discuție”, hotărî Mircea Varlam. Prilejul i- 
| oferi chiar fiul său când veni să-i ceară, ca de obicei, o 
sută de guldeni „până la leafă". 

— Am ceva de făcut la maşină, îi explică fiul. 

— Dar contul de la bancă? se interesă tatăl. 

— Epuizat. 

— Şi dacă nu te-aş împrumuta eu sau maică-ta ce te-ai 
face? 

— Aş amâna reparația la maşină. 

„Logic”, recunoscu în sine tatăl. Şi intui că nu va izbuti să 
scoată de la feciorul său mărturisirea care-l interesa. Insistă 
totuşi; 

— Nu prea eşti în apele tale? 

Fiul, care-şi rumega nelipsitul „grătar” de seară, ridică 
spre tatăl său o privire nedumerită; 

— De unde ai mai scos-o şi pe asta? 

— Aşa mi s-a părut... Şi nu numai mie. 

— Aa! se dumiri fiul. Mama e cea care ţi-a sugerat ideea 
asta?... Să-i zic „tâmpită”? 

— Zi-i, pentru că o mamă suportă orice! 

Şfichiul de ironie nu-i scăpă tânărului Varlam. Şi zâmbi a 
împăcare pe sub mustaţa castanie. Tatăl găsi că era 
momentul să continue a-l descoase; 

— Te-aş sfătui să ai grijă ce faci... Să nu uiţi că noi, aici, 
suntem nişte „auslander”... Deşi avem cetăţenie olandeză 
tot venetici rămânem pentru ei... Ceea ce lor li se poate 
îngădui la un moment dat nouă nu ni se iartă... Doar vezi 
cât de greu ne câştigăm existenţa... Ştii foarte bine că 
oricând putem fi poftiţi de către patron să lăsăm locul 
altora, mai tineri. 


Boby Varlam cunoştea foarte bine acest lucru. Taică-su 
avea 63 de ani şi încă nu-şi putea permite „luxul” de-a ieşi 
la pensie. Trebuia să mai tragă din greu încă 2 ani până ce 
va putea beneficia de ajutorul social în valoare de 1500 de 
guldeni lunar. Până atunci va trebui să fie foarte atent la 
„ochii şi urechile stăpânului”. Era funcţionar într-o agenţie 
de turism, alta decât cea a lui Nick van Galen, în care 
muncea pe brânci. Tot greul cădea pe el. „in calul care 
trage dai cu biciul”. Patronul cunoştea zicala şi-o aplica 
aidoma. Mircea Varlam avea şi experienţă îndelungată şi 
pricepere în meserie. 

Era şiret, inteligent, descurcăreţ. Pe deasupra de o cinste 
fără cusur. Cu toate astea tot îi mai era teamă de o 
concediere neprevăzută. Gândurile şi planurile de viitor ale 
unui patron erau imprevizibile. O situaţie similară avea şi 
Mirela Varlam. Ea lucra la o firmă care aproviziona cu 
„gustări şi băuturi” avioanele de cursă lungă ale câtorva 
companii aeriene. Viitorul ei era şi mai incert. Avea 51 de 
ani şi nu ştia dacă va putea rezista până la vârsta 
„ajutorului social” într-un laborator în care temperatura 
constantă era aceea de plus 9-10 grade C. 

Boby era conştient de toate astea. Il încredinţă pe tatăl 
său că nu va comite nimic care să compromită în vreun fel 
situaţia vreunuia dintre ei sau chiar a întregii familii. 

— Te rog să ai încredere, tată! 

— Bine, Boby! conveni Mircea Varlam. 

Dar mama tot nu va fi cu inima împăcată. Instinctul îi 
spunea că fiul ei se apropie cam tare de „para focului”. Şi 
de aceea îşi propuse să stea de veghe. 

Cei trei membri ai familiei Varlam nu se prea vedeau în 
cursul săptămânii. O zi obişnuită din viaţa lor se petrecea 
după următorul program. Prima care se trezea dimineaţa 
era Mirela. Deşteptătorul suna fix la 5 şi jumătate. Cu ochii 
cârpiţi de somn se târa până la bucătărie unde-şi făcea 
„cafeaua”... O ceaşcă mare, aburindă, a cărei aromă n-o 
prea simţea din pricina ţigării. Se ducea apoi la baie unde 
se spăla şi-şi făcea machiajul. Ultima operaţie îi lua cam o 
jumătate de oră. Dar truda ei nu era de prisos. Izbutea într- 


adevăr să-şi ascundă, cu pricepere, ridurile, tenul deteriorat 
de trecerea anilor ca şi de încercările nu uşoare la care o 
supusese viaţa. Numai ea ştia câte şiruri de lacrimi îi 
brăzdaseră până atunci fondul de ten. Dar nu se lăsa 
învinsă. Se lupta cu disperare să rămână o femeie frumoasă 
şi elegantă, lucru ce-i izbutea în bună parte. Ziua ei de 
lucru începea la 7 fix. La 6,30 cobora la maşina parcată în 
faţa blbcului de 4 etaje. Automobilul, o „Mazda” vechişoară, 
o ducea totuşi la timp până în parcajul de lângă 
întreprindere unde lucra. La 3 şi jumătate după-amiază 
doamna Varlam ieşea epuizată - stătuse opt ore în picioare 
- pe poarta aceleiaşi întreprinderi şi pornea prin vinkele mai 
mari sau mai mici după cumpărături. Se putea aproviziona 
de la marele magazin universal - vinkelman — care se afla 
chiar pe drumul de întoarcere spre casă. Dar punga ei nu-i 
îngăduia asemenea înlesnire. În anii grei de privaţiuni, 
până-şi găsiseră tustrei un loc sub soare în „Ţara lalelelor”, 
învățase unde se putea cumpăra cel mai ieftin. 

Ajungea acasă pe la 4,30-5 şi-şi pregătea un prânz frugal. 
Se cântărea în fiecare dimineaţă ca nu cumva să 
depăşească greutatea corporală prescrisă pentru o femeie 
de vârsta ei. Apoi se ocupa şi de masa celor doi bărbaţi ai 
familiei. Intr-o jumătate de oră termina însă totul. 
Preparatele şi semipreparatele din vinkele îi veneau 
nemaipomenit de mult în ajutor. Şi astfel pe la 7 fără un 
sfert, când sosea soţul ei, şi 7 fix, când ateriza Boby, cei doi 
bărbaţi o găseau fie în faţa televizorului, unde-şi viziona 
„serialul” preferat, fie în compania lui Japy, peruşul care-i 
umplea clipele de plictis. 

La nouă seara cel mai târziu, doamna Varlam se urca în 
patul studio lat, confortabil, cu un aparat de radio şi-un 
ceas mare, cu deşteptător, încastrate în panoul tapiţat de la 
cap. In încăpere domina albul, culoarea la modă în anul 
respectiv. De la acea oră până a doua zi dimineaţă nu-i mai 
tulbura nimeni tihna. Cei doi bărbaţi îşi atrăgeau reciproc 
atenţia; „Sst! Mama s-a culcat!” 

După ce înghiţea destul de zorit „grătarul” de pui sau de 
porc, cu cartofi pai, salată „Eisberg”, roşii, ardei graşi şi 


castraveți, aruncând din mers şi câte o fructă între dinţi, 
Boby îşi lua rămas bun de la tatăl său cu un scurt; „La 
revedere!”. Atât şi nimic mai mult. Nicio explicaţie. Mircea 
Varlam mormăia în urma lui nemulţumit; „Aleargă la 
ţigancă!” Ştia că băiatul va reveni acasă spre miezul nopţii. 
Îi şi dădea mâna. A doua zi trebuia să fie la slujbă abia la 
ora 11. În schimb el, tatăl, era nevoit să se trezească la 7, 
să se bărbierească, să-şi pregătească micul dejun, iar la 8 şi 
zece minute, după ce asculta ultimele ştiri la emisiunea în 
limba română a postului de radio „Europa liberă”, pornea 
către staţia de autobuz. El era pietonul familiei. Nu-şi luase 
carnet de şofer, dar nici nu-l atrăsese ideea. Prefera s-o 
aibă la volan pe nevastă-sa. La nevoie şi pe fecioru-său. Era 
mult mai comod pe scaunul din dreapta şoferului. 

Fiecare membru al familiei avea camera sa cu intrare 
separată. Apartamentul fusese conceput excelent din acest 
punct de vedere. Practic, ţinând seama de programele de 
lucru atât de diferite ale celor trei componenți ai familiei, 
cât şi de preocupările lor deosebite, aceştia nu se aflau 
împreună decât în scurtul răgaz din jurul orei 7 seara. 


x 


Nick van Galen îşi consuma în tihnă „coup de foudre“-ul 
întins pe canapeaua din living. Boby Varlam rămăsese şi el 
în seara aceea, spre surprinderea celor doi părinţi, acasă. 
Tatăl, mucalit, în timp ce înghiţea amestecul de iaurt cu 
tărâţe de grâu din paharul înalt, încredinţat că era cel mai 
bun remediu împotriva digestiei sale deficitare, îi strecură 
fiului; 

— Nu te simţi bine? 

Surprins, Boby îşi măsură părintele din priviri; 

— Se vede? 

— N-aş putea să precizez. 

— Atunci? 

— Mă miră faptul că stai şi tu o seară acasă. 

— E contraindicat? 


— La vârsta ta... ar cam fi. 

— Am reţinut şi mă voi conforma. 

Mirela Varlam aruncă o privire încărcată de reproş soţului 
ei. De ce-i necăjea odorul? Dacă se grăbea să plece în oraş 
- de ce-o făcea? Dacă rămânea acasă, iarăşi nu-i plăcea. 
Naiba-i mai înţelegea pe hodorogii ăştia ajunşi la 
andropauză? Nu-i vorbă şi pe ea o supăra rău menopauza. 
Dar se căznea cât putea să nu observe bărbaţii din casă 
chinurile prin care trecea. Pe când Mircea, soţul ei, 
devenise pur şi simplu agasant; tipicar până la exasperare, 
suspicios, iar pentru ca tacâmul să fie complet - avar până 
la Dumnezeu! De aceea îşi făcuseră „bugete separate”. 
Fiecare cheltuia cât îl ţinea punga. Ce-i drept însă „avariţia” 
lui Mircea Varlam începuse să se simtă în contul de la 
bancă. Acesta crescuse la vreo 15.000 de dolari. Ceea ce 
nu era o sumă de lepădat. Dar Mirela nu era dispusă a fi 
mai puţin cochetă, iar Boby avea viitorul în faţă şi de aceea 
îl preocupa mai puţin prezentul. Doar din acest punct de 
vedere şi al economiilor pecuniare. Pentru că... Dar să nu 
anticipăm. Să precizăm doar că, după scurtul dialog cu tatăl 
său, Boby îşi anunţă părinţii că va cobori în parcajul de 
lângă bloc pentru „a mai face câte ceva” la maşină. Serile, 
în acel anotimp, erau lungi în Olanda, întunericul propriu-zis 
venea abia pe la 11 noaptea. Astfel tânărul mai avea la 
dispoziţie două-trei ore lumină a zilei pentru a putea roboti 
nestingherit la „Audi“-ul personal. Spre satisfacția părinţilor 
săi, Boby Varlam îşi efectua singur întreţinerea maşinii, 
inclusiv reparaţiile ce nu necesitau utilajele unui atelier de 
specialitate. Era o preocupare care-i plăcea şi-l deconecta. 
De obicei treburile acestea le făcea în timpul week-end-ului. 
În cursul săptămânii nu-şi propunea aşa ceva. Doar dacă 
era o „urgenţă”. Or cei doi părinţi nu-l auziseră pe Boby să 
se vaite c-ar fi avut vreo defecţiune cât de mică la maşină. 
Şi totuşi, în loc să-şi petreacă seara cu ei, prefera să 
coboare în parcaj. Mama oftă resemnată. Tatăl pufni pe nări 
nemulţumit. Dar nu mai aveau nicio putere de decizie 
asupra feciorului lor. Era un bărbat în toată firea care nu 
îngăduia niciun fel de imixtiune în treburile sale personale. 


Când ajunse lângă maşină, tânărul îşi dădu seama că nu 
prea avea chef să se apuce de vreo operaţiune mai dificilă. 
Îşi propuse să facă mai întâi nişte verificări de rutină, la 
îndemâna oricărui ageamiu, cum ar fi presiunea în pneuri, 
uleiul de la motor, lichidul de frână, lumina etc., apoi să-şi 
spele maşina. Evident îşi căuta orice de lucru numai ca să 
scape de privirile insistente ale părinţilor săi şi să treacă 
mai lesne cele două ore până la momentul stabilit pentru 
convorbirea cu Nick van Galen. Işi pusese mari nădejdi în 
întâlnirea din cursul zilei cu prietenul său însă după cum s-a 
văzut aceasta fusese ratată. 

„De unde naiba mai apăruseră şi fufele alea?” îşi zicea el 
înciudat. 

Pierduse astfel o zi care i se părea o întârziere de 
nerecuperat. „Ce-o să zică sir Michael?” se întreba necăjit. 
Parcă-l şi auzea spunându-i; „Tinere domn, orice clipă de 
întârziere poate costa imens poporul nostru”. Se referea la 
poporul român. La ţara care gemea sub dictatura 
comunistă. „Sir Michael” era un român verde. In sensul bun 
al cuvântului. Nicio apropiere de „cămăşile verzi” care 
terorizaseră ţara cu aproape o jumătate de veac în urmă. 
Dimpotrivă! Fusese victima lor. Nevoit să fugă din ţară 
îndată după venirea legionarilor la cârma României, „sir 
Michael” îşi găsise adăpost în Anglia unde un unchi al său 
era „refugiat politic”. 

Descendent al aristocrației ardelene a „memorandiştilor”, 
în cele aproape cinci decenii petrecute pe pământ britanic, 
„sir Michael” izbutise să-şi facă o situaţie de invidiat. Întâi 
de toate se căsătorise cu o reprezentantă a „high-life“-ului 
londonez. lar de pe această „trambulină” se lansase în 
afaceri, cu precădere în transportul maritim, care i-au adus 
un profit de multe milioane de lire sterline. „Am avut 
noroc!” îşi motiva sir Michael succesele. Avea însă şi „cap”. 
Era un fapt unanim recunoscut. Ajuns la apogeu, 
descendentul „memorandiştilor” ardeleni şi-a propus să 
facă ceva şi pentru patria sa natală. A început să 
organizeze rezistenţa diasporei româneşti faţă de tirania 
comunistă din România. Evident nu era singurul. Însă din 


nefericire, exilul românesc era divizat. Fiecare se vroia în 
frunte. Totuşi milioanele lui sir Michael constituiau un 
argument care nu putea fi trecut cu vederea. Găsise astfel 
suficienţi adepţi ai „Ligii” sale. Dar sosise momentul să se 
depăşească faza aceasta a propagandei anticeauşiste şi 
anticomuniste din afara graniţelor ţării. Trebuia acţionat în 
interiorul ţării. Pentru că numai acolo se putea hotărî 
destinul acesteia. Deci, sir Michael era în căutarea unor 
„haiduci”, cum le spunea el. 

Boby Varlam îl cunoscuse pe vajnicul român într-una din 
misiunile sale de curier-expres. Îi dusese un „dosar” 
expediat via Amsterdam de o firmă americană. Sir Michael 
îl primise pe Boby în somptuosul său birou cu zâmbetul 
larg, bonom, care-i lumina chipul de septuagenar. Tinuta 
venerabilului domn era ireproşabilă; costum închis, clasic, 
cusut la cea mai renumită firmă londoneză, cămaşă albă, 
din cel mai fin material, şi nelipsitul papion. Boby Varlam 
mai reţinuse părul coliliu, uşor ondulat, neaşteptat de 
bogat, sprâncenele groase, stufoase, albe şi ele, ca şi nasul 
mare, proeminent, care nu strica totuşi armonia chipului 
prelung. Primind „dosarul”, sir Michael se adresă politicos 
curierului special; 

— Mulţumesc, tinere domn! 

— La dispoziţia dumneavoastră, sir! 

Tonul, uşoara înclinare, eleganța gesturilor tânărului din 
faţa sa atraseră atenţia septuagenarului; 

— Cum vă numiţi? 

— Cezar Varlam. 

Stufoasele sprâncene ale lui sir Michael se ridicară a 
mirare; 

— Sunteţi român? 

— Desigur, sir. 

— Vă grăbiţi? 

— Nu, sir! 

— Atunci puteţi lua loc? 

— Cu plăcere, sir. 

Ochii septuagenarului domn sclipeau de-o satisfacţie 
nestăpânită. Intuia că pronia cerească îi trimisese exact 


unul din „haiducii'' de care avea nevoie. Mai bine zis un 
viitor „haiduc". Tânărul din faţa sa avea în primul rând 
„ţinută". O privire inteligentă, vorbă aleasă (engleza folosită 
era dintre cele curate), îmbrăcăminte decentă (lucru 
apreciat la un tânăr din acea vreme), şi-n primul rând 
personalitate. 

— Sunteţi român sută la sută? se interesă în continuare 
sir Michael. 

— Sunt plecat din ţară de la vârsta de 6 ani, sir. 

— Părinţii? 

— „Transfugi”... Locuim împreună în Amsterdam... Mai 
bine zis în Amstelveen. 

— Încântătoare zonă... O cunosc. 

— Aşa este, sir. 

— Ca pitoresc însă... 

— Tot plaiurile noastre sunt mai frumoase, sir. 

— Vă este dor de ţară? 

— Cine nu tânjeşte după pământul natal? 

— În curând vom putea păşi pe el fără nicio oprelişte 
„tinere domn. 

— Nu pot să cred, sir. 

— Parâma începe să se strângă în jurul babaei, tinere 
domn. 

Expresia marinărească îl amuză pe Boby Varlam. Sir 
Michael îl iscodi; 

— Aţi înţeles ce vreau să spun? 

— De bună seamă, sir!... Cândva mă tenta să mă fac 
marinar. 

Pedant în ţinută, vorbă, gesturi, sir Michael inspira un 
sentiment de linişte şi siguranţă. „Orice s-ar spune, îşi zicea 
el, bătrânul domn ştie să-şi cucerească interlocutorul”. 
Decise să răspundă spontan, cu exactitate, la toate 
întrebările. Pe sir Michael îl interesau date despre familia 
sa, ca şi despre viaţa personală. Boby intuia că venerabilul 
domn nu-l iscodea atât de amănunţit doar de dragul ochilor 
săi frumoşi, ci cu o anume intenţie. Dialogul se purta în 
româneşte. lar când sir Michael socotise că avea toate 


datele privitoare la tânărul „transfug” din faţă i se adresă 
acestuia fără ocol; 

— Bănuiţi de ce v-am cercetat cu atâta insistenţă? 

— Presupun că aveţi intenţia să-mi încredinţaţi o misiune, 
sir. 

Răspunsul îl mulţumi pe deplin pe sir Michael; 

— Exact! Şi-mi pare rău că n-o pot face. 

Boby Varlam se simţi lezat; 

— De ce, sir? 

— Pentru că e nevoie de cineva care să meargă în ţară. 

Tânărul înţelese. Într-adevăr, nu era el omul potrivit. 
Părinţii săi se aflau pe „lista neagră“ a Securităţii. lar fiul 
unor „transfugi” nu putea înşela „vigilenţa" teribilului organ 
de represiune. Se interesă totuşi; 

— Dacă nu-s indiscret, sir, cam ce-ar trebui să întreprindă 
cel care ar urma să „meargă în ţară”? 

— Aveţi în vedere pe cineva? 

— Poate aş găsi. 

Fără voia sa, Boby se şi dusese cu gândul la Nick van 
Galen. Sir Michael recurse la o metaforă; 

— Trebuie pregătit ogorul pentru însămânţările de 
toamnă, tinere domn. 

— Socotiţi că a sosit momentul? 

— Fără doar şi poate. 

Tânărului nu-i venea a crede; 

— Chiar vă gândiţi la răsturnarea dictaturii comuniste de 
la noi? 

— Nu numai din România, scumpe domn!... Va fi o 
reacţie în lanţ!... Şi va porni mai curând decât ne 
aşteptăm... lar în privinţa ţării noastre mi-e teamă că aici 
va fi cel mai greu... Dar vom învinge!... Şi orice acţiune, 
dinăuntru sau din afara ţării, menită să surpe dictatura 
bicefală, o dată cu sistemul care a generat-o, este 
binevenită. Nimic nu trebuie subestimat şi neglijat... Apa 
care sapă la baza malului înalt îl prăbuşeşte până la urmă. 

— Inţeleg, făcu Boby Varlam ca pentru sine. Se adresă 
apoi septuagenarului domn; Sir, am în vedere pe cineva, un 
bun prieten cu mamă româncă... A fost de mai multe ori în 


România şi i-ar fi la îndemână să „meargă” iarăşi acolo... 
Îngăduiţi-mi însă un răgaz pentru a tatona terenul. 

— E chiar obligatoriu, conveni sir Michael. 

Se înţeleseră ca de acum încolo să nu mai intre în 
contact direct. Ochii de Argus ai Securităţii erau de mult 
aţintiţi asupra bătrânului domn. În consecinţă, Boby Varlam 
va trece peste Marea Nordului cu misiune de curierat 
pentru alte firme engleze. Însă tot de atâtea ori i se va 
înlesni legătura directă sau indirectă cu sir Michael. 
Septuagenarul domn va intra de asemenea în legătură cu 
patronul din Amsterdam al lui Boby Varlam pentru ca 
tânărului curier să i se asigure „cale liberă“ spre Marea 
Britanie. 

De îndată ce se înapoie acasă, Boby Varlam începu să se 
informeze temeinic asupra existenţei trecute şi prezente a 
lui Nick van Galen. Îl trăgea de limbă pe acesta cu discreţie, 
aruncând câte o întrebare când şi când. La fel procedă şi cu 
cei din anturajul fostului campion de atletism. lar când 
ajunse la nişte concluzii sigure i le transmise lui sir Michael. 
Răspunsul septuagenarului domn nu întârzia să vină; 
„Acţionaţi!” Şi Boby Varlam îi şi ceruse o întâlnire lui Nick 
van Galen. Dar, cum s-a văzut, prima tentativă eşuase din 
pricina celor două „belgiene” în doliu. 

La 10 fix, în acea seară, tânărul reprezentant al diasporei 
româneşti se afla cu aparatul de telefon portabil în camera 
sa de unde formă numărul de la locuinţa lui Nick van Galen. 
Cel chemat îi răspunse imediat; 

— Alo! 

„Are un ton vesel, îşi zise Boby Varlam. Semn bun.” Se 
recomandă cu o voce cât mai caldă. Nick îi răspunse in 
continuare la fel de amical; 

— Ce faci, bătrâne? 

— Eu, bună pace! Dar tu? 

— Aşteptam să mă suni. 

— Care mai e viaţa ta? 

— Ca să fiu sincer, bătrâne, începe să devină interesantă. 

— Tu nici până acum n-ai avut timp să te plictiseşti! 

— Vax, bătrâne! 


Pe Boby îl amuzau expresiile de jargon pe care prietenul 
său le înregistra de la el şi le folosea apoi ca şi cum i-ar fi 
aparţinut. In felul său, Nick se străduia să fie „cât mai 
român”. 

— Când te pot vedea, cheri? făcu Boby zorit. 

— Arde? 

— Pe aproape. 

— Eşti în pat? 

— Nu!... Abia am venit de jos de la maşină. 

— Eşti obosit? 

— Deloc!... Doar ştii că nu-i încă ora mea de culcare. 

— Atunci nu văd de ce n-ai trage o fugă până la mine? 

— Cu dragă inimă!... In zece minute am ajuns. 

— Te aştept. 

După ce apăsă pe clapa care întrerupea convorbirea, 
Boby Varlam mai rămase câteva clipe cu aparatul portabil 
în mână. Işi repetă; „Semn bun!“. Nick locuia aproape de el. 
N-avea de străbătut decât „Bothlaan“-ul pe care sălăşluia 
amicul său. Drumul propriu-zis nu-i lua mai mult de 5 
minute. Nick van Galen nici n-apucase să aranjeze cât de 
cât lucrurile aruncate la întâmplare prin living şi să aducă o 
tavă cu pahare, sticla de whisky şi punga cu lapte, când 
auzi soneria de la intrare. Boby Varlam îi zâmbea din prag; 

— Ai avut o idee excelentă!... Nici eu n-aveam chef de 
nimic în seara asta. 

— Atunci hai să ne plictisim împreună, bătrâne! îl invită 
Nick. 

Seară, după o cină frugală, fostul atlet de performanţă 
bea de obicei un pahar de whisky cu lapte. Citise el undeva 
că acest neobişnuit amestec ar înlesni un somn bun. Şi fie 
că se sugestiona, fie că era într-adevăr o băutură adecvată 
cerinţelor sale dinainte de culcare, era încredinţat „că-i 
făcea bine“. Boby Varlam nu-i împărtăşea convingerea, dar 
nici nu refuză invitaţia de-a bea şi el un „whisky cu lapte”. 
La urma-urmei n-avea ce să strice. 

Nerăbdător să afle de ce-l „dorea” invitatul său din acea 
seară cu atâta osârdie, Nick îl pofti la vorbă; 

— la, zi, bătrâne! 


Boby îşi fixă privirea în lichidul albicios din pahar; 

— Cu ce să încep? 

— Bineînţeles cu „începutul”. 

Nick era în continuare vesel, bine dispus, stare pe care 
Boby o punea în legătură cu cele două femei în doliu. Mai 
bine zis cu roşcovana aceea de fată care avea un mers 
uşor, delicat, ca un mânz de rasă. „Cu atât mai bine”, îşi 
zise tânărul reprezentant al diasporei româneşti. Ştia şi el 
că bărbaţii cărora le creştea pulsul în prezenţa unei codane 
deveneau mai generoşi, mai dornici să-şi manifeste 
eroismul. Drept urmare hotări să atace direct; 

— Te-ar tenta să ajuţi un popor oropsit să iasă din necaz? 

O expresie gravă Se aşternu brusc pe chipul prelung al 
lui 

Nick van Galen; 

— E vorba de ţara ta? 

— Şi a ta pe jumătate, îi aminti Boby. Apoi adăugă; Ştii că 
evreii îşi socotesc originea după mamă. 

— E şi firesc, admise Nick. Pater semper incertus... 

— Nu e cazul tău, observă Boby. Eşti olandez până-n 
vârful unghiilor. 

— i se pare! ripostă Nick. Sângele primit de la mamă, și- 
n fapt numai da mi l-a dat, - circulă prin venele mele mai 
abitir decât îţi închipui... Tot ce ţine de locurile în care s-a 
născut şi-a crescut mă atrage, mă interesează, mă 
emoţionează. 

— Nu mă aşteptam! recunoscu Boby sincer. 

— Vezi cât de superficial judeci? 

Reproşul lui Nick era întemeiat. Şi Boby se văzu nevoit să 
rostească; 

— I'm sorry! 

Nick îşi fixă asupra musafirului său ochii mari, albaştri; 

— Cu ce socoţi că aş putea veni în ajutorul sărmanilor 
noştri semeni din „spaţiul mioritic”? Nu? Am reţinut exact? 

— Nemaipomenit de exact! îl lăudă Boby. Dar iată despre 
ce e vorba. 

Şi-i povesti în amănunt întâlnirea cu sir Michael. Nick van 
Galen înregistra totul cu interes vădit. lar când ceva nu-i 


era clar sau simţea nevoia unor date suplimentare îl 
întrerupea pe povestitor cu un; „Nu te supăra!” Şi Boby nu 
se supăra. Dimpotrivă. Pleda pentru cauza în care credea 
cu şi mai multă ardoare. lar propunerea venită din partea 
lui Sir Michael i se părea lui Nick pe cât de neobişnuită, pe 
atât de  tentantă.  Magnatul care  descindea din 
„memorandiştii ardeleni” urmărea ca Nick van Galen, sau 
altul ca el, să-şi vâre capul în gura leului. Să se ducă în 
România şi să înjghebeze acolo „sub privirea temutei 
Securităţi, nişte „cuiburi de rezistență” care, la momentul 
oportun, să treacă la acţiune făţişă. Misiunea era fără 
îndoială dintre cele mai grele şi mai periculoase. In cel mai 
fericit caz Nick van Galen s-ar fi ales cu o „expulzare. 
Pentru că de obicei „băieţii'' crescuţi la şcoala N.K.V.D; -ului 
nu se sfiau să provoace un „accident” în urma căruia 
„indezirabilul”' era expediat acasă într-un sicriu de plumb. 

— Ţin să te previn în mod expres asupra acestui fapt, îi 
preciză Boby Varlam. 

— Am reţinut, îi replică Nick calm. 

— „Omul”' nostru se va îngriji însă şi de-o cât mai bună 
protecţie a ta din „afară”'. 

— Nu mă îndoiesc, replică Nick. Dar cel mai bun 
protector tot tu însuţi îţi eşti. 

— Evident! conveni Boby. 

Pe de altă parte, condiţiile în care urma să „aterizeze” 
Nick în România erau şi ele dintre cele mai tentante. Sir 
Michael îi asigura reprezentarea în această ţară a unor 
importante companii şi agenţii de turism apusene. lar la 
bancă Nick van Galen urma să aibă cont deschis pentru 
orice sumă. Pe scurt, ar avea „mână liberă” pentru a 
acţiona fără să se uite la bani. Sir Michael îi dădea româno- 
olandezului un cec în alb în speranţa că acesta îl va onora. 
La rându-i, Nick îşi iscodi musafirul. 

— Nu vă înşelaţi cumva asupra mea? 

— Nu! ripostă Boby fără să ezite. 

— Şi dacă nu fac nicio scofală? 

— Ne resemnăm şi ne spunem că „n-a fost să fie”... De 
altfel nici n-ai fi singurul care ar claca. 


— Ai tu atâta încredere în mine? 

— Am! îl încredinţă Boby sec. 

— Pe ce te bazezi? 

— Pe tine! 

Nick izbucni în râs; 

— Ori eşti un mare naiv, ori un mare şiret. 

— Sunt din toate astea câte puţin. 

— Ai totuşi o inimă mare. 

— Măcar atât, făcu Boby zâmbind amar. 

— Bătrâne, conchise Nick, trebuie să-mi acorzi un răgaz 
pentru gândire. 

— E şi firesc! conveni. Boby Varlam. 

A doua zi dimineaţă, Nick van Galen ajunsese la timp la 
birou. Maică-sa, care venise prima, pentru a deschide 
Agenţia celor zece funcţionari, îi verifică ostentativ 
punctualitatea uitându-se la ceasul brățară. Era 9 fix. Ţinea 
foarte mult ca el, patronul asociat, să fie un exemplu 
pentru angajaţi. 

— După aceea n-ai decât să te duci unde ai treabă, îl 
sfătuia ea. 

— Bine, mam”! îi răspundea el înţelegător. 

De altfel nici nu constituia pentru el un efort deosebit. Nu 
era tipul de leneş care să zacă „letargic” în pat. De îndată 
ce se trezea, mai adăsta sub cearşaf zece-cincisprezece 
minute ca să se dezmeticească bine - se pare că chiar 
aceasta era şi recomandarea medicală - după care sărea în 
papucii de casă şi se îndrepta spre baie. Fostul campion la 
atletism respecta cu sfinţenie recomandările medicale. li 
intraseră în subconştient şi deveniseră gesturi reflexe. 

lar între acestea spălatul cu apă şi săpun pe ochi era o 
operaţiune pe care o efectua de două şi chiar de trei ori pe 
zi. Era recomandarea unei frumoase şi pricepute doctoriţe 
care-i explicase; 

— Săpunul este cel mai bun dezinfectant pentru ochi. 

Nick mai citise undeva şi despre un medic american care, 
după 20 de ani de experienţe, ajunsese la aceeaşi 
concluzie; clasicul săpun era cel mai indicat pentru corpul 
omenesc. 


Fără doar şi poate că tânărul coproprietar al agenţiei 
internaţionale de turism îşi iubea propriul corp. Dar tot atât 
de adevărat era că acest „narcisism”, să-i zicem, deşi nu 
era cel mai potrivit termen pentru Nick, îi fusese inoculat de 
antrenorii şi medicii stib îngrijirea cărora se aflase în anii 
cât practicase sportul de performanţă. 

Salutând pe rând funcţionarii, Nick se apropie de mama 
sa. Polixenia van Galen îi oferi obrazul ca şi cum i-ar fi făcut 
o favoare deosebită. Deşi, în realitate, abia aştepta să 
simtă buzele moi, catifelate ale feciorului ei o dată cu 
parfumul after shave-ului emanat de obrajii săi proaspăt 
bărbieriţi. Vorbeau între ei în olandeză doar ca să audă şi 
funcţionarii ce discutau. Altfel, numai în româneşte, grai în 
care îşi puteau permite şi chiar unele expresii familiare. 
Ochii negri, sclipitori, ai  Polixeniei se umplură de 
bunăvoință când îşi luă fiul „în răspăr”; 

— Pe unde umbli, haimana? 

Acesta, după ce aşternu o sărutare şi pe celălalt obraz 
rotund al mamei sale, îi replică nonşalant; 

— Dacă ştii prea multe îmbătrâneşti, mam’. Or eu vreau 
să te păstrezi veşnic tânără. 

La prima vedere Polixenia părea o femeie „fără vârstă”. 
Pentru că era alcătuită numai din rotunjimi. Nu era însă 
dizgraţioasă deşi acea schimbare din sistemul de 
funcţionare a anumitor glande, de care nu scapă o femeie 
la vârsta de mijloc, se produsese şi la ea. Drept era că 
rotunjimile ei iniţiale se mai „împliniseră” cu această ocazie 
dar Nick o găsea tot frumoasă. Nu-i vedea nici ridurile din 
coada ochilor ori de sub pleoape, nici guşa de sub bărbie. 

— Ai aranjat cu „Comitour”? se interesă mama. 

— E în regulă, o încredinţă el. Ne iau douăzeci de clienţi. 

— Nu. Ţi se pare convenabil? 

— În „Est” e întotdeauna convenabil, îi aminti el. Şi-n 
timp ce se aşeză la biroul său adăugă; Ce-ai zice să ne 
lărgim activitatea în această zonă? 

— Ar fi posibil? 

— Mi s-a propus să mă „plasez” acolo. 

Polixenia ridică sprâncenele ei negre, trase cu penelul; 


— În ce scop? 

— Să reprezint câteva companii şi agenţii de aici şi de pe 
la vecini... Îţi dai seama că aş da prioritate intereselor 
noastre. 

— Cine ţi-a avansat propunerea? 

— Un anume „sir“... Om greu! 

Fiică de negustor brăilean, Polixenia van Galen „mirosi” 
avantajele pecuniare ce se profilau la orizont. Interesată, îşi 
iscodi mai departe feciorul; 

— Ai dat vreun răspuns? 

— Încă nu!.. Mai bine zis n-am respins propunerea... Dar 
vreau mai întâi să pipăi bine terenul. _ 

Ei îi plăcea felul „aşezat” al gândirii fiului său. Il 
moştenise pe răposatul ei soţ. Aşa era şi Jan. Aveai 
impresia că gândea „încet“, dar el în fapt judeca temeinic 
fiecare vorbă şi gest... Poate singura dată când căpitanul 
de vas comercial dăduse dovada de risc şi gândire pripită 
fusese atunci când o „furase” pe ea din portul fluvial 
românesc. Polixenia era atunci o zvârlugă de fată care se 
învârtea prin magazinul de coloniale din centrul oraşului. 
Prăvălia fusese a tatălui ei, Ştefan Gheorghiade, care 
trecuse în reţeaua comerţului de stat păstrându-şi însă 
foştii proprietari ca gestionari şi vânzători totodată. 
Polixenia abia izbutise să absolve o şcoală tehnică, propriu- 
zis un liceu comercial, fiind hărţuită pentru „originea sa 
burgheză”. Ar fi dorit să meargă la facultate, la Academia 
Comercială, dar nici gând de aşa ceva. Progeniturile 
burghezo-moşierimii nu aveau acces la „studii superioare”. 
Era epoca stalinisto-dejistă în România şi-n faţa tinerei 
brăilence nu se deschidea nicio perspectivă. Cel mult un 
mariaj mai convenabil. Încât, atunci când Jan van Galen, 
chipeşul căpitan de vapor olandez, îi propuse să-l urmeze, 
fata nu mai stătuse în cumpănă. Şi nu regretase decât 
despărţirea de părinţi, care fusese într-adevăr dureroasă. 

Fiul ei era de obicei zgârcit la vorbă cu ea. Mai ales când 
avea treabă. De aceea mama, ca să nu stârnească nişte 
riposte nu chiar protocolare, îl lăsa în apele lui. Aşa procedă 
şi-n dimineaţa aceea. Îşi vâri nasul în registrele contabile 


fiind însă cu urechile ciulite şi la biroul de vizavi unde fiul ei 
tocmai formase un număr de telefon. Acesta sunase la 
comisariatul de poliţie unde se interesase de prietenul şi 
fostul său coleg de şcoală Willy König. Fusese rugat să 
aştepte puţin. Ofiţerul era în altă încăpere dar va fi anunţat 
imediat că era solicitat la telefon. După circa un minut şi 
jumătate, timp în care Nick tamburinase tăblia biroului cu 
degetele de la mâna dreaptă, se auzi în receptor glasul 
ofițerului de poliţie; 

— Cine e? 

— Van Galen. 

— Salut, Nick!... Ai nimerit la fix!... Chiar adineaori am 
intrat în posesia ultimelor date... Dacă treci pe la mine ţi le 
ofer. 

— Când te pot deranja? 

— Din clipa asta oricând... Nici azi nu părăsesc sediul... 
Ţin locul unui camarad. 

— O.K. 

Nick aşeză aparatul de telefon cu clape în suportul său şi 
continuă să tamburineze tăblia biroului. Era evident sub 
presiunea gândurilor. Maică-sa îndrăzni totuşi să i se 
adreseze; 

— Ce faci? 

— Cred că am s-o şterg, mam'! 

— Bine, puiule! 

Nick îşi adună lucrurile de pe birou, le aşeză în sertare, 
luă apoi mapa, îi făcu cu ochiul mamei sale, şi-n drum 
salută amical pe funcţionari. Plecarea lui precipitată nu 
mira pe nimeni. Acesta era stilul tânărului lor patron 
asociat. 

Willy König îl primi pe Nick aşezat la birou picior peste 
picior şi cu o ceaşcă de cafea aburindă în faţă. Pe figura sa 
cam boccie se citea vizibil satisfacția. 

— Vrei şi tu o ceaşcă? arătă acesta spre lichidul din care 
ieşeau aburi fierbinţi, încărcaţi de aromă. 

— Nu! Mulţumesc! îl refuză Nick. Dimineaţa, după micul 
dejun, îmi iau porţia pentru întreaga zi. 


— Eşti un om fericit, constată Willy König. Eu, aici, sunt 
nevoit să beau atâta cafea încât ajung să nu-i mai simt nici 
gustul, nici mirosul. 

— Fiecare cu meseria sa, bătrâne! remarcă Nick. 

— Dragul meu, rosti Willy în timp ce ducea la gură cu 
precauţie ceaşca de cafea fierbinte, nasul meu de copoi nu 
s-a înşelat nici de data asta... „Distinsa”' ta doamnă din 
Antwerpen pare a fi o, „bună“ bucăţică. 

Surprins şi nu prea, Nick întrebă; 

— În ce sens? 

— Mulatrul care a vrut să-i şterpelească poşeta nu era un 
pungaş de duzină... Când m-am dat mai aproape de el 
mirosea a „bărbat curat”... Băiatul făcuse duş în acea zi, 
folosise săpunul, peria de dinţi, iar în buzunar avea vreo 
două sute de guldeni. Îţi dai seama că nu eventualii bani 
din poşeta respectivei doamne îl interesau, ci cu totul 
altceva. 

— Anume? 

— Asta poate o să afli tu dacă te interesează cazul... 
Ceea ce pot să-ţi spun e că soţul doamnei a fost pescuit în 
canalul din Antwerpen unde a aterizat cu maşina lui cu 
tot... Domnul Ellerman, înainte de-a face însă acest „salt 
mortal”, s-a îngrijit ca fiica lui să beneficieze de-o grasă 
primă de asigurare pe viaţă de pe urma sa. 

Nick era uimit şi descumpănit totodată; 

— S-a sinucis?... 

— Asta ar vrea să afle şi compania de asigurări... Până 
una-alta însă ancheta oficială a stabilit că maşina la volanul 
căreia s-a aflat Pierre Ellerman a intrat pe pod în coliziune 
cu un colos al unei companii de transport auto internaţional 
şi-a fost proiectată peste parapet direct în canal. 

— Înseamnă că avea viteză, nu glumă? 

— Asta a dat de gândit şi anchetatorilor... Nu te înscrii pe 
un pod cu optzeci - o sută pe oră. 

— Şi ce-a provocat în fapt coliziunea? 

— Căderea în faţa maşinii răposatului Ellerman a unui 
biciclist care, în stare de ebrietate, lovise bordura 
trotuarului cu roţile bicicletei şi se dezechilibrase. 


— Deci Ellerman a ferit biciclistul? 

— Da, dar... n-a încercat deloc să frâneze... Pe asfalt nu 
s-au găsit asemenea urme. Or, din instinct, apeşi în primul 
rând pe frână. 

— Nu-i obligatoriu, observă Nick. Dacă ai în faţă cale 
liberă... 

— El n-avea, îi preciză ofiţerul de poliţie. O măgăoaie ca 
aceea se observă de la câţiva kilometri. _ 

— E greu de aflat care-i adevărul, conchise Nick. In 
asemenea situaţii fiecare acţionează altfel. Poate a calculat 
greşit distanţa şi viteza celui care venea din faţă... Şi-o fi zis 
că are să treacă între biciclistul căzut şi „T.I.R.“-ul care se 
apropia. Şi-n loc să reducă viteza a apăsat pe acceleraţie. 

— Şi asta-i drept, conveni ofiţerul de poliţie. De aceea 
compania de asigurări a abandonat această pistă şi caută 
alta. 

— Adică? 

— Dacă s-a sinucis, Pierre Ellerman o fi lăsat înainte de-a 
comite gestul fatal niscaiva dovezi; o scrisoare, nişte 
dispoziţii testamentare, ce ştiu eu? 

— După aşa ceva umbla şi mulatrul nostru? se interesă 
Nick. 

— Posibil! făcu Willy König. Deşi el pretinde că pur şi 
simplu a confundat-o pe doamna Ellerman cu altă 
„doamnă“... O fostă „prietenă“ de-a lui mai în vârstă care-l 
frustrase nu numai de grațiile ei, ci şi de anumite valori... 
lar intenţia lui era de a-i sustrage poşeta ca să-i ia cheile de 
la casă şi de la un dulap... Mă rog! Treburi de-ale lor!... 
Confuzia, zice el, s-ar fi datorat faptului că fosta sa 
„prietenă” ar purta şi ea doliu după soţ, că ar avea amică o 
tânără asemănătoare domnişoarei Ellerman etc. etc. 
Baliverne de-ale lui care, până la proba contrarie, trebuie să 
le iei în consideraţie. Susţine că un borfaş oarecare n-ar fi 
acţionat astfel... 

— Asta e! observă Nick. 

— lar „norocul” lui ai fost în primul rând tu. Chiar îţi 
mulţumeşte că te-ai luat după el şi l-ai determinat să 
azvârle poşeta buclucaşă... Altfel lucrurile ar fi luat o altă 


întorsătură. Dar el oricum şi-ar fi dat seama de greşeală şi- 
ar fi înapoiat poşeta proprietarei sale fără să se atingă de 
conținut.. Spre ghinionul lui însă au apărut cei doi agenţi ai 
noştri în civil care au pus mâna pe el şi l-au adus aici, la 
poliţie... Ei, ce părere ai? 

— Cine-i individul? 

— Un „artist”. 

Nick făcu ochii mari; 

— Poate de circ? 

— Nu, mon cher!... E pictor, grafician, sculptor... Numai 
el ştie ce este. E unul din cei care-şi expun marfa - 
bineînţeles kitch-uri - în Piaţa Muzeelor sau în pasajul de la 
Rijksmuzeum. 

— Şi-ţi închipui că o companie de asigurări apelează la 
serviciile unui asemenea neisprăvit? 

— Nu direct... Dar mai este o treabă care mi se pare şi 
mai interesantă. 

Nick era numai ochi şi urechi; 

— Anume? 

— Individul a fost filmat de serviciul nostru secret 
discutând cu un anume compatriot al doamnei Ellerman... 
Ştii desigur că distinsa doamnă e româncă? 

— Fireşte. 

— Întrebarea e; Există vreo legătură între mulatrul cu 
pretenţii de artist, doamna Ellerman şi domnul de la 
agenţia românească de aici? Nu-ţi spun un secret că aceşti 
„domni” sunt spioni mascaţi... posibil ca şi „omul nostru” 
de la agenţia bucureşteană să fie interesat de conţinutul 
poşetei distinsei doamne din Antwerpen. 

— Fără nicio tangenţă cu compania de asigurări? 

— Evident. 

— Joacă tare frumoasa doamnă. 

— Aşa se pare. 

Nick rămase pe gânduri. Willy König simţi nevoia să-şi 
consoleze prietenul; 

— Îmi pare rău! 

Nick îl privi nedumerit; 

— De ce? 


— Mă gândeam la domnişoara Ellerman. 

— Socotiţi că ar putea fi şi ea amestecată? 

— N-aş îndrăzni să fac o asemenea afirmaţie... Nu-i tipul 
de om... E prea sinceră şi prea naivă pentru astfel de 
afaceri... E mai degrabă pe post de victimă... Sau aşa cel 
puţin intuiesc. 

In timp ce ofiţerul de poliţie făcea aceste dezvăluiri, în 
mintea lui Nick gândurile se ciocneau cap în cap, iar inima-i 
era asaltată în acelaşi timp de sentimente contradictorii. 
Era Monica Ellerman fata pură pe care o aştepta sau un 
demon cu chip de înger? 

— Mulţumesc, bătrâne, se adresă el lui Willy König. Mă 
tem că asta-i cam tot ce aveai să-mi spui. 

— Nu-ţi ajunge? 

— Ba da... Cu vârf şi îndesat. 

Willy König văzu pe chipul fostului său coleg de şcoală un 
zâmbet în care se amestecau tristeţe, dezamăgire, dar şi 
un pierde speranţă. 

In timp ce părăsea comisariatul de poliţie, Nick van Galen 
îşi cercetă ceasul-brăţară. De data aceasta nu era însă 
numai un gest reflex. Încă înainte de-a pleca de acasă îşi 
pusese bine într-un buzunăraş al portvizitului o hârtiuţă cu 
numărul de telefon de la Antwerpen al Monicăi Ellerman. Îşi 
repetase în minte, şi nu o dată, oră la care fata putea fi 
chemată la telefon. Şi abia acum încerca să-şi explice de ce 
aceasta îi recomandase 10 dimineaţa. Se ferea fără doar şi 
poate de mama ei. Presupunerea îi făcu plăcere. Deci fata 
nu făcea „corp comun'cu ciudata doamnă Ellerman. 
Ceasul-brăţară îi arăta că mai avea cinci minute până la ora 
fixată de fată. Era deci cazul să caute un telefon de la care 
s-o sune. Intră în primul local ce-i ieşi în cale. La acea oră 
nu erau decât două-trei mese ocupate cu clienţi în vârstă şi 
tăcuţi ce-şi beau ceaiul de dimineaţă şi-şi citeau ziarul 
preferat. Nick îşi dădu imediat seama că va putea vorbi în 
tihnă de la telefonul aflat într-o cabină mai retrasă. 
Schimbă la barman o hârtie de 10 guldeni în monezi 
metalice. lar la zece fix ridică receptorul şi introduse 
primele fise. Monica Ellerman îi răspunse chiar de la primul 


apel telefonic. Era lângă aparat şi aştepta chemarea lui 
Nick. 

— Alo!... Bună dimineaţa! 

— Bună dimineaţa, domnule. 

Glasul fetei îi suna lui Nick în ureche dulce ca o trâmbiţă 
cerească. 

— Deranjez? 

— Deloc, domnul meu. 

— M-aţi recunoscut? 

— V-am aşteptat. 

— Eraţi atât de sigură că voi folosi numărul de telefon pe 
care mi l-aţi transmis? 

— Credeţi în telepatie? 

— Oarecum. 

— De azi înainte puteţi fi sigur de existenţa acesteia... Şi 
aseară, şi azi dimineaţă, mi-aţi transmis încontinuu 
gândurile dumneavoastră... Dacă vreţi, vă pot preciza şi 
orele în care v-a preocupat persoana mea... Sunt un 
excelent receptor. 

— Eu aş zice că sunteţi în aceeaşi măsură şi „emiţător”. 

— M-ar bucura să fie aşa. 

— Trebuie să înţeleg că vă pot face o vizită? 

— Azi... da. Mama mea e ocupată până seara târziu. 

— Şj-n alte zile? 

— Vom mai discuta asupra acestui subiect. 

— In acest caz nu-mi rămâne decât să-mi daţi adresa şi 
să zbor către dumneavoastră. 

— Ca gândul! îi ceru ea. g 

Nick nu mai aşteptă alt îndemn. Işi notă cu grijă adresa, 
ceru nişte precizări suplimentare asupra zonei unde se afla 
strada respectivă din Antwerpen şi cu bileţelul în buzunarul 
de la piept al bluzei sale de vară porni către locul unde-şi 
parcase maşina. Simţea că nu păşea pe trotuar, ci plutea. 
Se întreba dacă era fericit sau dezamăgit de uşurinţa cu 
care o cucerise pe Monica Ellerman. De obicei fetele care 
până la urmă acceptă un randez-vous fac mai întâi nazuri. 
Aşa se cuvine. Altfel bărbaţii îşi fac „impresie greşită” 
despre ele. Se vede însă treaba că Monicăi îi displăceau 


fitele de „domnişoară serioasă”. Era sinceră, nonşalantă, 
departe de-a fi sclava prejudecăţilor feminine. 

„O fi sau nu fată cuminte?” se întreba Nick. Îşi aminti tot 
atunci definiţia glumeaţă care suna astfel; „Fata cuminte e 
la opt în pat şi la zece acasă”. 

Dar nu atât nurii fetei îl preocupau pe el - deşi nici 
aceştia nu trebuiau ignoraţi - cât calităţile ei sufleteşti. 
Oare nu se înşela în această privinţă? Abia aştepta s-o 
întâlnească şi s-o cerceteze pe îndelete. 

Înscriindu-se cu maşina pe artera care-l scotea spre 
Utrecht, fosta stea a atletismului universitar se întreba ce-i 
rezerva viitorul. Ce va găsi la capătul autostrăzii care unea 
Amsterdamul de Antwerpen? 

Nu-i va schimba cumva întreg cursul vieţii? Şi-n sinea lui 
îşi dorea o trecere de la existenţa-i monotonă la nişte trăiri 
intense, chiar aventuroase. lar datele pe care le deţinea 
până acum începeau să contureze o astfel de perspectivă. 
Pe de o parte propunerea lui Boby Varlam de-a se implica 
într-o acţiune pe cât de periculoasă, pe atât de atractivă, în 
ţara mamei sale pe de altă parte „misterul” care începuse a 
învălui cele două femei în doliu întâlnite de el în preajma 
Dam-ului. Nu era cam mult pentru un om? Căci prea se 
adunau toate la un loc şi-n acelaşi timp. Dar faptul nu-l 
speria. Dimpotrivă. Abia-i stimula fantezia şi dorul de 
aventură. 

„Nissanul” său săgeta pe autostradă cu o viteză între 120 
şi 140 kilometri la oră. Era încă devreme şi banda a treia a 
căii rutiere i se oferea mai liberă ca oricând. Nemţii care 
invadau vara Olanda în drum spre staţiunile balneare de la 
Marea Nordului încă nu ajunseseră cu convoaiele lor 
interminabile de maşini în această zonă. Pericolul de a-i 
întâlni era la întoarcere. Dar atunci probabil nu va fi tot atât 
de grăbit ca acum. Singura lui grijă erau indicatoarele 
rutiere. Nu de alta, dar în loc să ajungă la Antwerpen s-ar 
putea trezi la Arnhem. În Olanda te poţi rătăci numai dacă 
doreşti acest lucru. Altfel, oricât de străin ai fi de aceste 
locuri, dacă urmezi cu stricteţe indicatoarele dese şi foarte 
clare, ajungi cu siguranţă la destinaţie. 


Strada pe care locuia familia Ellerman se afla în preajma 
Palatului Sporturilor din Antwerpen, încât Nick van Galen 
ajunse fără prea multe căutări la adresa indicată. Era o 
arteră comercială cu clădiri lipite una de alta. Case vechi, 
de 2-3 etaje, cu prăvălii şi ateliere la parter şi locuinţe la 
nivelurile superioare. Nick van Galen se pomeni în faţa 
vitrinei unui magazin de blănuri. Sau cel puţin aşa 
recomanda firma de deasupra. Pentru că dincolo de geamul 
vitrinei nu se vedeau decât nişte draperii grele. Ce era în 
spatele acestora nu se putea şti. lar uşa de la intrarea în 
magazin era încuiată. Descumpănit, noul venit căută o 
nouă intrare. Şi-o găsi într-adevăr în stânga vitrinei. Era o 
uşă mai îngustă, din stejar, de asemenea încuiată. 
Descoperi în curând şi butonul soneriei. Apăsă scurt de 
câteva ori, după care aşteptă să i se deschidă. Într-adevăr, 
după un minut şi ceva de aşteptare, auzi nişte paşi grăbiţi 
coborând, după câte i se părea, o scară de lemn. O cheie se 
învârti de două ori în broască şi Nick se trezi în faţă cu 
chipul tineresc, numai zâmbet şi străluciri în priviri, al 
Monicăi Ellerman. 

— lartă-mi întârzierea, i se adresă ea. Eram la 
bucătărie... Pregăteam ceva. 

Nick, al cărui chip radia aceeaşi bucurie a întâlnirii dorite, 
voi să ştie; 

— Pentru mine? 

Monica îl săgetă cu privirea; 

— Dacă ai să fii cuminte!... 

Dispăruse şi acel protocolar „dumneavoastră” dintre ei. 
Simplu, camaradereşte. Nick o urmă pe scara îngustă, tot 
din stejar, care strălucea de curăţenie. Cu toate acestea un 
iz uşor de casă veche îi ajunse în nări. Dar nu-i displăcu. 
Monica îl conduse în livingul spaţios, supraîncărcat cu 
mobilă veche, stil, excelent întreţinută. Pe măsuţa joasă, 
masivă, din lemn sculptat, îl aştepta pe noul venit un platou 
cu câteva varietăţi de arahide şi boabe de fistic, dar mai 
ales cu felioare de cartofi pai nemaipomenit de apetisante. 
Bineînţeles, mai avea la îndemână coca-cola, juice-uri şi-o 
sticlă cu pernod cu apa minerală de cuviinţă. Nick se 


afundă în fotoliul larg, adânc, de piele, admirând înainte de 
aceasta pernuţele din piele de căprioară. Era un interior ce 
amintea opulenţa vechii negustorimi anversoaze. Dar izul 
discret de casă bătrânească nu-l slăbea defel. Il încânta toi 
ce vedea, pentru că orice obiect de acolo putea figura fără 
rezerve în celebrele colecţii de mobile ale Rijksmuseum- 
ului. Însă nu-l atrăgea ideea de-a locui într-un asemenea 
interior. 

— Îţi place? îl iscodi Monica. 

— Enorm! răspunse el. Totul e de bun gust şi de valoare. 

— Pierre a fost un artist, îi mărturisi fata. Am să-ţi arăt 
nişte tablouri ale lui la care ţin foarte mult. 

Nick reţinu că Monica îl numea pe fostul stăpân al casei 
numai Pierre nu şi „tata”. Dar trecu repede peste această 
constatare voind să afle alte date, mai importante, despre 
cel al cărui nume îl purta încântătoarea sa gazdă. 

— Şi ca blănar, observă el, trebuie să fii „artist”. 

Monica îşi cobori privirea în semn de regyet şi 
compătimire totodată; 

— Bietul Pierre!... A practicat meseria asta de nevoie!. 

— Nu-i plăcea? 

— N-aş putea spune aşa ceva!... Mai ales că, până în anii 
din urmă, i-a mers bine... 

— Dar ce s-a întâmplat? 

Fata ridică privirea şi-l cercetă cu atenţie; 


— Ai şi aflat? 
— Poliţiştii, chiar şi cei din Amsterdam, sunt curioşi ca 
nişte babe. 


Monica slobozi un oftat prelung; 

— „Verzii “l-au adus la faliment. 

Se referea la mişcarea ecologistă care căpătase proporţii, 
şi pe bună dreptate, în întregul continent. lar printre 
„victimele” acesteia se numărau în primul rând negustorii 
de blănuri rare. Erau pur şi simplu hăituiţi de ecologişti, iar 
elegantele Europei nu mai îndrăzneau să poarte blănuri 
naturale pe stradă. 

— Au o tehnică remarcabilă, îi preciză Monica. Se apropie 
cu discreţie de cea care poartă blană, şi când le vine bine, 


mai ales la îngrămădeală, folosesc fie o ţigară aprinsă, fie o 
lamă de bărbierit... Astfel haina de blană care a costat o 
avere nu mai poate fi purtată. lţi dai seama că renunţi la 
asemenea plăcere. 

Nick sorbi din paharul în care îşi făcuse un amestec de 
pernod, apă minerală şi cuburi de gheaţă. Nu se dădea în 
vânt după băuturile aromate dar la ora aceea şi mai ales în 
compania Monicăi pernod-ul i se păru agreabil. Ea însă, 
posesoare a unui fin simţ de observaţie, îi propuse; 

— In barul lui Pierre găsim şi altceva de băut. Vrei să 
mergem acolo? 

— Bucuros, se învoi Nick. 

In drum spre „barul lui Pierre“ el aruncă o ocheadă 
estradei la care se ajungea din living urcând două trepte şi 
care servea ca sufragerie. Bănui că uşa din dreapta ducea 
la bucătărie. Apoi o urmă pe Monica într-un culoar. Inainte 
de a deschide uşa din faţa lor fata îi atrase atenţia asupra 
altei uşi, de la capătul culoarului; 

— Acolo-i camera mea. 

Nick o învălui într-o privire de curtezan; 

— Oare am s-o pot vedea vreodată? 

— Nu-i exclus, îi răspunse ea cochetând. 

„Barul lui Pierre“ era amenajat într-o cameră înaltă şi 
spațioasă ca mai toate încăperile acestei vechi case de 
negustori flamanzi. Şi aici mobila masivă, greoaie, nefiind 
însă în contrast cu goblenurile de pe pereţi şi mai ales cu 
panoplia de arme albe şi de foc, vechi şi ele de secole, între 
care o lance achiziționată de la un trib de indieni din jungla 
sud-americană. lar sub lance, o piele întreagă de iguana. 
Insă ceea ce-l izbi pe Nick încă de la intrarea în „barul lui 
Pierre“ era un jaguar excepţional de bine împăiat. Era fixat 
pe un suport de lemn aflat chiar în faţa celui ce pătrundea 
în încăpere. Dar nu atât colții fioroşi ai fiarei îl făcuseră pe 
Nick să tresară uşor, cât ochii acesteia. Lucirea sălbatică a 
acestora dădea impresia că fiara era gata să sară în orice 
clipă asupra celui ce intra în cameră. 

— Excepţional! exclamă el uimit şi încântat în acelaşi 
timp. Cine a lucrat oare aceşti ochi? 


— Nu ştiu, făcu Monica. Şi Pierre l-a moştenit... Se pare 
că i-a achiziţionat tatăl lui din Orientul îndepărtat... 

— Lucesc şi noaptea? 

— Bineînţeles!... Conţin după cât îmi dau sema nişte 
substanţe fosforescente... Dar şi o combinaţie de pietre 
preţioase. 

— lar pielea? 

— Asta s-a mai împrospătat la anumite intervale... Ultima 
oară a făcut-o Pierre când eram eu mică. 

Nick o privi pe fată cu vădită încântare; 

— Eşti numai surprize. 

Monica zâmbi amuzată; 

—Eu? 

— Şi tot ce te înconjoară, adăugă Nick. 

— Hai mai bine să-ţi dau o votcă poloneză... Lui Pierre îi 
plăcea mai mult decât cea rusească. 

În timp ce Monica umbla printre sticlele din bar, Nick van 
Galen îşi opri ochii pe o fotografie mare, înrămată, care se 
sprijinea pe un suport aflat la capătul dinspre perete al 
barului. Înfăţişa bustul unui bărbat de vreo 60 de ani, cu 
barbă, mustăţi, un nas mare, coroiat, o frunte înaltă din 
care pornea pătul cărunt, întins cu grijă pe creştet şi nu 
prea bogat. Părea o privire bună, blândă, generoasă. 

— E Pierre, îi  întrerupse Monica  stăruitoarea 
contemplare. 

Nick ridică sprâncenele a mirare; 

— Zău nu mă aşteptam... Nu semeni deloc cu el. 

— Nici n-am de ce, replică fata. 

— Eşti înfiată? 

— Cam aşa ceva. 

— Atunci nici doamna Ellerman... 

— Nu-i mama mea bună, îi preciză fata. 

— Mai ai? 

— Ce? 

— Surprize de acest gen? 

— E abia începutul, dragul meu. 

— Ca să vezi cine-mi eşti! 

— Mie-mi spui? 


În tonul Monicăi se distingeau în acelaşi timp şi hazul şi 
tristeţea. Nick îşi simţi inima şi mai încălzită. Se şi vedea în 
chip de erou de legendă sosit să salveze o prinţesă 
oropsită. Ridică paharul inchinându-l frumoasei din faţa sa; 

— Să fii fericită! 

— Crezi că există aşa ceva? 

— Sigur! o încredinţă el. 

— Eşti de un optimism incorigibil!... Şi contaminant în 
acelaşi timp. 

— M-ar bucura să te pot contamina. 

Sorbi şi ea o înghiţitură de votcă din paharul în care îşi 
turnase doar un deget de băutură. Apoi îl privi pe Nick în 
ochi fără sfială; 

— Eşti mai bun decât mine. 

Mărturisirea ei îl descumpăni; 

— Nu înţeleg? 

— Nu te-a mirat faptul că ţi-am făcut ochi dulci fără jenă? 

— Sunt obişnuit. 

— Eşti cam încrezut. 

— Niţel, răspunse el sincer. 

— Dar trebuie să recunosc că „ai şi de ce'!... Părul 
acesta negru, inelat, nu-i de pe aici? 

— Nu, confirmă el. Asta-i contribuţia mamei care e un pic 
grecoaică. 

— Ochii, însă, ca şi statura... 

— Made în Holland... Sunt fiul lui Jan van Galen, marinar 
prin vocaţie. 

— Inteligent, întreprinzător, curajos, spirit de aventură... 
Cum să nu-ţi facă fetele „cu ochiul?“ 

— Oarecum. 

— Vreau să te previn că şi eu mi-am pus în gând să te 
cuceresc. 

— Nici nu-ţi va fi prea greu... Mă voi preda de la primul 
asalt. 

— În acest caz nu mai ai niciun haz!... Voiam să am şi eu 
satisfacția unei cuceriri mai grele. 

Amuzat, Nick îi replică; 


— Mama- mea ti-ar zice aşa; „Ai grijă, fată, nu-ți vâri 
singură purici în cojoc.“ 

— Mama ta e o înţeleaptă, observă Monica. Şi adăugă ca 
pentru sine; Cu toate acestea am să risc. 

— In ce sens? 

— Am să mă arunc în braţele tale fără să mai stau la 
tocmeală. 

Jocul îi plăcea lui Nick; 

— Şi cum procedăm? Vin eu la tine sau tu la mine? 

— Văd că stai bine în fotoliul preferat al lui Pierre... 

Şi tot în clipa aceea ieşi de după bar, cobori o treaptă şi 
se îndreptă cu paharul de votcă în mână spre fotoliul larg, 
de piele, în care stătea cufundat „fiul lui Jan van Galen“. 
Acesta nu se clinti din loc. O urmărea cu priviri vesele. Deşi 
Monica avea o purtare cam libertină, ca să nu spună de 
cocotă, intuiţia îi spunea că fata nu era o uşuratică. Juca 
doar un rol. Il supunea unui test. Dovadă că fără a aştepta 
un îndemn fata i se aşeză în braţe. Un fior plăcut îl străbătu 
pe Nick până-n creştet. Il tenta s-o cuprindă de mijloc şi s-o 
tragă la pieptul lui dar se abţinu. Se mulţumi să-i 
zâmbească provocator şi să-i închine paharul. Fata ciocni 
cu el. Mai luară amândoi câte o înghiţitură. 

— Poate ne ameţim, rosti ea neslăbindu-l din ochi. 

— Măcar cu votcă, făcu el. 

Ea se aşeză mai comod în braţele lui; 

— Sunt grea? 

— Incă nu, replică el amuzat. 

— Îţi plac? 

— Enorm! 

— Atunci ce mai aştepţi? 

— Să mai închinăm o dată! Pentru noi! 

— Numai pentru noi! decise ea. 

Apoi luă cele două pahare şi le aşeză pe măsuţa de lângă 
fotoliu. lar când reveni cu faţa la el, Nick întinse mâinile ca 
s-o cuprindă de mijloc. li simţi carnea tânără, numai fibră. 
Buzele ei aşteptau sărutul. Nick o trase spre el. Fata îi 
înconjură gâtul cu braţele şi-şi lipi buzele catifelate de gura 
lui setoasă de dragoste. Fu un sărut scurt, apăsat. Un sărut 


fierbinte. Monica se desprinse apoi iute din îmbrăţişare şi 
sări sprintenă din braţele lui, 

— Atât! îl avertiză ea. 

Avea chipul aprins ca focul şi ochii străluceau de-o 
bucurie aparte. Nick o privea consternat. „Afurisită mai e!“ 
îşi zicea el excitat. Întinse mâna după paharul de votcă din 
care sorbi cu sete. Ea nu înceta să-l fixeze cu privirea de 
jad; 

— Te-ai supărat? 

— Cum aşa? 

— Ţi-a plăcut? 

— Enorm!... Dar ştii cum e? Parcă mi-ai fi turnat în pahar 
o licoare divină şi m-ai lăsat să sorb doar o picătură... După 
care mi-ai luat paharul de la gură... E nemilos procedeul. 

— Poate, făcu ea. Dar vrei să-ţi spun ceva? Chit că mă 
crezi sau nu, eşti primul bărbat căruia-i sar de gât. 

— Măgulit! 

— Şi-am vrut să ştiu cum e! 

— Ai aflat? 

— Nu prea. 

— Atunci să repetăm experienţa. 

— Non multa, sed multum. 

— Profesoară de latină? 

— Am studiat limbile romanice, mărturisi ea, deci implicit 
latina. 

— Predai undeva? 

— La universitatea de aici, la catedra de specialitate. 
Sunt lector. 

— Mi-am închipuit. 

— Pierre a fost nemaipomenit, continuă ea să 
povestească, arătând cu capul spre fotografia acestuia. Mi- 
a satisfăcut toate capriciile... Nu s-a prea uitat la bani şi de 
aceea a ajuns sărmanul în Escaut. 

— S-a sinucis, deci? 

— Mai mult ca sigur!... Nu ne-a spus nimic, nu a lăsat 
vreo mărturie, dar toate preparativele lui dinainte de-a se 
prăbuşi cu maşina în apă converg către o asemenea 
concluzie. 


— Falimentul lui a fost declarat? 

—Nu!... L-a împiedicat fratele său, baronul Ellerman... 
Marelui bancher şi renumitului anteprenor de construcţii 
civile şi industriale, proprietar al zecilor de clădiri mari şi 
mici, nu i-a convenit să aibă un frate falit. De aceea a 
preluat el toate datoriile lui Pierre, împreună cu noi două, 
magazinul de blănuri şi locuinţa în care ne aflăm acum. 
Baronul a fost întâiul născut şi a moştenit averea bătrânului 
Ellerman. Pierre a trebuit să-şi facă singur un rost în viaţă 
pornind de la un mic capital plus clădirea asta. Bietul de el 
a fost harnic, priceput în meserie şi-n afaceri, încât s-a 
descurcat bine în viaţă. Dar tocmai la bătrâneţe au venit 
peste el vremuri potrivnice care l-au dat peste cap. 

— Şi fratele său, baronul... 

— Pierre nici nu vroia să audă de el. Se pare că apelase 
la ajutorul lui cândva, în tinereţe, şi acesta îl refuzase... Pe 
cât era Pierre de bun, de blând, de generos, pe atât era de 
orgolios! 

— Înţeleg! făcu Nick ca pentru sine. Dar cum ai ajuns tu 
fiica lui adoptivă? 

— E o poveste mai lungă, îi răspunse ea. Mai stai mult în 
fotoliul acela? 

— Dar ce vrei să facem? 

— Să mâncăm ceva... Votca asta poloneză ca şi sărutul 
tău mi-au deschis un apetit... 

— Serios? 

„„„ Stăteau la masă, faţă în faţă, în sufragerie. Monica şi-a 
servit musafirul cu o supă de creveţi şi pui cu portocale la 
tavă. lar ca băutură - coniac şi vin roşu. Mărci vechi, 
franţuzeşti, rămase de la Pierre. 

— Supa este excelentă! constată Nick. 

— Mă bucură. 

— Singură ai preparat-o? 

— M-a învăţat Pierre care era un gurmand. 

— Dar mama ta unde-i? 

— Sandra? Munceşte!... A luat-o baronul la el la birou. A 
izbutit să i se vâre sub piele. 

— Intuiesc că pe mine nu m-ar agrea? 


— Cine, Sandra? Nu prea... Şi nu numai pe tine... Nu 
suportă niciun curtezan în preajma mea... Am impresia că-i 
niţel geloasă. 

— Posibil, făcu Nick. Dâr nu-i exclus să existe şi alte 
motive? 

— De pildă? 

— Povestea cu poşeta şi cu mulatrul care a încercat să i-o 
fure. 

Monica îşi plecă privirea spre farfurie; 

— Ai miros de „copoi“, mon ami. 

— E vorba numai de „asigurarea pe viaţă“ lăsată de 
Pierre? 

Fata făcu un gest semnificativ; 

— Asta-i un fleac! 

— E amestecată în nişte afaceri mai necurate? 

— Deocamdată... nu! Dar nu se ştie ce surprize rezervă 
viitorul. 

— Ai nişte date precise? 

— In bună parte. 

— Sunt secrete? 

— Ultra. 

— În acest caz... nu mai insist. 

— Câte ceva aş vrea totuşi să afli. 

— De ce tocmai eu? 

Monica zâmbi ca unei aduceri aminte; 

— Când îi puneam lui Pierre o asemenea întrebare îmi 
răspundea; Ştii de ce? Pentru că, fiindcă, deoarece, de aia! 

Erau la desert. Nick ducea încet la gură câte o linguriţă 
de îngheţată de kiwi. Părea a-şi căuta în cupa de cristal 
răspuns la gândurile ce-l asaltau. Fata aştepta curioasă 
următoarea lui întrebare care nu întârzie mult; 

— Stimată domnişoară Monica Ellerman... 

Tonul lui grav şi formula protocolară îi provocară fetei un 
chicotit scurt, vesel, copilăresc. 

— Vă ascult, mult stimate domnule Nickanor van Galen. 

Nick ridică spre ea o privire voit ex catedra; 

— Dacă nu comit o indiscreţie pot să vă pun o întrebare 
care priveşte viaţa dumneavoastră intimă? 


— Abordând un asemenea subiect vrând-nevrând devii 
indiscret. 

— Atunci renunţ! 

— Nu-i cazul. 

Nick îşi fixă privirea în jadul sclipitor al ochilor ei; 

— De când nu v-aţi mai sărutat cu un bărbat? 

Întrebarea o surprinse pe fată şi o amuză totodată. Se 
uită la pendula de pe peretele din faţa sa; 

— Vă pot spune exact; De cinzeci şi trei de minute şi 
zece secunde. 

Lui Nick îi plăcu această preocupare specific feminină de 
a înregistra cu exactitate anumite momente cărora ele le 
acordau o deosebită importanţă. Cu ani în urmă, o codană 
îndrăgostită de el îi scrisese; „Am plâns 17 minute”. 

— Asta am reţinut şi mă flatează, remarcă el. Dar voiam 
să ştiu de când nu v-aţi mai sărutat cu alt bărbat. Deci 
înainte de ceea ce s-a întâmplat acum cincizeci şi trei de 
minute... 

— Şi douăzeci de secunde, continuă Monica să 
cronometreze cu ochii la pendulă. Ei, bine, dragul meu, 
adăugă ea, îţi pot satisface şi această curiozitate; înaintea 
dumitale m-a sărutat un bărbat în urmă cu şase sute 
treisprezece zile. Şi acela era logodnicul meu. 

Nick simţi o pişcătură în inimă. Gelozie? Se grăbi să afle 
alte amănunte; 

— V-aţi despărţit? 

— A murit. 

— Îmi pare rău. 

— C'est la vie! 

— Accident? 

— De avion!... Era pilot de încercare. 

— Trebuie să fi fost un om extraordinar! 

— A fost! 

— Şi de atunci... 

— Nu sunt dispusă, dragul meu, să urc în patul oricărui 
„nou venit”... Pentru mine acest fapt nu înseamnă doar 
igienă sexuală... Din fericire nu m-a atins nici morbul 
nimfomaniei... Sunt, zic eu, o fiinţă cu un sistem glandular 


care acţionează normal... Îţi spui, de bună seamă, că „nu-i 
normal” ca o femeie la vârsta mea să se abată de la cea 
mai importantă lege a firii determinantă pentru specia 
umană... Nu sunt fecioară... Am cunoscut în braţele 
logodnicului meu ce înseamnă trup şi suflet de bărbat... A 
durat atât cât a fost predestinat... Am suferit cumplit!... 
Socoteam că viaţa nu mai are rost pentru mine... Mă bătea 
chiar gândul sinuciderii... Dar robusteţea ţărănească 
moştenită de la tatăl meu a învins... Şi acum, zic eu, sunt 
iarăşi o femeie normală care-şi aşteaptă „Făt-Frumosul“... 
Altfel nu concep relaţiile de această natură. Clar? 

— Nemaipomenit de clar! exclamă Nick cu vădită 
admiraţie. Ca să fiu sincer aproape că-mi pierdusem 
speranţa de-a mai întâlni această „specie rară pe cale de 
dispariţie”. 

— Te înşeli, dragul meu; Nu-i nici rară, nici pe cale de 
dispariţie... Nu vă pricepeţi voi bărbaţii s-o descoperiţi... 
Din comoditate şi din superficialitate vă lăsaţi atraşi de 
cuceriri „uşoare”. 

— Posibil! făcu el neconvins. Va trebui să mai reflectez 
asupra acestui subiect. 

— Chiar te rog. 

Monica aduse şi cafeaua. Mai bine-zis un ness preparat 
după reţeta lui Pierre în care pe lângă frişcă, se simţea bine 
gustul de coniac franțuzesc. 

— E teribil cum şi-a pus Pierre amprenta, pe întreaga ta 
viaţă, observă Nick. 

— Dacă l-ai fi cunoscut nu te-ar fi surprins. 

— Cum ai ajuns să-i porţi numele? 

— Tatăl meu, pe care al doilea război mondial l-a surprins 
la Paris, unde avea o bursă de studii 

— Ce studia? 

— Medicina. 

— Frumos! 

— Cred şi eu... Mai ales pentru el, care era fiu de ţărani 
dintr-un sat de munte... De undeva, de pe Valea 
Dâmboviţei, dacă ţin bine minte... Concurase în ţară pentru 
această bursă şi-o obținuse. 


— Înseamnă că era un student eminent? 

— Probabil! răspunse Monica. Eu nu l-am cunoscut decât 
din fotografii şi bineînţeles din ceea ce mi-a povestit 
Pierre... Erau prieteni „la cataramă”... Se cunoscuseră în 
„rezistenţă”... Au fost amândoi „maqguisarzi”... Se pare că 
prieteniile  înfiripate în asemenea circumstanţe sunt 
nemaipomenite. 

— E şi firesc! conveni Nick. 

— Tata, înainte de-a pleca din ţară, se îndrăgostise 
„lulea” de mama mea... 

Ea era fiica moşierului din satul lui, o codană de 
cincisprezece-şaisprezece ani, romantică şi fără prejudecăţi 
de clasă... Idila lor s-a consumat în mare „secret” în 
vacanţa de vară dinaintea plecării lui la studii în Franţa... 
Era in anul când a şi izbucnit războiul... La întâi 
septembrie... Nu? 

— O mie nouă sute treizeci şi nouă, completă Nick. 

— Cât s-a putut, cei doi îndrăgostiţi şi-au scris, continuă 
Monica. Mama aranjase cu o colegă de-a ei de la Şcoala 
Centrală de Fete din Bucureşti să primească scrisorile de la 
tata pe adresa ei. Apoi însă nu au mai putut coresponda... 
Războiul a fost fatal romanticei lor poveşti de amor... După 
război tata a decis să nu se mai întoarcă în ţară... De aici, 
din Apus, se vedea mai bine ce se petrecea în România... 
„Cizma lui Ivan“ se înfipsese bine în biata noastră ţărişoară. 
Churchill şi Roosevelt ne-o vânduseră lui Stalin la Ialta... 

Tata îşi terminase între timp studiile de medicină şi se 
angajase la un spital din Paris... Dar imaginea codanei 
pistruiate, cu părul roşu ca focul şi ochii verzi, jucăuşi, îi 
revenea mereu în minte. 

Nick o privi cu încântare; 

— Deci cu ea semeni? 

— Leit! 

— De obicei fetele seamănă cu taţii. 

— Natura mai face şi excepții. 

— În cazul de față, o excepție fericită. 

Monica ridică din sprâncenele ei dese, roşcate, îi mulţumi 
printr-un zâmbet dulce şi-şi reluă povestirea; 


— Tata i-a tot scris mamei la adresa ştiută până ce n-a 
mai primit niciun răspuns de la ea... A aflat după aceea că 
fosta ei colegă de liceu murise sub dărâmăturile casei sale 
distruse în timpul bombardamentelor din patruzeci şi 
patru... 

Nu s-a resemnat însă nici în privinţa mamei, nici a 
teroarei roşii care se întindea de la o zi la alta pe întreg 
cuprinsul ţării... A intrat în „rezistenţa românească” din 
străinătate... În acest timp din spatele „cortinei de fier” 
veştile soseau tot mai rar... Bietul meu părinte îşi pierduse 
orice speranţă de-a o mai revedea pe mama... Dar 
întâmplarea a făcut să se întâlnească într-o zi, în Bois de 
Boulogne, cu Pierre Ellerman, fostul său camarad de luptă 
care venise la Paris pentru nişte afaceri şi-şi îngăduise o 
scurtă plimbare prin parc... Nostalgia tinereţii! Lui Pierre 
afacerile îi mergeau din ce în ce mai bine aşa că îl invită pe 
tatăl meu să nu-i ocolească adresa din Anvers, iar fostul 
său camarad din „maquis“ se conformă... Au stat după 
aceea nopţi întregi „la un pahar de vorbă”, răgaz în care și- 
au descărcat sufletele... Pe Pierre l-a impresionat „amorul 
neîmplinit" al tatei şi i-a făgăduit să-l ajute. El tocmai 
„punea pe picioare" nişte legături de afaceri cu o firmă de 
stat din România care se ocupa cu exportul de blănuri rare. 
Şi astfel a ajuns scumpul de el într-o bună zi la Bucureşti de 
unde i-a adus tatei veştile dintre cele mai rele... Părinţii 
mamei fuseseră jefuiţi de tot ce aveau; moşii, sonde 
petrolifere, conace, vile... Fuseseră oameni foarte bogaţi... 

Bunicul se trăgea din familia Monteoru... lar bunica fiică 
de boieri dâmboviţeni. 

Dictatura proletariatului îi desfiinţase şi fizic... Bunicul a 
fost trimis la celebrul Canal Dunăre-Marea Neagră, într-un 
lagăr de muncă, iar bunica, împreună cu fiica ei, au fost pur 
şi simplu azvârlite în stradă, numai cu ce aveau pe ele, din 
vila lor de la Şosea... În locul lor s-a mutat un „tovarăş 
suspus”... Unde-şi găsiseră adăpost cele două sărmane 
femei, Pierre nu putuse afla... La auzul acestor veşti tata 
izbucnise în plâns şi jurase, în faţa lui Pierre, să lupte până 
la ultima sa suflare împotriva barbarilor. 


Şi s-a ţinut de cuvânt. 

— Dar acest fapt avea să-i fie până la urmă fatal. 

— L-au „lichidat”? 

— Nu direct, ci prin „intermediari” bulgari... Dar asta 
avea să se întâmple mai târziu... În anul în care mama era 
gravidă cu mine... Dar să-ţi povestesc ce s-a mai întâmplat 
în ţară cu mama şi bunicii mei... Ti-am spus că pe bunic l- 
au trimis într-unul din „lagărele de exterminare” de la 
Canal... Şi aici, comandantul lagărului era o fostă calfă de 
croitor de loc dintr-un sat buzoian, vecin cu aşezarea unde 
aveau bunicii mei o moşie. 

Deţinuţii îl porecliseră pe comandant „Ferometal” atât 
pentru dinţii de metal din gură, cât şi pentru sălbăticia 
purtării faţă de ei. Între altele, „Ferometal” aflase că 
uncheşul meu era posesorul celei mai valoroase colecţii de 
timbre din ţară, o colecţie celebră, cunoscută de filatelişti 
din lumea întreagă. Bunicul era un om paşnic şi-un pasionat 
filatelist, iar colecţia de timbre era unicul bun ce-i mai 
rămăsese. 

Aceasta reprezenta acolo, în lagăr, singura sa rațiune de- 
a mai vieţui. 

Or „Ferometal“ voia, la rându-i, să pună mâna pe 
colecţie. Şi-a început să-l terorizeze pe bunic cum numai 
aceşti primitivi se pricepeau. Sfătuit de ceilalţi semeni întru 
suferinţă, bietul meu uncheş l-a întrebat direct pe 
„Ferometal“; 

— Ce vrei de la mine? 

— Timbrele! i-a răspuns acesta fără înconjur. 

Bunicul a zâmbit amar; 

— Ce să faci cu ele? 

— Sunt bunul poporului, banditule! Le-ai cumpărat cu 
bani adunaţi din sudoarea celor pe care i-ai exploatat până 
la sânge. 

Bunicul i-a replicat zâmbind la fel de amar; 

— Dar exploatarea voastră cum e? 

„Ferometal”, care era „iute de mână “, l-a şi trăsnit pe 
uncheş cu un pumn de l-a trimis tocmai în celălalt capăt al 
încăperii. Bunicul era o fiinţă firavă şi nu s-a mai ridicat de 


« 


pe podea. „Ferometal“ l-a udat cu apă până l-a readus în 
simţiri; 

— Altă dată, banditule, să ştii ce vorbeşti!... Şi acum să- 
mi spui unde ai ascuns „timbrele” că altfel nu mai ieşi viu 
de aici. 

Ştergându-şi gura plină de sânge bunicul a îngăimat; 

— Le-am trimis din ţară. 

— Minţi, banditule!... Dacă ajungeau dincolo se afla până 
acum... Nişte „timbre” ca ale tale nu rămâneau 
necunoscute... Unde le-ai dosit? 

— V-am spus că... 

„Ferometa!” nu l-a mai putut suporta. L-a călcat pur şi 
simplu în picioare. 

L-a lovit cu atâta sălbăticie încât bunicul nu s-a mai 
sculat de jos. A murit peste câteva zile în aşa-zisa infirmerie 
a lagărului.., m-am întrebat de ce a preferat uncheşul să 
moară decât să divulge ascunzătoarea unde se afla 
nepreţuita sa colecţie de timbre. Întâi, cred eu, din ură faţă 
de teroarea roşie. Îi luaseră tot, până şi libertatea, încât nu- 
i mai rămăsese decât rodul pasiunii sale de-o viaţă; 
timbrele. Nu spusese nimănui unde le dosise. Nici măcar 
soţiei sau fiicei sale. Taina avea deci să plece cu el în 
mormânt... Mai bine-zis în groapa comună! La rându-i, 
„Ferometa!” a fost mutat de acolo „disciplinar”. În fapt i s-a 
croit drumul către Bucureşti unde a urcat până la gradul de 
colonel de securitate. Şi cu acest grad a fost trecut în 
„rezervă”... Dar între timp, s-a îngrijit ca şi feciorul său să-i 
urmeze sinistra „profesie”... Se pare că astăzi „Ferometal” 
jr. ocupă de asemenea un post foarte important în 
Departamentul Securităţii. 

— Eşti bine informată! constată Nick. 

— Telefonul fără fir al emigrației româneşti funcţionează 
ireproşabil, dragul meu, îi preciză Monica. Se ştie tot ce se 
întâmplă în ţară şi ceva pe deasupra. 

— Deci eşti moştenitoarea unei „comori ascunse”! 

— Cine ştie dacă buldozerele lui Ceauşescu n-au 
amestecat în moloz şi această „comoară”... Nu uita că între 
timp au trecut peste Capitală şi două cutremure 


puternice... Mai ales cel din şaptezeci şi şapte... Deci să nu 
ne facem iluzii ca să n-avem „deziluzii”, cum zicea bietul 
Pierre; 

— El a „scos-o“ pe mama ta din ţară? 

— A „cumpărat-o”!... Fără exagerare!... Pe multe mii de 
dolari!... Bunica între timp murise... După ce au fost 
aruncate pe drumuri, au fost nevoite să se ducă pe un 
şantier de construcţii... Numai acolo mai erau primite la 
muncă „năpârcile burghezo-moşiereşti”... Bunica ştia să 
bată la maşină şi a fost angajată ca dactilografă... lar 
mama, de care se îndrăgostise şeful şantierului, un inginer 
cumsecade, a lucrat ca normatoare... Munceau în condiţii 
grele, de şantier, mâncau la cantină şi locuiau într-o baracă 
de lemn. Istovită de muncă, frig şi foame, bunica n-a 
rezistat unei gripe asiatice. A făcut, din câte spunea mama, 
o congestie pulmonară virotică. Şi asta i-a fost fatală. Pe 
scurt, mama a rămas fără părinţi, cu stigmatul de 
„duşmancă de clasă”, fără să aibă vreo meserie care să-i 
asigure cât de cât existenţa. Era la cheremul oricărui 
tovarăş de la raion, de la regiune, de la minister, de unde 
voiai şi nu voiai. Cum era tare frumuşică, asaltul asupra ei 
nu mai contenea. Singura soluţie era de-a găsi un bărbat 
care s-o protejeze. Şi acesta s-a nimerit a fi chiar şeful 
şantierului, un inginer deosebit de capabil, de care regimul 
comunist avea mare nevoie atunci. Nea Gică Prodan era cu 
vreo cincisprezece ani mai în vârstă decât mama, cu o 
înfăţişare cam butucănoasă, dar suflet de aur. A cucerit-o în 
primul rând pe mama prin delicateţe, atenţie, mergând 
până la sacrificarea puţinelor sale ore de odihnă pentru a 
pune la punct în fiecare zi lucrările de normare a muncii ce 
cădeau în sarcina nepriceputei sale subalterne. Tot el se 
îngrijea ca masa ei să fie îmbunătăţită cu câte un litru de 
lapte, un ou, un pui, achiziţii ce le făcea şoferul lui în satele 
din jur. Avusese grijă şi de înmormântarea bunicii. Interesul 
lui pentru „duşmanca de clasă” era privit cu aversiune de 
cei de la partid, U.T.M., cadre. Dar nea Gică nu ştia multe; îi 
trimitea fără jenă ab originem. Şi ca să le arate că i se 
fâlfâia de toţi şi de toate, într-o zi i-a cerut mamei mâna. Ce 


să-ţi spun? Ei nu-i venea a crede. Dintr-o amărâtă de 
normatoare pe care o ocoleau toţi ca pe-o ciumă să devină 
deodată prima doamnă a şantierului. Era un vis! 

A sărit fericită de gâtul lui nea Gică aşa cum am făcut şi 
eu adineauri cu tine. 

Nick van Galen o cercetă cu neîncredere; 

— Situaţiile sunt totuşi diferite. 

— Adică ce vrei să insinuezi? Că n-am fost sinceră? 

— Ba da, făcu el în doi peri. 

— Că n-aveam motiv să fiu bucuroasă? 

— Asta chiar că nu mai înţeleg! recunoscu el sincer. 

— Ei bine, dragul meu, vreau să-ţi spun că de când ne- 
am încrucişat privirile întâia oară şi pană te-am văzut aici, 
în pragul casei, te-am tot chemat la mine. 

— Şi dacă nu veneam? 

— Imposibil! 

— Cum aşa? 

— Când o femeie îşi pune în minte să cucerească un 
bărbat, acela nu mai are scăpare. 

— Deci soarta mea e pecetluită! 

— Fără doar şi poate! 

— Ca să fiu sincer nici măcar nu-mi displace ideea. 

— Numai un prost ar putea să refuze o asemenea 
ofrandă. 

— Îmi place cum sună acest cuvânt „Ofrandă”! 

— Definiţia nu-i exactă? 

— Ba este! 

— Deci şi mama i s-a oferit lui nea Gică Prodan tot ca o 
ofrandă pe care el o socotea dumnezeiască... Pur şi simplu, 
cât au vieţuit împreună, el a divinizat-o... Într-o zi, însă, 
mama avea să primească o scrisoare din Bucureşti, de la o 
bună prietenă, care-i cerea să vină în Capitală fără 
întârziere fiind vorba de ceva cu totul deosebit şi-n 
interesul ei. 

Mama i-a arătat scrisoarea lui nea Gică. Acesta a simţit o 
împunsătură în inimă. Intuiţia îi spunea că „fericirea” lui se 
afla în pericol. Dar nu s-a împotrivit la plecarea soţiei sale. 
Dimpotrivă! A sfătuit-o să dea curs cât mai repede acestei 


chemări. A condus-o la gară şi la despărţire a sărutat-o 
prelung, cu suspin. Presimţea că „,roşcata lui cea focoasă" îi 
scăpa din mâini. 

Şi omul nu se înşela. În Bucureşti, poposise negustorul de 
blănuri flamand Pierre Ellerman. Scopul vizitei sale în 
România era nu numai acela de-a achiziţiona blănuri rare la 
preţuri convenabile ci şi „cumpărarea” de la comunişti a 
iubitei din tinereţe a camaradului său din maquis, doctorul 
Traian Bălteanu. 

— Aşa se numea tatăl tău? 

— Exact. 

— Şi mama ta când a auzit... 

— S-a prăbuşit cerul pe ea!... 

— Nu-l uitase deci pe tatăl tău? 

— A fost iubirea ei cea mare!... Unică!... Aşa ceva nu se 
uită!... Însă ţinea foarte mult şi la inginerul Prodan... Ea n-a 
fost îndrăgostită de nea Gică. Propriu-zis s-a lăsat iubită de 
el... Şi-i era profund recunoscătoare... Dar ce putea să 
facă? Să renunţe la un trai civilizat în schimbul unei barăci 
de pe un şantier de construcţii din România „dictaturii 
proletariatului”?... S-a întâlnit cu Pierre în cea mai deplină 
„Cclandestinitate”. Acesta se pricepea să organizeze 
asemenea întrevederi. Doar luptase în „rezistenţă”. El i-a 
povestit tot ce ştia despre tata; era medic la Paris, era 
necăsătorit, era un luptător neînfricat împotriva tiraniei 
bolşevice din ţara sa natală şi suspina după iubita sa de la 
poalele Carpaţilor. Dacă frumoasa doamnă era dispusă a-şi 
întâlni şi a şi împlini iubirea din adolescenţă el putea să 
înlesnească acest rendez-vous. Dacă nu... Nu! Mama-i 
înfăţişă la rându-i obligaţiile sale matrimoniale contractate 
în ţară. Pierre îi zâmbi cuceritor şi-o sfătui că cel mai 
cuminte lucru era să discute sincer, cu cărţile pe faţă, cu 
cel al cărui nume îl purta. lar după ce vor ajunge împreună 
la o hotărâre să i-o comunice şi lui. El, Pierre, se înapoia 
acasă urmând să revină în România exact peste două luni. 
Răgaz suficient ca cei doi soţi să ajungă la o concluzie pe 
care trebuia s-o cunoască şi el în timp util. Nea Gică Prodan 


a fost şi de data asta un „domn”. Ştia că mama nu era 
pentru el decât o camaradă... 

Că dintre ei doi, numai el iubea... Şi-i era recunoscător 
că-i îngăduise s-o iubească. Plecarea ei de lângă el va fi 
nemaipomenit de dureroasă... Dar nea Gică era un om călit 
în război şi apoi pe şantierele de construcţii. Astfel a ştiut 
să-şi învingă durerea provocată de despărţirea definitivă de 
„roşcata”! lui. 

Socotea că ar fi inuman să-i stea în cale... Ea nu era o 
fiinţă crescută să îndure viaţa de acolo, de pe şantier, sau 
de oriunde din amărâta lui de ţară. Fusese destinată să fie 
frumoasă, elegantă, să bucure prin prezenţă pe cei dintr-o 
societate liberă, civilizată. Bănuia el cât de mult va preţui 
viaţa ce i se va oferi în Apus după traiul din „raiul 
comunist”. Îi comunică deci hotărârea lui; va putea pleca 
oricând. Cu o singură condiţie; să-i trimită de două ori pe 
an, la Paşti şi la Crăciun, câte o ilustrată. Încolo numai 
fericire. Asta era nea Gică Prodan... Când am fost în 
România la un seminar internaţional de romanistică, am 
încercat să dau de el. Dar am fost sfătuită să stau „în banca 
mea “... Dacă mai trăieşte şi l-aş întâlni i-aş săruta mâna ca 
unui „Sfânt''... Nu numai că nu s-a opus la plecarea ei, dar 
s-a dat de ceasul morţii să înlăture piedicile ce i se puneau 
în cale. 

lar când a văzut-o pe puntea motonavei „Transilvania” 
cu care pleca mama în excursia din care n-avea să se mai 
întoarcă, a plâns şi de durere dar şi de bucurie. 

— Pe această cale, deci, a putut evada, făcu Nick ca 
pentru sine. 

— Ideea a fost tot a lui Pierre!... Era, dacă nu mă înşel, 
prima excursie turistică în Occident pe care o aprobase 
Gheorghiu-Dej - o croazieră pe Mediterana. Punţile 
„Transilvaniei erau pline numai de „oameni de încredere”; 
nomenclatură politică, ştiinţifică şi culturală. 

Bineînţeles şi securiştii de rigoare. Pierre a aflat din 
vreme de această croazieră. Şi-n mintea lui ingenioasă a şi 
făurit un plan. De ce n-ar pleca şi Corina Prodan în această 
croazieră?... Cel care tăia şi spânzura la „Paşapoart''* era... 


Cine crezi? „Ferometa!”'! Călăul bunicului meu. Or ca să-i 
pretinzi lui „Ferometal”' s-o treacă pe lista plănuitei 
croaziere chiar pe nepoata victimei sale de la „Canal” era o 
utopie. Dar nu şi pentru Pierre. A făcut ce-a făcut şi-a intrat 
în legătură cu „Ferometa!”. l-a fluturat pe la nas mai multe 
mii de dolari ce urmau a fi depuşi „în cont secret” lao 
bancă elveţiană. „Ferometal”' a înghiţit momeala. Şi s-a 
făcut luntre şi punte ca soţia şefului de şantier de la cea 
mai mare hidrocentrală a ţării, decorat cu „Ordinul Muncii 
clasa l“, să fie trecută pe lista celor ce urmau să urce pe 
puntea motonavei „Transilvania'' pentru a beneficia de-o 
croazieră pe Mediterana. „Dosarul” mamei mele se oprise 
la el, la „Ferometal”. Mai departe mersese doar referatul 
„favorabil” întocmit bineînţeles tot de el. Mai mult! Le 
sugerase celor de la spionaj şi contraspionaj că n-ar strica 
să o „folosească” pe Corina Prodan. După „opinia” sa era 
cea mai „indicată”, o verificase chiar el, personal. Şi, slavă 
lui Stalin, în afară de faptul că avea gradul de colonel şi 
experienţa necesară, el  „Ferometal”, îi cunoştea 
întâmplător moşii şi strămoşii până la a şaptea spiţă. Girul 
său îi netezise mamei mele calea spre libertate. Vreau să 
mai spun că in afacerea asta toată lumea a fost corectă. 
Pierre a depus într-adevăr suma promisă „în contul secret”, 
„Ferometa!l”, ahtiat de dolari, n-a şovăit deloc în a garanta 
pentru „tovarăşa Corina Prodan”, iar mama mea, odată 
ajunsă pe puntea motonavei, s-a pus la dispoziţia securităţii 
de la bord oferindu-le ofiţerilor respectivi informaţii despre 
ceilalţi pasageri. A făcut-o fără nicio mustrare de conştiinţă 
pentru că toţi erau slugi credincioase ale „regimului 
democrat popular”. Astfel la escala de la Marsilia nimeni nu 
s-a mai ocupat de ea. Dimpotrivă. Chiar i-au îngăduit să se 
abată de la traseu ca să viziteze un magazin de bijuterii. 
Aici însă mama a fost prinsă furând o bijuterie din magazin. 
La ieşire a fost controlată în poşetă de un domn în civil care 
nu era altul decât detectivul magazinului. Mamei îi „luase 
ochii” un inel superb. Culpa era vădită şi-a fost condusă la 
primul post de poliţie. Dar, spre surprindera generală, 
mama n-a mai ajuns la destinaţie. Maşina în care se afla 


fusese deturnată din drum. Totul a fost pus la cale de 
Pierre, de tata, şi de foştii lor camarazi din „maquis”. 
Scandal în presă, protest diplomatic - degeaba. Nimeni n-a 
mai dat de urma ei. Şi nici n-avea cum. Când i s-a 
comunicat lui „Ferometal” acesta ridica neputincios din 
umeri. S-a ales doar cu o „mustrare” pentru neglijenţă în 
serviciu. De „tranzacţia” lui cu Pierre de asemenea nu 
aflase nimeni. Nici măcar nevastă-sa ori feciorul său ajuns 
între timp ofiţer de securitate. La rându-i şi Pierre era liniştit 
în această privinţă. „Ferometal” n-avea niciun interes să-l 
dea în gât. L-ar fi costat „contul secret” de la banca 
elveţiană. De aceea a adăpostit-o fără teamă pe mama 
mea aici, în această casă. Fiind fratele baronului Ellerman, 
Pierre știa că nici poliţia locală nu-şi va vâri nasul în 
prăvălia lui. În Antwerpen unui fugar i se pierde uşor 
urma... Este unul din cele mai mari porturi ale Europei. 

— Şi papà? se interesă Nick. 

—iÎşi petrecea toate week-end-urile aici... Alături, am să-ți 
arăt, e un fel de garsonieră... Cu dormitor, budoar, baie, 
numai bună pentru un cuplu de amorezi... Au fost cei mai 
pasionanţi ani din viaţa lor... Se iubeau cu frenezie sub 
privirile îngăduitoare ale lui Pierre... Mama era însă într-o 
situaţie cât se poate de neplăcută... Trebuia să se ascundă 
de securitate până ce aceasta va obosi s-o caute, iar pe de 
altă parte n-avea niciun act asupră-i... Adăugând faptul că 
în ţară avea un soţ legal de care nu se ştia când şi cum va 
putea divorța, era, cum se spune, „în aer“... Dar asta n-o 
împiedica să vadă viaţa în roz... Era iubită cu patimă de cel 
pe care şi-l dorise din adolescenţă iar gazda ei, Pierre, nu 
ştia ce să mai facă ca ea să se simtă bine. 

— Nu cumva, în secret era şi el îndrăgostit de ea? 

— Bineînţeles! Dar niciodată, cât a trăit tata, nu i-a făcut 
mamei cea mai nevinovată aluzie la sentimentele lui... Le 
ascundea sub o desăvârşită camaraderie. 

— O femeie simte totuşi când cineva tânjeşte în taină 
după ea, insistă Nick van Galen. 

— Nu numai că simte dar e şi flatată, îi confirmă Monica. 
E în firea noastră să ne ştim mereu dorite. Dar atât! Cine 


depăşeşte pragul unei simple cochetării ne supără. Or şi din 
acest punct de vedere Pierre a avut o purtare ireproşabilă. 
Deşi, după cum ai văzut, nu era prea arătos, îi plăceau 
femeile frumoase. Şi a avut parte de asemenea exemplare. 
Pentru că era un „charmeur“... Ştia să încânte orice femeie! 

Era inteligent, cult, talentat, fire veselă de petrecăreţ, 
căruia-i mergeau bine şi afacerile. Nu tânjea propriu-zis 
după mama. Doar o dorea. Şi dacă n-ar fi fost femeia 
fostului său camarad din maquis şi-a unuia dintre cei mai 
buni prieteni, cred că nu s-ar fi sfiit să se încumete la un 
asalt decisiv asupra mamei. 

— Era o „figură”! remarcă Nick. 

— Mare „figură”, întări Monica. Nu-ţi mai spun că mama 
s-a trezit într-o zi cu o „doamnă de onoare”. 

— Alexandra? 

— Exact!... Pierre o cunoscuse la Paris, într-un cerc de 
emigranţi. Ca să poată pleca din ţară, Sandra s-a măritat cu 
un evreu mult mai în vârstă ca ea şi datorită căruia a putut 
emigra în Israel. Aici, însă, n-a stat decât vreo şase luni sau 
un an, dacă ţin bine minte, după care i-a cerut soţului s-o 
ducă în Occident... Nu suporta clima şi mai ales „climatul” 
israelian... Soţul, care se lansase în afaceri cu pietre 
preţioase, i-a îndeplinit dorinţa. Dar, după ce s-a văzut la 
Paris, Sandra i-a dat „hodorogului“ cu piciorul. 

— Şi mama ta a acceptat-o? 

— De ce nu? Cu ce-o putea deranja o femeie tânără, 
frumoasă, inteligentă, suficient de instruită, pe deasupra şi 
cât se poate de îndatoritoare. iți dai seama, că în cursul 
săptămânii mama rămânea singură cuc. N-avea cu cine 
schimba o vorbă, îi ţiuiau urechile de atâta tăcere. Nu 
cunoştea pe nimeni în oraş, nici măcar prin vecini. 
Aducerea Sandrei în casă a fost deci pentru ea „mană 
cerească”. 

— Şireată cum e, presupun că Sandra s-a vârât repede 
sub pielea mamei tale. 

— Bineînţeles! 


— Nu-mi închipui însă că s-a mulţumit doar cu rolul de 
„doamnă de onoare”. Când a acceptat propunerea lui Pierre 
trăgea probabil „mâţa de coadă”? 

— Rău de tot! 

— Deci era firesc să pună ochii pe negustorul de blănuri 
rare? îşi continuă Nick presupunerile. 

— Ea da! Însă Pierre nu s-a lăsat prins în plasa ei... Cred 
că din respect pentru mama dar şi din instinct de apărare. 
Simţea în Sandra o felină periculoasă. 

— Ea însă n-a dezarmat? 

— În privinţa aceasta, „jos pălăria”, îi preciză Monica. 
Este o femeie care ştie să aştepte, să stea la pândă şi să 
atace în cel mai potrivit moment... N-a întreprins nimic care 
să-i pericliteze planurile de perspectivă... Avea încredere că 
va veni odată şi „ziua ei”. Şi nu s-a înşelat. Dar, până la 
acea „zi”, a trebuit să treacă peste nişte încercări cărora 
eu, personal, nu ştiu dacă le-aş fi putut face faţă... Tata, 
după cum ţi-am spus, a murit între timp în condiţii 
misterioase... A fost pur şi simplu lovit în plin, în timp ce 
traversa o stradă mai retrasă din Paris, de-o maşină care 
fusese furată şi apoi abandonată... Era mână de „ucigaş 
plătit”... Ţi-am spus că activitatea politică a tatei deranja 
foarte mult conducerea comunistă de la Bucureşti... Mama, 
care era atunci însărcinată cu mine, a fost pe punctul de-a 
mă pierde... Îi spunea lui Pierre că numai datorită mie nu şi- 
a pus capăt zilelor... Eram fructul dragostei ei unice... La 
rându-i, Pierre s-a oferit să fie el tatăl legal al copilului ce se 
va naşte... Tot n-avea niciun moştenitor şi nu se îndoia că 
pruncul ce va veni va fi dintre cei mai izbutiţi. 

— Şi papă a fost frumos? se interesă Nick. 

— Am să ţi-l arăt în fotografie... Pe lângă Pierre era un 
zeu! De aceea mama l-a refuzat la început pe Pierre... Apoi 
s-a mai obişnuit cu gândul, iar când am sosit eu pe lume el 
m-a declarat la starea civilă ca fiică a lui, iar după aceea 
mama a acceptat să-i fie şi soţie. 

— Bine, dar povestea asta i-a dat Sandrei toate planurile 
peste cap, constată Nick amuzat. 


— De bună seamă, întări Monica. Dar şi de data asta a 
arătat o nemipomenită stăpânire de sine... A rămas pe loc, 
în aşteptarea sorocului ei... Investise prea mult până atunci 
ca să renunţe la tot... A rămas în continuare aceeaşi 
„doamnă de onoare“ utilă şi prevenitoare... Mai mult, poate 
şi datorită faptului că nu trăise până atunci bucuria de-a 
avea un copil şi-a propus să-mi fie a doua mamă. Faptul nu 
putea decât să bucure pe soţii Ellerman. Pierre era un soţ şi 
un tată nemaipomenit. Când îşi scotea frumoasa soţie în 
lume călca tare mândru pe străzile oraşului cu ea la braţ. 
Dar bucuria lor fu de scurtă durată. Blestemul secolului - 
cancerul - n-a ocolit-o nici pe mama. A murit când eu 
aveam doar trei ani. Abia o mai ţin minte. Tot ce ţi-am 
povestit am aflat de la Pierre, de la Sandra şi de la alţii care 
mi-au cunoscut bunicii şi părinţii... Cam asta-i tot! sfârşi 
Monica suspinând uşor. „O viaţă de om aşa cum a fost“. 

Nick remarcă; 

— Nu prea veselă! 

— Dar nici foarte tristă, îi replică ea. Pentru că Pierre m-a 
iubit foarte mult. Şi-n amintirea părinţilor mei, dar şi pentru 
că era „El“... lar Sandra ştia că drumul spre inima lui Pierre 
trecea pe la mine. N-am deci ce-i reproşa... Nu m-a obijduit, 
nu m-a urât, n-a încercat să mă înstrăineze de cel care-mi 
dăduse numele său şi mă făcuse implicit moştenitoarea sa. 
E drept că n-am simţit şi nici n-aveam cum simţi de la o 
femeie atât de calculată ca ea o afecţiune care s-o 
suplinească într-o măsură oarecare pe cea maternă... A 
ştiut însă bine rolul pe care trebuia să-l joace... Se purta cu 
mine corect, ca o bună guvernantă... lar Pierre nici nu-i 
pretindea mai mult... De aceea s-a şi căsătorit până la urmă 
cu ea. 

— Dar femeia asta n-are suflet, inimă, sentimente? 
izbucni Nick vădit contrariat. N-a iubit şi ea? Măcar în prima 
tinereţe? 

— Trebuie să fi iubit, replică Monica. Dar cine ştie ce 
dezamăgiri a trăit... Oricum a păstrat totul în sine. Pentru 
că este de un orgoliu rar întâlnit... Dar numai în această 
privinţă... În rest, toată viaţa a făcut numai compromisuri. 


— O viaţă ratată! 

— Cam aşa. 

— Să nu te superi, continuă Nick, dar eu mă feresc de 
asemenea oameni. 

Fata îl privi în ochi; 

— Şi eu ce să fac? 

— Să-i ocoleşti şi tu cât poţi. 

— Am să încerc, conveni ea. 

Dar el insistă; 

— Te implor!... Nici nu-ţi dai seama cât ţin la tine... Mai 
ales după câte mi-ai povestit... Intuiesc că femeia asta-i ca 
o fiară căreia i s-a luat hartanul de carne de la gură... 
Ultimul pe care a mizat a fost Pierre. Dar acesta a ajuns la 
faliment... Ea s-a întors astfel de undeva plecat. Nu mai 
este nici tânără ca să ia totul de la capăt!... Îţi dai seama 
că-i disperată?... Că e capabilă de orice? 

Monica repetă aproape maşinal; 

— Şi eu ce să fac? 

— Şă ai încredere în mine. 

Ea zâmbi fără voie; 

— De ce ţi-aş acorda încrederea? 

— Am să-ţi răspund ca şi Pierre; Deoarece, pentru că, 
fiindcă, de aia! Izbucniră în râs în acelaşi timp. Nu-şi mai 
vorbeau decât prin priviri. 


x 


În aşteptarea lui minher Pieter Leur, care mai zăbovea cu 
un client în atelier, Nick van Galen îşi plimba privirea peste 
vitrinele pline cu bijuterii. Vânzătorul nu-l supraveghea. Il 
ştia pe fostul atlet de performanţă de când purta 
pantalonaşi scurţi şi venea cu tatăl lui la prăvălia lui minher 
Pieter. Jan van Galen şi bijutierul fuseseră vechi camarazi 
de arme, la marină, şi rămăseseră prieteni nedespărţiţi 
până la moartea căpitanului de cursă lungă. În amintirea 
tatălui, minher Pieter purta o sinceră simpatie fiului. De 
aceea când îl văzu, îi şi întinse braţele uscate, bătrâneşti; 


— la uită-te, pe cine mi-e dat să văd? Senior Nickanor!... 
Ce plăcere!... Ochii bătrânului Leur nu pot decât să se 
bucure... Ce face mama? 

Şi întrebările s-au succedat până la epuizare. De emoție 
şi bucurie, bărbuţa bătrânului tremura, iar ochii săi cu 
pleoapele congestionate nu mai încetau să se plimbe peste 
statura înaltă, atletică, a lui van Galen jr. 

Şi-abia când Nick începu să dea semne de nerăbdare 
minher Pieter se interesă; 

— Ce vânt din pupa te aduce la mine? 

Fostul mus în marina militară olandeză nu uitase întru 
totul jargonul navigatorilor. Nick, însă, grăbit ca orice tânăr, 
îi ceru fără altă introducere; 

— Putem merge în atelier? 

— Desigur! îl pofti bijutierul. 

Nick schiţă un zâmbet de scuză către vânzător şi-l urmă 
pe bătrân în încăperea din spatele magazinului. Aici, van 
Galen jr. scoase un medalion din borseta de la brâu în care- 
şi păstra actele, cheile, banii necesari cerinţelor de 
moment. Venerabilul bijutier preluă medalionul cu grijă şi-l 
cercetă cu interes. Era o lucrare veche, din argint, care 
adăpostea imaginea unui bărbat tânăr. Fotografia era 
îngălbenită de trecerea multor decenii peste ea. 

— Cine-i bărbatul acesta distins? se interesă bijutierul. 

Nick îşi umflă pieptul cu mândrie; 

— Este bunicul unei distinse  domnişoare care 
nădăjduiesc să-mi fie soție. 

— Dacă seamănă cu dânsul, arătă minher Pieter spre 
chipul din medalion, nu pot decât să te felicit. 

— Mulţumesc. 

— Dar lucrătura asta nu-i de aici, de pe la noi! 

— Adevărat! recunoscu Nick. Motivele sunt orientale... lar 
medalionul provine din România. 

— Roemenie! rosti bătrânul cu un aer nostalgic. Mama ta 
nu-i de acolo? 

— Ba da! 

— Văd că te trage aţa către acele meleaguri? 

— Posibil. 


— Viitoarea doamnă van Galen e tot din Roemenie? 

— Nu! S-a născut în Belgia... Dar părinţii sunt români. 

— Mama trebuie să fie bucuroasă. 

— Incă nu i-am spus. 

— Vrei să-i faci o surpriză? 

— Doar ştii cum sunt mamele... Pentru feciorii lor încă nu 
s-au născut fetele care să-i merite. 

— Asta-i drept, confirmă bătrânul. Şi eu ce trebuie să fac 
cu acest medalion? Văd că e în bună stare... la fel şi lanţul 
de care atârnă. 

— lată cum stau lucrurile! începu Nick. 

Şi-i povesti ce socoti el de cuviinţă despre bunicii, părinţii 
buni şi adoptivi ai Monicăi Ellerman. 

— Medalionul a fost purtat de bunica fetei apoi de mama 
ei. lar când mama Monicăi se afla pe patul de moarte i l-a 
încredinţat lui Pierre cu rugămintea de a-l păzi ca pe ochii 
din cap deoarece, a mai zis muribunda, s-ar putea ca 
această modestă bijuterie să aibă într-o bună zi valoarea 
unei mari averi. 

— Ţi-a spus fata aşa ceva? 

— Categoric! 

— Atunci ia să vedem despre ce poate fi vorba. 

Nick urmărea cu sufletul la gură fiecare gest, fiecare 
mimică, ale bătrânului bijutier. Pentru că minher Pieter 
arăta un interes vădit pentru lucrătura în argint pe care o 
cerceta cu lupa. 

— Da, da! rosti acesta la sfârşitul investigaţiilor sale. Aici 
e ceva. 

— Ce anume? îl imploră Nick. 

— Medalionul a fost la început întreg... Dar la un moment 
dat a fost tăiat şi lipit la loc... Operația a fost însă făcută de 
un adevărat artist... Abia-abia dacă mi-am dat seama! ŞI 
mă întreb de ce-a fost nevoie să taie asemenea lucrătură 
minunată? 

Nick se grăbi să sugereze; 

— Poate ca să ascundă ceva? 

— Nu, nu! se împotrivi bătrânul. Dacă ar fi adăugat ceva 
înăuntru, oricât de subţire ar fi fost, s-ar fi cunoscut... 


Lipirea nu se mai putea face cu atâta perfecţiune... Vezi 
floarea aceasta? îi arătă bijutierul încrustaţia fină în argint. 
A fost tăiată în două părţi care au fost lipite la loc fără să se 
cunoască... Pentru cine nu se pricepe... Pe mine, făcu el 
plin de sine, nu m-a putut însă păcăli... Şi-acum să-mi spui 
ce vrei să afli? 

— Ce se ascunde înăuntru, insistă Nick. 

— Vrei deci să-i fac şi eu o tăietură? 

— Neapărat. 

— Şi să nu se cunoască după aceea că s-a umblat la 
medalion? 

— Pe cât posibil! 

— Treabă dificilă! făcu bătrânul bijutier. Dar pentru fiul lui 
Jan van Galen am s-o fac. 

— Îţi voi fi recunoscător, minher! 

După ce se despărţi de bijutier, înţelegându-se în 
prealabil să se revadă peste trei zile, Nick se îndreptă spre 
o braserie de pe Damrak unde avea întâlnire cu Boby 
Varlam. Se scursese între timp două săptămâni de la 
întrevederea lor nocturnă în apartamentul lui de pe 
Boothlaan. 

Reprezentantul diasporei româneşti sosise ceva mai 
devreme la locul întâlnirii şi-şi comandase, în aşteptarea lui 
Nick, o bere „Heineken“ şi o porţie de „hamburger“. Se 
apropia ora prânzului şi i se făcuse foame. Dar n-apucă să 
soarbă bine din halba de bere când îşi zări amicul intrând în 
local. Boby se ridică bucuros să-l întâmpine. 

— Ce faci bătrâne? i se adresă noul venit scuturându-i 
mâna zdravăn. 

— Bogdaproste, bine! îi răspunse Varlam jr. 

Se aşezară gospodăreşte la masă. Nick ceru acelaşi 
meniu frugal. Boby uitase de „hamburger'“-ii care se 
răceau. Nu-şi mai lua ochii de la amicul său. 

— Arăţi splendid!, îi mărturisi cu sinceră admiraţie. 

— Şocoţi? făcu Nick în zeflemea. 

— Îţi priesc „călătoriile! în Belgia. 

— „Drumurile mă omoară”, apelă Nick la poanta unei 
anecdote. 


—Şi? 

— Ei bine, bătrâne! 

— Peste zece zile ar cam fi cazul să-ţi iei „zborul” îi 
aminti Boby. 

— Să fim noi sănătoşi! făcu Nick nepăsător. 

Boby Varlam era un neabătut admirator al prietenului 
său. Îi jinduia nu numai statura atletică, frumuseţea 
bărbătească, performanţele sportive şi amoroase, ci mai 
ales siguranţa de sine. Acceptase oferta de-a pleca într-o 
misiune dintre cele mai periculoase; aceea de a înfrunta 
„Securitatea” ceauşistă, chiar la ea acasă. lar Nick avea un 
aer de parcă ar pleca într-o croazieră de plăcere în 
arhipelagul Hawaii. Fireşte, îşi propusese să nu-i 
dezamăgească pe cei care-i încredinţaseră această 
misiune. Cu o săptămână în urmă Boby îi organizase o 
întâlnire în mare secret cu sir Michael. Nick fusese încântat 
de această întrevedere. Septuagenarul magnat îl cucerise 
pur şi simplu prin „tinereţea” cu care înfrunta „teroarea 
roşie” din ţara natală. La rându-i, sir Michael mizase fără 
ezitare pe „cartea” numită Nickanor van Galen. 

— Toţi sunt oportunişti, îi precizase magnatul. Şi cei din 
activul de partid, şi cei din securitate... Nu-ţi va fi greu să-i 
momeşti, iar după aceea „să-i ţii de nas”. Sunt corupți până 
în măduva oaselor! Să nu-ți fie teamă. 

Dar, în afară de dorinţa de-a veni în sprijinul poporului 
din care se trăgea mama sa, Nick mai era mânat de-un 
imbold; Monica Ellerman. Se întâlniseră în aceste două 
săptămâni aproape în fiecare zi. Fata lua trenul rapid din 
Amsterdam şi Nick o aştepta in „Central Station”. Aici urcau 
în maşina lui şi se îndreptau spre staţiunile balneare de la 
Marea Nordului. Preferinţele erau împărţite; Monicăi îi 
plăcea mai mult la Zandvoort unde, în afară de clădirile mai 
vechi şi străzile înguste, întortocheate, era atrasă de 
nesfârşitele dune de nisip, pe când Nick se simţea mai bine 
în mult mai modernul Noordwijk an Zee. De aceea 
poposeau o zi într-o localitate şi-a doua zi în cealaltă. 
Împăcau şi capra şi varza. Cert însă era faptul că nu prea 
ştiau pe unde mergeau, ce beau, cu ce se hrăneau. Habar 


n-aveau ce se petrecea în jurul lor. N-aveau ochi şi urechi 
decât unul pentru altul, îşi sorbeau reciproc fiecare vorbă, 
îşi înregistrau fiecare gest. Tot ce-şi împărtăşeau avea 
maximă importanţă. Pe lume nu existau decât ei doi şi tot 
ce ţinea de existenţa lor. Trăiau neasemuita bucurie de a se 
cunoaşte unul pe altul. Şi încrederea dintre ei deveni 
deplină. 

— Monica! i se adresă el la un moment dat. Pentru mine 
rămâne o enigmă încercarea mulatrului acela de-a şterpeli 
poşeta Sandrei. 

— Pentru mine - nu! îi răspunse ea prompt. 

Nick ridicase sprâncenele groase a mirare; 

— N-a fost o confuzie cum susţinea borfaşul acela? 

— Nici gând. 

— Atunci ce căuta? 

— Cred că asta! ii arătase ea medalionul de argint de la 
gât. 

Nick nu dăduse mai multă atenţie decât se cuvenea 
demodatei bijuterii; 

— Doar n-ai să pretinzi că are mai mult decât o valoare 
sentimentală! 

— S-ar putea ca într-o zi această „valoare sentimentală” 
să devină o valoare palpabilă... In sensul unei adevărate 
avuţii. 

Nick cercetase cu mai mult interes medalionul; 

— Să conţină oare vreun „mesaj” către urmaşi? 

— Eu aşa-mi închipui!... Pentru că bunicul când a fost 
arestat de securitate, i-a zis bunicii; „Să păzeşti medalionul 
ăsta ca ochii din cap. Intr-o bună zi are să vă salveze!...“ Şi 
acest „testament” a fost transmis de la bunica la mama 
mea, şi de la dânsa la Pierre. Cu vreo săptămână înainte 
de-a se prăbuşi cu maşina în canal el mi-a dat medalionul, 
însoţindu-l de aceeaşi poruncă dată iniţial de bunicul meu. 

— Pierre deci ştia că va muri? 

— Mai mult ca sigur. 

— Deci nu-i chiar neîntemeiată bănuiala celor de la 
compania de asigurări? 

— Nu prea. 


— Pierre nu făcuse nicio legătură între acest medalion şi 
colecţia de timbre rare tăinuită de bunicul tău? 

— Ba da!... A discutat despre acest lucru şi cu mama 
când ea începuse a-şi simţi sfârşitul. 

— Şi ce i-a spus mama ta? 

— În casa lor din Bucureşti, mai bine zis în vila de la 
Şosea, bunicul construise în timpul războiului un adăpost 
subteran în care coborau când se anunțau alarmele 
antiaeriene... După venirea ruşilor, mai bine-zis după ce-au 
fost instalaţi comuniştii la putere, bunicul a făcut nişte 
modificări la acest adăpost... Mama nu ştia în ce constau 
acestea... Nici bunica... Soţul ei lucrase singur, în taină. 

Nick cântărea medalionul în palmă; 

— Îmi dai voie să-l arăt unui specialist? 

— Chiar te rog!... Şi poate ar fi bine să-l păstrezi tu. 

— De ce? 

— Am impresia că Sandra se uită cam lung la el. 

— Bănuieşte ceva? 

— Mai mult ca sigur a tras cu urechea la discuţia dintre 
mine şi Pierre când acesta mi-a încredinţat medalionul. 

— Te pomeneşti, că s-a oferit să ţi-l păstreze? 

— A fost mai mult o aluzie pe care eu m-am prefăcut că 
n-o pricep... Apoi m-a sfătuit să-i schimb fotografia... Ce 
rost avea să-l port pe bunicul, zicea ea, când mai potrivit ar 
fi fost să am la piept chipul mamei... Şi iar s-a oferit să facă 
ea această operaţie... Dar cum insistenţele ei mi-au dat de 
bănuit i-am spus că vreau să mă gândesc la această 
propunerea... lar cel mai suspect fapt s-a petrecut atunci 
când ne-am cunoscut... Sandra aproape că mi-a smuls 
medalionul de la gât şi l-a pus în poşeta ei zicând că e 
ridicol să-l port la bluza de doliu cu care eram îmbrăcată... 
Şi ce-a urmat ştii prea bine!... Îndată ce-am ieşit de la 
poliţie i-am cerut medalionul, zicându-i că prefer să fiu 
ridicolă decât să-mi fie furat... Şi de atunci îl port la gât zi şi 
noapte. 

— Deci aşa stăm cu maştera? constatase Nick ca pentru 
sine. Tare m-aş mira să nu fi fost înţeleasă cu mulatrul 
acela? 


— Nu-i exclus, opinase Monica. N-aş putea să jur, dar 
parcă i-am zărit mutra prin Antwerpen... Însă cum negroteii 
ăştia, ca şi asiaticii de altfel, par pentru noi europenii o apă 
şi-un pământ, s-ar putea să mă înşel. 

— Nu-i şi cazul meu, o încredinţase Nick. Am o memorie 
vizuală teribilă! Deşi l-am văzut numai din fugă l-am şi 
„fotografiat”... L-aş recunoaşte deci şi pe întuneric. lar în 
timp ce juca între degete lanţul medalionului adăugase; 
Dacă îmi încredinţezi mie bijuteria asta s-ar putea ca 
mulatrul să mă caute. 

In ochii fetei apăru o umbră de teamă; 

— N-aş vrea să... 

— Nu-ţi fie teamă! o linişti el. Mă pricep la chestii de 
astea... lar Sandrei, dacă întreabă, îi spui că i-ai urmat 
sfatul şi l-ai dat la un bijutier din Amsterdam, - deoarece ai 
mai multă încredere în priceperea celor de aici - pentru a 
înlocui fotografia bunicului cu chipul mamei tale... lar dacă 
tot te-ai apucat de treaba asta vrei s-o faci ca lumea... In 
loc de fotografie vrei o reproducere pe porțelan... 
Operaţiunea fiind mai delicată evident este mai de durată... 
Şi ca să nu aibă vreo bănuială am să-ţi fac rost de-un bon 
de primire a comenzii de la un prieten de-al meu bijutier. 

Propunerea îi surâdea Monicăi Ellerman, iar perspectiva 
de-ai trage o cacealma maşterei sale o încânta. In sinea ei 
fata o acuza pe Alexandra Ellerman că ar fi contribuit şi 
aceasta la falimentul lui Pierre prin cheltuieli nesăbuite. 

Discuţia dintre cei doi tineri avea loc la Noordwijk an Zee, 
pe terasa unei mici cofetării din apropierea plajei unde 
mâncau îngheţată italienească. Deşi era plină vară, briza 
destul de puternică si de răcoroasă ce venea dinspre mare 
le flutura îmbrăcămintea subţire. Duceau rar, în tăcere, 
linguriţele de îngheţată la gură. Şi primul care redeschise 
vorba fusese Nick; 

— Monica, ce-ai zice să mă duc în România? | 

Fata rămase cu linguriţa în cupa cu îngheţată. Intrebarea 
o găsise nepregătită. 

— In excursie? se interesase ea. 

— Nu, pentru mai mult timp. 


— Fă-mă să înţeleg, rostise ea cu teamă. 

El îi împărtăşi oferta care i se făcuse. Mergea să 
reprezinte câteva companii şi agenţii de turism din Olanda, 
Belgia şi Anglia. Nimic despre „sir Michael“ şi misiunea cu 
care îl trimitea acesta. Fata cumpăni cele spuse. 

— Abia am început să ne cunoaştem! îşi mărturisise ea 
părerea de rău. E doar o ofertă ori ai şi acceptat? 

— Trebuie să dau răspunsul în câteva zile. 

— Te tentează? 

— Acum mai mult ca oricând. 

— De. Ce „acum mai mult ca oricând”? 

Nick îi luase mâna şi i-o strânsese uşor; 

— Pentru că te-am cunoscut... Pentru că exişti... 

— Şi dacă n-aş fi existat? 

— Aş mai fi stat la îndoială. 

Monica amesteca în neştire îngheţata topită; 

— Să ştii că are să-mi fie dor de tine! 

— Nădăjduiesc! 

— Ai să-mi scrii? 

— În fiecare zi. 

— O să ai timp? 

— O să-mi fac. 

— O să ai ce să-mi scrii? 

— N-o să-mi ajungă colile de hârtie câte voi avea să-ți 
povestesc. 

— Îmi pare rău că nu pot să te înregistrez. 

— De ce nu crezi? 

— Ba da!... Dar mi-e teamă să nu ajung clipa în care să-ţi 
amintesc că ai fost în stare să faci şi asemenea declaraţii 
imprudente. 

— Când se ajunge la un asemenea impas nu mai ajută 
nicio declaraţie. 

— Ai dreptate, convenise ea, surâzându-i ademenitor. 
Dacă mă gândesc bine tu eşti un înţelept, Nick. 

— Degeaba râzi pentru că-i adevărat. 

— Nick, scumpule, să ştii c-o să-mi lipsească tare mult 
trăncăneala ăsta în doi... Orice tâmpenie aş aborda cu tine 
are haz. 


Lui ii venise atunci în minte unul din cântecele preferate 
ale mamei sale, pe care-l asculta mereu la casetofon. ŞI 
începu a-l fredona în zeflemea; 

— „Ce bine ne înţelegem noi doi/ Parcă am fi unul singur, 
nu doi“! 

Efectul fusese cel scontat. Monica izbucnise în râs; 

— E înduioşător de stupid! 

— Ferească Sfântul să-i spui mamei aşa ceva! 

— Abia aştept s-o cunosc! 

— E nemaipomenită! o încredinţase Nick. Gură mare dar 
şi inimă mare. 

— Nick! 

— Spune, fetiţo! 

— Nu-i periculos acolo unde te duci? 

El zâmbise cu nepăsare; 

— Ce poate fi periculos? În cel mai rău caz aş putea fi 
socotit indezirabil şi trimis acasă. 

Ea clătinase capul neîncrezătoare; 

— Am auzit atâtea lucruri urâte despre oamenii aceia! 

— Care oameni? 

— Securiştii din România... Se zice că sunt nişte „duhuri 
ale răului”. 

— Se exagerează! o liniştise el. Sunt tot bipezi, ca şi noi, 
îndobitociţi, ca majoritatea semenilor lor, de doctrina 
bolşevică. 

Chipul ei se luminase la un gând ce-i venise atunci în 
minte; 

— O doctrină menşevică socoţi că ar fi fost mai potrivită? 

— Nu! Fără nicio discuţie!... Tot o utopie ar fi fost şi 
finalitatea aceeaşi. 

— Ce blestem pe capul bietei omeniri. 

— Din nefericire nu-i nici primul şi mi-e teamă că nu va fi 
nici ultimul. 

— Nick, îi opri Monica filosofarea cu un gest de lehamite. 
E atât de plăcut aici! Arătase spre terasa plină de turişti 
lipsiţi de griji, spre micile magazine încărcate de bunătăţi, 
spre plaja împestriţată de şezlonguri şi umbrele viu 
colorate. 


— lar noi, adăugase el, suntem tineri... 

— Şi frumoşi! îl completase ea privindu-i cu vădită 
admiraţie chipul prfelung, ars de soare, pe care albastrul 
ochilor căpăta nişte nuanţe fermecătoare. 

— Te bucuri că exişti? o iscodise el sorbind-o din priviri. 

— Imens! rostise ea cu un glas a cărui intonaţie profundă 
umplu inima lui Nick de-o nestăpânită duioşie. 

Tăcură amândoi pentru a trăi din plin aceste clipe unice. 


Boby Varlam intuia starea sufletească a prietenului său 
care abia ciugulea din hamburgheri şi lua câte o sorbitură 
rară de bere. 

Nick i se părea mai îngândurat şi mai preocupat ca 
oricând. Uneori Boby era nevoit să-i repete întrebarea fapt 
ce nu era în firea fostei stele a atletismului universitar care 
fusese căutat de gazetari tocmai datorită răspunsurilor sale 
spontane, inteligente, spirituale. 

— Azi nu prea ai haz, observă Boby Varlam. 

— Ce-ai zis?... Aa! Da! Ai dreptate, recunoscu Nick. Nu 
prea sunt în apele mele.. 

— Nu ştiu de ce am senzaţia că tocmai acum navighezi în 
nişte „ape“ de invidiat. 

Nick ridică spre comeseanul său o privire mirată; 

— Tu, în schimb, ai azi mai mult haz ca oricând. Nici nu 
mă aşteptam! 

— Viaţa-i plină de surprize, mon cher, îi replică Boby 
Varlam. Şi continuă pe un ton mai grav; Azi dimineaţă l-am 
auzit aşa, ca prin vis, pe tatăl meu vorbind cu mama... Nu-i 
obiceiul lui să se trezească devreme, încât m-am mirat să-i 
aud vocea pe la şase dimineaţa... Era încântat de unguri... 
Aceştia au deschis graniţa spre Austria pentru refugiații est- 
germani. 

— Dumnezeule mare! exclamă Nick plăcut surprins. S-a 
produs deci prima spărtură în „cortina de fier“? 


— Aşa se pare! 

— E sigur, bătrâne! E ca apa care izbuteşte să-şi facă loc 
într-un baraj... Astupi într-un loc şi ea se strecoară pe 
alături... Ascultă-mă pe mine; n-o mai poţi opri! 

— Să te audă Cel de sus! 

— Comunică - ştii tu cui - că săptămâna viitoare am 
plecat. 

— Asta şi vroiam să aud din gura ta. 

Din ziua aceea Nick van Galen intră în febra pregătirilor 
de plecare. Dar înainte de a se urca în avionul care urma 
să-l depună pe aeroportul Otopeni, avea o sumedenie de 
treburi de pus la punct. Tot ce nu rezolvase luni întregi voia 
să le rezolve doar în câteva zile. El nu era adeptul 
preceptului. Care suna cam aşa; „Nu face azi ce poţi lăsa 
pe mâine, poate nu mai faci niciodată”. De regula era un 
individ calculat, care nu se pripea, ordonându-şi treburile în 
funcţie de priorităţi. Deci, şi de data aceasta luă aceeaşi 
decizie; „Fac ce-i mai important". lar prioritatea-priorităţilor 
era Monica Ellerman şi tot ce-o privea pe ea. In rest n-avea 
decât să se răstoarne lumea cu capul în jos. Pe el nu-l mai 
interesa. De aceea, când se duse la termenul stabilit să afle 
rezultatul investigaţiilor bătrânului bijutier, căruia îi 
încredinţase medalionul de argint cu chipul bunicului 
Monicăi, aşteptă cu sufletul la gură verdictul venerabilului 
meşter mare. 

— Dragul meu, i se adresă Pieter Leur după ce-l 
introduse în atelierul din spatele magazinului. Vreau să 
spun că domnul acesta al cărui chip ne zâmbeşte din 
medalion a fost un mare hoţoman. 

— Mi-am închipuit! rosti Nick cu însufleţire. 

— Întâi de toate cred că a fost cam desfrânat. 

Van Galen jr. zâmbi cu îngăduinţă; 

— În fiecare dintre noi zace un desfrânat. 

Septuagenarul îl cercetă pe sub ochelari; 

— Aşa părere bună ai tu despre oameni? 

— Deosebirea constă doar în faptul că unii au curajul să 
se manifeste ca atare, iar altora le este frică şi-o fac pe 
cuminţeii. 


— Da’ matale din care categorie faci parte? 

— Eu? făcu Nick stând o clipă în cumpănă. Cred că sunt 
la mijloc. 

— Aşa era şi răposatul tău părinte, Dumnezeu să-l ierte, îi 
împărtăşi  venerabilul bijutier. Îmi pare bine că-l 
moşteneşti... În ce mă priveşte pot să spun că am fost un 
fricos. 

— Acum vă pare rău? 

— Intr-un fel!... Deşi, dacă mă gândesc bine, n-ar trebui. 
Pentru că toate femeile sunt cam la fel... Le deosebesc doar 
nişte nuanţe. 

Amuzat de conversaţie, Nick îl stimulă în continuare pe 
bătrân; 

— Nu cumva tocmai aceste „nuanţe” contează? 

— Mi-e teamă că aşa este, răspunse Pieter Leur clătinând 
capul filosofai. Şi spre nefericirea multora dintre noi aflăm 
acest lucru prea târziu. 

Nerăbdător, Nick îşi fixă ochii pe medalion, părea neatins. 
Să nu-l fi desfăcut oare bătrânul bijutier? Acesta însă, 
urmărindu-i direcţia privirii, se decise a-i face aşteptatele 
destăinuiri; 

— Fiule, ai intuit bine... Înăuntrul medalionului am 
descoperit un mesaj cu totul deosebit... E cifrat! 

— Era de aşteptat! remarcă Nick. 

— Şi-ai avut de două ori noroc, continuă Pieter Leur. Întâi 
că în timpul războiului m-am specializat în codificări şi 
decodificări, iar în al doilea rând că mă număr printre cei 
care-l venerează pe domnul de Balzac... Mesajul pe care l- 
am descoperit, după ce-a trebuit să înlătur o peliculă foarte 
fină aşternută peste el, şi pe care am refăcut-o cu 
exactitate, - a fost încrustat în argint de o mână de 
miniaturist tare pricepută. După cum vezi, după ce mi-am 
copiat mesajul, am refăcut medalionul... Şi să-mi spui dacă 
se cunoaşte că a umblat cineva la medalion. 

Nick se conformă. Bătrânul bijutier lucrase magnific. Van 
Galen jr. îl privi cu vădită admiraţie. Dar aştepta în 
continuare alte explicaţii asupra mesajului; 

— Poate fi decodificat? 


— Numai de cineva care-l iubeşte pe Balzac! îi răspunse 
Pieter Leur. Pentru că-n afară de un şir de cifre întrerupte 
ici şi colo de câte un cuvânt cu totul izolat, n'u-i menţionat 
decât atât; „Bengaly 9”. 

Nick era uluit. Ce putea să însemne „Bengali 9“? Un 
nume de stradă şi un număr de casă? Dar bijutierul îi 
dăduse ceva mai înainte şi un alt reper; „Balzac”, plus o 
remarcă nu prea lăudabilă despre bunicul Monicăi; 
„Desfrânat”. Leur îi urmărea frământarea zâmbind ghiduş 
în sinea lui; „la să văd? Îl duce sau nu capul?!” Şi, spre 
satisfacția bătrânului, Van Galen, tânărul, izbucni bucuros; 

— Asta e! 

— Adică ce e? 

— În scrisorile sale către contesa Hanska domnul de 
Balzac îl denumea pe cel ce împacă amanţii certaţi 
„Bengaly”. Deci cheia se află într-una din operele 
„Prometeu”-lui? 

— Dar care anume? 

— Vorbeaţi de cifra „9”. 

—Şi? 

— Poate fi volumul 9 dintr-o colecţie. 

— Ştii cumva în câte limbi şi în câte colecţii s-au tipărit 
operele domnului de Balzac? 

— Sute. 

— Exact. 

— Deci „caută acul în carul cu fân“. 

— Cam aşa ceva! 

Siguranţa cu care-i vorbea Pieter Leur îi dădu lui Nick de 
bănuit. „Hoţomanul” găsise şi volumul respectiv. Il întrebă 
fără ocol; 

— Cum aţi ajuns la el? 

— La cine? se prefăcu a nu pricepe septuagenarul 
bijutier. 

— La volumul cu pricina... Vă cunosc după nas că aţi 
„ghicit”. 

— Eşti un şmecher, îi replică Pieter Leur. Şi-n privinţa 
asta l-ai moştenit pe amicul meu Jan van Galen... Ca să 
spun drept, un boier român care se respectă trebuia să 


cunoască volumele din „Pleiade” semnate de domnul de 
Balzac... M-am dus deci direct la această colecţie... Şi-am 
avut aşa un noroc! 

— D-apoi eu! rosti Nick recunoscător. 

— Uite aici medalionul şi aici mesajul cifrat... Ce-o să faci 
cu ele te priveşte... Eu mi-am făcut datoria! Atât! 

Nick se uită la coala de hârtie pe care bătrânul trăsese cu 
mână tremurândă nişte linii şi scrisese nişte cifre. Era 
schiţa de plan a unei construcţii simple. 

„Nu poate fi decât adăpostul antiaerian”, îşi zise Nick. 

Pieter Leur îi văzu emoția întipărită pe chip; 

— Ei, ce părere ai? 

— Cred că ai făcut o treabă nemaipomenită, minher! 

— M-ar bucura să-ţi fie de folos conchise bătrânul. Nick 
însă privea nehotărât când la medalion, când la coala de 
hârtie desenată. Ce-ţi mai trebuie? se interesă bijutierul. 

— Medalionul! 

— Ce-i cu el? 

— Parcă aş vrea să-l las în paza domniei tale, minher. 

— Posesoarei lui nu-i mai face trebuinţă? 

— Deocamdată nu!... Mi-e teamă chiar că, avându-l 
asupră-i, ar putea să-i dăuneze. 

— Dacă-i aşa... Lasă-l în seama mea... Ştiu eu unde să-l 
pun ca să stea bine! 

— Eşti o comoară, minher. 

După ce părăsi bijuteria, Nick van Galen simţea că foaia 
pe care i-o înmânase Pieter Leur îi frigea mâinile. Trebuia 
să scape neapărat de ea încă de aici, din Amsterdam, să 
intre cumva în „ilegalitate”. Monica îi spusese în ajun că 
maştera sa observase dispariţia medalionului şi era 
neliniştită. Ea o ducea cu vorba dar până la urmă va trebui 
să-i comunice tot ce-a învăţat-o Nick. lar Sandra va voi să 
constate personal dacă fata spunea sau nu adevărul. Şi va 
afla până la urmă că a fost minţită. Îşi va închipui fără 
îndoială că medalionul se afla la Nick. El zâmbi la acest 
gând şi-şi zise; „N-are decât să-l caute!”. Dar tot atunci se 
întrebă dacă maştera Monicăi nu pusese deja pe urmele lui 
vreun alt „mulatru”... Sau poate chiar pe acelaşi... Excluse 


ultima supoziţie. Un „urmăritor” intrat în colimatorul poliţiei 
trebuia daţ de o parte. Dar eu cine se asociase oare 
Sandra? Pentru că un urmăritor trebuia plătit. Or Sandra nu 
dispunea de suma necesară. Cineva deci o finanța. Dar cine 
putea fi? Baronul Ellerman? Exclus! Un om cu situaţia lui nu 
se preta la asemenea potlogării. Dar poate că ceea ce 
tăinuise bunicul Monicăi nu era un lucru mărunt. O colecţie 
de timbre rare constituia fără îndoială o avere. Pentru că un 
descendent al familiei Monteoru nu adunase fleacuri. Deci 
putea fi trecut pe listă şi baronul Ellerman. Bătrânul era 
renumit prin zgârcenie şi lăcomie. Să-l fi corupt oare 
Sandra? Willy König, fostul lui coleg de şcoală, poliţist 
cunoscut şi temut în Amsterdam, îi spusese că „mulatrul” 
care încercase să sustragă poşeta Sandrei fusese zărit 
stând de vorbă cu un funcţionar al uneia din agenţiile 
româneşti din oraşul celor 300 de canale. Să fi intrat oare 
maştera Monicăi în legătură cu cei ce terorizau România? 
Nu era exclus. Alexandra Ellerman n-avea niciun 
Dumnezeu. Ubi bene, ibi patria. Vila în care construise 
bunicul Monicăi adăpostul antiaerian se afla în preajma 
postului de televiziune din Bucureşti. Dar, spre ghinionul lui 
„Ferometa!l”, ucigaşul bunicului Monicăi, această clădire se 
afla în administraţia „Gospodăriei de partid”. Şi-n decursul 
deceniilor de stăpânire comunistă fusese locuită numai de 
„tovarăşi” mari cu milițieni la poartă. Astfel nici 
„Ferometa!”, nici feciorul său, ajuns între timp sfetnicul de 
taină al şefului departamentului securităţii statului, nu 
avuseseră posibilitatea să cotrobăiască prin ungherele 
acestei case. Ochii lor erau fără îndoială aţintiţi în 
permanenţă spre respectiva vilă şi aşteptau doar momentul 
prielnic pentru a o răscoli pe îndelete. Pentru că nici tatăl, 
aflat la pensie, nici fiul, ocupând un post „cheie”, nu erau 
dispuşi să împărtăşească nimănui gândurile lor ascunse. 
Ştiau de asemenea că descendenta fostului deţinut politic 
de la „Canal” trăia în Belgia, la Antwerpen, şi nu era exclus 
ca părinţii ei buni sau adoptivi să fi lăsat fetei cu limbă de 
moarte unele indicii asupra locului unde zăcea tăinuita 
comoară. Securişti bine informaţi, cei doi simțeau că mai 


devreme sau mai târziu vor trebui să-şi caute adăpost 
peste hotare. lar o colecţie de timbre, ca cea în căutarea 
căreia se găseau, le putea asigura un trai fără griji pentru 
întreaga viaţă. Dar toate acestea nu erau decât supoziţii. 
Certă era doar existenţa fetei după care suspina Nick van 
Galen. lar coala de hârtie pe care i-o înmânase minher Leur 
îl frigea parcă în buzunarul de la piept. Precaut, fosta stea a 
atletismului se uita mereu în oglinda retrovizoare a maşinii 
să vadă dacă nu era cumva urmărit. Psihoză „ilegalistului” 
începuse a pune stăpânire pe el. 

„Trebuie să găsesc o soluţie”! îşi zise el. Instinctiv viră 
către strada ce ducea spre comisariatul de poliţie unde îşi 
petrecea zilele şi nopţile amicul său Willy König. 

Spre norocul lui, polițistul se afla la birou şi-l primi ca de 
obicei cu braţele deschise. Comandă imediat câte o cafea şi 
Nick se văzu nevoit să-şi depăşească norma zilnică la acest 
drog. Socoti însă că la o ceaşcă de cafea discuţia capătă de 
obicei un caracter mai intim. 

— Azi e ziua mea liberă şi-am trecut mai mult din 
obişnuinţă pe aici, îi destăinui între altele Willy König. Ai 
fost norocos... Putem sta de vorbă pe îndelete. Ai mai 
întâlnit-o pe roşcovana aceea din Antverpen? 

— Dacă am întâlnit-o? izbucni Nick pe un ton vesel. Cred 
că am căzut în plasa ei, bătrâne. 

— Felicitări! Parol! Zău că merită! Am impresia că-i o 
fiinţă mai deosebită. 

— Toate sunt deosebite! replică Nick voit nepăsător. 

Polițistul" simţi însă în glasul prietenului său ceva serios, 
poate chiar grav. 

— Spune tot! îl îndemnă el. 

Aşezându-se comod, picior peste picior, în fotoliul larg în 
care-l poftise Willy König, Nick hotărî să i se confeseze ca 
unui duhovnic. Avea deplină încredere în discreţia, 
experienţa de viaţă, ca şi în înţelepciunea ofițerului de 
poliţie. In circa o jumătate de oră Willy König fu pus la 
curent cu tot ce era important, aflând între altele şi despre 
coala de hârtie pe care bătrânul bijutier trasase cum se 
pricepuse schiţa unui adăpost subteran. Şi-n timp ce Nick 


van Galen îşi depăna povestirea, polițistul îşi contura în 
minte un plan de acţiune din care desprinse în primul rând 
câteva măsuri de precauţie care trebuiau luate înainte de 
orice. Şi-n primul rând se referi la coala de hârtie care-l 
obseda pe Nick. De bună seamă că aceasta nu putea 
rămâne la discreţia unui posibil atacator. Willy se va îngriji 
să facă după ea un microfilm care putea fi ascuns oriunde; 
în tocul pantofului, în manşeta unei haine, în portţigaret 
etc. etc. Microfilmul va fi învelit într-o peliculă care să-l 
ferească de „ştergere” cu raze distrugătoare. Ideal însă ar fi 
ca Nick să memoreze planul care era destul de simplu. 
Oricum, pentru a-şi verifica fidelitatea memoriei, va trebui 
să aibă si microfilmul la el, în România. În al doilea rând 
trebuia verificată „distinsa doamnă Ellerman”. Pentru că de 
pe o zi pe alta, dacă bănuielile lor s-ar confirma, ea va fi 
nevoită să treacă la acţiune. Fiica ei vitregă va sfârşi prin a- 
i arăta nota de comandă de la fictivul bijutier din 
Amsterdam unde aceasta ar fi lăsat cică medalionul pentru 
a i se pune alt chip în locul celui existent. „Distinsa 
doamnă” se va grăbi fără îndoială să verifice spusele fiicei 
sale vitrege şi când va afla că a fost păcălită se va duce 
imediat cu gândul că medalionul nu putea fi decât în 
mâinile „Don Juanului” care sucise capul domnişoarei 
Ellerman. 

— Şi-n chip firesc, dragul meu, vei fi „cercetat” de trimişii 
„distinsei doamne”, continuă Willy König. Dar cu această 
ocazie dânsa se va desconspira. Astfel, vom afla şi noi cu 
certitudine în ce ape navighează dumneaei dar şi cu ce 
picior să pornim „dansul” mai departe. Atenţie, deci, la cei 
ce-ar putea să te fileze... E posibil să înceapă a-ţi cotrobăi 
prin casă, prin maşină şi la birou. Dacă miza e atât de 
mare, după cum zicea domnişoara Ellerman, înseamnă că 
cei interesaţi nu vor face economie nici de bani, nici de 
„agresori”. 

Nick van Galen căzu pe gânduri. Lucrurile începeau să ia 
o întorsătură din ce în ce mai periculoasă. lar el căzuse în 
toată povestea asta „ca musca-n lapte”. Merita oare? In 
minte îi veni chipul Monicăi. Fata îl privea cu ochii ei mari, 


verzi, larg deschişi. Era o privire sinceră. Ea îi mărturisise 
de la început că o stăpânea o teamă mai pronunţată şi că 
era în căutarea cuiva care s-o ocrotească. 

Evident un bărbat. lar dacă acesta se nimerea să-i şi 
placă mult de tot ea nu putea decât să fie recunoscătoare 
soartei ce i l-a scos în cale. Insă dacă Nick avea unele 
rezerve, poate chiar temeri, vizavi de ea şi de iţele încâlcite 
ce se adunau în jurul ei, putea să bată în retragere oricând. 
Ea nu-l va învinui cu nimic. Era dreptul lui să nu se angajeze 
într-o aventură atât de riscantă. Nu era obligatoriu să apară 
în postură de „erou“ din filmele cu „cowboy”'. Sentimentele 
ei vor rămâne neschimbate faţă de cel pe care-l îndrăgea 
din toată inima. La urma-urmei maştera ei n-avea decât să 
se ducă naibii cu „timbrele “ ei cu tot. Ea nu era dispusă să- 
| schimbe pe Nick pentru „tot aurul din lume“. Willy König îi 
ghici gândurile; 

— Cam afurisită treabă!... Crezi că merită? 

— Merită, bătrâne! decise Nick. 

Previziunile ofițerului de poliţie începură să se 
adeverească chiar de-a doua zi. Mai întâi Nick înregistră în 
urma maşinii sale, îndată ce trecu podul peste Singelgracht, 
un „Volkswagen'' de tip vechi. La volan era un negru care 
părea a se întreţine cu o thailandeză aflată alături, pe 
„scaunul mortului”. Ca să verifice că nu se înşela făcu 
obişnuitele manevre; o coti pe o stradă laterală mai puţin 
circulată.  „Volkswagenul” îl urmă. Opri în faţa unui 
boutique. Cel de la volan ezită o clipă, apoi trecu mai 
departe şi stopă la rându-i lângă un cafe-bar. Nick se 
prefăcu a căuta ceva în magazin, apoi ieşi, urcă în maşină, 
făcu o manevră de întoarcere şi-o apucă înapoi spre artera 
principală. Ca să nu se dea de gol, urmăritorii lui aşteptară 
ca „Nissanul”' lui Nick să dispară după colţ pentru a porni şi 
ei. Cel urmărit avea să le înregistreze din nou prezenţa 
aproape de sediul agenţiei de turism internaţional „Van 
Galen & c-ie“. Era clar că urmăritorii săi ştiau cine era şi ce 
hram purta. Atunci de ce-l mai urmăreau? 

Explicaţia avea s-o găsească după-amiază, când reveni 
acasă. Cu chei potrivite cineva pătrunsese în apartamentul 


său şi căutase peste tot în amănunţime. Intrusul se 
străduise să lase cât mai puţine urme. Dar, deşi pusese 
fiecare obiect la loc, aşacum îl găsise, nu izbutise să facă 
perfect această operaţiune. Nici nu era posibil. Intrusul era 
fără îndoială „om de meserie” pentru că-i umblase şi în 
cofret. Nick nu constată nicio lipsă. Era clar deci că venise 
după medalion. lar maşina care-l urmărise nu făcuse 
altceva decât să-i asigure intrusului o percheziţie pe 
îndelete. Când îi comunică lui Willy König că-i fusese 
„violat“ domiciliul, acesta-i replică; 

— Să aşteptăm următoarea mişcare. 

— Presupui care ar putea fi? îl iscodi Nick. 

— Dacă sunt hotărâți să ducă treaba până la capăt, 
atunci vor încerca să te atace direct. 

Lui Nick îi displăcu o. Asemenea perspectivă; 

— Nu pot fi evitaţi? 

— Nu cred, opină Willly König. În schimb îi putem aduce 
pe „terenul” nostru... De altfel l-am şi pus în urmărire pe 
„Mulatrul” care o „,confundase" pe doamna Ellerman cu 
presupusa lui iubită. A dispărut o vreme din oraş şi văd că a 
reapărut... Am vaga impresie că, punând mâna pe el, 
apucăm fie de firul care porneşte spre „distinsa doamnă" 
din Antwerpen, fie spre un agent al securităţii române, dacă 
nu cumva se bifurcă în ultimă instanţă în ambele direcţii. 

În seara următoare Nick van Galen îşi făcu drum în 
deocheatul „Cartier Roşu”. Străzile înguste, străjuite de 
case vechi, insalubre, ofereau o suită de vitrine care lui 
Nick îi stârneau dezgust şi  compătimire totodată. 
Prostituatele se expuneau privirilor trecătorilor doar cu 
nişte peticuţe mai mult simbolice peste sex şi sâni. Aveau 
priviri triste de animale captive. Localurile de perdiţie, 
prăvăliile profilate pe „produse” pornografice întreţineau o 
atmosferă de excitare sexuală. lar lămpile roşii avertizau de 
departe că aici se putea cumpăra „dragoste” la preţuri care 
începeau „de la 15-20 de dolari „bucata". Fostul campion 
universitar trecuse de perioada când privea cu ochi 
pofticioşi la nurii câte unei negrese, thailandeze ori nord- 
europene clorotice. Privea la manechinele vii din vitrină cu 


ochii unui cunoscător uşor blazat. Împreunarea pentru el nu 
mai însemna doar igienă sexuală. Posesiunea trebuia să fie 
o încununare a splendidului „joc al dragostei". Dar în timp 
ce se prefăcea a alege dintre „vestalele amorului" care se 
ofereau fără pic de pudoare oricărui trecător, Nick trăgea 
cu coada ochiului în jur. Era sau nu urmărit? Străbătuse 
două dintre străzile luminate slab de becurile vopsite în 
roşu fără a observa nimic suspect. Dar când ajunsese din 
nou la cheiul canalului care străbătea vestitul cartier zări, în 
şuvoiul de curioşi şi amatori de „plăceri ieftine", chipul 
negrului care-l urmărise în urmă cu două zile cu un 
Volkswagen de tip vechi. 

Momeala aruncată nu fusese zadarnică. Unul dintre 
„peşti“ începuse a „muşca“. Nick se întreba dacă era singur 
ori mai avea vreun ajutor sau poate chiar doi. Ca să se 
convingă, se îndreptă spre podul de peste canal. 
Urmăritorul lui se precipită către balustrada metalică ce se 
întindea de-a lungul cheiului pentru a nu-l pierde pe Nick 
din vedere. Acesta nu mai avea niciun dubiu. Şi astfel, după 
ce trecu de cealaltă parte a podului, ferindu-se din calea 
unui „taxi“, strecură o nouă privire în urmă. Negrul înalt, 
spătos, întindea pasul. lar în urma lui se strecura un asiatic, 
mai scund dar bine legat, care făcea eforturi vizibile de a se 
ţine după cel din faţa sa. Prefăcându-se a nu-şi fi zărit 
urmăritorii, Nick se opri mai întâi în faţa intrării unui local 
unde afişe colorate strident avertizau trecătorii că înăuntru 
puteau asista la demonstraţii practice de împerecheri 
sexuale. Dar, mimând nehotărârea, rămase pe loc vreme 
de-un minut, timp în care cei doi urmăritori ai săi 
încercaseră să se ascundă după stâlpi şi colţuri de clădiri. 
Nick se decise în cele din urmă să se desprindă din loc 
îndreptându-se către o străduţă îngustă, întunecoasă, un fel 
de tunel neacoperit, murdar, pestilenţial. Străduţa era 
pustie. Rar se încumeta cineva să păşească între zidurile 
coşcovite de vreme şi igrasie care-o străjuiau. Nick se 
strecură pe ulicioară cu o uşoară strângere de inimă. Şi nu 
făcu mai mult de treizeci de paşi când se pomeni strigat din 
urmă; 


— Hei, domnu’! 

Nick se uită în urmă prefăcându-se mirat. Lunganul de 
culoare se apropie de el aproape în fugă... În urma lui însă 
nu mai venea şi asiaticul. 

„Trebuie să apară din cealaltă parte“, îşi zise Nick 
pregătindu-se să-l aştepte pe negru. Când acesta ajunsese 
cam la zece. Paşi de el, Nick i se adresă autoritar; 

— Ce doreşti, amice? 

Gura mare, buzată, a negrului se lăţi într-un rânjet deloc 
binevoitor; 

— Nu-ţi place mutra mea? 

— Nu te apropia prea mult, îl sfătui Nick, pentru că n-o 
să-ţi mai placă nici ţie. 

— Nu vrei să facem cunoştinţă? 

Nick simţi mai mult instinctiv că se îndrepta spre el şi 
celălalt adversar din direcţia opusă. Dar, până la sosirea 
asiaticului trebuia să-l ţină sub observaţie pe negru. 

— Zici să facem cunoştinţă? se arătă el calm. Cu plăcere! 
Dar păstrează, te rog, distanţa cuvenită. 

— De ce? rânji buzatul. Vouă, albilor, vă put cei cu pielea 
neagră! 

Nick simţi că era momentul să ocupe o poziţie defensivă 
mai bună şi se retrase cu spatele spre zid. Şi-n timp ce 
efectua această mişcare îl zări apropiindu-se şi pe asiatic. 

— Uşurel! îl avertiză pe buzat. Ce doriţi? 

— Ţi-am spus doar, rânji acesta batjocoritor. 

— Adică? 

— Să ciocnim de pildă un pahar de whisky în semn de 
prietenie. 

— Fără bancuri! Ce vreţi? 

Asiaticul, ajuns între timp la faţa locului, se adresă la 
rându-i lui Nick însă pe un ton mult mai poruncitor; 

— Fii băiat înţelegător şi urmează-ne fără mofturi. 

— Pot să ştiu şi eu ce vă interesează? insistă Nick. 

— O să-ţi spunem într-un loc mai potrivit, îi preciză 
buzatul. 

Şi-n timp ce ducea mâna la spate asiaticul adăugă; 

— La capătul străzii ne aşteaptă o maşină. 


Nick luă imediat poziţie de apărare; 

— Nu vă ţineţi de prostii! 

Dar nu sfârşi bine vorba când zări în mâinile celor doi 
atacatori câte un şiş. Era limpede că voiau să-i cresteze 
pielea. Cu ochii la ambii adversari, Nick aştepta clipa când 
vor sări asupra lui. Şi aceasta nu întârzie. Prin salturi iuți, de 
feline, cei doi se aruncară asupra lui cu şişurile lucind în 
mâini. Işi subestimaseră însă adversarul. Cu o lovitură bine 
ţintită de picior, din săritură de karatist, Nick îl azvârli pe 
asiatic peste pavajul grosolan al uliţei, şi cu aceeaşi săritură 
izbuti să zboare şişul şi din mâna buzatului. Asiaticul, 
lovindu-se cu capul de-o piatră a caldarâmului, zăcea întins 
la pământ. Astfel Nick rămăsese faţă-n faţă doar cu buzatul. 
Incepură să se pândească unul pe altul, învârtindu-se ca doi 
cocoşi. Nick intui că şi negrul era un karatist şi de aceea nu 
se avântă la atac. La rându-i, buzatul îşi dăduse seama că 
adversarul său era mult mai periculos decât se aşteptase şi 
începuse chiar să-l încerce o senzaţie de teamă. Dar pânda 
lor nu dură decât câteva zeci de secunde pentru că de la un 
capăt şi de la celălalt al uliţei se auziră somaţii; 

— Stai! Poliţia! 

Simţind că fusese prins în cursă, negrul încercă s-o 
şteargă. Dar un picior bine plasat de Nick îl azvârli şi pe 
acesta la pământ. Poliţiştii, patru la număr, în civil, îi 
aşezară pe tustrei cu faţa la zid şi-i percheziţionară. 

Doar Nick avea asupra sa permisul de conducere auto. 
Cei doi borfaşi erau fără acte de identitate. Poliţiştii 
culeseră de pe caldarâm şi cele două şişuri având grijă să 
nu şteargă amprentele de pe ele. 

— Ale cui sunt? întrebă evident de formă polițistul care 
părea a fi şeful. 

Cei doi atacatori nu răspunseră. Nick însă replică sigur pe 
el; 

— După ce-o să verificaţi amprentele o să aflaţi. 

— Sunt ale lor deci? insistă şeful, arătând spre cei doi 
borfaşi. 

— Bineînţeles! confirmă Nick. 

— Şi ce voiau de la dumneata? 


— Asta aş dori să aflu şi eu. 

— Nu-i cunoşti? 

— Îi văd întâia oară. 

— Mergem la poliţie şi acolo ne lămurim. 

Willy König lucrase excelent. Nick îl felicită în gând. Cursa 
întinsă celor doi borfaşi funcţionase fără greş. Dar va 
scoate oare Willy ceva de la ei? Oricum, fuseseră prinşi în 
flagrant delict. Atac înarmat deliberat asupra unei 
persoane. Şi asta în plină stradă. Borfaşii ştiau că nu aveau 
nicio scăpare. Vor trebui să vorbească. Legile olandeze 
pedepseau aspru asemenea delicte. 


* 


„Mulatrul” locuia într-una din clădirile ridicate de 
negustorii olandezi cu trei patru şi chiar cinci secole în 
urmă de-o parte şi de alta a canalelor. 

Zidiri greoaie, durabile, înalte de patru-cinci etaje, cu 
mansarde prevăzute cu scripeţi pentru ridicarea mobilei. 
Pentru că pe scările înguste, în care se pătrundea prin nişte 
uşi strâmte, groase, zdravăn ferecate, n-avea loc masiva 
mobilă negustorească. În vremurile de restrişte stăpânii 
acestor clădiri se baricadau cum puteau mai bine înăuntrul 
lor. „Mulatrul” închiriase o încăpere la mansardă. Era mai 
ieftină, iar cele cinci etaje le urca fără un efort deosebit. 
Pentru că era încă tânăr, zvelt, bine legat. 

Când auzi o bătaie puternică în uşă el tresări. Nu aştepta 
niciun vizitator. 

Până atunci fusese cu urechea mereu la telefon. Urma să 
fie sunat de „oamenii” săi. Convenise cu ei ca, de îndată ce 
vor pune mâna pe Nick van Galen, să-l anunţe. Stătea ca pe 
ghimpi. Dar bătaia puternică în uşă îl descumpăni. 
Loviturile se repetară cu mai multă tărie. „Mulatrul” decise 
să răspundă; 

— Cine e? 

— Poliţia! Deschide imediat! 


încurcat, „Mulatrul” se scărpină în claia de păr din 
creştet. N-avea încotro. Va trebui să descuie uşa. Pe 
fereastră nu putea sări. Cinci etaje înalte de calcan. Nici 
campionul mondial la alpinism nu s-ar fi încumetat la o 
asemenea coborâre. 

Trase zăvorul masiv de la uşă. Doi agenţi în civil îl 
priveau din prag. Îi arătară legitimaţiile lor şi mandatul de 
arestare. 

— De ce sunt învinuit? se interesă „Mulatrul”, vânăt de 
spaimă. 

— „Băieţii” tăi au fost prinşi în flagrant delict de atac 
înarmat asupra unei persoane neînarmate, îl informă primul 
agent. 

— Au făcut mărturisiri complete, îl încredinţă al doilea 
agent. 

„Mulatrul” prinse deodată glas; 

— Ce „băieţi”?. Care „băieţi”?... Nu umblaţi cu chestii 
din astea?... Va ieşi scandal!... Eu sunt artist!... O să aveţi 
de-a face cu sindicatul meul!... 

— Gura! îi reteză scurt primul agent. Ai să ai timp 
berechet, la poliţie, să trăncăneşti verzi şi uscate. 


... După ce-şi semnă depoziţia, Nick van Galen aşteptă 
nerăbdător sosirea la comisariatul de poliţie a „Mulatrului”. 
Willy König îl instalase într-o încăpere din vecinătatea celei 
în care urma să fie interogat noul arestat. Un difuzor îi 
înlesnea  „victimei” posibilitatea de-a auzi tot ce se va 
discuta în biroul ofițerului de poliţie. Până în acel moment 
Nick era mulţumit de modul în care decurseseră lucrurile. 
Cei doi „agresori” sfârşiseră prin a mărturisi totul. Dar nu 
înainte însă de a li se făgădui că vor fi puşi în libertate. 
Nick, fiind de faţă la interogatoriu, le spusese că, la nevoie, 
putea să-şi retragă plângerea făcută împotriva lor. Şi pe 


această bază poliţia îi putea scoate din cauză. Cu condiţia 
însă; să dispară din ţară. Erau amândoi marinari 
profesionişti, deci nu era nicio dificultate să-şi găsească de 
lucru aiurea. 

Cei doi agresori, care încasaseră în prealabil o sumă 
frumuşică pentru prinderea şi sechestrarea lui Nick van 
Galen, nu se lăsară mult rugaţi. Mărturisiră că fuseseră 
năimiţi într-adevăr de „Mulatru”. Pe acesta îl interesa un 
anumit obiect care se afla asupra lui Nick. Un medalion sau 
cam aşa ceva. Ei, însă, aveau doar obligaţia de a-l prinde şi 
a-l da legat pe Nick în mâinile „Mulatrului”. Altceva nu-i 
interesa. Unde urmau să-l ducă pe prins? Bineînţeles în 
afara oraşului. Se părea că „Mulatrul” închiriase un fel de 
şalupă în care avea să-l ţină pe prizonier până se va afla de 
la el tot ce se dorea. 

„Ingenioasă idee!” îşi zisese Nick ascultându-i. În reţeaua 
de canale fără număr care străbătea Olanda o şalupă putea 
rămâne pe apă luni de zile fără să dea de bănuit cuiva. 

Sosirea „Mulatrului” fu însoţită de o exclamaţie de 
satisfaţie din partea lui Willy König; 

— Salut, amice! 

Arestatul nu-i răspunse. Privea la ofiţerul de poliţie cu 
duşmănie. 

— Parcă a fost vorba să nu ne mai dai bătaie de cap, îi 
aminti Willy König. Ori ţi-ai închipuit că am „înghiţit 
gogoaşa” pe care ne-ai turnat-o atunci când ai şterpelit 
poşeta doamnei Ellerman? 

„Mulatrul” îl sfidă; 

— Pot să mă aşez? 

— Ca la dumneata acasă, îi replică ofiţerul în zeflemea. 

„Mulatrul” îşi privi cătuşele de la mâini; 

— Pe ce bază mi-aţi pus porcăriile astea? 

— De data asta ai „înfundat-o”, amice! îl avertiză Willy 
König. Vrei să asculţi ce-au declarat „prietenii” tăi? 

— Care „prieteni”? întrebă „Mulatrul” pe un ton agresiv. 
Lăsaţi-vă de înscenări, domnule ofiţer. Este un abuz! Am să 
mă plâng sindicatului nostru! 


— Aş vrea s-o văd şi pe asta, replică Willy sigur pe sine. 
Mi-e teamă că după ce vor afla ce preocupări ai „în timpul 
liber” te vor azvârli afară din rândurile sindicatului „cât ai 
zice peşte”. Nu? Ce părere ai? 

— În ce privinţă? se interesă „Mulatrul”; 

— Cum vrei să  procedăm?  Ascultăm  depoziţiile 
„oamenilor'' dumitale sau îi aducem pe ei aici ca să auzi din 
propriile lor guriţe cum te-au „cântat''? 

„Mulatrul”” ridică nepăsător din umeri; 

— N-aveau de ce să mă „cânte”. 

— Nu, zău, făcu Willy König în timp ce înşira pe masă 
obiectele găsite asupra celui arestat. Selectă dintre acestea 
două hârtii pe care le comentă; Asta-i deci şalupa cu care 
voiai să-l plimbi pe domnul van Galen iar asta-i maşina cu 
care l-aţi pândit şi tot cu ea urma să-l transportaţi până la 
şalupă. ţi dai seama că numărul maşinii a fost „înregistrat 
şi de domnul van Galen şi de noi... Ori ai închiriat-o în „scop 
de binefacere''? 

„Mulatrul”' şi-a dat seama că fusese într-adevăr „cântat”. 
Şi-apoi procurorul n-ar fi semnat mandatul de arestare dacă 
poliţia n-ar fi avut nişte dovezi incontestabile. Îşi aplecă 
claia de păr negru, des, înfoiat, spre ofiţerul de poliţie, 
interesându-se; 

— Ce vreţi să ştiţi? 

— Pentru cine lucrezi? ripostă prompt Willy König. 

— Habar n-am! 

— Nu, zău! 

— Vă rog să mă credeţi, se milogi „Mulatrul”'. Mi s-au dat, 
recunosc, nişte bani... 

Polițistul zâmbi în zeflemea; 

— Aşa, hodoronc-tronc? 


— Într-un fel. 
— Şi unde l-ai găsit pe „bancherul! ăsta? 
— La „ruletă”''... Pierdusem într-o seară până la ultimul 


cent... El era la masă lângă mine... Dacă a văzut că sunt în 
„pom“ s-a oferit să mă împrumute... şi cum eram încălzit de 
joc am acceptat... Bineînţeles, am pierdut mai departe... Nu 


eram în ziua aceea „în mână”... Datoram vreo trei mii de 
guldeni... 

Willy König remarcă; 

— Nu era cine ştie ce sumă! 

— Pentru mine era... N-aveam de unde să-i înapoiez nici 
măcar zece guldeni, darmite trei mii... Doar ştiţi că trăiesc 
din ce pică. 

— Ce ţi-a propus atunci „bancherul''? 

— Să mă ierte de datorie şi să-mi mai dea ceva pe 
deasupra. 

— Consistent? 

— Acceptabil. 

— Şi ce ţi-a cerut în schimb?... 

— Exact ce-am făcut. 

— Mai concret? 

— Îl interesează o bijuterie sau cam aşa ceva. Mi-a zis la 
cine se află. Mai bine-zis de la cine trebuia s-o şterpelesc. 

— Dar tu nu eşti un pungaş oarecare! 

— E drept, recunoscu „Mulatrul”'. De aceea m-a şi ales... 
Ştia că poate să aibă încredere în mine. 

— El a pus la cale scena cu „furtul poşetei''? 

— De bună seamă! 

— O cunoştea pe doamna aceea? 

— Din câte am mirosit eu, dumnealui e un fel de „gigolo” 
al doamnei. 

În încăperea alăturată Nick van Galen făcu ochii mari la 
auzul acestei destăinuiri. 

„l-auzi cine mi-i mironosiţa””, îşi zise el. 

De cealaltă parte, Willy König înregistră spusele 
„Mulatrului”” cu un zâmbet de neîncredere. 

— Vrei să spui că cei doi presupuşi „amanţi'” se 
înţeleseseră să însceneze „furtul poşetei'' în care se afla 
„bijuteria”' de care ai pomenit? 

— Altfel nu mă pretam, domnule ofiţer, răspunse 
„Mulatrul”' indignat. Doar singur aţi spus că nu sunt un 
borfaş de duzină. 

— Şi domnul van Galen v-a dat planul peste cap, 
constată Willy König. 


— Cam aşa ceva, recunoscu „Mulatrul”. 

— Şi mai departe? 

— Dacă am intrat în joc a trebuit să dansez mai departe 
cum mi se cânta. Mi s-au dat şi alţi bani... lar banii sunt 
ochiul dracului... Mi s-â cerut să pun mâna pe „bijuterie” 
cu orice preţ... Cum aceasta a ajuns între timp în mâinile 
domnului van Galen... 

— De unde aveaţi informaţia aceasta? 

— Presupun că tot de la doamna respectivă... Doar lucra 
mână-n mână cu „gigolo“-ul ei... Oricum, după părerea 
mea, toţi am lucrat ca nişte începători subestimându-l pe 
prietenul dumneavoastră. 

Willy König se arată intrigat; 

— Care „prieten''? 

— Lăsaţi, domnule ofiţer! îl dojeni „Mulatrul”'. Să nu-mi 
spuneţi mie că toată „capcana” asta în care am căzut ca 
nişte fraieri n-aţi pus-o la cale împreună! 

Polițistul zâmbi fără voie. Sinceritatea „Mulatrului” nu-i 
displăcea. 

— De ce naiba umblă ăştia fripţi după „bijuteria“ aceea? 
reîncepu el interogatoriul. O fi chiar atât de valoroasă? 

— Nu-mi dau seama, răspunse „Mulatrul”. După câte am 
înţeles e vorba de un medalion de argint. Atât şi nimic mai 
mult. Dar ce conţine acest medalion, n-am mai aflat. 

— Deci asta e! 

— Da, domnule comisar! 

Willy König extrase din dosarul de pe birou o fotografie 
pe care i-o întinse celui din faţa sa; 

— Îl recunoşti? 

Mâna „Mulatrului” avu un tremur uşor; 

— De unde o aveţi? 

— Aici eu pun întrebări, îl avertiză polițistul. 

Cel interogat îşi umezi buzele groase. Era evident în 
încurcătură. 

— L-am înâlnit întâmplător, domnule comisar. 

Willy König clătină capul a neîncredere; 

— La tine totul e „întâmplător”! Şi adăugă cu un început 
de enervare; Ştii ce te aşteaptă? 


— Bănuiesc! zise „Mulatrul”, umezindu-şi din nou buzele 
uscate. 

— Atac înarmat deliberat asupra unei persoane 
neînarmate, în plină stradă, şi tentativă de sechestrare a 
acelei persoane. Ştii câţi ani de închisoare te aşteaptă? 

— Mulţi! răspunse „Mulatrul” cu glasul sugrumat. 

— Mai uită-te o dată la fotografie! 

„Mulatrul” execută ordinul automat. Privirea începuse a i 
se tulbura, dar tot mai vedea clar în imaginea fotografică 
silueta şi profilul feţei alături de statura mijlocie a unui 
bărbat de vreo 40 de ani, dichisit îmbrăcat, cu trăsături mai 
meridionale. Ridică apoi privirea spre cel care-l ancheta şi-i 
ceru pe un ton hotărât; 

— Vreau să stau de vorbă cu şeful matale cel mare. 

— Aşa te vreau, băiete! izbucni Willy mulţumit. 

În cealaltă încăpere Nick van Galen trăia o senzaţie de 
dezamăgire. Se simţea scos din joc şi constatarea îl 
nemulţumea. 

„Asta-i situaţia, îşi zise el consolându-se. Nu le poţi avea 
pe toate!”. 

Aşteptă totuşi răbdător apariţia fostului său coleg de 
şcoală. Spera să mai afle câte ceva de la Willy König. Dar 
ofiţerul avea să-l bată amical cu palma pe umăr şi să-l 
îndemne la niţică răbdare. 


x 


Paul Stratilat intrase în panică. Trecuse de miezul nopţii 
şi Edy „Mulatrul” nu dăduse niciun semn de viaţă. 
Convenise cu acesta ca, de îndată ce vor pune mâna pe 
Nick van Galen şi-l vor transborda pe şalupă, să-i dea şi lui 
un telefon prin care să-i comunice doar atât; „O.K., boss!”. 
Ca să poată dormi şi el liniştit. Se afla în garsoniera unui 
amic plecat în vacanţă. Pentru că unicul său domiciliu stabil 


era în Suedia. În urmă cu 20 de ani o regizoare scandinavă 
fusese invitată de un teatru bucureştean să pună în scenă o 
piesă de Ibsen. Paul Stratilat lucra pe atunci în respectivul 
teatru ca regizor tehnic. Urmase facultatea de filologie, dar 
nu simţea nicio chemare pentru rolul de dascăl la ţară. De 
aceea se mulțumea să respire zilnic praful din culise. 
Regizoarea scandinavă, mai în vârstă ca el cu vreo 20 de 
ani, se  simţise flatată de privirile insistente ale 
„frumuşelului” regizor tehnic. lar când acesta îi aduse într-o 
seară la hotel nişte materiale documentare, ea nu numai 
că-l invitase în cameră, unde-l tratase cu un whisky şi-o 
cafea, ci îl îndemnase prin gesturi şi priviri să treacă la 
„fapte”. Tânărul regizor tehnic se pare că izbutise să 
confirme chiar din prima seară renumita vigurozitate 
balcanică de vreme ce pe parcursul întregului ei sejur în 
România, scandinava nu se mai dezlipi de acesta. Peste un 
an, când teatrul bucureştean avea să facă un turneu în 
Apus, regizoarea îl va confisca definitiv pe „frumuşelul” 
regizor tehnic. 

Dar Paul Stratilat n-avea să-şi depăşească nici în Apus 
condiţia de „gigolo”. Va schimba un pat cu altul, având 
alături femei ce simțeau cu disperare stingându-li-se văpaia 
tinereţii. Şi nici pecuniar nu erau prea darnice. lar 
„frumuşelului” îi plăcea să ducă o viaţă de dandy. Şi de la 
dorinţă până la putinţă era o cale tare lungă pe care nu 
izbutise s-o parcurgă în anii petrecuţi în Europa 
Occidentală. Într-o zi însă întâmplarea i-o scosese în faţa 
ochilor pe Alexandra Ellerman. „Gigolo“-ul cu ghiocei la 
tâmple se şi apucă s-o „înfăşoare” cu o pricepere ce-o 
determinase pe aceasta să creadă că soarta îi oferise în 
sfârşit „bărbatul ideal”. Erau amândoi oameni maturi - ea 
cu vreo şapte ani mai în vârstă - obosiţi de necurmata luptă 
cu o viaţă care nu le prea surâsese până atunci. Şi 
deciseseră să-şi croiască împreună drumul către o 
bătrâneţe „fără griji“. Işi puseseră mai întâi nădejdea în 
Pierre Ellerman, dar falimentul acestuia îi desumflase. Îşi 
concentraseră apoi atenţia asupra baronului Ellerman, însă 
bătrânul bancher se dovedise nu numai avar peste măsură, 


ci şi cât se poate de suspicios. Dar când se zbăteau 
amândoi ca peştii pe uscat soarta începuse iar a le surâde. 
Descoperiseră o „mină de aur“ care purta numele de 
Monica Ellerman. Tânăra descendentă a Monteorilor avea la 
gât „cheia de la Poarta Minunilor”. Numai că soarta li se 
arătase iarăşi potrivnică. „Medalionul” încăpuse pe mâinile 
pezevenghiului din Amsterdam care  sucise capul 
domnişoarei Ellerman. Nu-i vorbă că şi această 
„Mironosiţă” se dovedise peste aşteptări de şireată. Ce era 
de făcut? Mort-copt trebuiau să pună mâna pe „hăndrălău” 
şi să-i smulgă „preţiosul medalion”. Paul Stratilat angajase 
pentru această operaţiune nişte profesionişti. Şi totuşi... 
Veşnicul „gigolo“ se învârtea prin garsonieră ca o fiară de 
junglă închisă în cuşcă. li venea să urle, să muşte, să sfâşie. 
Să se înece oare iarăşi „ca ţiganul la mal”? Ştirile care-i 
veneau din Răsărit erau tot mai, promițătoare. Soarta 
regimurilor comuniste părea pecetluită. Totul era chestiune 
de săptămâni ori de luni. „Omul” său, căruia ii furniza 
informaţii culese din hoteluri, restaurante, baruri de noapte 
şi tripouri din ţările apusene pe care le frecventa Paul 
Stratilat, i se părea acestuia mai preocupat şi mai agitat ca 
oricând. Deşi aparent modest funcţionar la o agenţie 
românească din Olanda, în realitate avea gradul de maior 
în securitatea ceauşistă. Şi lui Paul Stratilat i se părea că 
securistului începuse a-i fugi „pământul de sub picioare”, în 
schimb crescuseră speranţele diasporei române în cercurile 
în care se învârtea şi fostul regizor tehnic. Era deci 
momentul să acţioneze şi el. Dar nu în interesul poporului 
din care se trăgea. De altfel nici nu se sfiise până atunci să 
ia bani - e drept, sume cam modeste - de la slujitorii 
regimului comunist pentru informaţiile pe care le furniza 
despre rezistenţa românească.. 

Paul Stratilat se conducea in viaţă după acelaşi precept 
ca şi Alexandra Ellerman; „Ubi bene ibi patria!” Era un 
leneş din născare. Inteligent, se strecurase prin şcoli doar 
cu note de trecere. Deci cu minimum de efort. Singurele 
care l-au atras au fost doar limbile străine. Germana şi 
franceza le învățase „acasă”. Tatăl său, fost ofiţer în garda 


regală, ca şi mama sa, fiica unuia din feciorii „de casă” de 
la Palatul Peleş, avuseseră ambiția să dea unicului lor 
moştenitor o educaţie „cât mai aleasă“. lar limba engleză 
odrasla lor o deprinsese în facultatea de specialitate din 
Bucureşti ale cărei cursuri însă n-avea să le ducă până la 
capăt. Bărbat frumos, înalt, suplu, faţă rotundă, trăsături 
regulate, ten smead, păr negru, ondulat, ochi mari, 
întunecaţi, Paul moştenise din familie „manierele alese”, ca 
şi gustul pentru o ţinută elegantă. Avea prin urmare 
calităţile necesare pentru a atrage femeile de toate 
vârstele şi de toate categoriile sociale. Dar omul trecuse de 
acum pragul celor 45 de ani. Trupeşenia începuse să-şi 
arate semnele, iar „cheful de viaţă” scădea în apetit. Pe 
scurt începuse a obosi şi-a simţi nevoia să se retragă din 
„afacerile” de până atunci. Or Alexandra Ellerman venise 
să-i ofere tocmai o asemenea perspectivă. Dar ce se 
întâmplase? De ce nu dădea Edy „Mulatrul” niciun semn de 
viaţă? Să fi căzut oare în vreo „Capcană”? Chiar simplul 
gând îl îngrozea. Să fie oare un blestem întreaga sa viaţă? 
Să nu poată duce până la capăt nimic din ce întreprindea? 
Simţea că nu mai putea sta pe loc. Parcă avea jar sub tălpi. 
Hotări să nu mai aştepte. Se îmbrăcă imediat şi ieşi din 
garsonieră. Dar încotro să se îndrepte? Cel mai indicat era 
să verifice la debarcader dacă şalupa închiriată de Edy 
„Mulatrul” se mai afla acolo... Conform planului stabilit 
împreună pentru noaptea aceea, Nick van Galen trebuia să 
plutească lin, legat fedeleş, cu căluş la gură, pe canalele 
care legau portul de restul ţării. Paul îşi notase cu grijă 
„Numărul” şalupei şi cheiul la care se afla. Opri un taxi şi-i 
ceru să-l ducă pe strada din apropierea debarcaderului. 

— Te rog să mă aştepţi, îi ceru el taximetristului când 
ajunse la destinaţie. Revin în cinci minute. 

Şoferul nu avu nicio obiecţie. Cunoaştea clienţii în care 
putea avea încredere. Or Paul Stratilat făcea parte, după 
socoteala lui, dintre „domni”. Deci om de cuvânt. La rându-i 
numitul „gigolo” se precipită pe-o străduţă îngustă, 
străjuită de clădiri vechi, care răspândeau în aerul curat al 
nopţii un miros abia perceptibil de igrasie şi mucegai. La 


capătul acesteia se afla debarcaderul. În ghereta de la 
intrare paznicul moţăia. Paul Stratilat bătu cu putere în uşa 
îngustă. Paznicul, un surinamez uscăţiv, tresări. Ce poftea 
„domnul”? Paul îi întinse o monedă de cinci guldeni. 

Voia doar o simplă informaţie. Şalupa cu numărul de 
înregistrare ştiut de el mai era trasă la chei? Paznicul îl 
cercetă cu neîncredere. Era ora unu şi ceva după miezul 
nopţii. Oră întru totul nepotrivită pentru asemenea vizită. 
Paul îi mai întinse o monedă de cinci guldeni. Surinamezul 
se lăsă înduplecat. In registrul său de evidenţă nu figura 
ieşirea şalupei din debarcader. Dar, ca să fie, mai sigur se 
duse şi verifică. 

— Puteţi fi liniştit, îl încredinţă paznicul pe Paul după ce 
reveni. Şalupa e la locul ei. 

Tocmai asta era povestea. Puriul „gigolo“ ar fi vrut ca, 
dimpotrivă, mica navă să nu se fi aflat „la locul ei“. Mulţumi 
paznicului cu obişnuitul său zâmbet politicos şi se îndreptă 
către taxiul care-l aştepta. 

Era atât de abătut încât depăşi maşina staționată pe 
străduţă. 

— Hei, domnu'! îl strigă şoferul. Nu mai aveţi nevoie de 
mine? 

— Oh, iartă-mă! făcu Paul trezit din gânduri. Mergem 
imediat! 

Se urcă în maşină şi-i ceru şoferului să-l ducă înapoi de 
unde-l luase. 

Pe drum însă se răzgândi. Indică adresa garajului de la 
care închiriase Edy „Mulatrul” maşina. Aici procedă la fel. 
Pentru o hârtie de 25 de guldeni portarul îi dădu o 
informaţie nespus de prețioasă. Maşina de care se interesa 
„Domnul” fusese adusă în cursul serii la garaj de către 
„poliţie”. Paul era cât pe ce să cadă din picioare. Abia izbuti 
să mormăie mulţumirea de cuviinţă şi se înapoie spre taxi 
cu paşii grei, şovăitori. Era atât de marcat de vestea aflată 
încât şoferul se simţi obligat să-l întrebe; 

— Domnul se simte cumva rău? 

— Cred că da! îngăimă el. Inima îmi face uneori figuri. 

— Vă duc acasă? 


— Nu! răspunse Paul ceva mai înviorat. Am să deranjez 
pe medicul meu personal. 

Şi-i indică o stradă din apropierea Gării Centrale. Se 
decise să nu se mai înapoieze în garsonieră. Nu mai avea 
nicio îndoială că „năimiţii” săi dăduseră de bucluc. Aceştia 
nu-i cunoşteau adresa, dar îi ştiau numărul de telefon. Deci 
n-ar fi fost mare greutate pentru poliţie să-i dea de urmă. 
Decise prin urmare să-şi ia tălpăşiţa din Amsterdam. Cheile 
de la garsonieră avea să i le trimită amicului său prin poştă, 
iar când acesta va reveni din vacanţă îl va ruga să-i 
expedieze lucrurile personale la o adresă pe care o va 
alege între timp. Dar nu aceasta era important acum. 
Primordial era să se urce într-un tren care să-l ducă la 
Antwerpen. lar călătoria s-o facă fără nicio „coadă” în urma 
sa. Nu se îndoia că fusese pus sub urmărire. Probe pentru 
a-l aresta nu existau. Nu fusese prins asupra nici unui fapt 
care să constituie delict. „Inţelegerea” cu Edy ,,Mulatrul" 
fusese verbală şi fără martori. lar declaraţiile acestuia 
puteau fi respinse cu uşurinţă. Dar nu intenţiona să dea 
ochii cu poliţia olandeză. Nici el, nici Alexandra Ellerman. 
De aceea se şi îndreptă cu primul tren către Antwerpen. 

Aşezat în fotoliul comod al trenului rapid „Intercity” care 
săgeta în noapte peste polderele şi canalele ţării din 
„Scobitură”, Paul Stratilat şe mai asigură o dată că nu era 
niciun „suspect” în preajma sa. Abia după aceea îşi sprijini 
capul de speteaza fotoliului şi închise ochii. Se prefăcu 
obosit şi adormit pentru a tăia cheful de vorbă al vreunui 
vecin de compartiment. 

Măsura eră inutilă pentru că nordicii sunt de regulă tăcuţi 
şi discreţi. N-ar deranja pe nimeni, dar nici nu le-ar place să 
fie la rândul lor inoportunaţi. 

Paul Stratilat se putu lăsa fără grijă în voia gândurilor 
care-l asaltau mai abitir ca oricând. Erau atât de multe şi 
atât de insistente încât trebuia să facă puţină ordine sub 
fruntea sa înfierbântată. lar imaginea care-i revenea cel 
mai stăruitor în minte era aceea a Alexandrei Ellerman. 

„Toanta”! o certa el în gând. Cum de lăsase să-i scape 
medalionul printre degete? În locul ei el ar fi tăiat gâtul 


fetei şi tot ar fi pus mâna pe dorita bijuterie. Alexandra 
Ellerman adusese în apărare o mie şi unul de argumente. 
Dar niciunul, după opinia lui, nu era convingător. Din clipa 
în care aflase adevărata valoare a medalionului trebuia să-l 
fi înşfăcat. 

Să fi furat de la Pierre, cât acesta mai era în viaţă, cheia 
de la seif. Dar „toanta“nu avusese curajul. Să-i fi smuls apoi 
fetei medalionul de la gât în timp ce aceasta dormea 
profund. 

Dar nici de aşa ceva nu fusese în stare. 

„N-am putut, iubitule! i se tânguise Alexandra Ellerman. 
Gândeşte-te că am crescut-o de mică... E ca şi propriul meu 
copil!... Dacă se trezea în clipa când încercam să-i iau 
medalionul de la gât cum m-aş fi uitat în ochii ei?” 

„Foarte bine! îi replicase Paul Stratilat. Uite aşa cum te 
uiţi acum în ochii mei!” 

„Nu-i acelaşi lucru! protestase femeia. Tu nu înţelegi!” 

Fireşte că nu înţelegea. Mai bine-zis nu concepea să 
rateze şi această şansă. Unică şansă! De aceea şi 
procedase în continuare cam pripit. Dar nu! Nu fusese 
pripeală. Avusese doar ghinion. Pentru că „furtul poşetei” 
mersese ca la carte până la apariţia nenorocitului acela de 
lungan cu cataligele lui de cocostârc! Cine naiba-l scosese 
în calea Alexandrei Ellerman şi-a ficei sale vitrege? Pentru 
că ea, Alexandra, în clipa când Edy „Mulatrul” îi smulsese 
poşeta cu medalionul scosese doar un țipăt scurt, formal, 
care s-o inducă în eroare pe Monica. La rându-i, fata 
amuţise de surpriză. Astfel, făptaşul putea să dispară fără 
grijă în mulţime. De unde să prevadă el că tocmai în clipa 
aceea în urma celor două femei se afla un individ în care se 
treziseră pe nepusă masă „instincte cavalereşti”. Idiotul! 
Stricase totul. Dar dacă s-ar fi mulţumit doar la atât încă n- 
ar fi fost mare necaz. Se putea înscena şi altfel furtul 
medalionului. Insă când îşi bagă coada Aghiuţă!... Monica 
devenise brusc bănuitoare, individului i se aprinseseră 
călcâile după ea, ca şi fetei de altfel după el. Şi astfel mai 
descurcă - drace!... Insă nici asta n-ar fi contat dacă 
Alexandra ar fi acţionat cu mai multă promptitudine. Dar 


aşa, cu creierul ei de găină, sosise „la faţa locului” mereu 
după consumarea evenimentului. Când îi propusese fetei să 
ducă ea medalionul la un bijutier ca să înlocuiască 
fotografia bunicului cu cea a mamei, aceasta, cu un aer de 
„îngeraş”, îi comunicase că făcuse deja acest lucru. Când 
maştera, după multe insistenţe, izbutise să vadă bonul de 
comandă el, Paul Stratilat, avea să constate că 
„documentul” era un fals. Nu exista niciun magazin de 
bijuterii în Amsterdam cu firma şi adresa indicate pe bon. 

„Doamne!  exclamase atunci  puriul «gigolo». Ce 
cacealma am înghiţit!” 

Alexandra era tentată s-o ia la rost pe fiică-sa vitregă. 
Dar Paul o sfătuise să nu facă asemenea prostie. 

Şi aşa dăduse prea mult de bănuit celor doi „porumbei”. 
Mai ales că lunganul, după câte se vedea, nu era prost 
deloc. El pusese la cale „cacealmaua” cu bonul fals. Şi tot 
la el se afla fără doar şi poate medalionul. Deci, asupra lui 
trebuiau să-şi concentreze mai departe atenţia. Alexandra 
va continua să-şi ţină sub observaţie fiica vitregă, iar de 
domnul van Galen se va ocupa personal el, Paul Stratilat. 
Cu ce rezultat? S-a văzut. Puriul „gigolo” oftă din adâncul 
inimii. „lepurele” ţăşnise din culcuş înainte ca vânătorul să-l 
ia în cătarea puştii. Pe deasupra mai era urmărit şi ca 
braconier. Situaţia era rea. Chiar foarte rea. Dar nu 
disperată. Incă nu era totul pierdut. Din păcate, însă, în loc 
să aibă el atuul în mână va trebui să pândească jocul lui 
Nick van Galen. 

Zorii zilei îl prinseseră pe Paul Stratilat în gara centrală 
din Antwerpen. De aici se îndreptă către primul telefon 
public şi formă numărul Alexandrei Ellerman. Aceasta îi 
răspunse chiar de la primul apel. Nu dormise în noaptea 
aceea. Aşteptase cu sufletul la gură un semn de viaţă de la 
„dragul ei Paul” şi iată că acesta nu întârziase s-o cheme; 

— Alo! 

— Tu eşti, iubitule? 

— Sunt în oraş şi mă duc la Henk!... Te aştept acolo! 

— Bine, iubitule! 


În timp ce se îmbrăca zorită, Alexandra Ellerman se 
întreba îngrijorată de ce sosise Paul atât de devreme în 
Antwerpen? Nu cumva li se dăduse iarăşi planul peste cap? 
Sau mersese totul ca pe roate şi „iubitul” ei se grăbise să 
părăsească „locul faptei”? Cum era ameţită de nesomn îşi 
zise că era mai bine să nu-şi frământe mintea fără rost. In 
cel mult o jumătate de oră va fi în braţele lui şi el, în timp 
ce-o va mângâia „cum numai Paul ştia”, îi va povesti totul 
„de-a fir-a păr”. Se furişă din casă pe vârfuri, ca să n-o 
simtă  „vipera” de  fiică-sa vitregă. La ora aceea 
„nenorocita” dormea fără îndoială „dusă pe cea lume” 
visând la „porcul” acela care-i sucise minţile. Coborî cât 
putu de încet scara de stejar care scotea totuşi nişte 
scârţâăieturi nesuferite şi încuie uşa de la intrare cu grijă. 
Descuie apoi oblonul de la garajul ce-i adăpostea „Buick- 
ul“. Ar fi vrut, dacă se putea, să pornească motorul fără cel 
mai mic zgomot... Dar, ca un făcut, tocmai în dimineaţa 
aceea maşina îi oferi o pornire dificilă. De vină era însă ea, 
şoferiţă nepricepută, care înecase motorul. Şi de ce se 
temuse nu scăpă. Monica se trezi şi se duse la fereastra de 
la stradă să vadă ce se petrecea în faţa casei. Fusese de 
ajuns o singură privire pe după colţul perdelei pentru a-şi 
da seama că maştera ei se grăbea spre „cuibul dragostei”. 
Dar o surprinsese totuşi ora atât de matinală pentru o 
întâlnire amoroasă. Mai ales că doamna Ellerman nu mai 
era la prima tinereţe. Dar mai știi? Cu acest gând Monica se 
înapoie în culcuşul ei cald unde curând avea să alunece la 
loc în lumea viselor atât de plăcute dinspre ziuă. 

Paul Stratilat îşi rezerva întotdeauna o cameră la Henk 
Meyer, un flamand care ținea un motel pe-o arteră rutieră 
secundară ce unea Antwerpen-ul de Breda. Fiind în bună 
măsură paralelă cu autostrada ce pornea în aceeaşi 
direcție, şoseaua nu era prea circulată, şi astfel motelul era 
frecventat mai ales de perechi în căutarea unui loc liniştit şi 


discret. lar Henk, soţia sa şi ajutoarele acestora erau nişte 
gazde ideale şi din acest punct de vedere. Paul sosise cu un 
taxi căruia îi „făcu vânt“ înapoi spre oraş cât putu de 
repede. Dădu apoi ocol motelului pentru a suna la intrarea 
de serviciu. li deschise chiar Henk. Hangiul era în pijama, cu 
părul roşcat vâlvoi şi ochii cârpiţi de somn. Dar nu 
manifestă nicio nemulţumire pentru trezirea atât de 
matinală. Dimpotrivă. Îşi primi clientul cu un zâmbet larg şi 
binevoitor. 

— Vă aduc îndată cheia! îl asigură Henk pe noul venit. 
Camera e pregătită... Doriţi un ceai, o cafea? 

— Obişnuitul mic dejun, inclusiv votcă, îi ceru Paul. 

— Aşa de dimineaţă? se miră Henk. 

— Sunt obosit şi votca mă pune pe picioare. 

— Două tacâmuri? mai voi să ştie hangiul. 

— Ca de obicei, îi preciză clientul. 

Henk ştia că cei doi amanți veneau pe rând. Sosea mai 
întâi domnul Paul şi cam la o jumătate de oră doamna sa. 
Niciodată însă nu se întâlniseră la o asemenea oră 
matinală. Dar asta nu era treaba lui. La rându-i, „domnul 
Paul“ se grăbi să ajungă în camera intimă de motel unde de 
mai bine de-un an de zile se străduia să facă faţă apetitului 
sexual destul de pronunţat al Alexandrei Ellerman. Despre 
legătura extraconjugală a „distinsei doamne” ştiuse şi 
Pierre, soţul, cât fusese în viaţă, precum şi fiica ei vitregă. 
Nu aveau dovezi concrete dar din comportarea mai 
neobişnuită a Alexandrei ghiciseră amândoi că aceasta îşi 
cam „pierduse capul”. Cum însă Pierre era un „domn“ 
aşteptase ca „focul”' din inima soţiei sale să se stingă de la 
sine. Fată discretă, Monica îşi zise la rându-i că „povestea” 
privea numai soţii. Nu-i plăcea să se amestece în treburile 
intime ale altora după cum nu îngăduia ca cineva să-şi vâre 
nasul în viaţa ei personală. 

Alexandra Ellerman parcă maşina în spatele clădirii 
motelului şi se precipită către intrarea de serviciu. Paul 
Stratilat, care pândise de la fereastră sosirea ei, îi ieşi în 
întâmpinare. Femeia i se aruncă la piept sărutându-i 


cămaşa, gâtul, tot ceea ce buzele ei însetate de dragoste 
întâlneau în cale. 

— Oh, iubitule! 

Paul, reţinut în gesturi, o conduse spre camera lor. Şi 
abia aici ea îi observă chipul desfigurat de nesomn, de 
oboseala acumulată pe drum, de tensiunea nervoasă. 
Dragul de el! Cu spaima-n suflet îl întrebă; 

— Ce s-a întâmplat? 

— Dezastru! îi comunică el sec. 

Femeia se clătină pe picioare; 

— Cum e posibil? 

— Uite aşa! 

Ea se sprijini de speteaza celui mai apropiat fotoliu, apoi 
se aşeză cu atâta grijă de parcă avea o pungă cu ouă 
proaspete în braţe. 

— Suntem blestemaţi! izbucni ea cu ochii în lacrimi. 

— Draga mea! o consolă el. Am pierdut doar o bătălie, nu 
şi războiul. 

— Îmi spui şi mie cum s-au petrecut lucrurile? 

El se aşeză în celălalt fotoliu din cameră pe care-l trase în 
aşa fel ca să se afle faţă-n faţă cu ea. Începu apoi să-i 
relateze în amănunt toată „tărăşenia”. Nu încăpea nicio 
îndoială că-şi băgase dracul coada. Prea dădeau chix în tot 
ce întreprindeau. Ea însă nu era convinsă că acţiunea lor 
eşuase deplorabil aşa cum i-o prezentase Paul. De unde 
ştia el că Edy „Mulatrul” şi cei doi „asociaţi” ai săi căzuseră 
în mâinile poliţiştilor? Poate amânaseră doar acţiunea 
plănuită. Poate îşi făcuseră alt program, alt plan mai bun. 

— Exclus! ripostă Paul. 

Îi explică pe îndelete că maşina cu care trebuia să fie 
transportat Nick van Galen la şalupă fusese dusă înapoi la 
garaj de poliţie. Asta nu-i spunea totul? Ce mai voia? Să se 
fi dus el personal la polițistul acela, prietenul lui van Galen, 
şi să-l întrebe; „Domnule ofiţer, ce-ai făcut cu oamenii 
năimiţi de mine?” Asta voia? Să-l ia şi pe el la întrebări? Să-l 
confrunte cu Edy „Mulatrul”? Ea nu-şi dădea seama? 

— Doamne! izbucni Alexandra în hohote de plâns. 


Era disperată. Părea că întregul cer se năruise peste ea. 
Şi câte speranţe nu-şi pusese ea în Paul! Câte planuri de 
viitor nu-şi făcuseră împreună! Câte investigaţii nu 
întreprinsese iubitul ei. Câte bătrâne din diaspora 
românească nu curtase ca să afle cât mai multe date 
despre „celebra colecţie de timbre” dispărută fără urmă. 

— Draga mea! i se confesase Paul la un moment dat cu 
entuziasm. Am cunoscut la Paris un bătrân filatelist care 
susţinea ceva de natura fantasticului... Pretindea că bunicul 
Monicăi avea în colecţia sa nişte rarităţi de neînchipuit... În 
afară de mărci vechi româneşti de care nu se poate să nu fi 
auzit... 

— „Cap de bour”? întrebase ea. 

— Şi altele, continuase el entuziasmat. Dar să vezi tu ce 
mărci străine avea; vestitul timbru de un cent din Guiana 
Franceză sau mărcile „Mercur roşu” emise de Austria pe la 
1850, mi se pare... Dacă nu cumva la 1851... Da, da! Imi 
amintesc bine anul. Află tu numai că o singură marcă 
„Mercur roşu” a fost vândută la licitaţie acum câţiva ani cu 
o jumătate de milion de franci francezi... O singură marcă! 
Şi-ţi dai seama că bătrânul, la banii lui, a cumpărat cel 
puţin un bloc de patru bucăţi. 

Doar cu un singur timbru puteau trăi onorabil în anii ce le 
mai rămăseseră. Darmite cu o colecţie întreagă. 
Dumnezeule mare! Pentru a pune mâna pe-o asemenea 
comoară se putea face orice. Chiar şi crimă. La urma-urmei, 
marile averi nu-s făcute cu sacrificarea atâtor vieţi 
omeneşti? 

Din nefericire însă socoteala lor de acasă nu se potrivise 
cu cele ce din târg, la Amsterdam. O minte mai isteaţă ca a 
lor pusese mâna pe „cheia de la Poarta minunilor” şi-o 
păzea cu ochi de Argus. 

— Acum ce facem? întreba ea privind disperată la Paul. 

— Nimic! îi răspunse acesta sec. Stăm cuminţi şi 
aşteptăm. 

Ea îşi ieşi din fire; 

— Ce să aşteptăm? „Învierea morţilor”? 

— Timpul va lucra într-o zi şi pentru noi, făcu el optimist. 


— Îţi faci iluzii! rosti ea dezarmată. 

— Nu, nu! ripostă el cu toată convingerea. Am credinţa 
că de data asta voi miza şi eu pe numărul câştigător. 

— Şi care-i mă rog această miză? 

— Chiar fiica ta vitregă, draga mea!... Ea ne va arăta pe 
ce număr să mizăm. 

În uşă se auziră nişte bătăi discrete. Henk Meyer le 
trimitea micul dejun. 


x 


În aceeaşi dimineaţă Nick van Galen se trezi mai târziu 
ca de obicei... Avea şi motive. Izbutise să adoarmă abia 
după miezul nopţii când mai alungase din gândurile ce-l 
ţineau sub presiune. Oricum era bine dispus. 

Până atunci îi ieşiseră pasienţele. Şi cel mai important 
lucru i se părea faptul că o avea la mână pe maştera 
Monicăi. 

„De acum-încolo va juca aşa cum am să-i cânt!” îşi zicea 
el încrezător. 

La două întrebări mai era încă nerăbdător să afle 
răspuns. Prima; Cine era „gigolo“-ul care ochise 
„moştenirea'' Monicăi Ellerman? Şi a doua; Ce avea de 
comunicat Edy „Mulatrul”' şefului cel mare al lui Willy 
König? Nădăjduia ca în puţinele zile care-i mai rămăseseră 
până la plecarea spre Bucureşti să fie pe deplin edificat. 

După ce se bărbieri şi făcu un duş ce-i alungă şi ultimele 
rămăşiţe de somnolenţă, Nick se îndreptă spre bucătărie 
pentru a-şi pregăti micul dejun. 

Ca să nu se trezească chemat tocmai când cronometra 
cele 2 minute şi patruzeci de secunde necesare, după 
constatare proprie, pentru fierberea nelipsitului ou de 
dimineaţă, îşi luă aparatul de telefon în bucătărie. Şi ce 
inspirat fusese! Abia pusese ibricelul cu oul de găină pe foc 


când auzi soneria telefonului. Ridică imediat receptorul. În 
ureche îi sună plăcut vocea Monicăi; 

— lartă-mă că te deranjez la ora asta, dar n-am mai avut 
răbdare. Simţeam că plesnesc dacă nu-ţi vorbesc imediat. 

— Te rog să ai grijă de tine, îi ceru el. Eu am nevoie de-o 
iubită perfect sănătoasă şi echilibrată. 

— Eşti dulce! 

— Cât? 

— Atât cât să strepezeşti dinţii unei fete îndrăgostite de 
tine. 

— Doamne, unde-ar fi şi-o asemenea minune! 

— Eşti bine dispus şi asta mă bucură, continuă ea. lar 
vestea care am să ţi-o dau are să-ţi sporească infinit 
această stare. 

— la zi! 

— Maştera mea n-a dormit toată noaptea. 

— Era de aşteptat. 

— Cunoşti motivul? 

— Bineînţeles. 

— Şi mă laşi să mor proastă? 

— Nu, iubito!... Azi ne vedem şi voi face declaraţii 
complete. lar ca să nu mai ai niciun dubiu îţi precizez că 
abia azi-noapte am aflat nişte fapte care „m-au 
scandalizat”. 

— Să vii cât poţi de repede. 

— Ca gândul! îi făgădui el. Dar, ia spune-mi, dumneaei a 
plecat atât de dimineaţă? 

— In zorii zilei, îi preciză ea. S-a furişat ca o hoţoaică din 
casă, a luat maşina şi p-aici ţi-i drumul. 

— „Chemarea dragostei”! făcu el nostalgic. 

Monica ţâţâi în receptor; 

— Şi pe asta ai aflat-o! 


— Îl cunoşti? 

— Nu! Dar îi simt prezenţa prin apropiere. 

— Să te fereşti de el!... Individul nu prea ştie ce-s alea 
scrupule. 

— Presupun. 


— Când ne vedem îţi voi zice mai multe. 


— Vii repede? 

— Nu ştiu!... Nu depinde, de mine! Dar azi voi ajunge la 
tine mort-copt. Chiar dacă va fi maştera ta acasă. Ba aş 
zice că doresc s-o întâlnesc. 

Monica chicoti în receptor; 

— Hopa! 

— Vreau să închei cu ea o convenţie, mai preciză el. 

Ea făcu o scurtă pauză după care rosti; 

— Nu cred că-i omul care să respecte aşa ceva. 

— Am să-i dau totuşi un avertisment. 

— Asta-i cu totul altceva, conveni ea. 

După ce aşeză receptorul în suportul său, Nick puse 
iarăşi oul la fiert. 

Dar nici de această dată nu avu răgazul să-şi ducă până 
la capăt preparativele pentru micul dejun. Un nou apel 
telefonic îl obligă să ridice receptorul. Cel care-l chema era 
Willy König. 

— Ce faci, „cocoşelule”? Cum ai dormit? 

Polițistul îi aminti lui Nick porecla din şcoală. Când se lua 
la harţă cu vreun coleg, viitorul atlet se învârtea în jurul 
adversarului său ca pe ring. Nerăbdător, „cocoşelul” se 
grăbi să-l întrebe; 

— Ai noutăţi? 

— Oarecum. 

— Pot să trec pe la tine? 

— Nu-i nevoie!... De aceea te-am şi sunat.... Are să te 
„calce“ un amic de-a meu... Nu-i din oraş... Se va legitima... 
Notează-ţi, te rog. 

— O clipă! 

Polițistul îi dictă numărul legitimaţiei cifră cu cifră apoi se 
grăbi să încheie discuţia; 

— Te las că mă cheamă „şeful“... E o urgenţă! 

— Mersi, bătrâne! 

Nick se aşteptă ca cel „anunţat” să-l viziteze acasă. Dar 
până la nouă şi jumătate, când era ora lui de plecare în 
oraş acesta nu dădu niciun semn de viaţă. 

„Dacă are nevoie de mine, mă găseşte el“, îşi zise Nick 
resemnat. 


Verifică apa, gazele, lumina, apoi aruncă o ultimă privire 
prin apartament. Totul era în regulă. Deci putea pleca 
liniştit. leşi pe culoarul exterior al clădirii şi-şi plimbă ochii 
peste pajiştea verde şi oglinda eleşteului în care se reflecta 
umbra bisericii. In curând va trebui să-şi ia rămas bun de la 
acest colţ atât de pitoresc şi de odihnitor. Cine ştie cât va 
lipsi de acasă şi pe unde-i vor sticli ochii? Dar perspectiva 
plecării în ţara aceea numită România îl atrăgea şi mai 
mult. Simţea nevoia unei schimbări a mediului şi-a ritmului 
de viaţă. Cu excepţia ultimelor săptămâni, dusese un trai 
destul de monoton. Era tânăr, în putere, iar spiritul de 
aventură, moştenit de la căpitanul van Galen, îi dădea ghes 
cu tot mai multă insistenţă. 

In faţa blocului în care locuia se afla amenajat un parcaj 
destul de încăpător. In Amstelveen nu se prea făcea 
economie de spaţiu. Proprietarii de automobile nu-şi 
„pictaseră” pe asfalt, ca în Bucureşti, numărul de circulaţie 
al maşinii. Fiecare respecta dreptul primului sosit. Cu timpul 
însă, printr-un consens tacit, se făcuse o anume rezervare. 
Se ştia că aici era locul Mercedeului domnului X, dincolo al 
Volkswagen-ului domnului Y, iar dincolo al „Volvo“-ului 
domnului Z. Astfel şi „Nissan“-ul lui Nick van Galen îşi 
găsea de obicei neocupat locul situat chiar lângă stâlpul de 
beton ce susţinea felinarul electric. Lângă maşina lui Nick 
parca de obicei „[apul” de la etajul 1, care avea un 
„station” marca „Ford-Taunus”. Cu rabla lui acesta aduna 
televizoarele părăsite în faţa caselor, pe trotuare, le ducea 
în improvizatul lui atelier de reparat, le punea din nou în 
stare de funcţionare şi le vindea „amărâţilor” la preţuri 
scăzute. Funcţionar ieşit la pensie, „[apul” îşi rotunjea în 
acest fel veniturile modeste. Nick îl poreclise „[apul” din 
pricina ţăcăliei care-i împodobea bărbia. In acea dimineaţă 
„Ţapul” plecase mai devreme la „vânătoarea” de 
televizoare. Dar în locul „station“-ului său apăruse un 
„Audi” strălucitor. Prezenţa maşinii străine în acel loc îl 
surprinse pe Nick. Se îndreptă spre „Nissan“-ul său cu 
precauţie. Şi nu mică-i fu mirarea când uşa „Audi“-ului se 


deschise şi-un domn de vreo patruzeci de ani, în ţinută 
sportivă, i se adresă; 

— Aş dori să vă vorbesc. 

Nick îl privi direct în ochi. Chipul noului venit i se părea 
cunoscut. Il întâlnise cu siguranţă la unul din cluburile 
sportive frecventate de el. Replică totuşi pe un ton glacial; 

— Ne cunoaştem? 

— Avem un prieten comun, insistă noul venit. 

Nick adoptă o atitudine binevoitoare; 

— Are cumva nişte trese pe umăr? 

— Are, îi confirmă noul venit, deşi nu se văd cu ochiul 
liber. 

Nick îi zâmbi amical; 

— Cum procedăm? 

— Maşina mea e cea mai indicată, îl sfătui noul venit. 

— Bine! conveni Nick. 

Făcu înconjurul „Audi“-ului şi urcă lângă cel de la volan. 
Acesta, prevenitor, îi arătă cu discreţie legitimaţia. Era de la 
serviciul secret olandez. Nick verifică numărul legitimaţiei. 
Era cel pe care i-l comunicase Willy König. Numele nu-l 
interesa. Oricum nu era cel real. Îl va reţine însă pe cel de 
cod; |. K. 8. Agentul secret era un tip comun de anglo- 
saxon; chip prelung, cap dolico-cefal, păr blond-şaten, ochi 
verzi-albăstrui. Trăsăturile feţei erau aspre. Prin bluza 
subţire de vară se contura o musculatură bine făcută. 
Statura i se păru lui Nick a fi mijlocie. Fiind la volan era mai 
greu de apreciat înălţimea exactă. 1.K.8 îi zâmbi lui Nick 
amical. Avea un zâmbet cald, ademenitor, care-i atenua 
mult asprimea feţei. 

— Pornim? îl întrebă agentul secret. 

— Nu pentru asta aţi venit? îi replică Nick pe un ton 
glumeţ. 

— Mergem în bosbanul de aici, propuse 1.K.8. Copacii din 
pădure nu au atâţia ochi şi urechi ca zidurile din oraş. 

— De acord! făcu Nick. 

Până în pădurea-parc de la marginea Amstelveen-ului nu 
discutară decât banalităţi; despre vreme, despre expoziţia 
„Van Gogh“ din preajma Rejksmuseum-ului unde preţul de 


intrare era de zece dolari dar, în ciuda tarifului piperat, 
trebuia să te zbaţi serios ca să poţi obţine un bilet de 
intrare ş.a. l.K.8 cunoştea bine zona bosbanului deoarece 
conduse maşina cu siguranţă pe aleile întortocheate. Nick 
presupuse că agentul secret era fie originar din 
Amsterdam, fie petrecuse nişte vacanțe prin aceste 
atrăgătoare locuri. 1.K.8 opri în cele din urmă într-o 
intersecţie de alei, trase maşina la umbra unui copac înalt, 
rămuros, cu frunzişul des, apoi deschise portbagajul de 
unde scoase un „barbecue“ (grătar rotund cu patru 
picioare), un săculeţ cu cărbuni, un mic calup de alcool 
solid pentru aprins focul, o tavă cu pulpe de pui şi o alta cu 
muşchiuleţ de porc, toate prevestind un dejun deosebit de 
gustos. Pe iarbă aveau să aştearnă apoi un pled şi-o mică 
faţă de masă. 1.K.8 se dovedea a fi un excelent gospodar. 
Nu uitase nimic, nici tacâmuri, nici veselă, nici cutiile cu 
băuturi. „Barbecue“-ul aveau să-l instaleze la marginea 
canalului străjuit de trestii pe unda căruia săgetau 
palmipede jucăuşe. 

Prezenţa lor acolo nu dădea nimănui de bănuit. Erau doi 
prieteni care veniseră să profite de ziua caldă, însorită, de 
vară. Nu erau de altfel singuri în bosban. Ici-colo se instalau 
şi alte grupuleţe; fie perechi, fie familii ceva mai 
numeroase. lar pe aleea de pământ cu nisip, amenajată 
pentru călărie, începuseră a tropăi şi frumoase patrupede 
încălecate de amazoane blonde şi cam grăsulii. 

Între cei doi presupuşi amici se instalase între timp o 
atmosferă intimă, propice taifasului. 1.K.8 îşi cunoştea bine 
meseria. Conducea în aşa fel discuţia încât să nu fie nici 
ostentativ dar nici plictisitor. Presăra, când socotea de 
cuviinţă, câte o vorbă de duh care încânta pe interlocutorul 
său. Nick nu avea nicio îndoială că agentul secret îl 
supunea unui test dintre cele mai inteligente şi se lăsa fără 
rezerve în voia amănunţitei cercetări. Răspundea la orice 
întrebare fără nicio ezitare. Sinceritatea lui îl convinse pe 
I.K.8 că fiului căpitanului Jan van Galen i se putea încredința 
misiunea plănuită. 


— În România, îl avertiză între altele agentul secret, vei 
avea de înfruntat o şiretenie cu totul specială. E un 
amestec de viclenie orientală altoită pe tulpină latină căreia 
i s-a suprapus şi cea slavă. Nick o cunoştea foarte bine. 
Pentru că mama sa, fiica negustorului Fane Gheorghiade 
din Brăila, reprezenta după părerea sa prototipul acestei 
trăsături. l-o spusese şi tatăl său; 

— Ştii cum e maică-ta? Te cumpără şi te vinde din ochi... 
Dar tocmai asta mi-a plăcut la ea. Şi-apoi vorba românului; 
„Decât cu un prost la câştig mai bine cu un deştept la 
pagubă”. 

Infirmând parcă proverbul, brăileanca se  dovedise 
„deşteaptă la câştig”. lar fiul ei, confirmând altă zicală, cea 
cu „trunchiul şi aşchia”, părea s-o fi moştenit. Sau aşa cel 
puţin înclina să creadă 1.K.8. 

În timp ce stătea lângă „barbecue” pe vine alimentând 
focul cu noi bucăţi de cărbuni Nick îl întrebă direct pe 
agentul secret; 

— Dumneavoastră ce interes special aveţi în România? 

I.K.8 ezită o clipă apoi îi destăinui; 

— Ne-a surprins preocuparea manifestată de securişti 
faţă de prezumtiva moştenire a domnişoarei Ellerman. 
Propriu-zis s-au sesizat mai întâi colegii noştri belgieni, apoi 
ne-am raliat şi noi. 

— Nu înţeleg? făcu Nick. O prezumtivă colecţie de timbre, 
oricât de prețioasă ar fi, poate interesa într-atât serviciile 
speciale ale unor state ca acestea? 

— Evident nu poate fi vorba de aşa ceva, îi replică 
agentul secret. Pe noi ne interesează altceva... Mult mai 
important! 

— Ştiu că bunicul domnişoarei Ellerman a fost un om 
foarte bogat... Dar atât! N-a fost o personalitate politică! 

— Nu de notorietate publică, îi preciză |. K. 8. După cum 
se susţine în anumite cercuri mai intime ale securităţii 
româneşti se pare că papă Dimitriu avea relaţii strânse cu 
anumiţi consilieri ai Regelui Mihai... Se vehiculează, între 
altele, numele lui Mocsony Stârcea, un mare om de-afaceri 
care se număra printre cei mai apropiaţi sfetnici ai regelui. 


Nick zâmbi când îl auzi pe I. K. 8 pomenind de „papă 
Dimitriu”. Într-adevăr cu acest familiar „papă” circula în 
protipendada românească în timpul monarhiei numele lui 
Cristofor Dimitriu, descendentul vestitului Monteoru. Monica 
îi destăinuise nu fără oarecare mândrie; 

— Când se va schimba situaţia în ţară vreau să port şi eu 
numele lui papă Dimitriu. 

Dar de aici şi până la interesul arătat de serviciile secrete 
din Benelux i se părea lui Nick o cale mai lungă. 1.K.8 însă 
avea să-i dezlege curând enigma; 

— Când sovieticii i-au pus regelui Mihai pistolul în coastă 
şi l-au obligat să abdice, consilierii lui s-au dat peste cap să 
pună la adăpost documentele mai importante. Pentru că, 
după cum se ştie, N.K.V.D.-ul, stăpân în România de atunci, 
la plecarea regelui din ţară împreună cu mama sa şi cu cei 
care-i rămăseseră credincioşi, de altfel puţini la număr, nu 
s-a sfiit să cotrobăiască prin bagajele sus-puşilor expulzați. 

— lar printre cei cărora li s-au încredinţat în custodie 
asemenea documente, intui Nick, se număra şi papă 
Dimitriu? 

— Întocmai!... confirmă agentul secret. Se crede că 
Mocsony s-a oprit la venerabilul boier tocmai pentru că era 
puţin vizat... Toată lumea îl ştia om retras, pasionat de 
filatelie, pe care nu-l interesa viaţa politică. 

— Perfect! rosti Nick van Galen ca o concluzie. Dar un 
lucru nu pricep; de ce acum se dau securiştii de ceasul 
morţii după presupusele documente regale ascunse de 
papă Dimitriu? 

— Ai aflat, sper, că regele, care a stat cuminte mai bine 
de patruzeci de ani ducând o viaţă modestă împreună cu 
soţia şi cele patru fiice a început de la un timp să se 
„mMişte”... Diaspora românească îl socoteşte un pion 
important în partida cu dictatura comunistă din ţară. 

— Şi este! conveni Nick. 

— Cel puţin o treime din populaţie, continuă 1.K.8, îl ţine 
minte ca tânăr rege, înalt, suplu şi frumos, iar pentru 
tineret e un fel de „Fata Morgana”. 


— Deci securitatea, îşi continuă Nick  deducţiile, 
urmăreşte să-l anhileze. 

— Evident. 

— lar presupusele documente pitite de papă Dimitriu... 

— Ar fi dintre cele mai compromiţătoare pentru rege. 

— În ce sens? 

— Se susţine că Mihai de Hohenzollern ar fi fost un 
trădător de ţară... Ar fi vândut mai întâi România lui Hitler, 
apoi lui Stalin. 

Nick zâmbi neîncrezător; 

— Dacă ar fi fost aşa n-ar fi „tras mâţa de coadă” prin 
Anglia şi Elveţia... Ar fi avut nişte conturi serioase la 
anumite bănci. 

— Se zice că ar fi avut şi ceva bani puşi deoparte dar a 
fost furat de oamenii săi de încredere. 

— Şi ce speră să găsească securitatea în presupusa 
ascunzătoare a lui papă Dimitriu? 

— Confirmarea acestor supoziţii. 

Fostului campion la atletism nu i se părea plauzibilă toată 
povestea; 

— Din ce sursă v-au parvenit aceste informaţii? 

— Bineînţeles din Răsărit. 

— Nu vi se pare că-i o simplă „intoxicare'' din partea lor? 

— Posibil! recunoscu 1.K.8. Dar avem obligaţia să 
verificăm. 

Pe barbecue sfârâiau fripturile. Nick le aşeza şi le 
întorcea cu pricepere de grataragiu. Mişcările lui erau mai 
mult reflexe. Pentru că întreaga sa gândire era concentrată 
asupra subiectului în cauză; 

— Totuşi mă întorc şi zic; Ce interes special aveţi voi, cei 
din Benelux? 

— Ştii foarte bine că familiile regale din Europa sunt 
înrudite între ele... Şi-apoi capetele încoronate nu pot 
rămâne nepăsătoare când un semen al lor este pe cale dea 
fi tratat ca un borfaş oarecare. In al doilea rând, este o 
obligaţie a oricărei ţări civilizate să contribuie la înlăturarea 
barbariei. 


— Perfect!  conchise Nick. Şi-acum o întrebare; Ce 
aşteptaţi de la mine? 

Agentul secret zâmbi şăgalnic; 

— Totul şi ceva în plus. 

Nick pufni amuzat pe nări; 

— Clar! Dar se grăbi să continue; De fapt altceva voiam 
să vă întreb; De ce m-aţi ales tocmai pe mine? 

Agentul secret începu să scormonească în jar fără să-şi 
dea seama de era sau nu nevoie. În cele din urmă se decise 
să răspundă; 

— Presupunem că securitatea română te va socoti 
inofensiv, lesne de manipulat şi eventual de anhilat... 
Suntem convinşi că nu se vor sfii chiar să te „recruteze”. 

— Şi eu ce va trebui să fac? 

— Asta vei hotărî singur. 

— Nu-mi încredinţaţi nicio misiune? 

— Nu. 

— Atunci de ce vă mai pierdeţi timpul cu mine? 

— Pentru că am socotit necesar să fii bine „înarmat'” 
înainte de a pleca in „campania românească”. 

Clipind mirat, Nick exclamă; 

— Cum? Aşa? Fără niciun scop precis? 

— Avem doar cu toţii un singur scop, îi aminti agentul 
secret. „O stafie umblă prin Europa“ şi a sosit vremea să fie 
alungată definitiv. 

— Corect! întări Nick. 

— Am mai socotit de cuviinţă, continuă 1.K.8, să-ţi 
împărtăşim câte ceva din experienţa noastră. S-ar putea să- 
ţi folosească. 

— Posibil! admise Nick. 

— Opinăm că va trebui să joci de la început cu cărţile pe 
faţă... Dacă vrei să procedezi ca pocheriştii care, după ce 
trag cacealmaua, le arată celor păcăliţi cărţile proaste din 
mână... Este un joc riscant, dar de multe ori rezultatele 
sunt excepţionale... Adversarii sunt derutaţi şi joacă 
anapoda... Te cred „în carte” când eşti în cacealma şi 
invers. 

— Cunosc jocul! ii preciză Nick. 


— Tocmai de aceea ţi-l şi propunem. 

— Pentru asta, opină mai departe Nick, trebuie să-mi 
cunosc cât de cât adversarii. 

— E suficient unul şi bun, replică agentul secret. 
Domnişoara Ellerman ţi-a pomenit, nu mă îndoiesc, de un 
anume  „Ferometal”. Nick confirmă. Or fiul acestui 
„Ferometal” are acum un rol foarte important în 
securitate... El ar putea fi omul dumitale. 

— Interesant! făcu Nick. Îmi veţi pune la îndemână 
„momeala” cu care să-l pot prinde în plasă? 

— Păi de ce v-am dat această întâlnire? îi ripostă agentul 
secret plimbându-şi privirea de-a lungul luciului apei din 
canal. 

Fripturile erau gata şi mirosul lor deosebit de îmbietor. 
Cei doi „complotişti” simțeau că li se făcuse foame. 
Grătarul le stimulase secreția gastrică. lar orele petrecute 
„im Gottes frei Natur”, în aerul pur al bosbanului şi sub 
razele blânde ale soarelui, le produsese o hămeseală de 
lupi. Dar nu era niciun motiv de îngrijorare. Aveau cu ce s-o 
potolească. 


x 


Când îl zări pe Nick în pragul casei Monica Ellerman îi sări 
fericită de gât. 

— Te sugrum! Toată ziua te-am aşteptat cu sufletul la 
gură. lar tu, ingratule, nu mi-ai dat nici măcar un telefon... 
Aproape că nici n-am mâncat azi. Ştii? 

Nickanor van Galen îşi sorbea din ochi iubita. Era atâta 
viaţă, atâta tinereţe exuberantă, atâta prospeţime în 
roşcovana din braţele sale! Se sărutară până simţiră că-şi 
pierdeau răsuflarea. El o cuprinse apoi de mijloc şi-o 
purtase pe scara de stejar aproape fără ca ea să atingă 
treptele. Şi-n acest timp i se destăinui; 

— Am vrut să-ţi fac o surpriză. 


— Minţi! îl dojeni ea, ameninţându-l cu degetul. Ai vrut să 
mă pui la încercare... Să vezi dacă stau acasă şi te aştept 
ca o Casandră credincioasă. Nu-i aşa? 

— Dacă asta îţi face plăcere! 

Ajunseră la apartament şi ea i se postă din nou în faţă 
sprijinându-şi mâinile pe umerii lui; 

— Ai aşa un aer... 

— Ce fel? 

— De vulpoi care a furat o găină din coteţ şi a lăsat din 
ea numai penele. Acum se linge liniştit pe bot. 

El o strânse tare la piept; 

— Ai o intuiţie!... 

Ea îl îndepărtă atât cât să-l poată privi în ochi; 

— Noutăţi? 

— Sacul plin. 

— Şi chiar vrei s-o vezi pe Alexandra? 

— Ard de nerăbdare să-i zic; „Sărut mâinile, mamă 
soacră! “ 

Ea clipi des. 

— Nick!... Cu aşa ceva nu se glumeşte! 

Ochii lui sclipeau. De-o bucurie nestăpânită; 

— Ai ceva împotrivă? 

Ea se desprinse din braţele lui şi făcu doi-trei paşi 
şovăitori. Apoi se răsuci spre el şi-l cercetă cu o privire 
gravă; 

— Nick, dar abia ne-am cunoscut! 

— De treizeci şi şapte de zile, două ore şi patru minute. 
Nu-i de ajuns? 

— Eu ştiu bine ce simt, continuă ea pe acelaşi ton grav, şi 
nu am nicio îndoială în ce mă priveşte. Simţămintele mele 
sunt clare şi precise. Dar în privinţa ta... 

— Mă crezi un uşuratic? 

— Ferit-a sfântul! 

— Un prefăcut! 

— Nick! Încetează! 

— Atunci care-i problema? 


— Mi se pare că renunţi cu prea multă uşurinţă la 
libertatea ta de burlac... Şi-apoi măi e şi mama ta! Nici nu 
mă cunoaşte! 

— Nici nu-i nevoie, îi replică el. Oricum va reacţiona ca o 
soacră. 

— Totuşi... 

— Vreau să-ţi mai spun că mama mi-a dat un fel de 
ultimatum. Mi-a zis că „dacă nu te însori până la treizeci de 
ani, după aceea nu te mai însoară decât babele!” 

Ea izbucni în râs; 

— Superb! Dar îşi stăpâni repede chicotitul şi continuă; 
Nu înţeleg totuşi de ce te pripeşti? Ce te zoreşte? 

— Săptămâna viitoare îmi iau zborul spre Bucureşti. lar 
înainte de-a pleca vreau să am consimţământul tău. 

— Ca să-ţi vezi acolo liniştit de treburi. 

— Întocmai. 

— Că aici, ştiindu-se că-i a ta, nu-ţi va mai răpi nimeni 
„dulcineea''? 

— Exact. 

— Atât de puţin mă cunoşti? 

— Nu-i vorba de tine, ripostă el. Vreau ca acest lucru să 
intre bine în cap maşterei tale şi „gigolo“-ului ei. 

— Crezi că ar putea să-mi facă vreun rău? 

— Oricând! 

Pe chipul fetei se aşternu o umbră de îngrijorare; 

— Dar ce vor de la mine? 

— „Moştenirea” de la papă Dimitru. 

— Dar n-au niciun drept! făcu ea revoltată. 

— Tocmai de aceea sunt periculoşi, o avertiză el. 

O sclipire de nelinişte tulbură privirea fetei; 

— Nick! 

— Da, iubito! 

— De-ai şti ce gând urât îmi trece acum prin minte? 

— Presupun, rosti el grav. 

— Mă ierţi? 

— Bineînţeles!... Pentru că oricine şi-ar pune întrebarea; 
„Oare omul acesta, cu aerul lui de cavaler rătăcitor, nu 


cumva urmăreşte să pună mâna pe prezumtiva moştenire a 
domnişoarei Monica Ellerman?” 

— Sunt o idioată, Nick! izbucni ea în lacrimi. Am izbutit să 
întinez nişte clipe atât de frumoase!... Unice în viaţa mea! 

El o cuprinse în braţe, o mângâie şi-o sărută pe părul 
roşu mătăsos; 

— Cuminte, fetiţo! Mărturisindu-ţi gândul ascuns te-ai 
disculpat şi faţă de tine şi faţă de mine... Ceea ce-i 
nemaipomenit! Dacă i-aş povesti mamei ar zice că ai comis 
ceva de neiertat pentru o femeie... După opinia ei nevasta 
trebuie să-i spună soţului ei adevărul, dar nu tot adevărul. 
Or tu ai tot atâta încredere în mine încât îmi mărturiseşti nu 
numai faptele, ci şi gândurile cele mai ascunse... Îţi dai 
seama de greşeală? Te dai legată de mâini şi de picioare. 

Ea îi căută ochii; 

— Fac rău? 

— De data asta nu, o încredinţă el. Pentru că ai nimerit 
tot peste un naiv. 

Ea se lipi mai tare de pieptul lui şi-i şopti printre lacrimi; 

— Nick! Sunt atât de fericită!... Mă înţelegi atât de bine! 
Numai un bărbat care te iubeşte cu adevărat îţi poate ghici 
şi cele mai intime reacţii ale cugetului. Nu-i aşa? lar în 
privinţa gândului acela urât vreau să-ţi spun că m-a 
încercat de multe ori şi tot de atâtea ori mi-am spus „Eşti o 
tâmpită! In clipa de faţă nu eşti decât fiica vitregă a unui 
om care a dat faliment şi s-a dus în «lumea celor drepţi» 
lăsându-ţi ca moştenire doar o amintire frumoasă. În rest n- 
ai decât amărâta ta de leafă de asistent universitar la 
catedra de romanistică de unde te poţi trezi oricând pe 
drumuri...” Pe când dumnealui, domnul Nickanor van 
Galen, coproprietar şi unicul moştenitor al unei firme 
prospere, un om isteţ şi priceput în afaceri, al cărui viitor nu 
poate fi decât de invidiat, un bărbat tânăr şi chipeş, după 
care se scurg ochii femeilor, s-a trezit că i-a căzut cu tronc 
tocmai o amărâtă ca mine. Ce părere ai? Să-l iei sau nu cât 
poţi de repede de bărbat? Să te grăbeşti până nu ţi-l suflă 
alta!..." Nu? 


„Dumnealui” îşi simţi inima mai plină de duioşie ca 
oricând; 

— Am o singură rugăminte către cel de Sus, rosti el grav 
„Să te ţină aşa cum eşti!” 

— Ca fire presupun. 

— Pentru mine vei fi la fel de tânără, şi de frumoasă, şi la 
optzeci de ani. Şi la o sută şi la cât vom mai avea de trăit... 
Mama îmi tot spune o poveste cu un bărbat care avea o 
femeie fără nas... 

— O ştiu! Mama ta e o înţeleaptă, remarcă Monica. 

— Eşte, întări el. 

— Nu ştiu dacă am să pot sau nu s-o iubesc dar sunt 
sigură că am s-o respect. 

— Va fi de ajuns, conveni el. Şi fiindcă veni vorba de 
prezumtiva moştenire de la papă Dimitriu... 

Ea se desprinse cu o mişcare bruscă de la pieptul lui; 

— Începe să mă agaseze! înţelegi? Mai bine nici nu 
exista! 

Nick se apropie de ea şi-o cuprinse de umeri; 

— Facem o convenţie? 

Ea se răsuci spre el şi-i zâmbi drăgăstos; 

— Ce fel? 

— Din clipa aceasta nu mai abordăm acest subiect. 

— Excepţional! izbucni ea exuberantă. Meriţi să te sărut. 
Zău! 

Ceea ce şi făcu. Cu patimă. El o ridică apoi în braţe şi-o 
purtă ca pe-o mireasă spre camera nupţială. 


x 


Monica zăcea cu obrazul lipit de pieptul lui gol. Îi asculta 
inima. După accelerarea din minutele de dragoste aceasta 
revenise la ritmul normal. El îi sorbea aroma buclelor ce-i 
gâdilau nările. Excitaţia sexuală urcată până la paroxism 
făcuse loc unei destinderi letargice. Savurau în tăcere 
clipele de trezire de după pătimaşa încleştare. Atât el cât şi 
ea trăiau în aceeaşi măsură senzaţia că aveau alături 


partenerul ideal. Exista oare şi aşa ceva pe lumea asta 
făcută parcă numai din neîmpliniţi? Şi cât de frumoşi erau! 
Ce piele fină, catifelată! Totul era superb şi la unul şi la 
altul. Doamne! Numai de-ar putea păstra amândoi în 
memorie doar imaginile şi senzațiile din acele clipe. 

— Va trebui să ne ridicăm din pat, îi ceru ea pe un ton de 
rugăminte şi iertare totodată. 

— De ce atâta grabă? se arătă el intrigat. 

— Trebuie să sosească Alexandra... Ea n-a adus până 
acum niciun bărbat în casă şi n-aş vrea să-i ofer un 
precedent. 

— Alexandra! rosti el ca pentru sine. Bună fată! 


x 


Monica desprinse-din cuvintele lui aversiune şi 
avertisment totodată. Simțea atâta forţă in bărbatul de 
lângă ea încât îşi zise fără voie; 

„N-o văd bine pe maştera mea!“ 

Sări apoi sprintenă din pat şi se grăbi spre baie. Nick abia 
izbuti să-i vadă în întregime corpul gol. Işi spuse; 

„Femeia rămâne totuşi cea mai izbutită creaţie a naturii!” 

Nu găsea nimic de retuşat la nudul care se furişase de 
lângă el ca o şoparlă. De bună seamă cunoscuse şi alte 
femei tinere, frumoase. Dar Monica era numai a lui. Era cea 
care i se strecurase în fiinţă prin toţi porii. Nick se răsuci pe- 
o parte şi aşteptă ca Monica să iasă de sub duş. 

Stăteau tolăniţi în fotolii cu câte o ceaşcă de cafea 
aburindă în faţă şi-un whisky „and soda“ cu multe cuburi de 
gheaţă. Erau încălziţi, însetaţi, nu atât de alcool cât de ei 
înşişi. 

— Nick! i se adresă ea cu un aer de pisicuţă supărată. 
Crezi că am să pot rezista fără tine atâta vreme? 

— Întâi nu se ştie cât voi sta acolo, îi replică el. 

— Oricum nişte luni. 

— Vom vedea! 

— Ai să-mi scrii? 


— În fiecare seară înainte de culcare. 

Ea îşi îndoi arătătorul; 

— Să se facă aşa cine minte? 

— Ai vrea să mă vezi cocoşat? 

— Nu ţipă ea speriată. Mai bine mincinos! 

Urmă o scurtă pauză. Şi-n timp ce o sorbea din ochi, îi 
mărturisi; 

— Acolo nu-mi va fi uşor. 

— Bănuiesc, rosti ea cu un aer trist. Uneori îmi ziceam că 
poate ar fi bine să renunţi. 

— Mă vezi tu în postura de om „fără de cuvânt”? 

— În niciun caz. 

— De altfel pornesc într-acolo bine „blindat”... insă mi-ar 
mai trebui ceva. 

— Anume? 

— Pierre, atunci când a „cumpărat-o” pe mama ta, a 
depus în cont secret la o bancă elveţiană o sumă frumuşică 
de dolari pentru „Ferometal”... Dacă aş cunoaşte şi acest 
cont... 

Ea se grăbi să-i răspundă; 

— Am cercetat tot ce-a rămas ca însemnare sau 
document în seiful lui Pierre... N-am întâlnit însă nicio 
referire la aşa ceva. 

Nick nu se dădu bătut; 

— Undeva trebuie să fie. 

— Vrei să te uiţi şi tu prin hârtiile rămase de la Pierre? 

— N-ar strica. 

— Repede, până nu vine Alexandra. 

Se precipitară amândoi către fostul dormitor al lui Pierre 
unde, într-un ungher, se afla încastrată în perete o casă de 
fier de tip vechi. Cu mişcări iuți - dovadă că nu era întâia 
oară când făcea acest lucru Monica o deschise. 

Şi-n timp ce-i înmâna lui Nick fiecare dosar îi explica şi 
conţinutul acestuia. Erau acte de proprietate, contracte, 
facturi, care umpleau mape întregi. Nick le răsfoi în grabă 
deoarece „nu-i spuneau” nimic din ce-l interesa. 

Dar când Monica îi puse în mână un dosar cu acte de 
stare civilă, el deveni brusc mai atent. O copie după actul 


de naştere al mamei Monicăi i se păru chiar ciudată. Coala 
pe care se dactilografiase copia respectivă i se păruse mai 
groasă decât celelalte hârtii aflate în mapă. lar prezenţa 
unei copii neautentificate i se părea cumva chiar de prisos 
în dosar. 

— Hârtia asta n-are nicio valoare, îi î 
Pot s-o iau? 

Fata îl privi mirată; 

— Desigur! 

— Vreau s-o cercetez acasă pe îndelete. 

— Dar ce te-a surprins la ea? 

— N-aş putea să-ţi spun... Am simţit doar la degete că-i o 
coală de hârtie ceva-ceva mai deosebită şi vreau să mă 
dumiresc de ce am această impresie... Nu-i exclus să mă 
înşel. 

Nick împături cu grijă coala de hârtie şi-o strecură în 
buzunarul interior al sacoului său de vară. Apoi continuă 
cercetarea mapelor din casa de fier până la ultima filă. 
Monica avusese dreptate. Nimic, nici urmă de vreo 
însemnare care să sugereze cumva contul secret. Fata se 
grăbi să închidă casa de fier şi să-l conducă pe Nick înapoi 
la măsuţa joasă unde-i aşteptau paharele cu băuturi. 
Curând avea să audă şi paşii Alexandrei Ellerman care urca 
scara grea, de stejar. Monica simţi o uşoară strângere de 
inimă. Nick, dimpotrivă, trăia o satisfacţie diabolică. Abia 
aştepta să vadă ce mutră va face „distinsa doamnă” la 
surprizele pe care i le pregătise. Când deschise uşa de la 
living-room şi dădu cu ochii de „intrus” Alexandra Ellerman 
zâmbi strâmb. Numai la asta nu se aştepta. Să-l aibă 
„musafir” tocmai pe cel care-i dăduse până atunci toate 
planurile peste cap. Nick se ridică politicos; 

— Sărut mâinile! 

— Bună seara! rosti Alexandra tăios. 

Degeaba. Oricât se străduia nu-şi putea masca 
aversiunea. Monica interveni; 

— Ce faci, Sandra? Pari cam obosită! 

Doamna Ellerman nu mai rezistă şi se aruncă în primul 
fotoliu care-i ieşi în cale; 


mpărtăşi el Monicăi. 


— Sunt epuizată, draga mea! 

Nick, rămas în picioare, rosti dezolat; — Prezenţa mea e 
cam inoportună în acest caz. 

— O, nu! protestă „distinsa doamnă”. Îmi revin imediat. 
Către Monica; Ai şi pentru mine o cafea? 

— Imediat! se oferi fata. 

Doamna Ellerman încercă un nou zâmbet către Nick; 

— Luaţi loc! Vă rog! 

Nick se conformă. 

— Mulţumesc! 

Prezenţa bărbatului tânăr, frumos, care emana parcă din 
toţi porii numai forţă o învioră brusc pe „distinsa doamnă”; 

— Fiică-mea nu m-a avertizat că vom avea o vizită atât 
de agreabilă. 

— Nici ea n-a ştiut, explică Nick. 

Ea îl iscodi în continuare; 

— Când cineva vine neanunţat înseamnă că are ceva 
important de comunicat. 

— Ceva mai multe! replică el şăgalnic. 

— Ooo! îşi manifestă ea surprinderea şi curiozitatea 
totodată. Sunt nerăbdătoare să aflu... Totul! 

Nick îşi concentră atenţia asupra paharului din care 
sorbea până atunci; 

— După ce vă veţi mai veni în fire îmi veţi oferi 
posibilitatea de-a avea o întrevedere confidențială? 

Doamna Ellerman făcu ochii mari; 

— Dar eu nu am niciun secret faţă de fiica mea. 

Nick o privi direct în faţă; 

— Eu nu am aceeaşi convingere, stimată doamnă! 

Genele mari ale Alexandrei bătură ca aripioarele unui 
fluture gata să-şi ia zborul; 

— Mă faceţi să-mi palpite inima cu putere! 

Nick o privi condescendent; 

— Dar nu am a vă comunica nimic nou pentru 
dumneavoastră. 

Monica îşi făcu tocmai atunci apariţia cu ceaşca de cafea 
aburidă. Zărind-o, maştera ei conchise; 

— În acest caz pot să-mi beau liniştită cafeaua! 


— Nici nu încape vorbă! o îndemnă Nick. 

După ce puse ceaşca în faţa mamei vitrege, Monica se 
aşeză la loc în fotoliul ei. Nick îi zâmbea complice. Maştera 
pândea pe sub sprâncene. Fata simţi nevoia să remarce; 

— Am senzaţia că vă înţelegeţi bine. 

— De minune, draga mea! ripostă doamna Ellerman. 

— Când ai venit, se adresă mai departe Monica maşterei 
sale, aveai un chip cam descompus... Dar acum observ că 
ţi-a trecut oboseala. 

— În prezenţa domnului van Galen, draga mea, orice 
femeie se înviorează. 

Cel vizat se înclină recunoscător. Dar pe Monica o 
împunse gelozia; 

— Tare zorită ai mai fost azi dimineaţă, Sandra! 

„Distinsa doamnă” o privi neîncrezătoare; 

— Erai trează când am plecat? 

— Mai mult te-am simţit! preciză fata. 

— Baronul Ellerman, rosti Alexandra pe un ton afectat, 
m-a rugat să vin cât se poate de devreme... El se trezeşte o 
dată cu găinile şi pleacă la birou.. Când sosim noi la 
serviciu el e deja sătul de muncă!... Închipuiţi-vă că are 
peste 75 de ani şi-i verde ca bradul... Numai Pierre, 
sărmanul, care era mai tânăr ca el, n-a avut parte de viaţă 
îndelungată. 

Monica însă n-o iertă. 

— Mă miră, făcu ea, pentru că baronul nu te-a mai 
solicitat niciodată până acum în zorii zilei. 

Maştera ceru ajutorul lui Nick; 

— Ce părere aveţi? Să mai creşti copii! 

— Mai ales pe-ai altora, nu se dădu fata bătută. 

— Draga mea, i se adresă maştera sfătoasă, roagă-te 
Domnului să nu te supună niciodată, cât vei trăi, 
încercărilor de care au avut parte părinţii tăi şi cu mine. 

Monica îi zâmbi cu împăcare; 

— Scuze, Sandra! 

Doamna Ellerman se răsuci către musafir; 

— Obişnuitele altercaţii între mamă şi fiică. 

— Nu-i nicio problemă, conveni acesta. 


Maştera se adresă Monicăi; 

— Domnul van Galen mi-a solicitat o întrevedere mai 
confidențială. Bănuieşti cam despre ce-ar putea fi vorba? 

— Domnul van Galen are dreptul la propriile „secrete”, îi 
ripostă fata. 

Maştera făcu „botişor”; 

— Totuşi... 

— Singurul fapt despre care pot afirma cu certitudine 
este următorul, continuă fata. Domnul van Galen mi-a făcut 
cinstea de-a mă socoti demnă de a-i fi soţie. 

Uimită, maştera plesni din palme; 

— Şi cum? Îmi vorbeşti pe un ton de parcă te-ar fi invitat 
pe terasa de la „Big“ la o îngheţată! 

— Marile bucurii se consumă în tăcere, ripostă iarăşi fata. 

— Te felicit, draga mea! 

— Mulţumesc! 

„Distinsa doamnă” se răsuci din nou către Nick; 

— Altădată era obiceiul să se ceară mai întâi aprobarea 
mamei! Fie ea şi vitregă. 

Cel vizat luă un aer inocent; 

— Nu-i vina mea că Monica mi-a luat-o înainte! 

— Cum s-ar spune; „S-a grăbit ca fata mare la măritiş”? 

— Să zicem! 

— Acest subiect voiaţi să-l abordaţi la întrevederea 
confidențială pe care mi-aţi solicitat-o? 

— Nu numai! îi preciză Nick. 

Maştera se adresă Monicăi; 

— Ai ceva împotrivă cu noi doi să ne retragem în „bar”? 

— Dimpotrivă! se învoi fata şăgalnic. 

Alexandra Ellerman se ridică şi-i ceru lui Nick s-o urmeze. 
lar când ajunse lângă uşa care dădea în „bar“-ul lui Pierre, 
cunoscut de altfel musafirului ei, îl pofti pe acesta să intre 
primul. Nick apăsă pe clanţa de la uşă şi-ndată ce păşi în 
încăpere fu izbit nu numai de strălucirea sălbatică a ochilor 
jaguarului, împăiat, dar şi de un răget sinistru, de junglă. 
Era farsa pe care o juca de obicei Pierre musafirilor săi. În 
clipa când aceştia pătrundeau în încăpere el acţiona un 
buton care punea în funcţiune un magnetofon. Răgetele, 


înregistrate pe bandă, umpleau încăperea printr-un difuzor 
puternic. Atunci când Monica îl poftise prima oară pe Nick în 
„bar” nu voise să-şi sperie invitatul. Apoi, omisese să-l pună 
în gardă. Dar Alexandra recursese la farsă cu intenţia 
vădită de a-şi mai intimida adversarul. Pentru că nu avea 
nicio îndoială; se aştepta la o înfruntare dură cu viitorul soţ 
al fiicei sale vitrege. 

— ingenios, remarcă Nick după o scurtă tresărire. 

— Asta era marea plăcere a sărmanului Pierre, îi preciză 
Alexandra. 

— Presupun! conveni Nick. 

Ea îl pofti să ia loc, interesându-se totodată; 

— Mai merge o votcă? 

— De ce nu! se învoiel. 

Ea aduse sticla de votcă poloneză rămasă de la Pierre şi 
două pahare. 

Nick n-o scăpă din ochi. 

— De ce mă urmăreşti cu atâta insistenţă? îi reproşă ea. 

— Vreţi să fiu sincer? 

— Cât se poate! îi ceru ea. 

Nick râse bărbăteşte; 

— Mă întreb de unde să vă înşfac? 

Ea deschise ochii mari, cu un început de teamă; 

— E chiar atât de grav? 

— Poate fi! o avertiză el. 

Ea se aşeză şi ridică paharul; 

— Hai să ne împăcăm! 

— Hai! ciocni el paharul eu al ei. 

Ea sorbi o înghiţitură zdravănă de votcă apoi, cu un surâs 
cuceritor, ridică ochii ei mari, negri, sclipitori, spre cel din 
faţă-i; 

— Sunt vinovată? 

— Cam! 

— Cu ce-am greşit? 

Printr-o mişcare leneşă Nick duse mâna la buzunarul 
sacoului de vară de unde scoase un plic pe care i-l întinse. 
Ea luă plicul, cu un uşor tremur al mâinii care nu scăpă 
celui ce-o urmărea cu o privire atentă. Cu degetele ei fine 


Alexandra scoase din plic câteva fotografii format „carte 
poştală”. 

Stăpână pe sine începu să le cerceteze pe îndelete. Erau 
instantanee în care figurau, în afară de ea, Paul Stratilat şi 
Edy „Mulatrul”'. Imagini edificatoare ale întâlnirilor ei atât 
cu „gigolo“-ul, cât şi cu pretinsul artist plastic. Fotograful, 
se vedea cât de colo, îşi cunoştea bine meseria. Pentru că 
în plan secund se puteau identifica lesne împrejurimile 
unde avuseseră loc respectivele întâlniri. Cu un suspin de 
nevinovăție ea îi înapoie lui Nick fotografiile „acuzatoare'; 

— Ai lucrat frumos! 

— Nu-i meritul meu, o avertiză Nick. Sunt alţii care se 
ocupă cu aşa ceva... Eu am împrumutat doar aceste copii 
de la ei. 

— Şi ce vrei să-mi demonstrezi cu aceste „probe 
compromiţătoare”? făcu ea în zeflemea. 

— Edy „Mulatrul” este arestat sub învinuirea de a fi 
năimit doi „profesionişti” care să-mi cresteze niţel pielea cu 
nişte şişuri şi să mă închidă apoi undeva într-o şalupă unde 
să fac „mărturisiri complete”... La rându-i, după 
mărturisirea lui Edy „Mulatrul”, cel care a sponzorizat 
„afacerea” este dragul dumneavoastră Paul Stratilat... Dar 
tot negroteiul susţine că şi dumneata eşti asociată cu 
drepturi depline în această urâtă treabă. 

— Minte! izbucni ea cu ură. 

— Atunci cum vă explicaţi „relaţiile” cu el? 

— Mă priveşte! ripostă ea violent. 

— Vreau să vă previn că şi poliţia este interesată în 
această „afacere”, îi aminti Nick. Ţine să elucideze cine a 
plănuit şi a plătit atacul înarmat premeditat asupra unei 
persoane în plină stradă şi tentativa de răpire a respectivei 
persoane... Vă daţi seama că-i o faptă cât se poate de 
gravă. 

— Simpla declaraţie a lui Edy „Mulatrul” n-ajunge! 
încearcă ea să se apere. lar fotografiile pe care mi le-ai 
arătat... 

— Sunt probe! o avertiză Nick. La fel şi declaraţiile 
paznicilor de la debarcader şi garaj pe care domnul Paul 


Stratilat i-a tras de limbă cu privire la o anume şalupă în 
care urma să fiu încarcerat şi la o anume maşină cu care 
trebuia să fiu transportat la şalupă. 

Alexandra nu mai avu replică. Era clar că individul din 
faţa ei, care mai avusese neobrăzarea să-i ceară şi mâna 
fiicei sale vitrege, lucrase mână-n mână cu poliţia. Era deci 
omul lor. De altfel, trebuia să-şi închipuie. Prea se purtase 
ca la el acasă la Comisariatul de poliţie atunci când eşuase 
furtul poşetei de către Edy „Mulatrul”. Naiba l-a scos în 
calea lor! Colac peste pupăză, şi viţica asta de Monica s-a 
îndrăgostit între timp de el. Dar poate că ăsta-i un noroc... 
Doar n-o să-şi vâre el soacra - fie ea şi vitregă - la 
închisoare. De asemenea nici pe prietenul acesteia. Cum- 
necum va trebui să cadă la înţelegere cu el. 

— N-am ştiut nimic din toate astea! încercă ea să se 
apere. Nici Paul nu mi-a spus. 

— Distinsă doamnă! ripostă sec Nick van Galen. Cel mai 
rău mă supără omul care încearcă să-mi arunce praf în 
ochi... Devin impulsiv şi nu mai iert nimic. 

— Eu, totuşi, te rog să mă ierţi! făcu ea smerită. 

— Am cerut celor de la poliţie să pună deocamdată 
dosarul dumneavoastră de o parte... Mă refer la dumneata 
şi la domnul Stratilat. 

— Îţi mulţumesc. 

— Soarta celorlalţi presupun că nu vă mai interesează. 

— Doar n-o să ne punem în cârcă şi prostia lor? 

— Eu voi pleca un timp. 

— În România? 

— Să presupunem. 

— Te invidiez! 

— Nu se ştie! 

— E o ţară atât de frumoasă! 

— Am mai trecut prin ea... Ai dreptate! Superbă ţară! 

— Păcat că n-o poţi lua şi pe Monica! 

— Deocamdată nu-i posibil... Si fiindcă veni vorba de 
logodnica mea... 

„Distinsa doamnă” tresări uşor la auzul acestui cuvânt; 

— Îmi place cum ai rostit; „Logodnica mea“! 


— Vă invit să nu uitaţi nicio clipă acest fapt; nici 
dumneata, nici domnul Stratilat... Dacă vă atingeţi de 
Monica e „foc“ pentru amândoi. Clar? 

— Mai clar nici nu se poate, îl încredinţă ea. 

— Monica, mai ţinu Nick să adauge, nu trebuie să 
cunoască nimic despre „convenţia noastră”. 

— Aşa ceva voiam să propun şi eu. 

— De asemenea nu-i obligatoriu să-l cunoască pe domnul 
Stratilat. 

— Am priceput! Paul nu va pune niciodată piciorul în 
această casă. 

Satisfăcut, Nick se ridică. Alexandra îi urmă exemplul. El 
o cuprinse atunci familiar de mijloc şi o îndemnă să 
pornească împreună spre living-room-ul unde-i aştepta 
fata. 

— Mamă soacră, rosti el şugubăţ, am o singură 
rugăminte. 

— Să nu fiu vitregă? ghici ea. 

— Eşti periculos de inteligentă! conchise el. 

Când îi văzu apărând bine dispuşi, cu înclinare spre şotii, 
Monica răsuflă uşurată. Norocul îi surâdea şi ei în viaţă. Sau 
aşa cel puţin intuia. 

La volanul maşinii, în drum spre casă, Nick se lăsă în voia 
gândurilor. Parcurgea magistrala cu o viteză ponderată, 
păstrând culoarul doi. Era de altfel seară, târziu, când 
circulaţia pe autostradă se mai rărise. Rememora minut cu 
minut timpul nemaipomenit petrecut alături de Monica, 
apoi întrevederea cu viitoarea sa soacră vitregă. li plăcuse 
la momentul respectiv docilitatea Alexandrei Ellerman. Dar 
acum, când se afla singur în maşină, în liniştea nopţii 
tulburată doar la intervale tot mai rare de altă maşină care- 
| depăşea ori îl intersecta, „cuminţenia” maşterei i se părea 
suspectă. 

„E ca o pisică ce-şi ascunde ghearele şi se face mică 
atunci când este prinsă la «oala cu smântână», dar care şi 
le scoate iute de îndată ce n-o mai vede stăpânul”, îşi zicea 
el. 


Mai mult însă decât s-o avertizeze, aşa cum procedase şi 
s-o prevină asupra consecinţelor grave ale abaterii de la 
înţelegerea lor, n-avea ce face. 

Va trebui deci să fie în continuare cu ochii pe ea şi pe 
„gigolo“-ul ei. Înainte de a-şi lua rămas bun de la Monica va 
trebui s-o pună şi pe ea în temă. O va sfătui să-i scrie tot ce 
vedea, tot ce auzea, şi chiar tot ce simţea în privinţa 
cuplului de „complotişti”. Nu avea nicio îndoială că 
Alexandra şi „gigolo“-ul ei nu vor renunţa atât de uşor la 
prezumtiva moştenire a Monicăi. O vor spiona tot timpul pe 
fată şi-l vor urmări pe el. Dar, până una-alta, Nick era 
călare, iar ei alergau pe jos, pe de lături, gâfâind. 


x 


Două zile mai târziu Willy König îi comunică; 

— Bătrâne, ai intuit bine. Se pare că-i numărul de cont pe 
care-l căutai. 

— Eşti mare, Willy! exclamă Nick bucuros. 

Într-adevăr, coala de hârtie pe care se aflau o copie a 
actului de naştere al mamei logodnicei, sale era dublă. 
Hârtiile fuseseră lipite sub presiune atât de bine încât 
numai un ochi de expert ar fi putut descoperi ingenioasa 
idee. Altfel n-ar fi sărit nimănui în ochi faptul că 
dactilografierea se făcuse pe două coli în loc de una. Doar 
în librării se vindeau hârtii de cele mai diferite grosimi. Pe 
Nick însă îl frapase diferenţa abia sesizabilă dintre colile din 
mapele lui Pierre, folosite pentru diferite lucrări contabile 
ori copii ale acestoara, şi coala utilizată pentru copierea 
respectivului act de naştere. Nu încăpea îndoială că Nick 
van Galen avea un simţ tactil rar întâlnit. 

Laboratorul căruia îi încredinţase Willy Konig documentul 
respectiv era al poliţiei. Şi aici se descoperi că pe coala a 
doua de hârtie, lipită atât de ingenios de prima, era 
însemnat cu clasica cerneală simpatică contul de bancă 
dorit de Nick. Nu era niciun dubiu că acesta era deoarece 
Pierre adăugase dedesubt şi-un cuvânt ciudat pentru 


neavizaţi; „Ferometal“. Negustorul de blănuri rare se 
dovedise totuşi om de cuvânt. Făgăduise securistului care 
înlesnise fuga din ţară a mamei Monicăi că nu va mai 
cunoaşte nimeni acest număr de cont. Şi „Ferometal“ ştia 
că se putea baza pe spusele unui negustor ca Pierre 
Ellerman. Cuvântul dat de un asemenea om valora mai 
mult decât orice contract parafat şi autentificat. Precaut, 
însă, negustorul de blănuri rare ţinuse să aibă totuşi 
înregistrat undeva numărul de cont respectiv. Într-un loc 
ferit de orice privire indiscretă. Şi cum Pierre nu ducea lipsă 
de fantezie găsise soluţia amintită mai sus. 

„Abia aştept să dau ochii cu domnul colonel Stelian 
Marcu“, îşi zicea Nick frecându-şi palmele de bucurie. 

I.K.8 îi destăinuise că fiul lui „Ferometal” avea acest 
grad, de colonel, şi ocupa în Departamentul Securităţii un 
post „cheie”. 

Era cunoscut sub acest nume; Stelian Marcu. Fireşte 
nume de împrumut. De altfel, în serviciile secrete de 
pretutindeni era o practică obişnuită. Şi-apoi n-avea 
importanţă cum se numea în realitate. În privinţa 
colonelului Marcu era suficient să se ştie doar atât; era fiul 
lui „Ferometa!”. Şi acest lucru nu scăpase celor din serviciul 
secret olandez care se ocupau de „Europa de Est“. 

In afară de Monica Ellerman mai era o femeie care purta 
grija plecării lui Nick spre Bucureştiul „terorii roşii”. Şi 
aceea nu putea fi decât doamna van Galen. Aceasta 
număra nu numai zilele, ci şi orele până la urcarea în avion 
a adoratului ei fiu. Insistenţa cu care mama sa îşi vâra 
nasul în tot ce însemna pregătire pentru voiaj îl cam agasa 
pe Nick. Dar nu lăsa să se vadă acest lucru. De altfel, lui 
nici nu-i plăcea să-şi facă valizele. | se părea o corvoadă de 
care voia să scape cât mai repede. Lăsă bucuros în grija 
mamei sale strângerea „boarfelor” şi a celorlalte obiecte 
necesare îndelungatei plecări de acasă chit că, odată ajuns 
la destinaţie, avea să constate că-i lipseau exact lucrurile 
de care nu se putea dispensa. 

— Tare aş fi bucuroasă dacă ai ajunge şi la Brăila, îi 
sugeră mama lui. 


— Nădăjduiesc să pot ajunge şi acolo, îi făgădui el. 

Acesta era de altfel „of“-ul cel mare din viaţa brăilencei. 

Bătrânii ei părinţi mai trăiau. Şi se descurcau bine. În 
afară de obişnuitele „pachete” ea le trimitea şi onorabile 
sume de dolari care asigurau celor doi bătrâni un trai fără 
griji. Dar asta n-o consola pe doamna van Galen. Ea ar fi 
vrut să-i vadă măcar o dată înainte ca ei să plece „în lumea 
celor drepţi”. li era însă teamă să înfrunte autorităţile 
comuniste. Fusese condamnată în contumacie pentru 
„trecerea frauduloasă a graniţei” şi nu ştia dacă i se 
prescripsese greaua pedeapsă ori beneficiase de vreo 
amnistie. Şi apoi în Republica Socialistă de la Gurile Dunării 
legea era „bunul plac” al oricărui ofiţer de securitate. Dacă 
temutul K.G.B de nuanţă ceaugşistă voia să „înfrunte” pe 
cineva găsea „mijlocul legal “ fără mare dificultate. 

Doamna van Galen prefera astfel să stea cuminte în 
siguranţa Amsterdamului şi să-şi vadă liniştită de afacerile 
ei prospere. În sinea ei însă tot mai spera; 

— Nick, oare ar fi posibil? 

— Ce anume, ma'am? 

— Să scape şi ţărişoara mea de comunism? 

— Se pare că direcţia vântului s-a schimbat, ma'am,. i 
răspunse el. Acum bat tot mai insistent de la Apus spre 
Răsărit. 

— Să te audă Cel de Sus, dragul meu. 

Voia apoi să ştie unde va locui fiul ei, cine-l va hrăni, 
cine-i va spăla ciorapii şi cămăşile, cine-l va obloji când va 
răci. El o asculta cu o răbdare îngerească. Nu era de altfel 
ceva nou. De fiecare dată când pleca într-un voiaj doamna 
van Galen manifesta aceeaşi neostoită grijă maternă. Căci 
pentru ea găliganul de circa un metru nouăzeci rămăsese 
tot un copil neajutorat. Dar nu epuizase bine acest subiect 
când îi adresă altă întrebare deloc lipsită de importanţă; 

— Şi pe fata aceea când ai să mi-o arăţi? Era evident 
vorba de Monica Ellerman. El nu cutezase încă să-i 
mărturisească faptul că „fata aceea” era de acum 
logodnica sa. Simţea că nu mai avea disponibilităţi pentru o 
înfruntare cu mama sa pe această temă. 


„Asta mi-ar mai lipsi acum”, îşi zicea el liniştindu-şi 
conştiinţa oarecum vinovată. 

O cuprinse totuşi pe maică-sa de umeri şi-o sărută pe 
obrazul bucălat; 

— Fii liniştită! Am să ţi-o arăt!... Dar când mă întorc... 
Doar vezi câte am acum pe cap! 

Neîncrezătoare, doamna van Galen se răsuci cu faţa la el 
pentru a-l putea privi în ochi; 

— Te guduri pe lângă mine ca un motan care a făcut o 
poznă... Nu cumva ai şi luat-o de nevastă? Dacă-i semeni 
lui taică-tău - şi n-am nicio îndoială că eşti leit el - ai fi în 
stare să-mi faci pocinogul? 

— lubită, adorată, nepreţuită mamă! rosti el cu un 
început de iritare. Mă ajuţi sau nu să-mi fac bagajele?... lar 
în privinţa „fetei aceleia” am să-i spun să vină singură la 
tine ca s-o vezi. E bine aşa? 

— Nu, se împotrivi ea. 

— De ce? 

— S-ar putea să-mi placă şi atunci n-ai mai scăpa de ea. 

Nick izbucni spontan în râs; 

— Unde n-ar da Dumnezeu să văd şi eu asemenea 
minune! 

Ea deveni atentă; 

— Îţi place deci? 

— Nu-i nici prima şi sper să nu fie nici ultima, încercă el 
s-o fenteze. A 

— Nu mă duci tu pe mine, îl avertiză maică-sa. In privinţa 
femeilor eşti la fel de slab ca şi taică-tău. 

— Dacă nu era aşa nu mai existam eu pe lume, constată 
Nick. Şi-i sunt recunoscător că s-a dovedit slab tocmai în ce 
te priveşte. 

— Asta a fost norocul lui, conchise doamnă van Galen. Că 
putea tot aşa de bine să nimerească peste o matracucă în 
stare să-i mănânce şi banii şi sufletul. 

— Poate am moştenit de la el şi norocul, replică Nick în 
continuare. 

— Mira-m-aş! făcu mama neîncrezătoare. 


x 


Sosi şi ziua plecării. În ajun, seara, Nick îşi luase rămas 
bun de la logodnica sa. Conveniră ca el să-i scrie la „post- 
restant“. Nu ţinea ca Alexandra să-şi bage nasul în 
scrisorile lor de amor. Monica venise la el acasă. 
Imbrăţişarea lor fusese mai degrabă o încleştare disperată. 

— Nick! Nu pleca! îi şoptea ea la ureche când în glumă, 
când în serios. 

EI îi răspundea, mângâind-o; 

— Nu plec, iubito! 

— Ce-am să mă fac fără tine? 

El izbucni în râs; 

— Până a mă întâlni pe mine ce-ai făcut? 

— A fost sinistru de plicticos. N 

— O să-ţi revii la normal, o încredinţă el. Incep cursurile 
la facultate... Acolo n-ai niciun frumuşel care să se rotească 
în juru-ţi ca un cocoş? 

Ea se bosumflă; 

— Dacă n-ai pleca mâine m-aş supăra pe tine! 

— Asta e deci soluţia, continuă el şugubăţ. Dacă vrei să 
nu se supere logodnica sau nevasta pe tine şterge-o mereu 
de acasă. 

Ea îl ameninţă cu arătătorul; 

— Las’ că-mi vii tu înapoi! 

El o conduse apoi la Gara Centrală. În drum trecură pe 
lângă „Moara arsă”. O clasică moară de vânt, în jurul căreia 
se construise un modern cartier, arsese cândva. Nu toată. 
Numai suprastructura.  Şi-un olandez întreprinzător 
amenajase aici un local dintre cele mai atrăgătoare. lar 
strada purta tot numele morii de vânt; „Mollen weg“ 
(„Drumul Morii”). Aici cei doi logodnici adăstaseră deseori la 
o bere şi-o cafea. Altă dată Nick o invitase să bea împreună 
o cafea şi la „Brug”. Era un local mare, situat la vreo zece 
kilometri de Amsterdam, deasupra celor şase benzi ale unei 
autostrăzi. Fluxul neîntrerupt de maşini care se scurgeau pe 
sub clădirea localului nu deranja cu nimic pe consumatori. 


lar patronul îşi botezase complexul alimentar simplu; 
„Brug”. („Pod”) 

— Să mai spună cineva că olandezii sunt lipsiţi de 
fantezie, remarcase Monica. 

— Când e vorba de scos bani mintea le merge straşnic, 
observase Nick. 

Despărțirea pe peron fu tristă, duioasă, cu strângere de 
inimă şi regrete. Nick îi făcuse Monicăi semn cu mâna până 
ce vagonul în care se afla aceasta dispăru din raza sa 
vizuală. Lui nu-i plăceau asemenea despărţiri. | se părea că 
cei doi protagonişti îşi jucau prost rolul. Plus sentimentul de 
apăsare sufletească. „Partir c'est mourir un peu”. Se 
încheia un capitol din viaţa lor şi începea altul. Ce le 
rezerva viitorul era greu de presupus. Se lăsau deci fără 
nicio împotrivire în voia sorții. 

La înapoierea de la gară Nick se abătu pe Benderslaun. 
Prietenul său Boby Varlam tocmai îşi parca maşina în faţa 
blocului în care locuia. Nick îl strigă. Boby se grăbi să-i iasă 
în întâmpinare; 

— Ce faci bătrâne? 

— Vin de la gară. 

— Duios! 

— Nu-i aşa? 

— Mâine vin să te conduc la aeroport? 

— Aşa s-ar cuveni. 

— In seara asta... 

— Nu-i chip şă ne vedem!... Cred că maică-mea a şi ajuns 
la mine acasă. În clipa in care am plecat spre gară i-am 
telefonat să-i spun că „are cale liberă”. 

— Încă n-a văzut-o pe Monica? 

— Amân înfruntarea cât pot de mult. 

— Nu-ţi fă probleme că şi la mine e aceeaşi situaţie... 
Mamele sunt aşa cum sunt. 

— Astea sunt!... Pe mâine, fiule! îi întinse Nick mâna. Era 
zorit. Numai el ştia câte lucruri avea de pus la punct. 


Schipolul era socotit cam al 4-lea aeroport al Europei. ŞI 
tot nu făcea faţă intensului trafic aerian. Avioanele băzâiau 
în jurul complexului de clădiri ca nişte bondari ce nu 
cunoşteau odihnă nici zi, nici noapte. Plecau ori soseau din 
toate colţurile lumii. Rulând pe pistele de beton care se 
încrucişau pe câmpia întinsă ca în palmă, aeronavele erau 
nevoite la un moment dat să treacă şi pe o pistă aflată sub 
albia canalului navigabil din vecinătate. Cupola imensă care 
sugera un dirijabil retezat la jumătate adăpostea un muzeu 
al aviaţiei. Nick van Galen aruncă o privire de rămas bun 
spre acoperişul argintiu al acestuia. Simţea că nu-l va 
revedea curând. La volanul „Audi“-ului său Boby Varlam 
conducea tăcut. Doar doamna van Galen, aşezată pe 
canapeaua din spate, ciripea fără oprire. Dar nici şoferul, 
nici cel din dreapta sa nu-i dădeau prea multă atenţie. Se 
mulţumeau să răspundă fie cu o scuturare scurtă a capului, 
fie cu un „da“ rostit la întâmplare. Înainte de a pleca spre 
aeroport, Boby Varlam îi strecurase prietenului său ultimele 
„instrucţiuni” din partea lui sir Michael. Bătrânul domn era 
tot mai încrezător în misiunea tânărului van Galen. Şi- 
nainte de orice îi ceruse expres să nu facă economie la 
bani. Cauza pentru care se angajaseră era atât de 
importantă încât merita orice sacrificiu. Nick va avea deci 
cont deschis, nelimitat, la Banca de Comerţ Exterior de la 
Bucureşti. Or asta spunea totul. Sir Michael îi mai 
transmisese că evenimentele în curs de desfăşurare erau 
nemaipomenit de favorabile lor. Că bunul Dumnezeu îşi 
întorsese în sfârşit faţa şi spre cei ce credeau sincer în El. 
De aceea el, Nickanor van Galen, în venele căruia curgea 
mai mult sânge românesc decât olandez, deoarece o 
româncă îl hrănise cu sângele ei, şi de la sânul acesteia 
supsese laptele vieţii, putea să înfrunte cu pieptul deschis 
pe potrivnicii pământului românesc. 

Boby Varlam opri la peron, iar după ce Nick şi mama sa 
coborâră, luând şi bagajele cu ei, tânărul reprezentant al 
diasporei româneşti căută un loc pentru maşina sa în 


imensul parcaj din spatele aeroportului pe care tot se mai 
efectuau lucrări de extindere. 

„Cu timpul, îşi zise Boby, maşinile or să ne alunge de pe 
pământ, avioanele din aer şi vapoarele de pe mări şi 
oceane”. 

Era un filosof în felul lui. Dar, după ce reuşi să-şi 
strecoare „Audi“-ul între un „Volvo” şi un „Mercedes”, porni 
grăbit pe urmele celor doi van Galen uitând de reflecţia sa 
ecologistă. În imensa hală în care fiecare companie aeriană 
îşi avea „biroul de primire” Boby Varlam descoperi anevoie 
pe mamă şi fiu. Îi ajunse din urmă când aceştia se şi 
îndreptaseră spre nesfârşitul coridor care înlesnea accesul 
spre avioanele „trase la scară”. Până la urcarea în avion 
pasagerii mai puteau bea o cafea, un whisky, un coniac, 
sau un juice, după preferinţă. Cu toate că pe drum li se va 
servi o masă cu tot dichisul. Cei doi van Galen împreună cu 
Boby Varlam se conformară şi ei „obiceiului casei”. Lui Nick 
îi plăcea ca înainte de plecare să bea un „coniac”. Atât. Nu 
era un băutor. Dar cei 100 de mililitri de coniac franțuzesc, 
evident „Napoleon”, ii dădeau acea stare de „bien-etre“ de 
care simţea nevoia atunci când pleca la drum. | se părea că 
minutele de aşteptare până la urcarea în avion treceau mai 
uşor, despărţirea era mai suportabilă, ba chiar plăcută 
pentru cei ce-l conduceau. Pentru că Nick devenea brusc 
volubil, glumeţ, spontan, chiar inspirat în replici. 

— Te invidiez, Nick! îi mărturisi la un moment dat Boby 
Varlam. 

— Vorbeşti serios? 

— Parol! 

— Tu râzi, îi reproşă doamna van Galen fiului ei. Pentru 
că habar n-ai ce-i acela „dor de ţară“... Tu te simţi bine 
oriunde!... Ca şi taică-tău!... Nişte hoinari! 

Nick o cuprinse de umeri şi-o strânse lângă el, şoptindu-i 
la ureche; 

— Ştiu în schimb ce însemnă „dor de mamă“! 

Doamna van Galen îl înlătură brusc de lângă ea; 

— Doamne, ce puşlama mincinoasă! In viaţa mea n-am 
întâlnit aşa ceva! 


Boby Varlam râdea cu poftă. Manifestările sincere, 
adesea necontrolate, ale mamei prietenului său l-au 
amuzat întotdeauna. Şi, fără voia sa, o compara cu graiul 
preţios şi gesturile supercontrolate ale mamei sale pe care 
o catalogase drept snoabă. La rându-i, Nick o trata pe 
mama sa ca pe un copil năstruşnic. Râdea de ea zgomotos. 
Dar anunţul transmis prin difuzoare puse capăt atmosferei 
intime dintre ei. Pasagerul pentru Bucureşti era poftit la 
avion. 


x 


Nick van Galen zbură de la un capăt la altul al Europei şi 
ateriză pe Aeroportul Internaţional Otopeni la opt şi ceva 
seara după orarul de vară din România. Era încă soare. Un 
apus superb cum de mult nu mai văzuse cel ce-şi ducea 
viața sub cerul mai mult mohorât al Olandei. Când cobori 
scara avionului, noul sosit pe pământ românesc se simți 
învăluit de-o briză caldă, uscată, de Bărăgan. Față de 
Schipolul de pe care îşi luase zborul, Otopeniul i se păru 
deosebit de modest. Observă însă, pe latura nordică, nişte 
lucrări de extindere a aeroportului. Constatarea îl bucură. 
Se mai făcea totuşi câte ceva. Fără să-şi dea seama, în 
subconştientul său îcepuse a se simţi părtaş la tot ceea ce 
se petrecea în ţara asta. Un autobuz care ar fi trebuit să fie 
aruncat de mult la fiare vechi îl duse de la avion la intrarea 
în clădirea aeroportului. După ce cobori şi din autobuz i se 
indică pe unde s-o apuce. Jur-împrejur numai oameni in 
uniforme cu pistoale automate la piept. Fiecare pas îi era 
urmărit şi supravegheat cu priviri vizibile şi invizibile. Firile 
mai slabe se simțeau agresate de rigiditatea cu care erau 
păzite. Pe Nick însă o situaţie atât de inedită pentru el îl 
amuza. Cerceta totul cu un interes care putea să pară la un 
moment dat chiar suspect. Dar paznicii aeroportului erau 
probabil obişnuiţi cu fel de fel de manifestări incât se 
prefăcură a nu da atenţie zâmbetelor lui ostentative. Nu era 
nici primul, nici ultimul străin care se distra „pi conta“ 


vigilenţilor slujitori ai dictaturii ceauşiste. Ofiţerul care-i viză 
paşaportul îi ură; 

— Bine aţi venit în România! 

Nick nu-şi dădea seama dacă era o urare obişnuită 
pentru noii veniţi ori ofiţerul fusese prevenit asupra sosirii 
lui. Oricum se înclină politicos şi mulţumi. Înainte de a-i 
înapoia paşaportul, ofiţerul se mai interesă; 

— Staţi mult pe la noi? 

Nick îi zâmbi amical; 

— Depinde cum vor merge afacerile. 

— Corect! încheie ofiţerul discuţia, zâmbind binevoitor 
noului venit. 

După ce trecu de acest control, care însemna practic 
păşirea peste graniţă, Nick căută elevatorul de bagaje. Il 
descoperi repede şi se aşeză la un loc mai convenabil al 
„ringului” în jurul căruia urmau să se învârtească valizele, 
baloturile, cutiile de carton ş.a. Bagajele întârziau să apară 
pe elevator. Şi ştia de ce. Se făcea o „percheziţie” serioasă 
a acestora înainte de a ajunge la controlul vamal. Dar Nick 
fusese sfătuit de |. K. 8 să fie răbdător şi să nu se mire de 
nimic. În România ceauşistă nu se respecta nicio lege. 
Bunul-plac, de sus până jos, era singura lege care se aplica. 
La un moment dat Nick simţi lângă el prezenţa cuiva care-l 
privea cu insistenţă. Trase cu coada ochiului şi descoperi un 
tânăr mărunţel, de 27-28 de ani, care nu-şi mai lua ochii de 
la el. Nick se decise să-l înfrunte. Se întoarse spre mărunţel 
şi i se adresă în româneşte; 

— Ne cunoaştem de undeva? 

Mărunţelul zâmbi vădit încurcat; 

— Dacă nu vă supăraţi, nu sunteţi cumva domnul 
Nickanor van Galen? 

— Şi dacă aş fi? 

— Mi-aţi permite să mă recomand? 

— Aveţi vreun interes? 

— Deocamdată profesional. 

— Ce grad aveţi? 

— Poate n-o să mă credeţi dar sunt „soldat neinstruit”. 

— Felicitări! Sunteţi un pacifist? 


— Mi-aş dori-o din toată inima. 

Mărunţelul avea o faţă mică, rotundă şi nişte ochi căprui, 
timizi. Expresia de pe chip sugera totuşi o inteligenţă vie. 
lar graiul i se părea lui Nick ales. 

— Susţineţi că ne-am cunoscut cândva, undeva? insistă 
noul venit. 

— Nu! recunoscu mărunţelul. V-am văzut pur şi simplu 
fotografia. 

— A mea?! exclamă Nick. 

— De ce vă surprinde? replică mărunţelul. Aţi fost doar o 
vedetă! 

— E drept, recunoscu Nick. Am fost! 

— Pe atunci mă aflam şi eu în Olanda, îi preciză 
mărunţelul. 

— Vorbiţi serios? 

— Părinţii mei au lucrat vreo zece ani în ţara 
dumneavoastră. 

— Şi aţi stat cu ei? 

— Normal. 

— Domnule... 

— Florin Duţescu! se recomandă mărunţelul. 

— Încântat să vă cunosc. 

— Mult mai încântat sunt eu, replică mărunţelul. 

— Să nu-mi spuneţi că am venit împreună cu aceeaşi 
cursă şi nu v-am văzut? 

— Nu, preciză mărunţelul. Eu vin de la Viena. 

— Sunt indiscret dacă vă întreb ce preocupări aveţi? 

— Lucrez în Ministerul Turismului. 

Nick izbucni bucuros; 

— Domnul v-a scos în calea mea!... Acolo am şi eu 
treabă. Chiar de mâine. 

— Ştiu, îi preciză mărunţelul. Serviciul de relaţii externe, 
din care fac parte, a fost  înştiinţat de sosirea 
dumneavoastră. Sunteţi aşteptat cu interes şi aş zice chiar 
nerăbdare. 

Dar atât el cât şi Nick observară pe cineva trăgând cu 
urechea la discuţia lor. Spontan făcură amândoi un schimb 


complice de priviri, după care Florin Duţescu i se adresă în 
flamandă; 

— Pe. Aici oamenii au urechile cam lungi. 

— Observ, făcu Nick. 

— Şefii mei îşi pun mari speranţe în venirea 
dumneavoastră. 

— Criză mare de turişti? 

— Şi foame mare de dolari, îi strecură mărunţelul. 

— Fiţi atent că dezvăluiţi un secret profesional, îi atrase 
atenţia Nick. 

— E secretul lui Polichinelle, replică Florin. 

— Mâine, probabil, şefii dumitale vor fi informaţi că te-ai 
întreţinut în flamandă. Nu li se va părea suspect? 

— Mi se fâlfâie! replică Florin Duţescu. 

Nick zâmbi amuzat la expresia din jargon utilizată de 
mărunţel. Totodată reţinu că acesta cunoştea bine 
flamanda, semn că nu irosise în van vremea petrecută în 
„Țara lalelelor”. Dacă acest tânăr era sincer, îşi zicea el, ar 
putea fi un semn de bun augur. Oricum, atât sir Michael, 
cât şi 1.K.8, îi dăduseră acelaşi sfat; să-şi îndrepte atenţia 
către tineret. 

Elevatorul de bagaje se pusese în cele din urmă în 
mişcare. Nick îşi concentră atenţia către valizele care 
începeau să urce spre ring. Florin Duţescu, grijuliu, se 
interesă; 

— Vă aşteaptă cineva? 

Nick îl privi mirat; 

— Cine? 

— Atunci cu ce veţi ajunge în oraş? 

— Habar n-am!... Nu sunt taxiuri? 

— Greu de găsit aşa ceva. 

— Altă soluţie? 

— Pe mine mă aşteaptă o maşină. 

— Să nu-mi spuneţi că se găseşte şi pentru mine un loc 
în ea? 

— Nu cred că sora mea ar avea ceva împotrivă. 

Nick făcu ochii şi mai mari; 

— Aveţi o soră care vă aşteaptă? 


— De ce nu? 

— E limpede că am călcat cu dreptul în România! 
exclamă Nick încântat. 

— Aveţi însă grijă! îl avertiză Florin Duţescu. Să nu vă 
faceţi iluzii... 

— Ca să n-am deziluzii, îl completă Nick stâlcind voit 
expresia. 

Mărunţelul îl privi fără sfială în faţă. Îi zâmbi amical. 

Nela Duţescu îşi aştepta fratele la ieşirea de la controlul 
vamal. Şi constată, nu fără oarecare surprindere, că acesta 
era însoţit de un bărbat înalt, bine făcut, aşa cum îi plăceau 
ei indivizii care purtau pantaloni. Nela era chiar ceva mai 
scundă decât fratele ei, mai blondă şi mai plină de 
temperament. Avea o faţă rotundă, trăsături frumoase, de 
păpuşă. Ochii mari, verzi-căprui, erau foarte vii. Studentă în 
ultimul an la filologie, fusese atrasă de limbile orientale. 
Mai nou, se apucase să înveţe japoneza. 

Dar nu era o fire studioasă. Sclipind de inteligenţă, cu o 
memorie foarte bună, prefera să prindă mai mult din zbor 
decât să studieze temeinic. 

„Femeie!“ conchidea fratele ei a cărui fire era cumva la 
antipod. 

Dar asta nu însemna că o iubea mai puţin. Ea în schimb 
se purta năzuros. Abia dacă-i întinse obrazul pentru a fi 
sărutată. Dar acesta se mulțumea şi cu atât. Obrazul fetei i 
se părea cel mai plăcut lucru de pe lume. Avea o piele fină, 
catifelată, rumenă ca o piersică pârguită. lar părul ei blond- 
şaten, pe care-l împletea într-o coadă groasă, aruncată 
neglijent peste umăr, mirosea întotdeauna frumos. Doamna 
Duţescu se îngrijea să-i trimită întotdeauna din străinătate 
cele mai fine parfumuri. 

După ce se desprinse din braţele fratelui ei, Nela se 
întoarse spre Nick ridicând spre acesta o privire 
îndrăzneață; 

— Şi domnul? 

Întrebarea era adresată în fapt fratelui ei, dar îi răspunse 
Nick; 

— „Domnul! ar fi încântat să vă cunoască. 


Surprinsă că i se adresase în româneşte Nela replică; 

— Doar n-o să pretindeţi că vă trageţi din „geanta” 
latină? 

— Pe jumate! îi preciză Nick. 

— Aşa mai merge! conveni fata. 

Fratele ei găsi că era momentul să facă recomandările de 
cuviinţă. În acest timp Nela nu-l slăbea din ochi pe noul 
sosit pe pământ românesc. Il cerceta cu o insistenţă care-l 
amuza pe Nick. 

— Mă măsuraţi de parcă aş fi o raritate antropologică, 
observă el. 

— N-o luaţi în seamă, interveni Florin Duţescu. Soră-mii îi 
cam place s-o facă pe nebuna. 

Şi cu un gest larg propuse să se îndrepte tustrei spre 
maşina parcată aproape de peron. Soții Duţescu, oameni 
harnici, cuminţi, pricepuţi în meserie, după un stagiu de 
circa 10 ani în Olanda, fuseseră transferați în Austria. Erau 
excelenți funcţionari de agenţii şi socotiți de Securitate 
oameni de încredere. Duceau o viaţă modestă, iar din 
economiile lor izbutiseră să asigure celor două odrasle un 
trai peste nivelul mediu al tinerilor din ţară. Pe scurt, Florin 
şi Nela Duţescu aveau la dispoziţie un apartament în 
centrul Capitalei, mobilat, dotat cu aparatură electronică şi 
electrocasnică de cea mai bună calitate, plus un autoturism 
pe care-l folosea mai mult fata. Era un „Citroen”. Dacă Nick 
van Galen se mulţumise să aibă ca bagaj doar o valiză 
încăpătoare, Florin Duţescu venise de la părinţi, de la 
Viena, încărcat ca o albină. Era şi firesc. 

În ţară sărăcia era lucie. După ce izbuti să clădească atât 
în portbagajul maşinii, cât şi pe bancheta din spate toate 
cutiile şi sacoşele, tânărul Duţescu aproape că nici nu se 
mai vedea dintre bagaje. Nick în schimb stătea comod în 
faţă, în fotoliul din dreapta, urmărind-o cu atenţie pe cea de 
la volan. Fata i se păru a fi o bună şoferiţă. Mişcările îi erau 
sigure, precise, reflexe. Deşi nu înceta să sporovăiască, nu- 
şi lua ochii de la asfaltul şoselei. Nick îşi zicea că 
domnişoara Duţescu ar putea practica nu fără succes 


ziaristica. Pentru că nu-i făcea doar o simplă prezentare a 
traseului pe care-l parcurgeau, ci îl comenta spiritual. 

Treceau prin faţa punctului de control al circulaţiei de la 
Otopeni. Doi agenţi stăteau la pândă. Vânau cea mai mică 
abatere de la legea aspră ce reglementa circulaţia pe 
drumurile publice şi sancţionau fără indulgență. Până şi cel 
mai mic în grad şi funcţie dintre milițieni se socotea învestit 
cu puteri discreţionare. Nela Duţescu îi dispreţuia, dar în 
acelaşi timp simţea o strângere de inimă la apariţia oricărui 
„tablagiu”. Porecla era dată subofiţerilor de miliţie datorită 
treselor metalice purtate pe umeri. 

— Ei nu duc o activitate preventivă, în primul rând, - aşa 
cum ar fi normal - ci se ocupă doar cu vânarea celei mai 
mici nereguli, îi împărtăşea ea cu năduf lui Nick van Galen. 
Odată am fost oprită de un cioflingar de „tablagiu” care 
voia să mă amendeze că n-am semnalizat depăşirea unei 
biciclete sprijinite de un copac la marginea şoselei. 

Fratele ei interveni; 

— Nu cred că aşa ceva poate interesa pe domnul van 
Galen. 

Acesta însă replică; 

— Ba da! Mă interesează! Nimic nu-i lipsit de importanţă. 

Nela aruncă fratelui ei o privire de reproş şi triumf 
totodată. Continuă; 

— La noi circulă o glumă apropo de agenţii de circulaţie... 
Aţi văzut că ies în faţa maşinilor cu nişte bastoane vopsite 
alternativ cu dungi albe şi negre. Ştiţi de ce au dungile 
astea? Pentru că ori e albă, ori e neagră, tot ei au dreptate. 

— E bună! făcu Nick. 

Se înserase de-a binelea şi farurile maşinii străpungeau 
întunericul care se lăsase peste Otopeni. Cândva localitatea 
fusese o comună înfloritoare în care bucureştenii cu dare 
de mâna întreţineau câte o fermă. Dar pacostea 
„Sistematizării localităților” lovise din greu Otopenii. 
Buldozerele făcuseră „una cu pământul” gospodării 
prospere pentru a ridica în loc nişte blocuri de locuinţe 
aspectuoase, dar deloc folositoare gospodarilor comunei. 
Fără apă curentă şi canalizare, fără încălzire centrală, fără 


curţi în care pot fi crescute păsări şi animale domestice, 
clădirile cu aparenţă doar de civilizaţie aminteau de „satele 
lui Potemkin”. 

— lar Ceauşescu, atunci când trece pe aici spre palatul 
lui de la Snagov, simte cum i se umflă pieptul de mândrie, 
observă Nela Duţescu. Să distrugi satele şi să te mai şi 
împăunezi cu aşa ceva... E paranoia ajunsă la paroxism. 

Fratele ei interveni din nou; 

— Încetează, Nela! 

Fata izbucni în râs; 

— Florin, sărmanul, trăieşte sub o adevărată teroare. 

— Dar dumneata? o iscodi Nick. 

— Mie mi se rupe! 

Expresia, de bună seamă vulgară, nu-l şocă pe Nick. 
Ţinea de jargonul care circula în rândul tinerilor. lar Nela o 
folosea firesc. De altfel şi gesturile ei, care ar fi revoltat 
bătrânele bigote, nu erau deloc ostentative. Sau aşa cel 
puţin i se părea noului venit pe pământul românesc. Doar 
fratele ei se simţi obligat să intervină; 

— Ai să-l sperii pe domnul van Galen! 

Aruncându-i o privire cochetă, prin coada ochilor, ea îl 
iscodi pe Nick; 

— Adevărat? 

— Vă stă bine aşa cum sunteţi, o complimentă acesta. 

— Mulţumesc! răspunse fata. Şi ţinu să adauge; Frate- 
meu e ruşinos ca o fecioară... Chiar mă întreb uneori dacă a 
fost până acum la femei. 

— Domnule van Galen! ripostă Florin. Vă avertizez că din 
clipa asta eu nu mai răspund pentru ce zice şi ce face 
această năzuroasă domnişoară. Pur şi simplu îmi astup 
ochii şi urechile. 

— Asta trebuia s-o faci mai de mult, îi replică soră-sa. Şi 
continuă adresându-se noului venit; îşi închipuie că cei doi- 
trei ani care îi are în plus faţă de mine sunt direct 
proporţionali cu sporul de inteligenţă şi experienţă... El încă 
n-a auzit de precocitatea feminină. 

— Până la o anumită vârstă, remarcă Nick. 


— Mai bine-zis până cad cloşcă după câte un târâie brâu 
care se pretinde bărbat, îl completă ea. 

Nick îi strecură un zâmbet ghiduş; 

— Ceea ce nu-i cazul nostru. 

— Aş! făcu ea. De câte ori nu m-am lăsat şi eu prostită! 
Noroc că mă trezesc repede din „beţie”. 

— Acum însă ne-am mai imunizat? o iscodi Nick mai 
departe. 

— Deocamdată! preciză ea. Dar teamă mi-e că într-o zi 
are să-mi cadă atât de tare unul cu „tronc la inimă” încât 
nu ştiu dacă am să-mi mai revin vreodată. 

— Se laudă! interveni fratele ei. Mâine-poimâine ne vom 
trezi că vine cu un „gorobete” oarecare, bun de mânat la 
treabă şi la dădăcit copii, pe care ni-l va prezenta drept 
soţ... Aşa sfârşesc toate „emancipatele” astea în blugi şi 
bluze bărbăteşti. 

Cu un gest de parcă ar alunga o mască ce-i bâzâia la 
ureche Nela îi replică; 

— S-a trezit şi el! 

„Duelul” dintre cei doi fraţi îl înveseli pe Nick. Şi fără voie 
acesta cercetă cu priviri discrete pulpele fetei strânse în 
blugi dintre cei mai moderni ca şi sânii mici, rotunzi, ce-i 
împungeau bluza largă, din bumbac, cu inscripţii mari de 
reclamă occidentală. În picioare, evident, Adidas Torsion. 

„Afurisită muieruşcă!” îşi zise el. 

Străbătuseră Otopenii şi ajunseră curând la intersecţia cu 
şoseaua spre Pădurea Băneasa şi Tunari. Pe neaşteptate, 
Nela  semnaliză  „stânga”. Florin, frate-său interveni 
nedumerit; 

— Ce vrei să faci? 

— Ne abatem puţin din drum, îi răspunse ea înscriindu-se 
într-adevăr spre „Parcul Privighetorilor”. Dar, după câteva 
sute de metri, opri brusc lângă trotuar, pândind prin oglinda 
retrovizoare. O maşină care-i urmărise până atunci frână 
scrâşnind în spatele lor gata-gata să-i izbească. 

— Aşa fir-aţi voi să fiţi! exclamă Nela bucuroasă. 

Fără a cere vreo explicaţie sau a protesta vehement, 
cum ar fi fost normal, deoarece năstruşnica şoferiţă nu 


semnalizase intenţia de-a opri, şoferul maşinii urmăritoare 
dădu cuminte înapoi şi porni mai departe. Lângă el se mai 
afla un bărbat. Dar niciunul dintre ei nu aruncă măcar o 
ocheadă spre „Citroen“-ul oprit atât de brusc şi de 
neregulamentar. 

— Nişte berbeci! continuă Nela cu vădit dispreţ. Ne 
urmăresc de la aeroport. Am vrut să mă conving cât sunt 
de proşti. 

— Cel vizat cred că sunt eu, reijiarcă Nick. 

— Bineînţeles, conveni fata. Dar ar putea s-o facă mai 
inteligent şi mai puţin ostentativ. 

— Or fi noi în meserie, propuse Florin Duţescu. 

—Cu atât mai jignitor pentru domnul van Galen, observă 
Nela. Ar putea să-i acorde atenţia care i se cuvine... Să 
pună pe urmele sale nişte oameni mai de soi. 

Flatat, Nick se adresă; 

— De unde ştiţi cât „mi se cuvine”? 

— Am flerul meu, rosti ea plină de sine pornind totodată 
maşina. Viră spre Bucureşti. 

Nela Duţescu manifesta o obrăznicie sub care voia poate 
să-şi ascundă timiditatea. Pentru că nu părea a li fost un 
copil răzgâiat, prost crescut. Dimpotrivă. Se simţea şi la ea, 
ca de altfel şi la fratele ei, că părinţii le inoculaseră o 
educaţie care ţinea de bună creştere şi bun simţ, în fapt 
nici nu era vorba de obrăznicie la ea. Nick socotea purtarea 
ei ca având drept sorginte aversiunea faţă de dictatura 
comunistă de care tânăra intelectuală se izbea la fiecare 
pas. 

Bucureştiul îi întâmpină trist, mohorât, prost luminat. 
Străzile erau pustii. Magazinele se închideau devreme, la 
lumina zilei, iar restaurantele începuseră şi ele a-şi trage 
obloanele. Oricum n-aveau ce oferi eventualilor clienţi. 
Doar în centru, în zona marilor hoteluri, se mai simţea 
oarecare viaţă. 

— Unde vă las? se interesă Nela. 

— La hotel „Bucureşti”, îi preciză Nick. 

— Aveţi cameră rezervată? 

— Sper! 


_ — Merg eu cu dumneavoastră şi aranjăm, se oferi Florin. 
li cunosc bine pe cei de aici. 

— Important e să vă cunoască şi ei, zise Nick şăgalnic. 

Nela opri maşima în faţa hotelului ca un veritabil 
taximetrist. Ţinea cu orice preţ să placă lunganului româno- 
olandez. Florin, îndatoritor, se duse la portbagaj de unde se 
căznea să scoată valiza lui Nick dintre cutiile şi sacoşele 
aduse de el de la Viena. In acest timp fostul campion de 
atletism ţinea mâna Nelei ceva mai mult decât s-ar fi 
cuvenit având în vedere că abia se cunoscuseră. Dar fata 
îşi lăsă bucuroasă degetele mici, subţiri, în palma uriaşului. 

— Ne mai vedem? o iscodi el. 

— Musai! îl încurajă fata. 

— Iniţiativa vă aparţine. 

— Lăsaţi pe mine! 

El aşternu pe mânuţa ei o sărutare apăsată, zicându-i 
apoi; 

— Cu bine! 

Se grăbi să-şi ia de la Florin propria valiză şi împreună cu 
acesta porni spre intrarea hotelului nu înainte de-a mai face 
un semn amical Nelei. Aceasta-i răspunse vădit bucuroasă. 

Când îşi anunţă numele la ghişeu tânăra şi eleganta 
recepţioneră de serviciu se grăbi să-i răspundă pe un ton 
de uşor reproş; 

— Vă aşteptam de ieri!... V-am rezervat un apartament. 

— Nu-i nicio problemă, îi preciză Nick. Voi achita totul din 
momentul rezervării. 

Bucuros că nu mai era nevoie de nicio intervenţie din 
partea sa, Florin Duţescu exclamă; 

— Excelent! şi înmânându-i lui Nick cartea sa de vizită, îi 
comunică; Dacă mai e ceva în neregulă vă rog să mă sunaţi 
acasă... Dar să nu vă sfiiţi. 

— Nu-mi stă în fire sfiiciunea, îl încredinţă noul venit. 

— Aşa şi trebuie, aprobă Florin. 

Se despărţiră cu o strângere de mână bărbătească. 

A doua zi, la 10 dimineaţa, Nick se pomeni cu un apel 
telefonic. Abia îşi sfârşise toaleta de dimineaţă şi-şi aştepta 
micul dejun. Cine putea fi? 


— Bună dimineaţa! auzi el în receptor. Aţi făcut ochi? 

— Florin? Dumneata eşti? riscă el întrebarea. 

— Bineînţeles! Cine altul şi-ar permite să deranjeze o 
personalitate ca dumneavoastră care nici n-a apucat să 
pună bine piciorul în Bucureşti? Numai un aiurit de Florin 
Duţescu certat şi cu cele mai elementare reguli de purtare 
faţă de un V.I.P. 

Nick nu ştia dacă proaspăta sa cunoştinţă îl credea într- 
adevăr un personaj important ori îl lua niţel peste picior. 
Amintindu-şi însă că acesta era şi fratele Nelei îşi zise că 
putea să treacă şi peste o ironie dacă era cazul. Totuşi îl 
iscodi; 

— De unde şi până unde m-aţi descoperit „personaj 
foarte important''? 

— Cum de unde? făcu Florin mirat. De la mine, la 
minister. Cum am intrat în birou colegii m-au şi anunţat; 
„Te cheamă şeful”! Vă daţi seama că atunci când te 
cheamă şeful în primele minute ale dimineţii nu-i a bună. 
M-am dus la el cu inima cât un purice. Dar în loc să-l văd 
burzuluindu-se la mine pentru cine ştie ce gafă făcută, m- 
am pomenit că-mi zâmbeşte cu gura până la urechi şi mă 
întreabă şăgalnic; „Pe cine ai adus, măi, aseară de la 
aeroport?” Ştiţi, la noi nu se prea foloseşte apelativul 
„domnule”'. E chiar interzis prin lege. lar „tovarăş” e prea 
pretenţios. Deci cel mai potrivit este „măi“! 

Văzând că tânărul îşi cam dă drumul la gură, Nick îi 
atrase atenţia; 

— De unde vorbeşti? 

Dumirindu-se asupra rostului întrebării Florin îi replică; 

— Aa! Nu vă faceţi probleme! Vorbesc de la un telefon de 
interior, de aici, din hotel... Un „nene” care se ocupă de 
telefoane mi-a zis; „La cele interioare puteţi spune orice. 
Dar la cele directe să vorbiţi numai despre femei”. 

Nick îi curmă logoreea; 

— Nu urcați până la mine? 

— Mi-e teamă că-mi daţi să mănânc şi să beau. 

— Dacă nu doriţi nu vă dau de niciunele. 

— Atunci de ce să mai urc? replică Florin şăgalnic. 


— E bună! recunoscu Nick. Haideţi! Urcaţi! 

Florin Duţescu nu mai aşteptă altă invitaţie. Mai bine-zis 
era dornic să ia într-un fel sau altul legătura cu Nick. Încă 
de la prima oră a zilei sale de lucru şeful său îi poruncise; 
„Te duci la hotel şi mi-l aduci aici. Ai o maşină la 
dispoziţie”. 

„Nu-i nevoie! ripostase Florin. Doar sunt câteva sute de 
metri de la hotel până aici. Sunt convins că o să-i facă 
plăcere să le străbată pe jos“. „Asta-i treaba lui, replică 
şeful. Maşina însă o vreau acolo, în faţa hotelului. Poate 
vrea să se ducă mai întâi la ambasadă”. Tânărului îi fusese 
clar; Domnul Nickanor Van Galen era un personaj deosebit 
de important pentru ministerul la care lucra el. lar şeful 
său, un individ mic, mohorât, care părea a se feri din calea 
tuturor, era de-o şiretenie rar întâlnită. Şi înainte de orice 
era mai bine informat decât oricare alt director din 
minister. Or acest fapt îi crea un avantaj încă din start. 

Nick îl întâmpină pe Florin cu sinceră satisfacţie; 

— Trebuie să înţeleg.că veţi fi ciceronele meu? 

— Deocamdată! făcu Florin. La noi nicio măsură nu este 
definitivă. Trăim într-un provizorat cum nici nu vă imaginaţi. 

— Eu am să insist totuşi să-mi fiţi însoțitor. 

— Şi cum veţi motiva? 

— Am nevoie de cineva care să cunoască foarte bine 
flamanda... Nu numai să vorbească bine această limbă, ci 
să facă şi nişte traduceri corespunzătoare. 

Florin cumpăni motivaţia clătinând din cap; 

— S-ar putea să ţină. Apoi ridică spre Nick o privire 
întrebătoare; Chiar vă sunt simpatic? 

— Poate n-o să mă credeţi, dar acesta-i adevărul. 

— La noi este o vorbă; „Ca să ajungi la soră trebuie să te 
pui bine cu fratele”. 

— Înţeleaptă vorbă! rosti Nick. Şi cred că am s-o pun în 
aplicare. 

Florin îi zâmbi complice; 

— Mi-e teamă că şi soră-mea a pus un ochi strâmb pe 
dumneavoastră? 

— Serios? M-ar bucura. 


— Eu, rosti Florin pe un ton sfătos, aş fi mai prudent. 

— De ce? făcu Nick mirat. 

— Când o muieruşcă de genul ei îşi pune în cap să 
zăpăcească un bărbat nu-l văd bine pe individ. 

— Adică ce mi s-ar putea întâmpla? 

— Aceste purtătoare de nuri sunt cele mai imprevizibile 
fiinţe de pe suprafaţa pământultui. 

Îngăduindu-şi o uşoară ironie, Nick spuse; 

— Observ că aveţi o bogată şi interesantă experienţă în 
domeniu. 

— Aş! De unde! rosti Florin cu un aer trist. Observațiile 
mele sunt cam „din afară” dar asta nu înseamnă că sunt 
întru totul neavenite. 

— De bună seamă! îl încurajă Nick. 

— Pescuiţi? îl întrebă Florin pe neaşteptate. 

Nick îşi păstră tonul şăgalnic; 

— Mai mult în ape tulburi. 

— Vorbesc serios. Vă tentează duminică o partidă de 
pescuit? 

— Merge şi sora dumitale? 

— Ideea de fapte a ei. 

— Vă daţi seama că nu pot refuza o asemenea invitaţie. 
Dar... 

— Nu vă faceţi griji, îi reteză vorba Florin. Avem tot ce ne 
trebuie; şi scule şi echipament. 

Sosi între timp şi micul dejun comandat de Nick în care 
era inclus şi câte ceva pentru invitatul acestuia; cafea, 
juice, fructe. Văzând cât de consistent era micul dejun al 
româno-olandezului, Florin remarcă; 

— Şi pentru mine masa de dimineaţă e cea mai 
importantă. 

— Presupun că ai mâncat. 

— Poate să se prăbuşească cerul şi eu tot nu plec de 
acasă înainte de a-mi consuma micul dejun. 

Pe la ora două izbutiră să se desprindă din comodele 
fotolii ale apartamentului ocupat de Nick şi porniră per 
pedes spre minister. Din mers Florin făcu semn şoferului 
care aştepta în maşina pusă la dispoziţia preţiosului 


oaspete să se înapoieze de unde plecase. Deocamdată nu 
avea nevoie de serviciile lui. Mergând alături pe trotuar, pe 
Calea Victoriei, păreau Pat şi Patachon. Tot privind în sus 
spre lunganul de lângă el, Florin simţi la un moment dat că- 
i înţepenise gâtul. „Doamne, îşi zicea el cu obidă, de ce nu 
m-ai făcut măcar cu o palmă mai înalt?“ La rându-i, Nick 
van Galen înregistra cu interes tot ce întâlnea în cale. Dădu 
puţină atenţie vitrinelor sărace ale magazinelor lipite unul 
de altul, în schimb îşi lăsa privirea să-i alunece peste 
chipurile frumoase şi siluetele fetelor întâlnite în cale. 

Remarcând expresia de delectare de pe chipul celui 
însoţit de el, Florin îl iscodi; 

— Ce zici? Ai cu ce-ţi clăti ochii? 

— Aveţi într-adevăr femei frumoase, preciză Nick. 
Aproape nu şti la care să te uiţi mai întâi. Şi elegante! mai 
constată el. 

— Toate sunt din „pachet“, îl informă Florin. 

— Cine? Femeile? 

Izbucniră spontan în râs. Apoi discutară pe un ton grav 
condiţia femeii tinere în ţară. Acestea făceau eforturi 
disperate pentru a fi cât de cât elegante. Cumpărau din 
„pachetele” venite de peste hotare, la preţuri de speculă 
exorbitantă, îmbrăcăminte, încălţăminte, produse 
cosmetice, podoabe, etc. Preferau să flămânzească, dar să 
fie cât de cât în pas cu moda. Şi fiecare dintre ele era 
supusă unui program de muncă epuizant pentru a-şi 
câştiga existenţa. 

— Când ar trebui să fie ţinute numai în puf, remarcă Nick. 

— Mă întreb dacă ar accepta, îi replică Florin. Mi-e teamă 
că a trecut vremea cuconiţelor de salon. 

— Oare nu-i o pierdere pentru societatea umană? 

— Eu sunt un fatalist, îi răspunse Florin. De fiecare dată 
spun că natura îşi cunoaşte mai bine interesele decât 
credem noi. 

Peisajul de bâlci din Piaţa Amzei nu-l frapă pe Nick. Era 
obişnuit cu viermuiala din locurile de târguit. Dar nu şi cu 
penuria atât de „,înfloritoarea”' piaţă bucureşteană. O 
asemenea sărăcie nu-i mai fusese dat să întâlnească. Însă 


ceea ce-l interesă în mod deosebit erau „cozile” fără sfârşit 
din faţa unor magazine alimentare goale. 

— De ce stau dacă tot n-au ce cumpăra? întrebă el 
nedumerit. 

— Când şi când mai vine câte un transport, îi explică 
Florin. Şi o parte din ei, cei din faţă, mai apucă ceva de-ale 
gurii. 

— Şi cei care n-apucă? 

— şi încearcă norocul a doua zi. 

— Sunteţi totuşi un popor optimist, constată Nick cu 
amărăciune. 

— Dumneata eşti un optimist, replică Florin. Şi apropo de 
„Cozi”, e o glumă care-mi place foarte mult. 

— Ţine de foame? 

— Adeseori!... Se zice că un individ este apucat de-o 
criză puternică de sciatică. Şi cum se afla tocmai în faţa 
unui magazin se sprijină de o bară de lângă uşă. Imediat în 
urma lui a şi început să se formeze o „coadă”. In scurt timp 
se adunaseră vreo două sute de amărâţi. Un trecător, 
curios, întreabă pe ultimul din coadă; „Ce se dă aici?” „Nu 
ştiu!” i se răspunde cu nepăsare. „Atunci de ce staţi?” 
„Poate se dă totuşi ceva”. Intrigat, trecătorul începe să 
întrebe pe ceilalţi de la coadă. Primeşte aceleaşi răspunsuri 
până ajunge la cel din frunte. Acesta privea cu vădită 
satisfacţie la şirul lung de oameni format în urma sa. 
Trecătorul îl întreabă şi pe acesta; „Ce se dă aici?” „Nimic”! 
îi răspunde cel de pe primul loc. „Atunci de ce te-ai oprit?“ 
„Pentru că mă ţineau şalele''. „Acum te mai dor?“ „Nu, 
domnule! Mi-a trecut". „Şi atunci de ce mai stai?" „Ce 
vorbeşti, domnule?! Tocmai acum să plec când sunt primul 
la coadă?" 

Nick oftă; 

— Sărman popor! 

— Puțin zis, îi răspunse Florin cu năduf. 

Şeful lui Florin Duţescu îl aştepta ca pe ghimpi. Treburile 
direcţiei pe care o conducea mergeau prost. Vremurile 
începuseră a fi mai tulburi ca oricând în Europa de Est încât 
turiştii care-şi plăteau vacanţa în dolari se răreau văzând cu 


ochii. Din informaţiile pe care le deţinea el domnul Nickanor 
van Galen era posesorul unor acreditări cu totul deosebite. 
Tare mai dorea să le vadă cu propriii ochi. În aşteptarea 
celor doi, se îngrijise de cafea, coniac, pepsicola şi 
fursecuri. Auzi în sfârşit, prin telefonul de interior, 
comunicarea de jos, de la intrare; 

— Au sosit, tovarăşe director! 

leşi să-l întâmpine. Impozanta statură a lui Nick îl 
impresionă. Îi strânse mâna cu căldură; 

— Bine aţi venit, domnule van Galen. 

— Bine v-am găsit. 

— Vorbiţi bine româneşte, observă directorul. 

— Excelent! interveni Florin Duţescu. 

— Să nu exagerăm, ripostă Nick. Cunosc, e adevărat, 
expresii uzuale, dar afacerile prefer să le tratez în graiul 
meu natal. 

— Nu-i nicio problemă, se grăbi directorul să-l asigure. V- 
aţi convins probabil că domnul Duţescu vorbeşte ca un 
olandez. 

— Tocmai de aceea aş fi bucuros să mă ajute. 

— Va fi oricând la dispoziţia dumneavoastră şi-n orice 
problemă. Nu-i aşa, Florine? 

— Poruncile şefilor întâi se execută şi-apoi se discută, 
replică Florin voios. 

Directorul îşi invită oaspetele la măsuţa rotundă în jurul 
căreia tronau două fotolii mari, îmbrăcate cu piele sintetică. 
Florin îşi aduse un sacun tapiţat lângă Nick pentru a-i servi 
ca interpret. Noul venit pe pământ românesc îşi prezentă 
acreditările. Directorul, parcurgându-le una câte una, căsca 
ochii tot mai mari. Domnul van Galen avea căderea de-a 
trata ministerul respectiv în numele unor companii de 
turism occidentale care fuseseră până atunci inaccesibile 
românilor. 

Fireşte, reprezentantul turismului apusean venise 
deocamdată să prospecteze piața. Dar el, directorul, intuia 
că domnul van Galen simţea româneşte şi deci propunerile 
pe care le va face el importantelor companii de turism vor fi 


urmate de o substanţială sporire a numărului de turişti 
occidentali veniţi în România. 

Omuleţul căruia abia-i ajungeau picioarele până la 
parchet se şi vedea felicitat de superiorii săi pe întreaga 
scară ierarhică până sus, la Comitetul Politic Executiv. Se şi 
vedea chemat de tovarăşul din „Cepeex“ care răspundea 
de turism pentru a-i strânge mâna şi a-i spune; 

— Bravo, tovarăşe! Totdeauna am susţinut că eşti om de 
ispravă. 

Dar până atunci, domnul van Galen va trebui să fie primit 
de ministrul adjunct de resort, apoi şi de ministrul plin; El, 
directorul, va şti să aranjeze astfel lucrurile încât olandezo- 
românul să se bucure de toate onorurile. 

— Vreau să vă previn, îi spuse Nick la un moment dat, că 
am cont deschis nelimitat la Banca de Comerţ Exterior. Voi 
suporta deci toate cheltuielile legate de şederea mea aici, 
inclusiv ale celor ce mă vor însoţi. 

Directorul sări ca ars; 

— Dar nici nu poate fi vorba de aşa ceva! Sunteţi 
oaspetele nostru. 

— Ştiu prin ce dificultăţi trece ţara - bineînţeles şi 
ministerul dumneavoastră - încât nu vreau să vă grevez 
bugetul nici măcar ca un cent... Dacă posibilităţile mele ar 
fi mai modeste aş accepta cu dragă inimă. Dar nu-i cazul. 

— Asta o vom mai discuta, conveni directorul. 

— Şi, până una-alta, vreau să închiriez o maşină. 

— Dar v-am pus una la dispoziţie. 

— Poate nu m-aţi înţeles bine? Vreau o maşină fără 
şofer... Mă pricep şi eu să ţin volanul în mână. 

— Presupun, îi zâmbi directorul curtenitor. 

— Bineînţeles, contra cost. 

— Nu văd niciun impediment, concise mărunţelul. Dar 
până vom pune la punct şi acest lucru vă rog să vă folosiţi 
de maşina pe care v-am pus-o la dispoziţie. 

— Vă mulţumesc. 

A doua întrevedere din acea zi Nick van Galen o avu cu 
ambasada olandeză. Aici puse la punct modalităţile de 
comunicare cu l.K.8. Evident, prin mesaje cifrate. Agentul 


secret din Olanda urma să transmită mai departe 
informaţiile care-l interesau şi pe sir Michael. Când izbuti să 
ajungă seara în apartamentul său de la hotel „Bucureşti” 
Nick se simţi epuizat. Dar era o oboseală plăcută. Călcase 
cu dreptul în România. Totul îi mersese până atunci ca pe 
roate. lar ca tacâmul să fie complet se trezi şi cu un telefon 
de la Nela Duţescu; 

— Ce face maestrul? 

— Asta mă întrebam şi eu înainte de a vă auzi suava 
voce, replică el. 

— Fiţi mai zgârcit cu complimentele pentru că s-ar putea 
să le iau în serios, îl avertiză fata. 

— Şi-n ce-ar consta răul? 

— Ştiu eu? Când aprinzi ceva nu ştii niciodată cât de mult 
se întind flăcările! 

— Există deci riscul de a-mi frige degetele? 

— Asta-n cel mai fericit caz, îl preveni ea. 

— Cui i-e frică de apă... 

— Nu merge mâine la pescuit, completă ea. 

— Deci e o invitaţie în toată legea? 

— Vreau să vă previn, maestre, că am o fire cam greu de 
suportat. 

— In ce sens? 

— Nu-mi place să mă joc cu vorbele. 

— Şi fiidcă veni vorba; de ce-mi ziceţi maestre? 

— Fratele-meu mi-a spus că aţi fost un mare campion... 
Deci un maestru! 

— „Marele” campion a fost niţel mai „mic”, îi preciză el. 

— Recurgeţi la un nonsens, stimate domn. Un campion 
nu-i niciodată „mic”. 

— Să zicem. 

— La ce oră obişnuiţi să vă treziţi dimineaţa? 

— Pe la opt. 

— La ora zece vă putem aştepta în faţa hotelului? 

— E bine!... Deşi, din câte ştiu, la pescuit ar trebui mers 
dimineaţa devreme. 


— Dacă ţinem cu tot dinadinsul, ne putem scula 
poimâine dis-de-dimineaţă. Pentru că vom dormi chiar 
acolo, la mănăstire. 

— Atractiv! observă Nick. 

— Mai ales că-i mănăstire de maici, chicoti Nela. 

— Cum se numeşte? 

Nela ezită cu răspunsul după care replică; 

—Degeaba vă spun numele pentru că tot nu cunoaşteţi 
locul. 

— Trebuie totuşi să las vorbă unde mă aflu în aceste 
două zile, insistă Nick van Galen. 

— Mănăstirea Pasărea. 

— Nu ştiu unde se află dar îmi place cum sună. 

— Când o s-o vedeţi o veţi îndrăgi şi mai mult. 

—Atunci pe mâine! 


x 


A doua zi se aflau tustrei în drum spre Brăneşti. Nela era 
la volan, Nick alături de ea, iar Florin în spate cu tot 
calabalăcul care nu încăpuse în portbagajul maşinii. 

— Sunteţi cam imprudent, îi spuse la un moment dat 
Nela celui din dreapta sa. 

— De ce? se arătă Nick intrigat. 

— Nu v-a spus Florin că la noi, în ţară, la telefon nu se 
vorbeşte decât despre femei? Or aseară când v-am sunat la 
hotel... 

— Păi călugărițele nu sunt şi ele femei? se grăbi Nick să-i 
reteze vorba. 

— Doriţi neapărat ca cei care ne „ascultă” să afle încotro 
pornim? insistă Nela. 

— Aa! Asta era! se dumiri Nick. Nu! N-am făcut-o 
intenţionat. Socotiţi că lacul, pădurea, mănăstirea, pot oferi 
condiţii prielnice pentru a fi abordat de „cineva”? 

— Mie aşa mi-a făcut impresia. 

— Faptul v-ar deranja? 

— Pe mine nu. 


— Pe Florin? 

— Niciodată, făcu acesta. Însă, dacă nu mă înşel, vreţi să 
faceţi un „târg”? 

— Să zicem. A 

— E interesant jocul! constată fata. Inseamnă că aveţi 
spatele bine asigurat! 

— Sper. 

Nela îi aruncă prin coada ochilor o privire. Seducătoare. 

— Intuiţia deci nu m-a înşelat!. 

— Şi ce-aţi intuit? 

— l-am spus şi lui Florin; „Acest domn nu-i doar un 
simplu  «achizitor» de  boşorogi din Occident pentru 
prăpăditele noastre de staţiuni balneare.” 

— Nela! protestă Florin. Judeci în necunoştinţă de cauză. 
Domnul vait Galen reprezintă... 

— Las’ că ştiu eu mai bine ce reprezintă, îi tăie fata 
vorba. Pentru tine tot ce zboară se mănâncă. 

— lar pentru tine-i invers, îi ripostă vădit lezat fratele ei. 

— Ca să fiu sincer, interveni Nick, mi-ar fi plăcut să amo 
soră... Chiar aşa cu dinţii ascuţiţi cum îi are domnişoara 
Nela. 

— Bateţi-vă peste gură, îl sfătui Florin. 

— Mocofanul ăsta al meu de frate, reluă fata vorba, are 
totuşi o mare calitate; ştie să-şi ţină gura. 

— Ceea ce nu-i puţin lucru, înregistră Nick. 

— Domnule van Galen? 

— Vă rog, domnişoară Duţescu. 

— Ştiţi că noi suntem copiii unor părinţi care practic 
figurează pe lista „informatorilor” securităţii? 

— Presupun că toţi care lucrează într-o agenţie din 
străinătate sunt obligaţi să „informeze” securitatea, opină 
Nick. 

— Părinţii noştri sunt nişte oameni modeşti, continuă 
fata, cu „frică de partid” - că doar partidul e „dumnezeul 
lor” - care se zbat să ne asigure nouă, celor două odrasle, 
un trai ceva mai bun. Altfel, îşi zic ei, ne vom lua zborul 
peste hotare. 


— Nu-s nici primii, nici ultimii părinţi care fac asemenea 
compromisuri, observă Nick. 

— Vor fi însă tare dezamăgiţi, continuă Nela, când vor 
constata că din ouăle pe care le-au clocit cu atâta grijă au 
ieşit nişte pui de altă culoare. 

— Nici acest fapt nu-i nou sub soare, observă iarăşi Nick. 

— Şi acum o întrebare de baraj; de ce aveţi încredere în 
noi? 

— Se pare că şi intuiţia mea funcţionează la fel de bine 
ca a dumneavoastră, domnişoară Duţescu. 

— Dar dacă de data asta se înşală? 

— Riscul maseriei, conchise Nick. 

Fata îi aruncă un zâmbet şăgalnic; 

— Şi-n acest caz ce-i de făcut? 

— Înainte, fără frică! 

Ajunseră la mănăstirea Pasărea. Aici Nick avea să 
constate că locul ales pentru închinăciune de către 
călugăriţe era deosebit de pitoresc. 

— Slujitorii lui Dumnezeu au fost dintotdeauna oameni de 
bun gust, îi atrase atenţia fata. Toate mănăstirile şi 
schiturile din ţară au fost durate în adevărate „colţuri de 
rai”. 

— Veţi avea ocazia să vă convingeţi singur, îl încredinţă 
Florin. Mă voi face luntre şi punte să ajungem şi la 
mănăstirile din Bucovina şi Nordul Moldovei. 

— Cum de-au scăpat de „Dărâmaru”, remarcă Nela, nu- 
mi dau seama! O adevărată minune Dumnezeiască! 

— O fi! întări Nick. 

Fraţii Duţescu trăgeau obişnuit la o măicuţă de vreo 50 
de ani cu trăsături aspre, de ţărancă. Chilia ei era în fapt o 
căsuţă cu antreu, două odăi, pridvor cu muşcate sângerii. 
Totul era proaspăt, curat şi mirosea a busuioc. În faţa chiliei 
- un covor verde de gazon. 

„Un loc ideal pentru reculegere”, îşi zise Nick. Până a 
ajunge la mănăstire străbătuseră pădurea Brăneştilor apoi 
şerpuiră de-a lungul lacului. Verdeaţă, apă, soare! Aer 
proaspăt, înmiresmat! Ce-şi mai putea dori bucureşteanul 


scăpat de atmosfera încărcată de praf şi miasme a 
Capitalei? 

Spre seară bărbaţii se duseră la pescuit. Nela rămăsese 
în chilie cu maica Maria. Le plăcea amândorura să stea la 
taclale. Călugăriţa voia să ştie ce mai era pe lume, chit că 
avea un aparat de radio cu tranzistori pe care-l ţinea la 
căpătâi. La rându-i fata era interesată de viaţa monahală. 
Cei doi pescari îşi aleseseră locuri mai retrase, pe lângă 
stufăriş, unde sperau că peştele trăgea mai bine. Ca să nu- 
şi „fure” prada unul altuia, la propunerea lui Nick lăsaseră 
între ei o distanţă de circa o sută de metri. Florin îşi dădu 
seama că povestea cu „furtul” peştelui era în fapt o 
„manevră” a invitatului său. Dar nu crâcni deşi tare-l mai 
mânca limba să sporovoiască niţel cu olandezo-românul. 
Ascuns vederii de un pâlc des de stuf, Nick gândise că era 
cel mai bun loc nu numai pentru pescuit, ci şi pentru 
supravegherea împrejurimilor. 

Pentru că, după socotinţa sa, nu se putea ca fie colonelul 
Stelian Marcu în persoană, fie un emisar al său să nu-şi facă 
apariţia la lac. Era a treia zi de când poposise în România şi 
fiul lui „Ferometal” nu dăduse niciun semn de viaţă. Greu 
de presupus totuşi că securistul va mai sta mult în 
expectativă. Şi calculul lui Nick avea să se dovedească în 
scurt timp exact. Din pădure se ivi un pescar de vreo 45 de 
ani, de statură mijlocie, care se îndreptă în direcţia 
străinului. Florin, ocupat să desprindă un peşte din cârligul 
undiţei, nu-l observă. Dar Nick îi auzi mersul înfundat şi 
aruncă o privire peste umăr. 

„Asta trebuie să fie”, îşi zise el bucuros. 

Se prefăcu a nu da nicio atenţie celui care se strecura 
spre el. Nici când noul venit se opri chiar în spatele său, 
Nick tot nu întorse capul. Era atent la „pluta” care juca pe 
suprafaţa apei. Noul venit mai făcu doi-trei paşi ca să 
ajungă în aceeaşi linie cu „pasionatul'' pescar şi se lasă pe 
vine; 

— „Muşcă”? 

— Nu prea! făcu Nick nemulţumit. 

— Deranjez? întrebă noul venit pe neaşteptate. 


— Vă aşteptam! ripostă Nick atent în continuare la 
undiţă. 

— Atunci pot să mă aşez? 

— Cât mai comod, domnule colonel! 

Noul venit râse scurt, în barbă. Era mai mult un hârâit; 

— De unde mă ştiţi? 

— Din revistele de modă! chicoti Nick. 

— Aveţi umor! 

— Vă displace? 

— N-aş putea spune. 

Nick catadicsi să întoarcă privirea spre noul venit. Se 
înfruntară fără sfială din priviri. 

— Cu ce ocazie pe la noi? se interesă colonelul de 
securitate. 

— Am venit special să vă întâlnesc, îi spuse Nick fără 
înconjur. 

— Aveţi vreun mesaj pentru mine? 

— Două! rosti Nick cu obişnuitul accent cu care se spun 
glumele despre evrei. 

Trăsăturile aspre ale colonelului se îmblânziră. 

„Ştie să zâmbească!” îşi zise Nick. 

Colonelul strecură spre el o privire iscoditoare; 

— Nu ştiam că am cunoştinţe atât de bune în Olanda. 

— În Belgia, îi preciză Nick. La Antwerpen. 

— Mă credeţi că n-am călcat niciodată în acest oraş? 

— Nu-i timpul pierdut, ripostă Nick filosofal. 

Nerăbdător, colonelul îl invită; 

— Să revenim la cele două mesaje. 

— Unul e, dacă vreţi, „d'outre tombe”. 

— Anume? 

— De la Pierre Ellerman. 

— Vorbiţi în şarade! îi atrase atenţia colonelul. 

Nick lăsă undiţa deoparte şi-l fixă pe cel din faţa sa cu o 
privire pătrunzătoare; 

— Nu sunteţi dumneavoastră fiul vestitului „Ferometal”? 
Colonelul hârâi; 

— Şi pe asta o ştiţi! 

— I s-a dus vestea ca de popă tuns. 


Un zâmbet îmblânzi din nou trăsăturile aspre ale 
colonelului; 

— De unde cunoaşteţi atât de bine limba română? 

— De la mama! rosti Nick vădit mândru de originea sa. 

— Trebuie să fie o femeie nemaipomenită! observă 
colonelul. Astfel n-o „fura“ căpitanul van Galen. 

— Vă daţi seama! 

— Deci primul mesaj e de la domnul Pierre Ellerman, 
constată securistul gânditor. 

— Răposatul Pierre Ellerman, îi preciză Nick. 

— Aşa este, conveni colonelul. Şi-n fapt ce-a fost? 
Accident sau sinucidere? 

— Numai el ştie! 

— Şi ce mesaj susţineţi că mi-ar fi lăsat cu limbă de 
moarte? 

— Ca să fiu corect, răposatul a fost om de cuvânt până în 
ultima clipă a vieţii sale. Dar, după trecerea sa in neființă, 
răscolindu-i „arhiva” am dat peste o însemnare care mi-a 
atras atenţia. Şi ducându-şi mâna la buzunarul cu fermoar 
al pantalonilor săi de pescar Nick scoase un petic de hârtie; 
Aceasta este! 

Calm, colonelul luă peticul de hârtie din mâna lui Nick şi-l 
privi îndelung. Apoi îşi roti ochii sticloşi spre cel din stânga 
sa; 

— Un om „corect” n-ar fi lăsat aşa ceva la vedere. 

— N-a fost la „vedere”, îi atrase atenţia Nick. Dovadă că 
mulţi i-au cotrobăit prin seif, dar n-au descoperit acest 
număr de cont. Mi-a surâs şansa. 

— Şi ce intenţionaţi? Să mă şantajaţi? 

Nick chicoti; 

— Când vrei să prinzi un urs nu intri în vizuina lui. 

— Însă după ce-l prinzi viu, remarcă securistul, îi pui 
belciug în nas. Nu? Ce ziceţi? Şi, bătând cu arătătorul în 
peticul de hârtie, adăugă; Asta-i belciugul pe care vreţi să 
mi-l puneţi! 

— Numai dacă va fi nevoie! îi preciză Nick. 

— lar altfel? 

— Suma depusă în acest cont ar putea fi triplată. 


Colonelul ridică din sprâncene. Propunerea era deosebit 
de tentantă; 

— De ce artrebui să primeasc o asemenea ofertă? 

— Pentru că în curând veţi avea nevoie de aceşti bani. 

— Ce înţelegeţi prin „curând”? 

— După opinia mea; câteva luni de zile. 

— lar după opinia altora? 

— Tot atât. 

— Sunteţi cu toţii nişte naivi! exclamă colonelul. Nici nu 
bănuieşti cât de bine pus la punct este mecanismul puterii 
în ţara asta. Nu va putea fi desfiinţat decât prin forţa 
armelor. Or, cine ar cuteza să năvălească în România, în 
actuala conjunctură politică, pentru a-i înlătura pe cei 
„Doi“? Gorbaciov? Nu-şi poate permite „luxul”. lar ceilalţi 
vecini au propriile lor „dureri de cap”. 

— Nu există sistem politic comunist, oricât de 
perfecţionat ar fi, în stare să reziste valului care a început 
să măture această parte a Europei, susţinu Nick. 

Colonelul îl privi cu îngăduinţă; 

— Suntem prea mici pentru un război atât de mare, 
stimate domn. Şi-al doilea mesaj? 

— E de la logodnica mea. 

— Domnişoara Monica Ellerman? 

— Nepoata boierului Dimitriu, inu Nick să adauge, 
„Clientul” tatălui dumneavoastră. 

— N-aţi făcut o alegere rea! continuă colonelul neluând în 
seamă aluzia lui Nick. 

— Mulţumesc! făcu acesta. 

— Presupun că iarăşi e vorba de-o ofertă? 

— Exact! 

— Cât? 

— Fifty-fifty! 

— Din timbre? 

— Bineînţeles. 

— Boierul a susținut până în ultima clipă a vieţii că şi-a 
trimis colecţia peste hotare. 

— Ştiţi bine că a minţit. 

— Cunoaşteţi unde le-a ascuns? 


— La fel ca şi dumneavoastră. 

— Nu vi se pare ciudat? 

— Ce anume? 

— Că n-am dat de ele până acum? 

— N-aţi avut interes. Şi, fie vorba între noi, adăugă Nick, 
ar fi fost o prostie să vă căzniţi a le descoperi ca după 
aceea să intre în colecţia cine ştie cărui tovarăş din 
„Cepeex"? 

— Şi ce garanţie am că, după ce dăm de ele, vom face 
fifty-fifty? 

— Cred că o asemenea întrebare ar trebui să mi-o pun 
mai degrabă eu, îi preciză Nick. Aici, în ţară, 
dumneavoastră sunteţi mare şi tare... Pe mine mă puteţi 
„înlătura” oricând. 

— Dar n-o voi face! 

— În niciun caz. 

— De ce? 

— Pentru că reducerea mea la „tăcere” s-ar întoarce 
împotriva dumneavoastră ca un bumerang... Şi-aţi pierde 
totul!... lar din câte se ştie despre tovarăşul general de-a 
cărui graţie vă bucurati... se pare că e un „blând”. Aşa cel 
puţin mi s-a spus! 

— Domnule Nickanor van Galen! 

— Vă ascult, domnule colonel. 

— Ştiţi vorba aceea; „Dacât cu un prost la câştig, mai 
bine cu un deştept la pagubă”? 

— Înţeleg că optaţi pentru „pagubă”? 

— Întocmai!... Şi plecând de la această premisă aş vrea 
să mai aflu un lucru; Ce pretenţie aveţi de la mine? 

— Să mă protejaţi de proşti, îi ceru Nick. 

— Un corolar al nemaipomenitului Murphy sună cam aşa; 
„Nu te poţi proteja împotriva proştilor pentru că sunt 
extrem de inventivi”. 

— Dar nişte bariere se pot pune în calea lor. 

— Eventual! făcu securistul privind la trestiile legănate 
de briza uşoară a serii. Apoi roti privirea către Nick; Oricât 
de discret veţi lucra, proştii tot vor băga de seamă. 

— Însă de un „agent dublu” n-aveţi nevoie? 


Colonelul îl privi cu tot mai mult interes; 

— Constat că aţi venit bine pregătit! 

— Sponsorii mei nu fac investiţii fără rost, îi atrase Nick 
atenţia. 

— Imi cereţi deci să procedez ca o femeie care văzând 
că-i gata să fie violată, în loc s-o rupă la fugă îşi ridică 
fustele? 

Izbucniră amândoi în râs. Nick redeschise discuţia; 

— Putem conta unul pe altul? 

— Am de ales? 

— Nu prea. 

— lar dacă eşuăm? 

— O ştergem „englezeşte” din ţară. 

— Mi se asigură „adăpost”? 

— Mai sigur decât cel pe care mi-l puteţi oferi 
dumneavoastră aici. 

— Toate bune, făcu securistul, dar încă nu îmi sunt clare 
garanţiile pe care mi le oferiţi. 

— Nu există decât o singură garanţie, îi preciză Nick. 
Scopul pe care-l urmăriţi! 

— Şi pe care ar trebui să vi-l însuşiţi şi dumneavoastră. 

— Cu alte cuvinte, să ne tăiem singuri craca de sub 
picioare? 

— Copacul oricum e gata să se prăbuşească, remarcă 
Nick. Şi e mai indicat să trăiţi la timp din el decât să vă 
lăsaţi strivit atunci când va cădea haotic. 

Colonelul ridică spre Nick o privire de câine hăituit. Erau 
în ea ură şi disperare totodată; 

— Vă daţi seama ce simt? 

— Vă înţeleg, colonele! Vi se pregăteşte un adevărat 
seism social. 

— Domnule van Galen, dacă îmi spuneaţi aşa ceva în 
urmă doar un an v-aş fi râs în nas. 

— Vă cred, colonele. 

— Dar nu pot totuşi să-mi închipui! 

— Istoria nu face concesii, mon colonel. 

— Gândiţi-vă că am patruzeci şi cinci de ani... Deci m-am 
născut, am crescut şi am fost educat că noi, comuniştii, 


reprezentăm viitorul omenirii. Şi deodată să te trezeşti din 
acest vis, să-ţi dai seama că totul este o utopie care nu 
poate sfârşi altfel decât ca orice utopie. Cineva trebuie să 
plătească pentru această cumplită înşelare, domnule van 
Galen!. 

— Nu s-a plătit destul până acum? 

— Nu m-aţi înţeles, ripostă colonelul. Până acum au plătit 
nevinovaţii. Sute de milioane de nevinovaţi. 

— Dumneavoastră cum vă socotiți? 

— Spre nefericirea mea şi-a copiilor mei voi figura pe 
lista vinovaţilor. 

— Nu duceţi grija copiilor! Ei vor şti să se descurce. 

— Da, dar nu le va ușor. 

— Pentru cine-i uşor? 

— Am doi copii; fată şi băiat. 

— Să vă trăiască! 

— Şi-au fost obişnuiţi să aibă totul la nas. 

— Învăţul are şi dezvăţ, mon colonel. 

Securistul oftă cu năduf; 

— Asta-i situaţia! 

Nick îi zâmbi încurajator; 

— Aveţi acum posibilitatea să vă reabilitaţi. 

— Socotiţi? Nu trece nimeni atât de uşor cu buretele 
peste un trecut ca al meu. Şi ştiţi care-i nenorocirea mea? 
Am fost încredinţat că tot ce fac e o datorie patriotică. De 
cum am deschis ochii am găsit semnul egalităţii între partid 
şi patrie. Cumplit am mai fost înşelat, domnule van Galen. 

— Nu numai dumneata, mon colonel. lar căinţa pe care o 
manifestaţi e un semn încurajator. 

Trezindu-se brusc la realitate, securistul îl fulgeră cu 
privirea pe Nick; 

— V-aş sfătui să uitaţi tot ceea ce v-am spus. 

— Mi-a şi zburat din memorie, îl încredinţă acesta. 

— Problemele mele de conştiinţă mă privesc doar pe 
mine. 

— E firesc, mon colonel. 

— Şi acum să revenim la „târgul” nostru... Ştiţi ce 
riscăm? 


— Cel mult viaţa. 

Tonul şăgalnic, optimist, al lui Nick aduse zâmbetul pe 
faţa aspră, fălcoasă a ofițerului superior de securitate. 

— Mă întreb dacă, tânăr cum sunteţi, realizaţi că vă 
vârâţi singur gâtul în ştreang. 

— Întâi de toate nu mai sunt chiar foarte tânăr, replică 
Nick. Mă aflu exact la vârsta când marii cuceritori erau în 
plină glorie. 

Colonelul hârâi; 

— Nu vă prea împiedicaţi de modestie! 

— Cei tari recomandă modestia celor slabi, ca să-i poată 
stăpâni mai lesne, mon colonel. 

Securistul simţi în palmă peticul de hârtie pe care i-l 
înmânase Nick mai înainte. Cu mişcări tacticoase scoase o 
brichetă şi-i dădu foc. 

— Aveţi ceva împotrivă? îl iscodi în acelaşi timp pe Nick. 

— Dimpotrivă! se învoi acesta. 

Briza uşoară a serii purtă cenuşa fină spre unda apei. 

— Va trebui să fim nemaipomenit de precauţi, conchise 
colonelul. 

— În privinţa dumneavoastră nu am nicio grijă, îi 
răspunse Nick. Şi fiindcă veni vorba; Mi-a plăcut ideea cu 
documentele compromiţătoare pentru regele Mihai care 
cică s-ar afla ascunse în acelaşi loc cu colecţia de timbre a 
lui papă Dimitru. 

— Nu credeţi în existenţa lor? 

— Nici in ruptul capului. 

— Socotiţi că-i o pistă falsă? 

— E un mod inteligent de justificare şi acoperire a acţiunii 
de descoperire a comorii ascunse de papă Dimitru. Vezi 
Doamne, timbrele bătrânului sunt o  bagatelă. 
„Documentele compromiţătoare” sunt totul. 

— Cum aţi ajuns la această concluzie? 

— Prin deducție. 

— Domnule van Galen, sunteţi un om periculos! 

— Eu aşa sper. 

— Aveţi ceva împotrivă să păstrăm această pistă... 

— Falsă, preciză Nick. 


— E şi asta o ipoteză, observă colonelul. Viaţa-i plină de 
neprevăzut... S-au mai văzut idei absurde descoperite în 
realitate. 

— Dovadă, realitatea de azi a acestei ţări, replică Nick. 
Fiecare zi mă încredinţează că aici absurdul este dus până 
la paroxism. 

— Nu-i locul şi nici momentul să dezbatem o chestiune 
atât de gravă şi de complexă. 

— De acord. 

— Vom merge deci pe ideea că suntem amândoi în 
primul rând în căutarea „documentelor compromiţătoare”... 
Colecţia de timbre e în subsidiar. 

— Generalul dumneavoastră va înghiţi această găluşcă? 

— Fiţi liniştit! A şi înghiţit-o. 

— Vă felicit! 

— Mersi! 

— Dacă înţeleg bine, urmează să fiu pe post de 
prepelicar iar dumneavoastră pe cel de vânător? 

— Asta trebuie să ştie generalul meu. 

— Mă întreb totuşi de ce n-aţi făcut săpături şi până 
acum? 

— Nu ne-a interesat, îi răspunse colonelul. Regele a stat 
cuminte, în banca lui, timp de patruzeci de ani. N-avea rost 
să răscolim rahatul doar ca să pută mai tare. Acum, însă, 
când odrasla Hohenzollern-ilor a început să se agite, 
căutăm pe toate căile să-l liniştim. 

— Mon colonel, cred că putem bate palma. 

— Aş vrea să vă mai atrag atenţia asupra „agentului 
dublu”, zâmbi securistul cu subînţeles. Nădăjduiesc să ne 
ofere suficiente informaţii ca să fie credibil pentru general? 

— Mă voi îngriji, îl încredinţă Nick. lar la ce vă voi furniza 
eu mai puteţi adăuga şi dumneavoastră din „rezervele” pe 
care le deţineţi. La urma-urmei şi confirmarea unei 
informaţii este valoroasă. 

Colonelul mârâi. Nu se aştepta ca acestui fecioraş de 
bani gata să-i „meargă” mintea atât de bine. Lui îi trebuise 
o viaţă de om ca să ajungă la performanţele intelectuale 


ale olandezo-românului care-l măsura cu nişte frumoşi ochi 
albaştri. 

Prin urmare povestea cu moştenirea genetică nu era 
chiar o vorbă-n vânt? Căci el, Stelian Marcu, pe cine 
moştenise? Taică-său, hulitul „Ferometa!”, fusese un argat 
şiret pe una din moşiile lui papă Dimitriu. Prinsese şi el 
„trenul” în care nişte mecanici sosiți în ţară cu tancurile 
Armatei Roşii îi invitaseră pe „oropsiţi” să urce în vagoane 
şi să pornească spre chiverniseală. Dar la ce folos toate 
stelele de ofiţer superior? „Ferometa!” tot un troglodit era. 
lar soţia acestuia, fostă servitoare la un popă, rămăsese 
aşa cum venise la oraş; cu apucături de servitoare. Doar 
ifosele de mare „cucoană” o mai deosebeau de starea ei de 
tinereţe. 

— Cam asta-i tot! încheie securistul fixându-şi vârfurile 
picioarelor cu o privire mohorâtă; De regulă, vă voi căuta 
eu. Dar dacă se iveşte o urgenţă am să vă rog să reţineţi un 
număr de telefon şi-o parolă. Mă sunaţi numai de la telefon 
public. Comunicarea dumneavoastră se înregistrează pe 
bandă. 

— Am înţeles! 

După plecarea colonelului, Nick repetă de mai multe ori 
în minte numărul de telefon, altfel uşor de reţinut, 
comunicat de acesta. La fel şi parola. 

După ce securistul se făcu nevăzut în pădure, Nick îşi 
zise că ar fi bine să vadă ce face amicul Florin. Prinsese 
ceva peşte ori pierduse vremea de pomană? Deşi îl simţi în 
spatele său, fratele Nelei nu-i dădu nicio atenţie. 

Dar cel care deschisese vorba, fără a întoarce câtuşi de 
puţin capul, a fost tot Florin. 

— Aţi terminat? 

Nick făcu ochii mari. 

„Băiatul ăsta nu-i prost”, îşi zise el. Îşi propuse să fie mai 
atent. 

— M-am pomenit cu un palavragiu lângă mine care n- 
avea chef de pescuit, încercă el o explicaţie. Şi ca să nu se 
plictisească singur şi-a zis să mă plictisească şi pe mine. 


— Nu privi în spate, îl avertiză brusc Florin. Pentru că în 
pădure e un individ care v-a fotografiat toată 
„pălăvrăgeala''... Acum cred că ne are şi pe noi în obiectiv. 

Nick se alarmă; 

— Cum ai observat? 

— Întâmplător, când am azvârlit undiţa în spate cu un 
peşte, am zărit sclipirea unei raze de soare care lovise 
obiectivul aparatului de fotografiat. La început nu mi-am 
dat seama despre ce-i vorba, dar faptul m-a intrigat. Şi ca 
să mă lămuresc am făcut în aşa fel încât să pot cerceta 
locul de unde a venit sclipirea fără să dau de bănuit. Mi-am 
tot mutat locul de pescuit până m-am pitit bine în stufăriş. 
lar de aici l-am zărit bine pe individ. 

— Ne-a fotografiat, deci, făcu Nick pe gânduri. 

— Tot timpul! 

— Rămâi pe loc ca şi până acum, îi ceru Nick. Poate aflu 
cine este. 

— Încearcă! 

Nick îl bătu pe Florin amical pe umăr şi se înapoie la locul 
său de pescuit. lar aici, după două-trei minute, simulă o 
durere de burtă. Lasă undiţa şi porni de-a lungul malului în 
căutarea unui loc unde să se poată uşura. Îşi jucă atât de 
bine rolul încât „fotograful'' din pădure se lăsă înşelat. De 
îndată ce-l văzu pe Nick dispărând după un tufiş se şi 
strecură spre locul unde urmăritorul său îşi lăsase 
calabalăcul... Cu pricepere de om cu experienţă în materie 
începu să percheziţioneze haina lăsată de Nick, sacoşa, 
etui-ul pentru undiţă şi tot ce i se păru a merita cercetat. 
lar după ce sfârşi n-o apucă pe poteca scurtă, de câteva 
zeci de metri, pe care venise, ci se strecură prin stufăriş de 
unde, când socoti că se îndepărtase suficient de locul 
infracţiunii sale, se furişă iarăşi spre pădure. Începuse a se 
însera şi-n codrii Brăneştilor lumina zilei scăzuse mult. 
Curiosul „fotograf'' păşea totuşi cu teamă printre copacii 
înalţi. Nu-l văzuse pe Nick revenind spre locul său de 
pescuit. Avea cumva o „durere de burtă” atât de puternică 
ori... Dar nu mai apucă să-şi sfârşească gândul. 


De după un copac cineva îi azvârlise în faţă un pumn de 
ţărână. Instinctiv, curiosul fotograf duse mâna la ochii plini 
de praf dar, în clipa următoare, primi şi o lovitură la gât 
care-l făcu să nu mai simtă nimic. 

După vreo-jumătate de oră de la convorbirea discretă pe 
care o avusese cu Nick, Florin Duţescu auzi paşi în spatele 
său. Nu mai avu răbdare şi întoarse capul. Era van Galen. 
Nu fu greu de ghicit pe chipul acestuia o vădită satisfacţie. 

— A ieşit pasienţa? îl iscodi Florin. 

— Perfect! îl încredinţă Nick. 

— Şi ce i-ai făcut? 

— L-am fotografiat şi eu. 

Florin chicoti. Apoi se interesă. 

— Ce facem? Mai pescuim? 

Nick se uită la ciorpacul în care se zbăteau peştii prinşi 
de fratele Nelei; 

— De-o saramură ai făcut rost. 

— S-o luăm atunci din loc, propuse Florin. 

Tânărul Duţescu nu ştia ce ispravă făcuse noul său 
prieten şi nici nu intenţiona să-l întrebe. Ţinea însă cu tot 
dinadinsul să-şi ia cât mai repede tălpăşiţa de acolo. Era 
mai bine pentru toţi. lar Nick n-avu nimic de obiectat. 

Nela Duţescu aştepta în cerdac, unde tot mai sporovăia 
cu călugăriţa ce-i primise în gazdă. lar când îi văzu pe cei 
doi pescari, privirea ei de gospodină se îndreptă în primul 
rând spre ciorpacul în care se zbăteau nişte caraşi. 

— Slabă recoltă! observă ea. 

Nick se simţi obligat să precizeze; 

— Toată agoniseala este a fratelui dumitale... Ştiţi vorba 
ceea; „În nădejdea tatei rămâne mama stearpă”. 

Nela izbucni în ris; 

— Asta de unde o mai ştiţi? 

— Bineînţeles de la mama... E o adevărată enciclopedie 
de snoave şi zicale româneşti. 

Nela zâmbi amuzată, apoi remarcă; 

— Mă bucură că v-a priit pescuitul. 

— A fost nemaipomenit, o încredinţă Nick. 


Gavrilă Boancă nu-şi putea ierta prostia pe care o 
făcuse. Prea fusese gogonată. El, ditamai locotenent- 
colonelul de securitate, să se lase surprins ca un începător 
în pădurea de la Brăneşti. Se trezise din somnul fără vise în 
întunericul de nepătruns al codrului. La început nici nu-şi 
dăduse seama unde se afla. Gâtul îl durea, spatele îi 
înţepenise din pricina răcoarei şi umezelei, capul îi era tehui 
iar ţărâna ce i se azvârlise în faţă îi iritase pleoapele. Când 
îşi mai limpezise privirea, îşi dăduse seama că se afla într- 
un tufiş. Cel care-l atacase, după ce-l culcase la pământ, îl 
trăsese la „adăpost”. 

— Băiat bun! îşi zise ofiţerul. 

Nu-l lăsase la vedere. „Într-un fel, gândea el mai departe, 
ar trebui să-i fiu recunoscător”. 

Pe celălalt mal al lacului se afla o aşezare de foşti robi 
mânăstireşti. Şi tuciuriii de acolo, dacă dădeau peste el, nu 
s-ar fi sfiit să-l lase gol puşcă. Işi făcuse totuşi un scurt 
„inventar”; nu-i lipsea nimic. Cureaua aparatului de 
fotografiat îi atârna de gât, portofelul era la locul lui în 
buzunarul de la haină, ceasul la mână, cheile de la maşină- 
n buzunarul de la pantaloni şi aşa mai departe. Deci nu-l 
atacase un borfaş oarecare cu intenţia de a-l jefui... Şi 
totuşi ceva i se luase. Dar ce anume? 

Gândul îl duse imediat la aparatul de fotografiat. Asta 
era. Filmul din aparat. Se căutase înfrigurat prin buzunare 
până dăduse de brichetă. Şi la flacăra acesteia controlase 
aparatul. Ştia precis că-i mai rămăsese de tras o singură 
imagine. Şi aparatul atât indica. Deci filmul se afla în 
aparat. Căutase apoi în etui-ul pentru rolfilme şi obiective 
auxiliare. Asta era. Îi luase un rolfilm folosit. 

„Idiot!” îl certase el în gând pe agresor. 

Pentru că, după socotinţa lui, imaginile 
„compromiţătoare” se aflau în aparat. Celălalt rolfilm 
conţinea nişte fotografii neutre. Ajungând la această 
cohcluzie se ridicase mai liniştit din tufiş şi pornise către 


locul în care-şi lăsase maşina. Pe drum însă începuse a-şi 
pune iarăşi întrebări; De ce nu-i luase filmul din aparat? 

Nu-şi putea închipui că cel care-l atacase fusese un 
începător în meserie. Astfel, de îndată ce va ajunge în oraş, 
va trebui să dezlege şi această enigmă. Instinctiv pipăise 
aparatul care-i atârna de gât. Şi-i fulgerase iarăşi un gând 
care-l făcuse să se înfioare; Dacă dădeau ţiganii peste el şi-i 
luau aparatul? Era din „dotare”, din zestrea ministerului, şi 
costa o avere. Cu acest aparat pe bază de infraroşii se 
puteau lua imagini şi noaptea. Dar în ghinionul lui avusese 
şi noroc. Pentru că agresorul lui nu numai că nu i-l luase, 
dar îl pusese la adăpost şi pe el cu tot cu aparat. Cine 
putuse fi însă acest „binevoitor”? Şeful său direct, colonelul 
Marcu, sau filfizonul acela venit din Olanda? Pe colonel îl 
văzuse plecând spre maşina parcată pe un drumeag din 
pădure. Să se fi întors din drum? Nu i se părea plauzibil. De 
altfel nici nu credea că cei doi, luaţi de el în vizor, îi 
simţiseră în vreun fel prezenţa. Dar cine putea şti? 
Colonelul Marcu era un tip nemaipomenit de şiret. Nu era 
exclus să se fi înapoiat de la maşină ca să vadă ce-i mai 
făcea subalternul. Şi fiindcă tot îl descoperise pe fostul său 
coleg de şcoală militară spionându-l de ce nu venise pur şi 
simplu la el să-l ia de guler şi să-l înţrebe; „Ce cauţi aici, 
măi Gavrilaş «nas de caş»?"' Pentru că aşa fusese poreclit 
Boancă la şcoala de ofiţeri a Securităţii? „Nas de caş“ ca să 
rimeze cu Gavrilaş, dar şi pentru că îi curgea uşor sânge din 
nas. Or, se pare că tovarăşul colonel Marcu Stelian, avansat 
„la excepțional”, nu catadicsise să coboare până la nivelul 
fostului său camarad de şcoală militară. 

Se mulțumea să-l aştepte „la cotitură”. Să-l invite frumos 
în elegantul său birou şi să-l ia la întrebări cu „binişorul”. 

— la spune tu, Gavrilaş, cu ce te-ai ocupat sâmbătă 
după-amiază? 

La acest gând locotenent-colonelul de securitate se 
înfioră. Rău mai căzuse în capcană. Şi el care plănuise 
exact contrariul. Să se ducă la general şi să-i pună pe masă 
setul întreg de fotografii din care reieşea clar că tovarăşul 
colonel Stelian Marcu avusese o întâlnire nu chiar „oficială” 


cu domnul Nickanor van Galen care numai de turism nu se 
ocupa în România. Dar în loc să triumfe, să simtă bătaia 
prietenească pe umăr a generalului, o dată cu dorita laudă 
„Bravo, Boancă!”', va trebui să suporte nu numai 
interogatoriul dar şi oprobiul celui pe care voia să-l înfunde. 

— Morminţii mă-sii de viaţă! rosti el cu năduf în timp ce 
porni motorul maşinii pentru a se înapoia acasă. 

Gavrilă Boancă nu strălucea de inteligenţă. Era in schimb 
teribil de orgolios. Vorba ceea; „Prostul dacă nu-i şi fudul 
nu-i prost destul”. Tatăl său, şef de cadre la o unitate a 
cooperaţiei meşteşugăreşti, se căznise mult cu el până 
izbutise să-l treacă precum gâscă prin apă prin liceu. Şi-şi 
zisese că băiatul nu era în stare să urmeze mai departe 
vreun institut de învăţământ superior. Avea în schimb nişte 
„Ccalităţi'' care nu i se păreau şefului de cadre de neglijat. 
Gavrilaş era „şmecheraşul”'' cartierului. Nici prea urât, nici 
prea frumos, băiatul se descurca şi cu fetele dar şi cu 
„bişniţa”'. N-avea scrupule nici cât negru sub unghie. 

„E bun pentru securitate!“ îşi zisese tatăl. Şi nu mai 
stătuse pe gânduri. Pe aeroportul internaţional de lângă Tel 
Aviv se spunea că ar fi existat cândva o placardă mare prin 
care noii veniţi erau avertizaţi astfel; „Aici, la noi, poţi să fii 
mai frumos, dar nu şi mai deştept”. Constatarea aceasta 
avea s-o facă Gavrilă Boancă începând chiar din şcoala de 
ofiţeri de la Băneasa. lar cel care-i amintea mereu acest 
lucru era chiar colegul său de bancă, Stelian Marcu. In sinea 
lui Boancă îşi zicea că Marcu se bucura de protecţie 
datorită faptului că avea ca tată pe „Ferometal”. 

„Una e să fii fiul unui colonel de securitate şi alta al unui 
amărât de şef de cadre”, conchidea ca năduf Gavrilaş. 

Singura lui mângâiere erau fetele. In privinţa aceasta 
Stelică Marcu putea să-i zică; „Sărut mâna, naşule!” După 
fiecare „premieră amoroasă” Gavrilaş venea să-şi sărute pe 
frunte colegul de bancă cu indicaţia expresă; 

— Mai trece una pe răboj! 

Dar tot o fată avea să-l vâre pe „Don Juan” într-o belea 
din care nu putuse scăpa decât eu o pensie alimentară şi-o 
„tinichea agăţată de coadă” şi trecută la „dosar”. Mai avea 


apoi Gavrilă Boancă un nărav care iarăşi îl băga mereu în 
fel de fel de buclucuri. Când se îmbăta devenea agresiv. 
„Dosarul” lui era plin de reclamaţii şi anchete cauzate de 
diferite încăierări. Şi de fiecare dată cel care girase pentru 
el fusese chiar Stelian Marcu. Or nu-ţi faci duşman mai 
mare decât din cel pe care-l scoţi din nevoi. Când era 
întrebat de ce-l ţinea pe Boancă sub „aripa" sa, Stelian 
Marcu răspundea; 

— Din slăbiciune! 

Avea faţă de „Gavrilaş nas de caş” sentimente de 
protector. Hahalera îi era simpatică. li aducea cele mai 
proaspete bancuri, cele mai noi cancanuri din cercurile 
„high-life“-ului roşu stăpân în ţară, iar aventurile sale 
amoroase, povestite în amănunt, ca şi „încurcăturile” în 
care intra, îl făceau pe austerul Stelian Marcu să trăiască 
nişte senzaţii pe care altfel şi le refuza. Gavrilă Boancă 
avea să devină de asemenea util în relaţiile cu presa şi 
radioteleviziunea. Nu era capabil să formuleze corect o 
frază, dar ştia cum să-i determine pe „şefii” din mass media 
să răspundă cerinţelor propagandistice ale securităţii. Tot 
el, descurcăreţul, ştia să organizeze un banchet, un picnic, 
o vânătoare, o nuntă sau înmormântare. 

Dar toate acestea nu-l satisfăceau pe „Gavrilaş nas de 
caş”. Dorinţa lui cea mai vie era să ajungă în străinătate. Și 
nu oriunde. Numai în Occident. Pentru că de acolo veneau 
„fraţii” încărcaţi cu de toate. Or degeaba-i strecura lui 
Stelian Marcu această idee. Colonelul se mulțumea să-i 
zâmbească îngăduitor. Boancă mai ghicea şi răspunsul 
rostit de şeful lui în gând; 

„Acolo nu-i de nasul tău, băiete!” 

Dar el, Gavrilă Boancă, nu se împăca defel cu atitudinea 
defetistă a fostului său coleg de la şcoala de ofiţeri. Şi de 
aceea îşi propusese să „treacă” peste el şi să trateze direct 
cu generalul. Şi cum nu se putea duce la „cel mare” cu 
mâinile goale, decise să-i demonstreze acestuia că el, 
Gavrilă Boancă, era chiar mai capabil decât Stelian Marcu. 
Mai mult, sfetnicul intim al generalului nici nu era atât de 
curat pe cât arăta. lar el, Gavrilă Boancă, va demonstra şi 


acest lucru. De luni de zile el îşi suspecta şeful direct. Se 
întrebase de ce arăta Stelică Marcu atâta interes zonei 
Beneluxului? Nu cumva avea vreo legătură cu „Ferometal” 
şi papă Dimitriu? Îi trecuse lui ceva pe la ureche, însă 
informaţiile erau incomplete. Mai bine-zis nişte presupuneri. 
Or se ştie că românii sunt oameni cu fantezie bogată. Că 
fac „din ţânţar armăsar”. Se putea duce la general cu 
asemenea argumente? Nici vorbă! Avea nevoie de probe 
concrete. Şi observând interesul mai aparte manifestat de 
Stelian Marcu faţă de olandezul care aterizase de curând în 
Bucureşti, chipurile ca reprezentant al unor companii de 
turism din Vest, Gavrilă Boancă îşi zise că aici trebuia 
căutat. Şi se apucase discret să urmărească de unul singur 
şi din proprie iniţiativă pe cei doi preopinenţi. Şi nu mică-i 
fusese surpriza găsindu-i pe amândoi în chip de pescari 
amatori pe malul lacului Pasărea. Era atât de bucuros de 
această descoperire încât îi venea să chiuie de bucurie. Și 
totul a mers nemaipomenit de bine până se pomeni cu un 
pumn de colb în ochi. Din clipa aceea nu numai că i se 
dusese de râpă tot planul, dar intuia că-şi „mâncase 
mălaiul”. Nu numai că nu mai avea ce căuta la general, dar 
se linsese pe bot şi de protecţia lui Stelian Marcu. Pentru că 
acesta nu-l va mai ierta, îl va trata ca pe un „şarpe încălzit 
la sân” care a încercat să-şi muşte protectorul. Se şi vedea 
„expediat” în provincie, undeva pe la Sighetul Marmaţiei. In 
disperarea lui, Boancă întrezări totuşi o plăpândă rază de 
speranţă. Rolfilmul din aparatul de fotografiat. Dacă fusese 
atacat fie de Stelian Marcu, fie de olandez, oricare dintre ei 
i-ar fi scos filmul din aparat. Deoarece pe acest film se aflau 
imprimate imaginile compromiţătoare. Or cel care-l atacase 
nu se atinsese de aparat. De acest fapt nu se îndoia. Işi 
amintea bine că mai avea de tras o imagine şi aparatul 
rămăsese la acel punct. Nu cumva agresorul fusese vreun 
tuciuriu de prin împrejurimi care intenţionase să-i fure 
rolfilmele? Dar dacă tot se apucase de furt de ce nu-i luase 
şi aparatul de fotografiat? De ce nu-l buzunărise? Că doar 
avea ce să găsească. Deci nu fusese un borfaş oarecare. 
Trecuse atunci la altă ipoteză; în timp ce cotrobăia după 


rolfilme agresorul auzise probabil pe cineva apropiindu-se şi 
se mulţumise cu ce găsise. Apoi, fie din teamă de-a nu fi 
văzut, fie de-a nu se fi trezit cel căzut la pământ, agresorul 
îşi luase tălpăşiţa! Aşa să fi fost oare? Neliniştea punea 
stăpânire pe el cu tot mai multă insistenţă. Abia aştepta să 
ajungă la laborator şi să developeze filmul din aparat. 


x 


Luni dimineața Gavrilă Boancă se prezentă la birou mai 
mohorât ca oricând. Era o dimineaţă luminoasă de 
septembrie, dar pe el nu-l mai încânta cu nimic frumoasa 
toamnă bucureşteană. Un fost coleg de şcoală, care lucra 
tot în minister, dar la altă direcţie, bine dispus ca de obicei, 
îl apostrofă încă de la intrarea în clădirea de pe cheiul 
Dâmboviţei; 

— Ce-i cu tine, Boancă? Ai o mutră de parcă toată 
noaptea ai înghiţit ciulini. 

Gavrilă se mulţumi să mormăie ceva în barbă drept 
răspuns, iar în gând îşi trimise colegul ad originem. N-avea 
niciun motiv să fie bucuros. Developarea filmului din 
aparatul de fotografiat îi spori şi mai mult dilema. Cel care-l 
culcase la pământ în pădurea de la Brăneşti îi deschisese 
aparatul şi-i voalase filmul. Nu înţelegea de ce nu-l luase 
aşa cum procedase cu celelalte rolfilme? 

„Foarte ciudat!“. Îşi zise el. 

Intră în birou şi-şi salută scurt colegul cu care împărțea 
încăperea. Acesta, un ofiţer mai tânăr, ştia că luni 
dimineaţa nu era de stat de vorbă cu Gavrilă Boancă. De 
regulă, locotenent-colonelul era după cheful de duminică 
seara. Deci mahmur. Şi trebuia lăsat în apele lui. De aceea 
vecinul său de birou îşi vâri nasul într-un dosar, prefăcându- 
se a da zor să-l rezolve. 

— M-a căutat cineva? se interesă totuşi Boancă. 

— Nu, tovarăşe colonel! se grăbi celălalt să răspundă. 

— Nici şeful? 


— Asta nu mai ştiu pentru că doar acu’ două minute am 
intrat şi eu în birou. 

Boancă oscila între certitudine şi incertitudine. „Să nu fi 
ajuns oare nimic la urechile «boului»”? se întrebă el. 

„Boul” era fireşte şeful lui direct; Stelian Marcu. După 
concepţia lui numai un bou ca fostul lui coleg şi prieten de 
la şcoala de ofiţeri se putea mulţumi cu o singură femeie- 
nevastă şi cu „reuniunile tovărăşeşti” de la casa de cultură 
a ministerului. Nu-l văzuse nimeni pe Stelică Marcu în vreo 
cârciumă decât când era în misiune. După cum nu-i ştia 
nimeni vreo legătură amoroasă extraconjugală. Şi slavă 
Domnului, chiar aşa zâmbat, cum era, i se ofereau mereu 
tentaţii. 

„Muierile astea n-au niciun Dumnezeu!” filosofa el. 

Stelică Marcu însă avea. Şi Dumnezeul lui nu era niciunul 
din cei trei bărboşi care împrăştiaseră pe pământ sămânţa 
ce adusese atâta pacoste pe capul omenirii. Fiul lui 
„Ferometa!” ţinea minte o vorbă a tatălui său; „Măi, băiete! 
Fiecare pentru sine croitor de pâine.” 

Şi până la acea dată colonelul de securitate îşi croise 
bine pâinea păzindu-şi totodată „scaunul” mai abitir ca 
ochii din cap. 

Auzind soneria telefonului aflat pe măsuţa de lângă biroul 
său, Gavrilă Boancă tresări. Ceva neplăcut, de rău augur, i 
se strecură în suflet; 

— Alo! 

— Veniţi până la şefu'! 

Era de la cabinetul lui Marcu. 

„Ține-te bine, băiete!” se încurajă Boancă. Şi-n timp ce 
părăsea încăperea, colegul său de birou ridică fără voie 
ochii din dosar pentru a cerceta spatele lat al locotenent- 
colonelului. | se păru că acesta începe a se gârbovi. 

Păşind sfios în biroul superiorului său, Boancă salută 
regulamentar; 

— Să trăiţi! 

Marcu nu-i răspunse. Vorbea pe telefonul de interior... Se 
mulţumise doar să arunce o privire scurtă, rece, către noul 


venit fără a-i face semn, ca de obicei, să se aşeze. Boancă 
rămase cuminte in picioare. 

„Nu-i semn bun”, îşi zise el. 

Colonelul sfârşi repede convorbirea telefonică. Vorbise cu 
un alt „şef” egal în funcţie cu el... Păreau a fi buni prieteni 
şi-şi împărtăşiseră nişte „chestiuni familiale”. Boancă nu 
înţelegea preocuparea constantă a lui Marcu pentru cele 
două odrasle ale sale. Nici n-avea cum. Nu simţea nicio 
chemare pentru a fi părinte. 

— Ce faci? îl întrebă Marcu pe subalternul său fără a-l 
invita nici de această dată să se aşeze pe unul din cele 
două fotolii din faţa biroului său. 

Boancă îşi cercetă şeful pe sub sprâncene; 

— Mulţumesc! Bine! 

Marcu zâmbi. Boancă nu putea suferi rânjetul cu gura 
până la urechi al şefului său. Mai ales că avea o gură largă, 
cu buze groase şi nişte dinţi mari, laţi, în care, după câte se 
părea, încă nu intrase bormaşina vreunui dentist. 

— Bine, bine? îl iscodi colonelul. 

Pierzându-şi răbdarea, Boancă ripostă; 

— Aveţi ceva să-mi ordonaţi? 

Marcu îşi păstră zâmbetul in continuare; 

— Nu te prea uiţi în ochii mei? 

Era „poanta” pe care colonelul o folosea frecvent. Auzise 
că-i aparţinea lui Stalin. Se spunea că ori de câte ori intra 
Beria la „Tătucu'” acesta-i zicea; „Nu te uiţi în ochii mei? 
Îmi ascunzi ceva?” Beria făcea în izmene de frică. Boancă 
se prefăcea de fiecare dată a gusta „gluma” şefului. De 
data asta însă n-avea chef să fie slugarnic. Se mulţumi să 
tacă şi să privească sumbru într-o parte. Marcu insistă; 

— Cine te-a supărat? 

— De ce trebuie să mă supere neapărat cineva? 

— Pentru că nu prea eşti în apele tale. 

— Vi se pare. 

— Deci eşti bine dispus? 

— Vrei să ne jucăm de-a ceva? 

Boancă deveni brusc atent; 

— Ce fel de joc? 


— De-a „hoţii şi vardiştii”. 

Boancă încercă un zâmbet; 

— Dumneavoastră sunteţi bineînţeles „vardistul”. 

— lar tu „hoţul”, rosti Marcu grav, apăsat. 

Boancă aruncă o privire temătoare spre şeful său; 

— Şi ce trebuie să fac? 

— Să scoţi tot ce ai prin buzunare şi să pui aici, pe masă. 

— Vorbiţi serios? 

— Foarte serios. 

— Şi dacă nu sunt de acord? 

— N-ar fi indicat să pun pe altcineva să te 
percheziţioneze... E de preferat ca treaba asta să rămână 
între noi. 

Jignit, enervat, Boancă rosti răguşit;, 

— Vă dau cuvântul meu de ofiţer că n-am nimic de 
ascuns... Nici faţă de dumneavoastră, nici faţă de altcineva. 

— Cu atât mai bine pentru tine, replică Marcu. Dar eu te 
sfătuiesc să faci ceea ce-ţi cer... Doar ştii că întotdeauna 
am fost cât se poate de corect cu tine... Uneori chiar mai 
corect decât trebuia. 

— Dacă dumneavoastră socotiți aşa! făcu Boancă rostind 
fiecare silabă anevoie. Limba i se încleştase de emoție 
amestecată cu mânie... Se hotărî totuşi să dea curs 
ordinului primit; Poftiţi, încheie el discuţia scoțând în primul 
rând portvizitul. 

Marcu îi urmărea atent fiecare mişcare. Subalternul său 
puse pe birou şi ultimul lucru găsit prin buzunare; 

— Asta-i tot. 

— Sigur? 

— N-aveţi decât să mă căutaţi. 

— Bine. 

— Poate-mi explicaţi totuşi de ce a fost nevoie să mă 
umiliţi în felul acesta? întrebă Boancă, recăpătându-şi 
siguranţa de sine. 

— Îţi explic imediat, glăsui Marcu liniştit. Un anume 
domn, un străin venit în ţară să încheie nişte contracte 
importante cu Ministerul Turismului, a reclamat dispariţia a 


trei sute de dolari... trei hârtii de câte o sută... Om precaut 
şi-a notat şi seria fiecărei bancnote... uite aici. 

— Dar de când vă ocupați dumneavoastră cu asemenea 
„mărunţişuri''? întrebă Boacă nedumerit. 

— Străinul susţine că a fost urmărit de această maşină, 
răspunse Marcu întinzând subalternului său o fotografie în 
care se vedea bine o „Dacia 1410-Sport“ albă, cu număr de 
circulaţie de Bucureşti. Nu-i cumva maşina ta? 

Boancă îşi simţi inima zvâcnindu-i în piept. Se căzni totuşi 
să-şi păstreze calmul; 

— Fotografia putea fi făcută oriunde! 

— Aşa e, dar dacă te uiţi mai bine vezi că maşina este 
parcată într-o pădure, îl ajută Marcu. 

— Mă duc în mod obişnuit în afara Bucureştiului, ripostă 
Boancă. 

— Omul susţine că ţi-a fotografiat maşina în pădurea de 
la Brăneşti. Şi dacă-i necesar ne poate indica cu precizie 
locul. 

— El ce făcea acolo? 

— Pesculia. 

— Şi zice că i-aş fi luat eu dolarii? 

— Te-a văzut cotrobăind prin boarfele lui. 

— Unde? 

— Acolo!... Pe malul lacului!... El se dusese să-şi facă 
nevoile, iar tu ai profitat de absenţa lui. 

— M-a descris? 

— În amănunt!... preciză colonelul şi vreau să te previn 
că are o excepţională memorie vizuală. 

— Ca toţi spionii! ripostă Boancă. 

— De unde ştii că-i spion? 

— Cine dracu' mai vine acum la noi să facă afaceri, rosti 
Boancă răsuflând cu năduf. 

— Până nu ai dovezi concrete e chiar periculos să faci 
asemenea afirmaţii, îi atrase atenţia Marcu. Până una-alta, 
însă, e cazul să-i dai omului banii înapoi. 

— Care bani? 

— Cele trei bancnote. 

Boancă începu a fierbe; 


— Stelică! 

— Tovarăşe colonel! îi atrase atenţia Marcu. 

— Mă iertaţi!... Dar voiam să vă întreb; De când ne 
cunoaştem noi doi? 

— Nu înţeleg „ce are aia cu prefectura?” 

— M-aţi văzut sau aţi auzit măcar că aş fi pus mâna pe 
ceva ce nu-mi aparţine? Am fost eu vreodată învinuit de 
hoţie? 

— Ce-ai căutat la Brăneşti? 

— Individul mi s-a părut suspect. 

— El sau eu? 

Boancă amuţi. Lasă ochii în pământ; 

— Am vrut să vă păzesc! 

Marcu izbucni în râs; 

— Hai că-mi placi! îi întinse un plic cu fotografii; de aia m- 
ai pozat din toate unghiurile ca pe-o vedetă de cinema? 

Boancă încremeni. Fusese deci păcălit. Agresorul din 
pădure îi luase filmul bun şi-i pusese în loc unul expus la 
lumină. lar ca bătaia de joc să fie completă derulase şi 
filmul până la ultima imagine. Cu mâna tremurândă, 
Boancă luă plicul şi începu să scoată din el fotografie după 
fotografie. Erau toate imaginile înregistrate de el. In plus se 
văzu şi pe sine zăcând în pădure după ce primise pumnul 
de colb în ochi şi lovitura de karate. Marcu îl urmărea cu o 
satisfacţie vădită; 

— Ce voiai să faci cu pozele astea? Să le arăţi 
generalului? Să te făleşti că ai pus mâna pe-un trădător?... 
Nu-ţi dai seama că eşti idiot? Că generalul personal a 
aprobat întâlnirea mea de la Brăneşti? 

Cu chipul pământiu, Boancă rosti aproape şoptit; 

— Vă rog să mă iertaţi! 

— De ce să te iert? Pentru că-mi porţi sâmbetele? 

— Mi-a luat Dumnezeu minţile. 

Marcu se răsti la el brusc; 

— Scoate banii! 

— Care bani, tovarăşe colonel? îl întrebă Boancă 
implorator. 

Marcu ordonă scurt; 


— Caută-i bine! 

— Unde? făcu Boancă îngrozit. 

— În buzunare, în portofel, peste tot! îi ordonă colonelul. 
Boancă puse mâna instinctiv pe portofel şi începu să scoată 
tot ce avea în el şi să aşeze în faţă, pe birou. Marcu nu-l 
scăpa din vedere. „Învinuitul” răsuflă uşurat; 

— Asta-i tot tovarăşe colonel. 

— Vezi că n-ai vârât mâna până în fundul portofelului, 
insistă Marcu. 

— Nu obişnuiesc să pun nimic acolo, se împotrivi Boancă. 
Dar se supuse şi reluă cercetarea. lar când ajunse cu vârful 
degetelor în cel mai ascuns şi mai incomod compartiment 
al portofelului avu o uşoară tresărire. Era convins că nu se 
afla nimic acolo şi totuşi simţise cu buricul degetelor 
netezimea unor hârtii care nu puteau fi decât bancnotele 
căutate. 

— Ei? făcu Marcu nerăbdător. 

Boancă deveni pământiu; 

— Ştiaţi că sunt aici? 

— Nu! Dar am văzut că nu te prea îndemni să cauţi 
acolo. 

— V-am spus de ce! 

— Nu mai are importanţă!... Poţi să-mi arăţi? 

Boancă trase încet, cu grijă, cele trei bancnote din 
portofel. Voia să întârzie cât mai mult punerea lor pe masă. 
În cele din urmă le aşeză una lângă alta în faţa sa. Le 
privea ca un hipnotizat. 

— la vezi, îl îndemnă Marcu, corespund cu seriile care mi 
s-au transmis? 

Boancă aruncă priviri temătoare spre peticul de hârtie 
arătat de şeful său. Nu mai exista niciun dubiu. Acelea 
erau. Un spasm de mânie îl cuprinse brusc. Chipul îi era 
injectat de sânge, iar din ochi izbucneau numai flăcări. 

— Este o înscenare! urlă el. Mi-au fost puse anume! 
Dumneavoastră mi-aţi făcut-o! 

Colonelul îşi ieşi din fire; 

— Măi, boule! Fii atent că-ţi dau două perechi de palme 
de-ţi zboară mucii pe pereţi. De când ştii tu că mă ţin de 


asemenea „găinării'? Nu uita că pe mine mă cheamă 
Stelian Marcu nu Gavrilă Boancă. Nu am ca tine la „Dosar” 
potlogării şi găinării al căror număr nici tu nu-l mai ţii minte. 
E clar? 

„Învinuitul” îşi trase capul între umeri; 

— Clar, tovarăşe colonel! 

— Să-mi spui cum au ajuns dolarii ăştia la tine. 

— Nu ştiu, tovarăşe colonel! se tângui Boancă. 

— De ce-ai cotrobăit în boarfele olandezului? 

— Aşa... ca să fie! 

— Sperai să găseşti ceva cu care să mă înfunzi? 

— Ca să fiu sincer v-am văzut cum aţi ars un bileţel. 

— Şi de ce crezi că l-am ars? 

— Era o informaţie deosebită. 

— Pe care trebuia s-o cunoşti neapărat şi tu? 

— Nu... Dar îmi permiteţi să vă întreb ceva? 

— S-aud! 

— Individul acela e „omul nostru”? 

— Nu toţi care ne dau informaţii sunt „oamenii noştrii”. 

— Am înţeles! 

Colonelul îi întinse o coală de hârtie şi un pix. 

— Scrie! ordonă el. 

— Ce să scriu, tovarăşe colonel? 

— Că din portofelul tău ai scos cele trei bancnote cu 
seriile respective reclamate de domnul Nickanor van Galen. 

— Tovarăşe colonel! 

— Gura! 

— Mă puneţi să-mi semnez singur sentinţa! 

— Ţi-ai semnat-o mai demult! 

— Şi dacă refuz? 

— li pun generalului pe birou şi acest dosar. 

— Mai trebuie să aveţi şi probe. 

— Nu-s suficiente? 

— Nu cred! N-aveţi niciun martor! N-am să recunosc 
nimic. 

Calm, colonelul apăsă pe un buton. Boancă îi observă 
gestul şi privi instinctiv spre uşă. Curând îşi făcu apariţia în 
prag un tânăr locotenent. 


— Ai înregistrat tot? îl întrebă Marcu. 

— Da, tovarăşe colonel. 

— Mulţumesc! Asta am vrut să ştiu. 

— Să trăiţi! 

După ce ieşi tânărul ofiţer, Marcu îl întrebă pe Boancă; 

— Mulţumit? 

— Trebuie să recunosc că m-aţi lucrat bine. 

— La un şmecher trebuie un şmecher şi jumătate... Şi 
acum apucă-te de scris, îi ordonă colonelul începând să-şi 
piardă răbdarea. 

— Mai concret, insistă Boancă, ce doriţi să scriu? 

— Vrei să-ţi spun eu? 

— V-aş fi recunoscător... Sunt într-o asemenea stare 
încât nu-s capabil să formulez nici cea mai simplă 
propoziţiune. 

— Certat cu scrisul ai fost întotdeauna, îi aminti colonelul. 

— Pot să vă mai întreb ceva? 

— Ce mai vrei? 

— Dacă scriu tot ce-mi spuneţi îl mai informaţi pe 
general? Colonelul rămase câteva clipe pe gânduri. 

— Uite ce-i băiete, îi răspunse el în cele din urmă. Îţi mai 
dau o şansă. 

— Vă mulţumesc din suflet! 

— Dar dacă îţi mai vâri nasul în zona mea de activitate... 

— Vă referiţi la olandez? 

— Inclusiv la cei din anturajul lui, îi preciză Marcu. 

— Vreau totuşi să vă spun că odraslele lui Duţescu nu-şi 
prea văd de treabă.. 

— Şi tu ce-ţi închipui? Că umblu legat la ochi? 

— Am înţeles, tovarăşe colonel. 

— Ştiu eu dacă ai „înţeles''? zise Marcu neconvins. 


x 


Însoţit de Florin Duţescu în calitate de reprezentant al 
Ministerului Turismului, Nick van Galen petrecu o 
săptămână pe litoralul Mării Negre. Işi stabilise reşedinţa la 


hotelul-sanatorial „Mangalia” unde în fiecare după-amiază 
înota în bazinul cu apă de mare încălzită, după ce în cursul 
dimineţii vizitase pe rând staţiunile maritime de care erau 
atât de mândri românii. Pretutindeni fusese primit ca un 
oaspete deosebit. Nici nu se putea altfel. Toţi directorii şi 
responsabilii turismului local primiseră dispoziţii clare; van 
Galen să vadă cât mai puţin şi numai ce-i frumos. De 
aceea, oriunde se ducea, găsea masa „pusă“. Şi Nick avea 
să descopere adevărata valoare a vinurilor, coniacurilor şi 
şampaniilor româneşti. 

— Chiar numai pentru aceste licori merită să-ţi petreci o 
vacanţă în România, îi împărtăşise el lui Florin Duţescu. 

La rându-i acesta era fericit că noul său prieten se simţea 
bine şi era satisfăcut mai ales de posibilităţile pe care le 
putea oferi în viitor turismul românesc. 

— O să puteţi aduce ceva turişti? îl iscodea Florin. 

— Condiţiile de cazare şi de divertisment pe care le aveţi 
acum nu pot satisface decât oameni cu venituri modeste... 
Dar cum această categorie e destul de numeroasă va trebui 
s-o atragem şi pe ea... Din păcate însă vor aduce bani 
puţini şi pentru voi şi pentru noi... Ceea ce nu-i prea 
atractiv. 

— Asta-i situaţia, conchise tânărul Duţescu. Cei de „sus“ 
vor să scoată dolari fără să mai investească nimic, iar cei 
de „jos“ jefuiesc mai rău ca în codru. Fără jenă. Dar într-o zi 
va sparge şi acest buboi care a crescut monstruos 
întinzându-se pe tot trupul ţării. Dar când va fi această zi? 

Nick îi replicase; 

— Răul ar trebui tăiat de la rădăcină. 

— Asta ştim şi noi foarte bine, ripostase Florin. Dar 
gândeşte-te că rădăcinile sunt foarte groase şi adânci... De 
patruzeci şi cinci de ani se tot înfig în pământul acestei 
țărişoare... Degeaba tai vârful dată... 

— Şi totuşi cu „vârful” ar trebui început, îl combătuse 
Nick. 

De acest fapt era convinsă întreaga suflare românească. 

Oamenii făceau „alergie” când vedeau chipurile celor doi 
soţi Ceauşescu afişate unde voiai şi unde nu voiai. La Radio 


li se rostea numele până la suprasaturaţie, iar pe ecranele 
televizoarelor, din cele două ore de emisie, jumătate de 
timp era consacrat insuportabilului cuplu de dictatori. 

— Vom scăpa oare vreodată? îl căutase Florin pe Nick cu 
priviri iscoditoare. 

— Timpul nu mai lucrează pentru „ei“, îi încredinţase 
olandezo-românul. 

Asta intuia şi tânărul Duţescu. Vântul pornit din Răsărit, 
cu „glasnosti“-ul şi „perestroika” gorbacioviste, începuse a 
stârni o furtună care până la urmă va trebui să măture din 
drum şi cea mai hulită dictatură comunistă din această 
parte a Europei. Dar când se va produce această minune? 
Pentru că nici el, nici sora lui, nici cercul de tineri strâns în 
jurul lor nu mai aveau răbdare. Cu Nela vorbea în fiecare 
seară la telefon. Fata voia să ştie totul despre ei; ce 
văzuseră, cu cine şe întâlniseră, ce impresii îşi făcuse Nick 
în ziua respectivă. Îl cerea apoi şi pe „domnul van Galen“ la 
telefon. Acesta se supunea bucuros; 

— Ce face domnişoara Duţescu? 

— Mulţumesc! Se plictiseşte de moarte! Abia aştept să 
reveniţi în Bucureşti. 

Vocea ei catifelată mângâia plăcut auzul lui Nick. Fără 
voie acesta îşi privea inelul de logodnă. 

Când i-l pusese în deget, Monica îi spusese; 

—Ştiu că nu te va feri de alte „tentaţii” dar simţindu-l din 
când în când în deget, îţi va aminti că şi aici, pe ţărmul 
Mării Nordului, te aşteaptă cineva. 

Deocamdată Nick n-avea ce-şi reproşa din acest punct de 
vedere.  Purtarea sa faţă de Nela era mai mult 
camaraderească. 

„Dar mai ştii ce-i trece unei fete prin cap?” îşi zicea el. 

Oricum, de îndată ce va ajunge în Capitală, va trebui să-i 
facă domnişoarei Duţescu nişte confidente. Era mai cinstit. 

Ocazia se ivi la vreo săptămână după înapoierea lui de 
pe Litoral. Nick era la capătul unor zile de activitate intensă 
în Bucureşti. Purtase tratative la Ministerul Turismului 
pentru a aduce, în România ceauşistă, un număr important 
de pensionari, mici funcţionari, fermieri şi mici meseriaşi 


atât din ţările Beneluxului, cât şi din cele limitrofe. Aceştia 
urmau să-şi trateze reumatismele în sanatoriile de la Eforie 
Nord, Neptun, Mangalia. Îşi organizase apoi la hotel 
„Bucureşti”, într-una din cele două încăperi ale 
apartamentului său, un birou de lucru angajând totodată şi- 
o secretară. 

Cei de la minister îi promiseseră că se vor îngriji ca el să 
aibă, în viitor, un local amenajat anume pentru cerinţele 
sale. Dar, pentru început, Nick se socotea satisfăcut. De 
aceea vineri seara, în ajunul week-end-ului, se decise să-i 
dea un telefon Nelei Duţescu. 

— Hello! 

— Bună seara, domnule van Galen! 

Fata îi răspunse destul de rece. Era bosumflată. De ce? O 
mie şi una de pricini pot indispune o domnişoară. Dar 
principalul motiv era faptul că Nick o cam neglijase în 
săptămâna care se încheia. Mai precis nu-i dăduse niciun 
telefon. lar fata, intuind tendinţa lui de a se distanţa de ea, 
se abţinuse să-l sune. Avea mândria ei. Singurele veşti 
despre ingratul olandez Nela le deţinea de la Florin, dar şi 
fratele ei se arăta parcă plictisit, dacă nu chiar agasat, de 
acest subiect. Simţise şi el că Nick voia să fie ceva mai 
rezervat faţă de ei. 

— Ce mai face domnişoara Duţescu? se interesă în 
continuare „ingratul olandez”. 

— Nu mai poate de atâta fericire! îi ripostă fata. 

— Dar cine ne-a supărat? se alintă Nick. 

Nela simţi că nu se mai putea abţine; 

— Chiar nu bănuiţi? 

Prefăcându-se a nu pricepe, Nick rosti cu un ton glumeţ; 

— li cunosc atât de puţin pe junii domni care roiesc în 
jurul dumneavoastră încât mi-ar fi peste putinţă să-l 
descopăr pe infam. 

— Dar ce-aţi zice, domnule van Galen, replică Nela cu 
acreală, de-o ființă masculină cam încrezută care-şi 
închipuie că o fiinţă feminină mai atentă cu el poate fi 
suspectată de „ochi dulci”? 

— Aaa! se dumiri Nick. Deci asta era? 


— Pentru acea fiinţă masculină, continuă fata, nu există 
nici ospitalitate, nici prietenie din partea unei fiinţe 
feminine, ci numai încercarea din partea acesteia de-a face 
avansuri domnului respectiv? O fi pierit oare sămânţa 
bărbaţilor de pe suprafaţa pământului ori domnul respectiv 
se socoteşte un Adonis care face prăpăd între femei? 

Nick chicoti; 

— Merit toate aceste reproşuri, domnişoară Duţescu. 

Ea continuă la fel de caustică; 

— Vorbiţi serios? 

— Zău, Nela! Îmi dai voie să-ţi spun pe nume? 

— Constat că aţi şi făcut-o! 

— l'm sorry! 

— Şi eu ce trebuie să fac? 

— Să-mi spui Nick sau Nickanor... Cum îţi place. 

— Ca să te pedepsesc am să-ţi spun Nickanor! 

— Mulţumesc!... Numai mama mă mai strigă aşa. 

— Ei, asta-i bună! izbucni fata în râs. Cum o răsucesc, tot 
compliment iese. 

— Şi ce-i rău în asta? 

— Este! întări ea. Pentru că unor domni ar putea să li se 
urce la cap. 

— Nu uita că am un metru nouăzeci şi doi... Până să-mi 
ajungă la cap e cale lungă. 

— Ai dreptate! De la unu şaizeci şi patru ai mei... 

Gata! lzbutise s-o împace. Bucuros, Nick avansă o 
invitaţie; 

— Ce faci mâine seară? _ 

Ea tăcu câteva clipe bune. Stătea în cumpănă. In cele din 
urmă se hotărî să răspundă; 

— Depinde! 

— Anume? 

— Ce mi se oferă! 

— O fată ca tine nu duce lipsă de „oferte”, observă el. De 
aceea te-aş ruga să-mi acorzi o favoare. 

— Tare şiret mai eşti, domnule van Galen! rosti ea vădit 
bucuroasă. 


— Cunoşti alt mijloc de-a străbate calea întortocheată 
spre inima unei domnişoare care se numeşte Nela Duţescu? 

— Când vor să sucească mintea unei fete bărbaţii sunt 
nemaipomenit de inventivi, domnule van Galen. 

— Şi ea cum se poate apăra? 

— Simplu; acceptând să facă o „favoare” domnului care 
i-o cere. 

— Mulţumesc, Nela! 

— Încă o confirmare a faptului că femeile n-au fantezie, 
domnule van Galen, conchise ea. 

Se întâlniră a doua zi spre seară. Nela ţinu să meargă la 
restaurantul „Pescăruş” de pe malul lacului Herăstrău. 
Lăsară maşina în parcajul de lângă restaurant şi, înainte de- 
a intra în local, fata propuse o plimbare prin parc. Era şi 
păcat să nu profite de asemenea clipe. Aerul curat, în care 
se amestecau boarea lacului, jilăveala pădurii şi parfumul 
florilor târzii, îi învioră. Ei îi plăcea să-şi afunde paşii în 
covorul de frunze uscate şi să le audă foşnetul. Se desfăta 
ca o adolescentă. El o urmărea cu încântare. Şi se gândea 
cu oarecare tristeţe că va trebui la un moment dat să-i 
strice această bucurie. Dar Nela i-o luă înainte; 

— Am senzaţia că vrei să-mi spui ceva mai deosebit. 

Nick îi căută privirea. Ea îl cerceta grav, dar şi cu o 
umbră de ironie. El o iscodi; 

— Ce te face să crezi că aş avea „ceva mai deosebit” să- 
ţi spun? 

— Există o intuiţie feminină! 

Nick clătină capul a îndoială; 

— Să fie oare specific „feminină”? 

— Tu, de pildă, n-ai fi sesizat! 

— Ce anume? 

— Dacă ar mai exista cineva în viaţa mea. 

— Şi nu există? 

— Acum... nu! 

— În viaţa mea însă există, îi mărturisi el fără înconjur. 

— Am simţit. 

Tonul ei era calm. Sau aşa cel puţin i se păru lui Nick. 
Sufletul fetei însă plângea. Până în acea clipă mai sperase 


că se înşela. Că inelul din degetul lui putea avea o 
semnificaţie de mai mică importanţă. Dar modul sincer, 
direct, convingător, în care-şi făcuse el mărturisirea, nu lăsa 
nicio urmă de îndoială. Cea care „există” în viaţa lui i se 
înfipsese bine în inimă. Pe Nela o apucă jalea de sine. Ar fi 
vrut să plângă, dar ar fi fost o copilărie. 

Şi totuşi era geloasă pe cealaltă. Nick îi ghici 
simţămintele; 

— Dacă ne-am fi cunoscut în urmă cu patru-cinci luni... 

— Ce-ar fi fost? îl iscodi ea cu o privire şireată. 

— Cred că m-aş fi apucat serios să-ţi fac curte. 

— Şi acum cine te împiedică? Ea? 

— Nu!... Conştiinţa! 

— Fii om serios! De mult nu se mai poartă aşa ceva. 

— Te-ai mulţumi cu o legătură pasageră? 

Ea i se aşeză brusc în cale pentru a-l putea privi în ochi; 

— Indiferent dacă mă crezi sau nu, vreau să-ţi spun că eu 
m-aş mulţumi şi cu o oră. 

El o cuprinse de umeri; 

— Degeaba! N-o să mă convingi că eşti o uşuratică. 

— Dar cum ai vrea să fiu? 

— Aşa cum eşti! 

— Şi-atunci ce mai aştepţi? 

El o apucă de subsuori şi-o ridică spre a o săruta. 

Ea îşi încolăci braţele în jurul gâtului lunganului. Îi 
aştepta sărutarea cu gura uşor întredeschisă. El nu mai 
aşteptă alt îndemn. 

Peste un ceas se aflau în restaurant, la masă, aşezaţi 
faţă-n faţă. Se sorbeau din priviri. Ea dăduse peste cap o 
votcă „mare“ şi obrajii i se aprinseseră. Avea chef de şotii; 

— Îți pare rău? 

— De ce? făcu el mirat. 

— Că te-am corupt? 

— Important e ca tu să nu regreti. 

Ea începu să plimbe în neştire prin farfuria din faţa sa o 
felie de salam de Sibiu; 

— Dragul meu, în orice poveste de această natură unul 
se sacrifică pentru ca celălalt să se simte bine... Nu zic 


fericit, pentru că ar fi inexact... Ori eu cu buna ştiinţă mi-am 
asumat de la început rolul de jertfă pe altarul lui Eros. 

— Mă îndoiesc că, atunci când vom fi nevoiţi să ne 
despărţim, nu mă vei acuza de ingratitudine. 

— De asta să fii convins, îi replică ea amuzată, dar voi 
păstra totul în mine. Ţie îţi voi da doar o sărutare de adio... 
dar nu-ţi promit că mă voi putea stăpâni să nu plâng. 

— Ei, vezi! 

— Cum? se arată ea intrigată. Nici măcar să plâng n-o să- 
mi dai voie? 

El chicoti; 

— Ce zici de noi? Am început cu sfârşitul! 

— Să ştii că am citit destule romane de dragoste care 
debutează astfel. 

— Mă rog! rosti el neconvins. 

Dar tot în clipa aceea atenţia îi fu atrasă de-un grup de 
patru consumatori aşezaţi la o masă mai retrasă din 
restaurant. Erau patru bărbaţi tineri, vânjoşi, cu nişte 
chipuri care numai încredere nu inspirau. Nick nu 
remarcase când apăruseră în local. Pentru că în clipa în 
care intrase cu Nela în restaurant rotise privirea de-a lungul 
meselor şi nu întâlnise „cvartetul”' cu mutre de borfaşi. Fata 
îi observă preocuparea; 

— S-a întâmplat ceva? 

— Nu te întoarce şi prefă-te a nu da atenţie la ce-ţi spun. 

Nela se conformă. O umbră de îngrijorare i se aşternu 
totuşi pe chip; 

— Te rog!... Despre ce-i vorba? 

El îi zâmbi curtenitor; 

— Alături de mine o să ai parte de întâmplări 
neprevăzute. 

Ea se prefăcu în continuare a cocheta cu el, dar insistă; 

— Te rog din suflet, nu mă ţine în şarade! 

— S-ar putea să mă înşel, dar nu cred! La o masă se află 
nişte indivizi care îmi cam poartă „sâmbetele”. 

— Securişti? 

— Aş! Nişte borfaşi. 

— Tuciurii? 


— Şi autohtoni. 

— De unde până unde au pus ochii tocmai pe tine? 

— Presupun că un anume domn cu trese invizibile pe 
umăr ţine să-mi plătească o poliţă. 

— l-ai mai văzut pe „tuciurii”? 

— Câte unul... Mi s-au încurcat printre picioare în holul 
hotelului, pe stradă, la restaurant... La un loc însă îi văd 
întâia oară... Cred că au venit să mă provoace. 

Nela îşi simţi inima strânsă de teamă; 

— Nu-i poţi evita? 

— Nu-mi stă în caracter, replică Nick sigur pe sine. 

— Chiar dacă te rog eu frumos de tot? 

— Am interes să scap de „domnul acela cu trese 
invizibile” şi cred că-mi oferă singur prilejul. 

Fata îl privi cu admiraţie; 

— Eşti un tip periculos, Nick! 

— Ai fi vrut să fiu un băieţel cuminte şi ascultător ca 
frăţiorul tău? 

— Oo! Nu! protestă ea. Mi-ar fi silă să mă plimb cu 
asemenea individ. 

— Cu mine oricum n-ai să te plictiseşti. 

— Observ! constată ea. Dar să ştii că eu nu sunt chiar 
atât de curajoasă cum vreau să par!... De pe acum a 
început să-mi fie frică... Poate nu ştii cu cine ai de-a face! 

Nick chicoti; 

— Băieți buni! 

Fata începu să-şi reproşeze; 

— Îmi pare rău că am insistat să venim în seara asta aici. 

— Ba ai făcut foarte bine, o linişti Nick. Şi vreau să-ţi mai 
spun că sunt un om prevăzător... De pildă pe indivizii ăştia 
i-am fotografiat pe rând în timp ce se „împiedicau” de 
mine. Astfel vor fi identificaţi mai uşor... Sunt curios să aflu 
ce „clenci” vor folosi ca să mă „agaţe”? Dar ştii ceva? 
Basta! Punem punct acestui subiect. 

Zadarnic. Nela nu se linişti. Şi până nu aruncă o privire 
spre masa cu cei patru „suspecți “ nu se lăsă. Dar n-o făcu 
ostentativ. Invocă faţă de Nick nevoia de-a merge la toaletă 
şi atât la ducere cât şi la întoarcere putuse cerceta în fugă 


masa cu pricina. Într-adevăr, ocupanţii acesteia aveau nişte 
înfăţişări care-i sporiră şi mai mult teama pentru „dragul” 
ei. 

La rându-i Nick arunca la intervale regulate câte o privire 
furişă în aceeaşi direcţie. Chelnerul, un tânăr rotofei, cu 
faţa toată numai zâmbet, se învârtea mereu în jurul lor. 

Nu prea avea clienţi şi îşi putea permite de a le turna 
mereu în pahare vinul minunat de Murfatlar pe care fata îl 
sorbea cu desfătare. Om cu experienţă, chelnerul ştia cu 
cine să fie atent aşteptându-se şi la un bacşiş „gras”. 

Profitând de atmosfera intimă care se instalase la masa 
lor, Nick se încumetă a-l întreba pe cel ce-i servea; 

— E acolo, în fund, o masă cu patru indivizi mai smoliţi. 

— l-am reperat, îi răspunse chelnerul glumeţ fără a 
întoarce capul spre cei vizaţi. 

— Sunt obişnuiţi ai localului? 

— Nu... Nu cred!. Nu i-am prea văzut pe aici. Şi chelnerul 
adăugă cu dispreţ; Nişte bişniţari! Apoi deveni mai atent; V- 
au supărat cu ceva? 

— Nicio problemă! îl încredinţă Nick. Mă interesau doar 
aşa ca nişte exemplare mai deosebite. 

— Aaa! exclamă chelnerul. Dacă treceţi prin Colentina, 
Rahova sau Crângaşi, îi întâlniți la tot pasul. 

După vreo jumătate de oră de la acest scurt dialog Nick 
constată că „bişniţarii” dispăruseră. Nu-i văzuse plecând pe 
uşa principală pentru că ar fi trecut prin faţa sa şi nu i-ar fi 
scăpat din vedere acest lucru. Deci folosiseră intrarea de 
serviciu. — „Probabil că pe acolo au şi venit”, îşi zise el. 

Se uită la ceas. Mai erau douăzeci de minute până la ora 
de închidere. Zece seara. Toate localurile din ţară trăgeau 
obloanele la aceeaşi oră; economie de electricitate. Nu-i 
vorbă că restaurantele nici nu prea aveau ce oferi 
consumatorilor. Criza de alimente ajunsese la paroxism. La 
„Pescăruş” se mai găsise câte ceva pentru Nick şi invitata 
sa. Dar costul meniului nu era la îndemâna oricărei pungi. 

— Are să te cam usture la buzunar, îl prevenise Nela. 

— Am cont deschis! îi aminti el. 

— Nelimitat? 


— Pentru cine are nişte acreditări ca ale mele o masă la 
„Pescăruş” e un fleac. 

— De-ai şti cum socotim noi fiecare bănuţ! 

— Oriunde se ţine cont de fiecare bănuţ, o preveni el. 

Discuţia le fu însă brusc întreruptă de apariţia 
intempestivă a chelnerului. Rotofeiul era emoţionat; 

— Mi-e teamă că trebuie să vă dau o veste proastă! 

— Ce s-a întâmplat? îl apostrofă Nick. 

— Portarul mi-a cerut să vă comunic că maşina 
dumneavoastră a fost „spartă”. 

— Aaa! Asta e! făcu Nick calm. Şi de unde ştie portarul 
că-i vorba de maşina mea? 

— V-a văzut când aţi venit!... Şi el are ochiul format. 

— Bine! Spune-i că vin imediat! conchise Nick. Apoi se 
adresă Nelei; Rămâi te rog aici. Mă duc să văd despre ce-i 
vorba. 

Fata îl privea cu teamă; 

— Te rog din suflet să fii prudent. 

— Nu-ţi fă griji, rosti el sigur pe sine. 

Portarul - un bărbat spătos, de vreo cincizeci de ani - îl 
salută pe Nick milităreşte; 

— Să trăiţi! 

Ce s-a întâmplat? 

— Am auzit o pocnitură puternică şi zgomot de geam 
sfărâmat venind dinspre parcare. Mi-am dat seama că-i 
vorba de-o maşină. Am scos ţignalul şi-am fluierat... 
„Dracii” s-au speriat şi-au fugit... M-au crezut miliţian... 
Aşa-i păcălesc!... Doar mă pricep!... Şi eu am fost o vreme 
în miliţie. Aşa că m-am dus să văd despre ce-i vorba... Au 
spart numai parbrizul... S-au apucat să cotrobăiască 
înăuntru... Maşina-i şi acum încuiată... Dar mi-am zis că-i 
bine să ştie şi stăpânul ei... Adică dumneavoastră... De 
aceea v-am poftit până afară. 

— Mulţumesc! îi răspunse Nick. Şi zici că n-ai observat 
cine şi câţi erau? 

— N-am văzut, păcatele mele! Şi-apoi aţi oprit maşina 
cam departe de mine. lar cu iconomia asta de electrică în 


parcaj îi întuneric beznă... Da' poate s-o aduceţi măcar acu' 
mai aproape... S-o pot veghea. 

— Văd eu ce fac! încheie Nick discuţia. 

Nu avea nicio îndoială că „autorii” spargerii erau cei 
patru „bişniţari” reperaţi de el în local.. Dacă voiau să-i 
jefuiască maşina nu făceau atâta zgomot. Lucrau în linişte 
fără să atragă atenţia portarului. Deci acesta era „clenciul” 
cu care au plănuit să-l agaţe. Auzind că i s-a spart parbrizul 
maşinii el, proprietarul, va veni ca un naiv să vadă ce s-a 
întâmplat. 

Şi-n timp ce va cerceta paguba ei, „tuciuriii” îi vor sări în 
cârcă, îl vor trânti la pământ şi-l vor pisa cu picioarele. 
Simplu ca bună ziua. Trei îl vor bate şi-al patrulea va sta de 
pază. În caz că se va încumeta portarul să vină şi spre ei, 
cel de pază îi va arde şi acestuia o scatoalcă „liniştindu-l”. 

„Hai să le fac pe plac”, îşi zise Nick încrezător în sine. 

Se apropie de locul unde parcase maşina cu un mers 
degajat. Părea a nu da atenţie împrejurimilor. Dar privirea 
sa ageră desluşi nişte contururi ceva mai îngroşate ale 
copacilor aflaţi la marginea parcajului. 

„Deci acolo sunt!” îşi zise el. 

Ajunse lângă maşină, cercetă parbrizul şi fluieră a 
pagubă. Geamul era făcut praf. „Băieţii” îl izbiseră cu un 
pietroi mare. Nick se trase apoi ceva mai în spate, pe lângă 
maşină, pentru a putea pândi prin oglinzile retrovizoare ce 
se petrecea la marginea parcajului. Aşa cum bănuise, 
„bişniţarii” ieşiseră de după copaci şi se furişau cu paşi de 
pisică. Nick îi lăsă să vină cât mai aproape. li convenea 
locul în care-i atrăgea. Era între două maşini încât cei patru 
aveau un spaţiu restrâns de manevră. Nu-l vor putea ataca 
pe la spate. Când „tuciuriii” ajunseră cam la doi-trei paşi de 
el, Nick se răsuci brusc strigându-le; 

— Hei! 

Surprinşi, atacatorii tresăriră, dar Nick nu le mai lăsă 
timp să-şi revină. Cu o săritură iute, de karatist 
experimentat, şi cu ţipătul ascuţit, caracteristic acestor 
luptători, îl izbi pe cel din dreapta cu piciorul în falcă iar pe 
cel din stânga îl azvarli cu altă lovitură, dată cu muchia 


palmei. Ceilalţi doi atacatori făcură instinctiv un pas înapoi. 
lar când simţiră că Nick e gata să sară asupra lor, se 
răsuciră în loc şi-o rupseră la fugă. Nu ştiau însă că aveau 
de-a face cu un fost campion la suta de metri plat. Pe unul 
îl ajunse din urmă şi-l trânti cu capul de primul trunchi de 
copac ieşit în cale, iar pe-al doilea îl prinse de guler şi-l izbi 
cu spatele de alt trunchi de copac. Tuciuriul gemu frânt; 

— lertare, şefule! 

Nick îl imobiliză răsucindu-i braţul cu o mână, iar pe 
cealaltă o înfipse ca o menghină în falca tuciuriului. Acesta 
simţi că-i face capul explozie. 

— Spui cine te-a trimis? îl întrebă Nick. Tuciuriul gemu 
afirmativ. Numele? îi strigă Nick. 

Dar nu mai apucă să audă răspunsul. Primi o lovitură 
puternică în cap, iar din clipa aceea nu mai simţi nimic. 
Când deschise ochii văzu mai întâi ca prin ceaţă pe Nela. 
Fata, în halat alb, de spital, stătea aplecată asupră-i. Era 
plânsă, nedormită, cu ochii în lacrimi. Nick închise ochii la 
loc. Il durea capul tare. Desluşi ca prin vis; 

— lubitule, mă auzi? 

Auzea. Dar n-avea putere să răspundă. Singura lui 
dorinţă era să doarmă. Dacă l-ar lăsa însă durerea aceea 
cumplită de cap. Incercă să arate către creştet. Nu ştia că 
avea capul bandajat. Nela îi ghici gândul. El desluşi parcă 
ceva mai bine spusele ei; 

— Te doare? Nick îşi mişcă palma a confirmare... Tare? 
auzi iarăşi glasul ei. Nick confirmă prin acelaşi semn. Apoi 
nu mai auzi nimic. 


x 


Gavrilă Boancă stătea din nou cu capul plecat în faţa 
şefului său. De data asta era speriat de moarte. 

— Dacă olandezul dă ortul popii puşcăria te mănâncă, îl 
preveni Stelian Marcu. Eu îţi pun cătuşele la mâini. 

Boancă oftă din rărunchi; 

— N-am vrut să iasă aşa, tovarăşe colonel. 


— Dar cum ai „vrut“? îl cercetă şeful său cu o privire 
dispreţuitoare. 

— Doar să-l mângâie aşa, pe ceafă, ca pe un copilaş? 

— Ţineam să i-o plătesc pentru ce mi-a făcut la Brăneşti. 

Marcu oftă neputincios; 

— Eşti un idiot!... Asta eşti! Ce mi-ai făgăduit? 

— Era în joc onoarea mea de ofiţer, stărui Boancă. 

— Care onoare, măi? făcu Stelian Marcu pufnind a 
dispreţ. Tu şi „onoare“! Şi cum ţi-ai spălat-o? Năimind nişte 
împuţiţi de „bişniţari" din Colentina? Dacă erai într-adevăr 
om de „onoare', „ofiţer', cum pretinzi, de ce nu l-ai 
înfruntat personal? 

Boancă pufni pe nări; 

— Pe cine? Pe namila asta? N-aţi văzut cum lucrează? 
Bucăţi a făcut din patru deodată!... Şi ăştia doar sunt „de 
meserie”. 

Marcu făcu un gest de lehamite; 

— Am văzut ce fel de „meserie”... Tu nu înţelegi mă, 
boule, că azi nu mai ţine să te baţi ciobăneşte? 

— Cretinul cela de Mardare a stricat totul! rosti Boancă 
iarăşi cu năduf. El mi-a zis „Lăsaţi pe mine! Am o echipă 
care lucrează bine şi curat. Fiţi fără grijă!” 

— Domnul căpitan Mardare, prietenul tău, va pleca chiar 
mâine ca şef de post la Pocreaca. Acolo-i locul lui, nu la 
Miliția Capitalei. lar tu... ţi-ai cerut transferul? 

— Unde, tovarăşe colonel? 

— La Sighetul Marmaţiei! 

— Glumiţi? 

— Nici gând! 

— Şi dacă nu sunt de acord? 

— N-ai decât să ieşi la raport!... La general! 

— Mai ordonaţi ceva? 

— Din clipa asta să dispari din ochii mei!... 

— Am înţeles, să trăiţi! 

Îndată ce se văzu scăpat de „lepra” de Boancă, pe care 
nădăjduia să-l înlăture definitiv din calea sa, Marcu ceru 
maşina de serviciu şi lăsă vorbă la secretariat că se ducea 
la Spitalul 9, la Clinica de neurochirurgie. Acolo îl internase 


pe Nickanor van Galen şi voia să dea ochii şi cu 
„profesorul” pentru a afla ultimul „buletin medical” chiar 
din gura acestuia. Dimineaţă, la telefon, medicul care se 
îngrijea de olandezo-românul a cărui soartă îl preocupa într- 
atât pe colonel îi comunicase acestuia să nu-şi facă griji. 
Pacientul se afla în afara oricărui pericol. Dar Marcu avea 
propria sa experienţă în materie de neurochirurgie. Mai 
întâlnise cazuri în care bolnavul „mâncat bine, băut bine, 
dimineaţa sculat mort”. Nick suferise totuşi o comoţie 
cerebrală. Tolănit în maşină, pe fotoliul din spate, colonelul 
îşi derula întregul „film” al căruţa erou era olandezo- 
românul său care zăcea în nesimţire într-o rezervă de la 
clinica de neurochirurgie. 

Colonelul îşi aminti că era ca de obicei la birou şi aştepta 
plecarea generalului spre casă ca s-o poată şterge şi el spre 
domiciliul propriu. Se simţea destul de obosit. In ziua aceea 
fusese hărțuit parcă mai mult ca oricând. Atmosfera din 
minister devenise de nesuportat. Ordinele venite de „sus” 
se băteau cap în cap. Pe zi ce trecea ministerul părea o 
navă care naviga în derivă. lar vânturile care aruncau rafale 
din ce în ce mai puternice din toate părţile o purtau parcă 
de pe-un talaz pe altul. 

„Se vă sfârşi oare vreodată?” se întrebă el alarmat. 

Când auzise soneria telefonului îşi spusese bucuros; 

„În sfârşit, a plecat”. 

Dar se înşelase. Era ofiţerul pus de el pe urmele lui Nick. 

— Ce s-a întâmplat? se răstise Marcu la el. 

— Tovarăşe colonel e nenorocire! Cred că ar trebui să 
veniţi şi dumneavoastră aici, la restaurantul „Pescăruş”. 

— A fost atacat? se interesase Marcu neliniştit. 

— Rău de tot! 

— Şi tu ce biserica mă-sii ai păzit? 

— Dacă veniţi aici am să vă explic. 

Marcu nu-i mai răspunsese. Izbise, receptorul în furcă 
rostind tare; 

— Nu de explicaţii am nevoie! 

Comunicase la cabinetul generalului că trebuia să plece 
de urgenţă în acţiunea „Olandezul zburător”. Ceruse apoi 


maşina de serviciu. Şi-n timp ce cobora pe scările largi ale 
vechii clădiri care adăpostea ministerul îşi zicea; 

„Cretinul de Boancă!... De data asta nu-l mai iert!” 

Când ajunsese în parcul Herăstrău, în parcajul din faţa 
restaurantului  „Pescăruş” era forfotă mare. leşiseră 
consumatorii şi întregul personal al localului să asiste la 
spectacol. Portarul se agita să facă niţică ordine. Sosise 
între timp şi maşina „Salvării”, iar doi brancardieri îl 
aduceau din pădure pe Nick. Pe lângă brancardă mergeau 
Nela, medicul şi sora medicală de la „Salvare”. Nick avea 
capul bandajat şi chipul inert. Ofiţerul trimis de colonel 
pentru „pază” se alăturase şefului său. 

— Trăieşte? se interesase Marcu în şoaptă. 

— Doctorul zice că are o comoţie cerebrală, îi răspunsese 
tânărul ofiţer de securitate. 

— Cum s-a întâmplat? 

— A fost lovit cu un pietroi în cap. 

— Cine a dat? 

— Nu ştiu. 

— Bine! Mai vorbim noi! 

Tonul tăios al lui Marcu îl îngheţase pe tânărul ofiţer; 

— Eu presupun... 

— Aici nu merge cu presupuneri! îl repezise Marcu. 
Însoţeşti „Salvarea” până la spital şi mă aştepţi acolo. Ai 
grijă să fie pus într-o rezervă. 

— Am înţeles! Să trăiţi! 

Marcu se apropiase apoi de medic. Acesta e un tânăr 
foarte sigur pe sine. Colonelul se recomandase apoi se 
interesase de starea pacientului. 

— Facem ce putem, tovarăşe colonel, îi răspunsese 
medicul. l-am dat primul ajutor, iar mai departe e treaba 
celor de la spital. 

— Unde vreţi să-l duceţi? se interesase colonelul precaut. 

— La „Urgenţă”!! decisese medicul cu un aer nepăsător. 

— Nu-i caz de neurochirurgie? insistase Marcu. 

— Nu cred! replicase medicul cu un început de agasare. 

— Insist totuşi să-l duceţi la clinică. 

— Cum doriţi, admisese medicul plictisit, dar va trebui... 


— Aranjez eu! îi tăiase Marcu vorba. 

Întotdeauna il scotea din sărite infatuarea întâlnită la 
medicii tineri. Dar atenţia îi fusese atrasă şi de alt incident. 
Nela nu voia nici în ruptul capului să se desprindă de lângă 
targă. Sora medicală încerca s-o îndepărteze cu forţa; 

— Înţelege, domnişoară, că nu mai este loc în maşină... 
Şi apoi în ce calitate pretinzi să-l însoţeşti? 

O socotea o „pipiţă” cu care „se distrase” cel de pe 
targă. Marcu intervenise prompt; 

— Tovarăşa Nela Duţescu? 

Fata îl privise mirată şi recunoscătoare totodată; 

— Eu sunt. 

— Mergeţi cu mine. 

Sunase mai mult ca un ordin decât ca o invitaţie. Dar 
Nela nu se împotrivise. Important era să ajungă la spital şi 
să fie alături de Nick. Tot ce se întâmplase o marcase 
teribil. Nici nu mai ştia ce făcea, ce vorbea, unde mergea. 
Se lăsa purtată ca de un val puternic. Îl auzea pe Marcu 
stand de vorbă cu portarul fără a înţelege ce discutau. 

— După ce dumnealui s-a dus să vadă ce-i cu maşina, îi 
explica fostul miliţian colonelului de securitate, la scurt 
timp am auzit un „Hei!“ după aceea un chicot ca la nuntă. 
„Lui dumnealui îi arde de şagă”, mi-am zis. Da pe urmă am 
început să desluşesc gemete şi bufniturii. Nu mai era şagă! 
Am scos ţignalul şi-am început să fluier! Intre timp a ieşit 
din local şi tovarăşul acesta, îl indicase portarul pe tânărul 
ofiţer de securitate. Mi-am dat seama, după felul cum căuta 
cu ochii, că tot pe victimă o urmărea. Şi-am pornit amândoi 
spre locul vânzolelii... Pezevenghii se vede că-ne-au auzit 
şi-au rupt-o la fugă... Un fel de-a zice că fugeau... Mai mult 
se tarau printre copaci... Care şchiopăta, care se ţinea de 
falcă, dar noi i-am lăsat în pace pentru că nu ştiam ce se 
întâmplase cu victima... Şi am găsit-o numaidecât la 
rădăcina unui copac... Nu mai sufla... iar alături se afla un 
pietroi mare cât capul unui copil... Cu acela i-au dat 
puşlamalele la mir. 

— Îi cunoşti? îl iscodise colonelul. 


— De unde să-i cunosc? ridicase portarul din umeri. 
Vedeţi şi dumneavoastră că-i întuneric şi chiar de i-aş fi 
văzut la faţă n-aveam cum să-i identific. Da' dumnealui, 
arătase el spre cel de pe targă, trebuie să-i fi recunoscut. 
Că, după capul meu cel prost, aici e vorba de-o răzbunare. 
Pentru că n-au luat nimic din maşină - nici măcar n-au 
deschis-o şi nici din buzunarele victimei... Aşa cred... 
presupun că nu l-au pisat mai rău pentru că l-au crezut 
mort şi s-au speriat. 

Condus de portar, colonelul făcuse şi o scurtă cercetare 
la faţa locului. Mai mult din curiozitate. Socotea că n-avea 
rost să-şi piardă vremea cu o anchetă poliţienească 
amănunţită. Trebuie să meargă direct la „sursă“. Adică la 
cel care pusese la cale „porcăria”. Revenind la locul unde o 
lăsase pe Nela Duţescu constatase că aceasta purta o 
discuţie aprinsă cu un chelner rotofei. 

— Ce e? îl interpelase Marcu pe chelner. 

Cu un aer vinovat acesta îi explicase; 

— Este o notă de plată de achitat şi dumneaei susţine că 
n-are suma necesară. 

Colonelul îl privise amuzat; 

— Cine a făcut comanda? 

— Păi să vedeţi că... 

— Dă-mi mie nota de plată! îi poruncise colonelul. 

Şi-o onorare el. Nela îi mulţumise. 

— Să-mi spuneţi unde să vă aduc datoria, mai adăugase 
ea. 

— Nu vă faceţi griji! o liniştise Marcu. O trec în contul 
domnului, van Galen. Mergem? o poftise el, arătând către 
maşina care-l aştepta. 

Aşezaţi alături pe bancheta din spate cei doi începuseră 
să poarte o discuţie degajată. Marcu văzuse că fata mai era 
încă marcată de întâmplarea de la restaurantul „Pescăruş” 
şi încerca s-o scoată cât de cât din starea de tulburare în 
care se afla. 

— Ce fac părinţii? se interesase el. 

Fata îl privise curioasă; 

— li cunoaşteţi? 


— De mult! 

— Cred că fac bine! îi răspunsese ea în cele din urmă. 

— Şi fratele? 

— O fi la o partidă de bridge. 

Colonelul trecuse apoi la întrebări care priveau direct pe 
Nickanor van Galen. Fata îi răspundea scurt, la subiect. Nu-i 
ascundea nimic pentru că era încredinţată că Marcu 
deţinea toate informaţiile privitoare la relaţiile ei cu Nick. ŞI 
la urma-urmei nici n-avea ce ascunde. Convins de 
sinceritatea ei colonelul ascultase fără s-o întrerupă tot ce 
ştia ea despre nefericita întâmplare de la restaurant. Şi 
singurul lucru care-i atrăsese atenţia fusese mărturisirea lui 
Nick privitoare la „fotografierea” celor patru bişniţari. Îşi 
propuse ca, de îndată ce va ajunge la spital, să se uite niţel 
prin „lucrurile” acestuia. 

Nela îl fixă cu o privire rugătoare; 

— Ajutaţi-mă să stau cu el măcar noaptea asta. 

Marcu se uitase la ea surprins. Dar nu comentase. 

— Cred că se poate, îi răspunsese el în cele din urmă. 

Colonelul avea despre tinerii din ţara sa idei 
preconcepute... 

Socotea că aceştia nu se gândeau decât la video, la 
discotecă şi la modul de-a stoarce cât mai mulţi bani de la 
părinţi şi bunici. Făceau amor încă din adolescenţă şi-şi 
schimbau partenerii mai des decât lenjeria intimă. Nu le 
plăcea să muncească, nu-i interesa niciun fel meserie şi li 
se „fâlfâia” de viitor. Nu-i atrăgea decât plăcerea imediată; 
dansul, whisky-ul, bancurile cu Bulă şi Ceauşescu, bârfa şi 
amorul unde se nimerea şi cu cine se nimerea. 

„O generaţie total debusolată”, îşi zicea colonelul. Şi se 
întreba dacă atunci când el şi cei din generaţia sa vor 
ajunge la pensie „ăştia”, tinerii de azi, care vor fi atunci la 
putere, vor avea cu ce să-i hrănească? Or îi vor pune în 
sănii, aşa cum văzuse într-un film cu eschimoşi, şi-i vor 
părăsi iarna, in viscol, ca să-i mănânce lupii? 

Spre mirarea lui, însă dorinţa Nelei Duţescu de-a veghea 
la căpătâiul lui Nick van Galen i se păruse neconformă cu 
convingerile sale. 


„Să fie oare şi excepţii?” se întrebase Marcu sceptic. 

Când ajunseră la spital Nick era deja internat. Medicul de 
gardă, asistat de două surori, îl examina minuţios. Marcu şi 
Nela se instalaseră în fotoliile din holul etajului în 
aşteptarea rezultatului consultului medical. Ofiţerul care-l 
însoţise pe Nick pusese pe măsuţa joasă, rotundă, din faţa 
superiorului său, o pungă mare, din plastic, cu toate 
lucrurile găsite asupra bolnavului. Colonelului nu-i ieşea din 
minte mărturisirea făcută de fată în maşină; Nick îi 
„fotografiase” pe cei patru borfaşi. Avea însă doar clişeele 
sau apucase să facă şi copii? Nu-i rămânea decât să 
cerceteze portofelul, o mică agendă, o batistă, brelocul cu 
cheile de la maşină. Zadarnic. Nu găsise nimic. 

li atrăsese însă atenţia o brichetă. Nu-şi amintea ca Nick 
să fumeze. Şi totuşi purta asupra lui un pachet de „Kent“ şi 
o brichetă... Fireşte, când serveşti pe cineva cu o ţigară 
indicat ar fi să i-o şi aprinzi. De aceea avea probabil Nick o 
brichetă la el. Dar numai pentru atâta oare? Colonelul 
vârâse obiectul în buzunar; 

— Asta o iau cu mine! 

— Cum doriţi, făcuse ofiţerul supus. 

Marcu îl iscodise pe subalternul său cu o privire 
insistentă; 

— Ai cercetat bine îmbrăcămintea? Reverele de la haină? 
Vreun buzunăraş ascuns? 

— Nimic, tovarăşe colonel! 

Marcu nu mai insistase. Presupunea că bricheta putea 
include un minuscul aparat de fotografiat. Şi intuiţia nu-l 
înşelase. 

— Perfect! exclamase el atunci când primise de la 
laborator o dată cu bricheta lui Nickanor van Galen şi 
fotografiile celor patru bişniţari. 

Într-adevăr acel obiect atât de banal avea încorporat un 
excelent aparat miniatural de fotografiat. Nimic mai 
derutant, îşi zicea Marcu; te opreşti pe stradă, scoţi 
bricheta ca să-ţi aprinzi o ţigară şi fotografiezi ce te 
interesează. 


„E bine dotat băiatul”,  conchisese colonelul de 
securitate. 

Incidentul de la restaurantul „Pescăruş” în urma căruia 
olandezo-rompnul se alesese cu o comoţie cerebrală îi 
înlesnea lui Marcu şi posibilitatea de-a cotrobăi pe îndelete 
şi-n apartamentul de la hotel al domnului Nickanor van 
Galen. Poate-poate va da şi peste niscaiva indicaţii privind 
locul unde-şi pitise papă Dimitriu „comoara filatelică”. Căci 
nu se putea ca Nick să fi venit în România cu mâna goală. 
Doar nu pornise la vânătoare fără armă şi cartuşe. Dar 
căutările sale fuseseră zadarnice. Cu plicul conţinând cele 
patru „mutre” de borfaşi Marcu avea să pornească apoi 
spre Miliția Capitalei. La „Judiciar” nu-l găsise pe şef încât 
trebui să se mulţumească cu locţiitorul acestuia. 

— Îi vreau pe indivizii ăştia! i se adresase Marcu. 

Locţiitorul luase plicul din mâna colonelului şi cercetase 
pe îndelete fiecare „mutră” în parte. Apoi ridicase spre 
securist o privire întrebătoare; 

— Ei sunt cu isprava de la „Pescăruş''? 

Marcu zâmbise condescendent; 

— Trageţi bine cu urechea! 

Locţiitorul se prefăcuse a nu-l auzi şi continuase a se 
interesa; 

— Îi vreţi numai pe ei? 

Marcu pricepuse aluzia dar se prefăcuse a nu înţelege; 

— Nu aceştia i-au dat la mir străinului? 

Locţiitorul îi zâmbise împăciuitor; 

— Tovarăşe colonel, ştiţi bine că n-au făcut-o de capul 
lor... Nu-s atât de proşti încât să-şi bage mâinile acolo 
unde-şi pot arde degetele. Marcu îl sfredelea cu nişte ochi 
în care începuse a sclipi mânia; 

— De ce trebuie „să ştiu bine”? 

— N-aţi autorizat această acţiune? 

Săgeţile de mânie din ochii colonelului de securitate îl 
străpunseseră pe locţiitor; 

— Dumneata îţi dai seama ce vorbeşti? 

Locţiitorul pricepuse că gafase ireparabil; 

— Vă rog să mă iertaţi! 


Ceva mai liniştit Marcu îi ceruse; 

— Spune-mi tot ce ştii. 

Nervos, locţiitorul îşi scosese pachetul cu ţigări; 

— Îmi permiteţi să fumez. 

— Te rog! 

Locţiitorul îşi aprinse ţigara, trăse un fum zdravăn în 
piept, apoi îl slobozise afară cu un oftat prelung. 

— Azi-dimineaţă, îşi începuse el relatarea, m-am pomenit 
la mine, acasă, cu căpitanul Mardare... Subalternul meu! 
Era speriat de moarte... Bineînţeles că l-am primit în casă, i- 
am oferit o cafea ca să se mai liniştească, apoi l-am invitat 
să-mi spună ce-l doare... Mi-a zis că într-o zi s-a pomenit cu 
tovarăşul locotenent-colonel Boancă, subalternul 
dumneavoastră, care i-a cerut să-i facă rost de nişte 
„oameni”' cu care să întreprindă acţiunea de care-i 
vorbea... Mardare, ştiind pe cine are şef colonelul Boancă, 
s-a supus imediat... Nici prin gând nu-i trecuse că 
subalternul dumneavoastră acţiona de capul lui... Ce a 
urmat presupun că ştiţi tot atât de bine ca şi mine... ŞI 
fiindcă veni vorba; Ce face străinul? 

— Deocamdată mai suflă, îl informase Marcu. Dar un 
lucru nu pricep; Dacă Mardare a acţionat aşa cum i-a cerut 
Boancă de ce-a mai venit la dumneata „speriat de moarte”? 

— Pentru că el le ceruse celor patru bătăuşi doar să-l 
burduşească pe străin nu să-i crape capul cu un pietroi. 

— Mă rog! convenise Marcu. 

— Şi mai e o chestie! 

— Anume? 

— Boancă i-a cerut în mod expres ca securitatea să nu fie 
deloc amestecată în povestea asta. 

— Adică Mardare să ia totul asupra lui? 

— Exact! 

— Băiat bun, Boancă ăsta, conchisese Marcu. Însă două 
lucruri îmi sunt încă neclare, continuase el. 

— Vă rog! se oferise locţiitorul. 

— Pe care dintre dumneavoastră a prevenit Mardare ce 
are de gând să facă? 

— Pe nimeni! ii precizase locţiitorul. 


— Bănuia deci că treaba nu era chiar „cuşer”? 

— Mai mult ca sigur... Deoarece nu-i băiat prost. 

— A doua chestiune; Cu ce-l are Boancă pe Mardare la 
mână? 

Locţiitorul căzuse câteva clipe pe gânduri. 

— Vreţi să spuneţi că a fost o răzbunare personală a lui 
Boancă? 

— Întocmai. 

— Şi idiotul ăsta de Mardare a căzut ca musca-n lapte! 
exclamase locţiitorul furios. 

— Îl întrebi dumneata, fiindu-ţi subaltern, cu ce-l are 
Boancă la mână sau mă laşi pe mine? 

— ÎI trimit la dumneavoastră. 

— Dar dumneata cam ce presupui? 

— Posibil nişte valută. 

— La asta m-am gândit şi eu. 

Locţiitorul izbucnise mânios pe sine şi pe întreaga lume; 

— E o asemenea corupţie!... Nu ştiu unde o să ajungem, 
tovarăşe colonel. 

Marcu zâmbi flegmatic; 

— Cum „unde”? În Comunism! 

Amintindu-şi scena în timp ce se îndrepta spre spital 
pentru a afla ultimul „buletin medical” al lui Nickanor van 
Galen colonelul râdea în sinea lui. Avea uneori replici 
spontane de care se mira singur apoi. Cu cinci, şase ani în 
urmă era secretarul organizaţiei de bază de partid din 
direcţia în care lucra pe atunci. Şi de Paşti un coleg de-al 
său, un ovreiaş obraznic, venise să-i zică; „Hristos a înviat!“ 
Marcu îl privise amuzat şi-i replicase; 

„Cum, măi? Tu îmi zici aşa? Voi care l-aţi răstignit pe 
Hristos?” „E adevărat, îi răspunsese ovreiaşul, dar pentru 
asta pătimim de două mii de ani!“ „Aşa? replicase Marcu. 
Atunci află că veţi mai pătimi alte două mii de ani şi pentru 
Marx şi Enghels!” Băiat inteligent, ovreiaşul râse cu poftă. 

Nu-i vorbă că în scurt timp acesta avea să-şi „aleagă 
libertatea” în Occident. Pe când el?... Va ajunge şi el 
această zi? Nickanor van Galen îi confirmase triplarea 
contului propriu la bancă elveţiană. Cu o asemenea sumă 


ar putea trăi modest undeva, în Apus, până la sfârşitul 
vieţii. 

Deocamdată însă nu se putea atinge de aceşti bani. Dacă 
ar încerca să rămână peste graniţă, aşa cum procedase 
Pacepa şi alţii, el, Stelian Marcu, n-ar avea nicio şansă. 
Mâna lungă a tovarăşilor lui din Securitate l-ar ajunge. 

El n-avea relaţiile celorlalţi transfugi. Nici nu încercase să 
şi le facă. Îi fusese frică. Numai când se gândea la aşa ceva 
îl treceau fiori de groază. 

Nu! Trebuia să rămână pe loc. Să bea paharul până la 
fund. 

Şi bănuia că ar putea fi tare amar. Poliţia politică din 
ţările socialiste era privită cu dispreţ pretutindeni, înăuntru, 
ca şi-n afara graniţelor. lar partidele comuniste aflate la 
putere în aceste ţări, care se sprijineau pe asememea 
poliţii, se clătinau. i 

În Polonia învinsese în alegeri „Solidaritatea”. În Ungaria 
fusese înlăturat din fruntea partidului şi statului lanos 
Kadar, iar cei ce veneau după el cereau insistent reforme 
politice, sociale şi economice. Stelian Marcu ştia bine ce 
însemnau aceste „reforme”; sfârşitul erei comuniste, 
apusul dictaturilor proletare; desfiinţarea poliţiilor politice, 
respectiv a securităţii. Nemţii din Est, cehoslovacii şi 
bulgarii cereau de asemenea în gura mare reforma. 

Zilele lui Honecker, Husak, Jivkov erau numărate. Numai 
dictatorul român se socotea de neclintit. Se pregătea 
pentru al XIV-lea Congres al P.C.R. Cu o siguranţă de sine 
afişată ostentativ. 

„E nebun!” îşi zicea Marcu. 

Dar n-avea ce face. Trebuia să-l slujească pe „nebun”. 
Fără ezitare. 

Ca orice om ce se respectă, avea şi el nevastă şi doi 
copii. Soţia era medic anestezist într-un spital bucureştean. 
Se descurca foarte bine. Salariul lunar reprezenta pentru ea 
„banii de buzunar”. Zilnic venea acasă cu sacoşe pline de 
cadouri, iar în poşetă plicuri cu bani. Pacienţii erau darnici. 
Băiatul şi fata erau încă în liceu. Mai avea de „tras” cu ei. 
Dar erau copii modeşti, silitori. 


Din acest punct de vedere soarta ii fusese favorabilă. Dar 
ce va urma? Ce-l aştepta pe viitor? Pentru că fericirea lui se 
clădea pe fericirea altora. A celor mulţi. Foarte mulţi. li 
auzea cum înjurau şi blestemau in gura mare la cozile de la 
magazinele alimentare, la cele de la staţiile de benzină ori 
de încărcare a buteliilor de aragaz... Dar unde nu se 
manifestau protestele lor? Pretutindeni! Nemulțumirea era 
generală. Oamenii nu se mai fereau de nimeni; nici de 
activiştii de partid, nici de miliţie şi securitate. Nu mai 
aveau ce pierde. Cuţitul ajunsese la osul-osului. Dar soţii 
Ceauşescu zâmbeau din poze cu seninătate. Se credeau 
nemuritori. lar el, Stelian Marcu, trebuia să păzească oarba 
lor credinţă mai abitir ca ochii din cap. Când se întâlnea cu 
tatăl său, vestitul „Ferometal!”, fiul îi reproşa; 

— Rău m-ai îndrumat, tată! 

— Nici prin gând nu mi-a trecut că o să ajungem 
vreodată aici, se dezvinovăţea părintele său. 

Dar ce era. De făcut? El, Stelian Marcu, nu era dispus să- 
şi lege funia pe care o şi vedea înfăşurându-se în jurul 
„celor de sus” trăgându-i într-o prăpastie fără fund. El era 
încă tânăr. Voia să mai trăiască. Şi nu după gratii ori stând 
ascuns în vreo vizuină. Apusul era larg şi primitor. Cu o 
singură condiţie; să nu te duci acolo cu mâna goală. 

„Cine are bani, o auzea el pe maică-sa filosofând, este şi 
deştept, şi frumos, şi cinstit, şi onorat”. 

Dar singura soluţie era aceea de-a pune mâna pe-o 
avere. Era visul tatălui preluat apoi de fiu. Undeva, în 
Bucureşti, într-o casă boierească, stătea nefolosită o 
asemenea avere. Era îngropată într-un zid unde poate se şi 
deteriora. Cunoştea bine casa. Era în acea zonă a Capitalei 
păzită cu străşnicie; Bulevardul Primăverii. O vilă superbă. 
Locuia în ea unul dintre „senatorii de drept” ai Comitetului 
Politic Executiv al C.C. Al P.C.R, un „pontif' al 
nomenclaturii comuniste din România. Nu se putea apropia 
nimeni de clădire. Darmite să mai efectueze şi nişte 
prospecţiuni. Stelian Marcu făcuse totuşi rost de planul 
întregii clădiri. Din spusele celor care-l deserveau pe 
„pontif” cunoştea cum era mobilată casa şi cum o foloseau 


cei ce o locuiau. lar dintre informaţiile pe care le deţinea, 
una îi atrăsese atenţia în mod deosebit. Se referea la 
pivniţă. Aici îşi ţinea „pontiful” colecţia de vinuri vechi şi 
rare. Nu era o pivniţă oarecare, ci un adevărat buncăr din 
beton armat. Fostul proprietar al vilei îşi construise aici, în 
timpul ultimului război mondial, un adăpost antiaerian; cu 
lumină electrică, apă curentă, aer condiţionat, canalizare. O 
uşă grea, metalică, înlesnea intrarea în buncăr. lar cheia de 
la această uşă o păstra „pontiful”. Era atât de zgârcit cu 
alesele sale vinuri încât nu lăsa pe alţii nici măcar să le 
privească. Doar când avea câte un oaspete mai deosebit, 
de obicei din străinătate, îi făcea acestuia favoarea de a-i 
admira inestimabila colecţie de vinuri. Prin urmare, drumul 
spre „comoară” era întru totul inaccesibil. 

„Numai o răsturnare de la putere a hodorogilor ăstora ar 
rezolva problema”, îşi zicea Marcu. 

Era convins că papă Dimitriu numai acolo îşi putuse 
ascunde celebra colecţie filatelică; în buncăr. 

Furat de gânduri colonelul se pomeni la poarta spitalului. 
Portarul, care cunoştea maşina, se grăbi să deschidă. ÎI 
salută apoi milităreşte pe colonel. Acesta pătrunse în 
clădire prin intrarea principală. 

Şi aici fu întâmpinat cu respect. Marcu ştia că atitudinea 
celor ce-l salutau îşi avea izvorul mai mult în teamă decât 
în respect. Dar faptul nu-l deranja. Întrebă de „profesor”, 
dar acesta nu se mai afla în clinică. Se mulţumi deci cu 
şeful secţiei; 

— Cum merge, domnule doctor? 

— Nicio grijă, tovarăşe colonel, îi răspunse medicul plin 
de sine. Are bostanul tare. 

— E în afară de orice pericol? 

— Dacă nu se iveşte între timp vreo complicaţie. Însă 
până acum nu sunt semne. 

Pe pacient îl găsi în pat. Arăta într-adevăr a fi într-o stare 
bună. 

— Bonjour, mon colonel! îl salută Nick voios. 

— Ce faci, domnule? îi strânse Marcu mâna bucuros. Ne- 
ai dat emoţii. 


— Eu? făcu pacientul mirat. Dumneavoastră mie! 

— Fii încredinţat că de acum încolo nu se mai atinge 
nimeni nici de un fir de păr din capul dumitale... Am băgat 
groaza în toţi. 

— Şi „prietenul meu“ Boancă? 

— „Expediat” definitiv la mama Dracului!... Nu mai pupă 
Bucureştiul!... La fel şi individul care l-a ajutat. 

— Dar „tuciuriii” mei ce mai fac? 

— Unul e în spital cu maxilarul făcut ţăndări; altul merge 
în baston; al treilea are braţul în gips. Doar cel ce te-a 
miruit cu pietroiul la cap e ceva-ceva mai teafăr... Cu ăsta 
am şi stat de vorbă... El e „boss“-ul... Mi-a zis că-i pare 
rău... Că n-a vrut să dea aşa de tare, dar cel care se afla în 
mâinile dumitale ţipa ca din gură de şarpe. 

Nick râse în barbă; 

— Voiam să aflu cine-i năimise. 

Marcu îl consultă; 

— Ce fac cu tuciuriii? Îi bag la zdup? 

— Nu-s ei principalii vinovaţi, replică Nick. Ce li s-a cerut, 
aia au făcut. 

— Aşa mă gândeam şi eu, îi mărturisi Marcu. Dacă-i 
iertăm ne facem din ei nişte prieteni... Rasa asta de oameni 
ştie să fie recunoscătoare. 

— All right, colonele! 

Marcu cercetă, cu privirea în jur; 

— Parcă era „cineva” de veghe la căpătâiul dumitale? 

Nick îi zâmbi amical; _ 

— Eu i-am cerut să plece... A stat destul!... Insă după- 
amiază e iarăşi la „post”. 

— Pare o fată deosebită. 

— Este, mon colonel. 

— Nici fratele ei nu-i băiat rău. 

Nick răspunse după o scurtă pauză; 

— Nu! Nu-i băiat rău! 

Marcu îi observă uşoara ezitare. Şi se întreba cu ce 
greşise Florin Duţescu faţă de Nick? Dar pentru el, personal, 
era o chestiune secundară. Aşa că se ocupă mai departe de 
pacient; 


— Doctorii m-au încredinţat că mergi spre bine! 

— Asta simt şi eu, îi răspunse Nick. 

Marcu avu la rându-i o scurtă ezitare după care rosti; 

— Încă n-am apucat să-i anunţăm pe cei de la 
Ambasadă! 

— Bine aţi făcut! aprobă Nick. Şi, zâmbindu-i complice 
colonelului, adăugă; Astea-s treburile noastre. 

— Aşa mi-am închipuit şi eu, mărturisi Marcu. Apoi, 
rotindu-şi ochii în jurul încăperii, îi ceru pacientului; Dacă e 
nevoie de ceva ştii unde mă găseşti? 

— Ştiu, mon colonel!... Dar deocamdată e totul all right. 

— Mă bucură! 

Nick închise încetişor ochii. Vizita începuse a-l obosi. 
Marcu înţelese şi-şi luă rămas bun de la el. De îndată ce 
ajunse la minister, colonelul îşi informă generalul prin 
telefonul „S“, cu circuit intern; 

— Vă raportez că pacientul e bine. 

— Mă bucură, auzi el vocea şefului său. Când ai timp, 
treci pe la mine. 

— Dacă ordonaţi pot veni şi acum, făcu Marcu servil. 

— E în regulă! Te aştept! 

Din tonul folosit de general la telefon Marcu nu putu ghici 
nimic; era aceeaşi voce albă, derutantă. Nu ştia când era 
bine sau prost dispus, vesel ori necăjit, calm ori nervos. 

„Şobolanul ăsta parcă n-ar avea inimă“, îşi zicea 
colonelul. 

Generalul aducea într-adevăr a şobolan; un chip alungit, 
ascuţit spre bărbie, şi-un nas lung, lipit parcă deasupra 
gurii, ochii mici, verzi, şireţi, tăiaţi oblic, spre rădăcina 
nasului, erau în permanentă căutare. 

Mustăţile-i lipseau pentru ca portretul să fie complet. 

— Să trăiţi, tovarăşe general! 

„Şobolanul”', cu nasul lung, ascuţit spre vârf, vârât într- 
un dosar, ii făcu semn lui Marcu să se aşeze într-unul din 
fotoliile din faţa biroului său. 

De câte ori intra în acest birou, colonelul simţea o uşoară 
strângere de inimă. Niciodată nu intuia ce voia generalul de 
la el ori ce „misiune”' urma să-i încredinţeze. Niciodată nu-l 


chemase pentru a-i lăuda activitatea ori pentru a-i anunţa 
vreo decorare, primă specială etc. De aceste „mărunţişuri'' 
se ocupau alţii. El, generalul, era omul deciziilor şi al 
acţiunilor imediate. Cu o mişcare înceată închise în fine 
dosarul, îl dădu deoparte şi-şi ridică ochii de viezure spre 
colonel! 

— Zici că-i bine „vacii noastre''? 

— Deocamdată, tovarăşe general, „nu vine tata cu pielea 
ei pe băț“, se grăbi Marcu să-i completeze gluma preferată. 

— Ambasada? 

— Am convenit împreună să ne facem că plouă. 

Generalul pufni scurt pe nări; 

— Îţi dai seama ce ne lua „ăl mare“ în bâză dacă i se 
întâmpla ceva mai grav „Olandezului Zburător”? 

Marcu îl privea fix în ochi; 

— Prostia nu doare, tovarăşe general. 

„Şobolanul” zâmbi ca pentru sine; 

— A fost şi pe la mine. 

Marcu simţi o pişcătură la inimă. Întrebă cu fereală; 

— Boancă? 

— A venit să te „toarne”. 

— Copita măgarului. 

— E convins că învârţi nişte afaceri „necurate”! 

— După capul lui toată lumea-i „necurată”... Bineînţeles 
în afară de el. 

— Zice că atunci când te-ai întâlnit cu „Zburătorul” pe 
malul lacului ai ars o hârtie dată de acesta. 

— El zice multe, tovarăşe general. 

— De fapt ce-ţi arătase „Zburătorul” pe hârtia aceea? Un 
număr de cont? 

Marcu nu-şi dezlipise nicio clipă ochii de privirea şireată a 
generalului; 

— Mă socotiți chiar atât de prost? 

— El susţine că a fotografiat şi momentul când ardeai 
hârtia! 

— Filmul, după cum v-am raportat, n-a fost în mâna 
mea... „Zburătorul” mi-a adus doar ce-aţi văzut. 


— Aţi profitat de ocazia să scotociţi niţel prin „culcuşul” 
dumnealui de la hotel? 

— Bineînţeles. 

— Dumneata, personal? 

— Nu! 

—Şi? 

— Nimic! 

— E prudent! 

— Foarte! 

Generalul schiţă un zâmbet în colţul gurii; 

— Eu nuţi-am priceput încă „jocul” cu acest „zburător”. 

Marcu făcu ochii mari. Se arătă chiar jignit; 

— Dacă n-aveţi încredere pot să renunţ. 

— Hai, n-o fă pe prostul! îi ripostă generalul. Bineînţeles 
că n-avem interes să-l „alungăm”. Şi din punctul de vedere 
al turismului, dar şi-al nostru. La urma-urmei n-are 
importanţă ce culoare au ochii celui care ne furnizează 
informaţii. 

Marcu se arată în continuare lezat; 

— Atunci care-i problema? 

— Să fiu sincer? 

— Chiar vă rog! 

— Te invidiez, măi! oftă generalul. Spre deosebire de 
mine tu ai posibilitatea să-ţi asiguri spatele pentru viitor. 

— Nu vă înţeleg? 

— Punem punct discuţiei? 

— Doar toţi avem acelaşi viitor, tovarăşe general, se 
prefăcu Marcu naiv. 

„Şobolanul” zâmbi în sine; 

— Acelaşi viitor... „de aur“. 


x 


„.„. Nick van Galen părăsise spitalul de vreo săptămână şi 
se simţea atât de bine încât aproape uitase prin ce trecuse. 
Era in apartamentul lui de la hotel şi tocmai se pregătea să 
intre sub duş când se pomeni cu vizita lui Florin Duţescu; 


— Deranjez? 

— Tu? Niciodată! îl încredinţă Nick. 

Florin zâmbi ca pentru sine; 

— Vizitele mele aici incomodează în schimb pe alţii! 

Mirat, Nick ridică din sprâncene; 

— Anume? 

— Nela a început să fie geloasă pe amiciţia dintre noi... 
Mi-a şi aruncat o săgeată cu vârful muiat în puţin venin. 
„Florin, mi-a zis, relaţiile tale cu Nick încep să bată la ochi!” 
„În ce sens?” am întrebat-o. „Politic?” „A, nu! a făcut ea. Mă 
gândeam la ceva mai intim!” 

Nick îl cercetă cu suspiciune. Nu era prima oară când 
Florin îşi bârfea sora. Mai ales de când fata dovedise atâta 
devotament la spital. Dar păstră pentru sine această 
constatare şi răspunse glumind; 

— Poţi s-o asiguri că nu eşti genul meu. 

Florin râse complezent. Nick continua să-l cerceteze cu 
interes. Râsul tânărului Duţescu, ascuţit şi chicotit ca al 
unui copil răzgâiat, îi amintea mereu de Alexandra 
Ellerman. Ca de altfel și unele trăsături ale chipului 
acestuia; nasul fin, ascuţit, sprâncene negre, buze subţiri, 
ochi migdalaţi, ten măsliniu... În scurt, o doamnă Ellerman 
în variantă masculină. Pe Nick îl tenta uneori să-l întrebe pe 
tânărul Duţescu dacă în perioada lui „olandeză” nu 
cunoscuse o asemenea doamnă. Dar se abţinuse. Mai 
indicat era s-o tragă de limbă pe Nela. Fata părea sinceră şi 
devotată. Pe când în braţele ei nu prea mai avea încredere. 
Bănuia că acesta-l spiona. Că începuse a-i cotrobăi prin 
sertare. 

Şi ca să se convingă îi ceru lui Florin să-l scuze câteva 
minute până-şi va face duşul pentru care se pregătise 
înainte de venirea inopinată a acestuia. Tânărul Duţescu 
conveni bucuros. 

Nick intră în baie, se dezbrăcă, apoi dădu drumul la duş. 

Cum auzi apa curgând Florin se şi apucă să umble prin 
lucrurile gazdei. 

Înainte de-a intra sub duş Nick întredeschise încet uşa de 
la baie şi printr-o oglindă laterală văzu confirmarea 


bănuielilor sale. Închise apoi uşa la fel de încet şi-şi făcu 
doritul duş. Imbujorat, împrospătat, ieşi apoi din camera de 
baie. Florin îl aştepta aşezat picior peste picior în fotoliu şi 
cu un pahar de whisky în mână. Îi zambea amical; 

— lartă-mă că m-am servit singur. 

— Nicio problemă, făcu Nick. Doar nu mai eşti un străin. 

— Directorul meu mă întrebă în fiecare zi ce mai faci. 

— Şi ce-i spui? 

— Că ai fost plecat şi că te-ai întors. 

— S-a păstrat deci discreţie asupra „accidentului” suferit 
de mine? 

— Absolută. 

— Prin urmare când unii „tovarăşi” au interes... se poate! 

— Mai încape vorbă. Singurul care mă tot sâcâie cu 
„informările” este tâmpitul de la „biroul nostru special”. 

— Ce vrea? 

— Să ştie exact ce faci oră de oră, zi şi noapte. 

Nick zâmbi cu îngăduinţă; 

— Şi ce i-ai spus? 

— Că toate „informările” le trimit unui anume tovarăş 
colonel şi dacă-l interesează n-are decât să le ceară de 
acolo, de la minister. 

— Îmi închipui cum a reacţionat! 

— A belit ochii la mine, a înghiţit în sec şi-a schimbat 
vorba... La urmă însă tot mi-a strecurat; „Ai grijă să n-o 
încurci!” 

— În ce sens? 

— Ştiu eu ce-i trece prin cap? 

— Dar dacă insistă să-i dai numele colonelului? 

— Nimic mai simplu, replică Florin sigur de sine. Emil 
Popescu. Imposibil ca în Direcţia respectivă unde au toţi cel 
puţin două nume să nu fie un Emil Popescu... Şi-apoi n-are 
tăntălăul curajul nici măcar să întrebe... La ei ordinul e clar; 
nu trebuie să ştie stânga ce face dreapta. 

Nick îl privea cu o curiozitate sporită. Îl crezuse pe Florin 
mult mai naiv. 

„Va trebui să am grijă de el“, îşi zise. 


Se întreba însă pentru cine lucra tânărul Duţescu? 
Colonelul Marcu avea oamenii săi mult mai versaţi. Deci nu 
aici trebuia căutat. Şi fără voia sa gândul i se îndreptă către 
litoralul Mării Nordului. Cu o seară înainte vorbise la telefon 
cu Monica Ellerman. Fata fusese îngrijorată de absenţa sa 
îndelungată din Bucureşti. 

— Am colindat prin ţară, o linişti el. Şi aici, din provincie, 
e tare greu de vorbit cu străinătatea... Eşti nevoit să aştepţi 
şi-o zi întreagă legătura telefonică. Or, eu am de regulă un 
program foarte încărcat. 

— Dar puteai să-mi scrii, continuase ea să-i reproşeze. 

— Tot nu-ţi folosea, pentru că n-aveam prin cine să-ţi 
expediez scrisorile. 

— Nick! ripostase ea. Te cunosc după nas că minţi. 

— După care, scumpo, după al tău? încercase el să scape 
cu o glumă. 

Dar fata nu se lăsase derutată; 

— Ai avut un necaz şi nu vrei să-mi spui! 

Nick zâmbise în sinea lui; 

„Ce mi-i şi cu intuiţia asta feminină!“ 

Îi făgăduise că-i va scrie mai des. Ea ştia că schimbul lor 
de răvaşe se făcea prin curierul diplomatic al ambasadei, 
apoi prin 1.K.8. 

Aşa că nu mai insistase. Ţocăiseră amândoi în receptoare 
în loc de sărutări şi-şi uraseră; „Noapte bună!” Convorbirile 
lor telefonice erau întâmplătoare. Mai bine zis când Monica 
prindea câte o seară în care maştera ei îşi vizita „iubitul”. 
Fata forma numărul hotelului „Bucureşti”. Şi dacă avea 
norocul să-l găsească pe Nick acasă, ceea se întâmpla rar, 
era fericită, dacă nu - se resemna pe cât putea. Acesta o 
prevenise de altfel că pleca într-o misiune dificilă şi că 
programul său cotidian era determinat de împrejurări şi nu 
de voinţa lui. 

Peste o săptămână Nick se va afla şi în apartamentul 
familiei Duţescu. Fusese invitat de Nela. Fata profitase de 
ocazia că fratele ei plecase într-o delegaţie peste hotare şi 
socotise că era un bun prilej de a sta o seară în tihnă în 
compania domnului Nickanor van Galen. lar acestuia îi 


surâsese o asemenea perspectivă. Dorind să fie o gazdă 
ireproşabilă Nela se învârtea de colo-colo, cu rost şi deseori 
fără rost. 

— Ce-ar fi să te linişteşti? îi ceru Nick obosit de umbletul 
ei neîncetat. 

Fata se opri descumpănită şi-l ţinti cu ochii mari, 
nevinovaţi; 

— Am greşit? 

— Bineînţeles! 

— În ce sens? 

— Mă frustrezi de timpul care ar trebui să-l petreci aici, 
lângă mine, îi răspunse el arătându-i locul pe canapea. 

— lartă-mă! 

Se aşeză cuminte lângă el. Genunchii li se apropiară şi 
fata se simţi străbătută de un uşor fior. El o sorbea din ochi; 

— Eşti încântătoare! 

Ea se îmbujoră; 

— Eşti tu drăguţ! 

— Vrei să-ţi spun ce ai cu adevărat frumos? 

— Totul şi... nimic! îi replică ea. Am nişte trăsături fără 
cusur, dar banale. Cap de păpuşă sau de manechin... Un 
caricaturist a încercat să mă deseneze şi-a renunţat. Mi-a 
spus că n-are de ce se agăța. 

— Nici nu-i nevoie, o consolă el. În schimb Florin... parcă 
nici n-aţi fi fraţi! 

Fata îl privi întrebătoare; 

— Cum de ţi-a trecut prin minte asemenea gând? 

— M-am uitat la fotografiile părinţilor tăi... Nu a luat 
nimic de la ei... lar între tine şi el deosebirea e ca de la cer 
la pământ. 

— În ipoteza că n-am fi fraţi s-ar schimba datele 
problemei? 

— Ar explica multe, insistă Nick. 

— De pildă? 

— Privirile cu care te urmăreşte deseori Florin nu mi s-ar 
mai părea „incestuoase”. 

Fata izbucni într-un râs scurt pe care Nick îl socoti forţat; 


— Chiar aşa? 

El bătu în retragere; 

— Dacă socoţi că am început să devin indiscret te rog să 
mă ierţi. 

— Nu, nu! protestă ea. Te rog să continuii... Observațiile 
tale mi se par din ce în ce mai interesante... Dar înainte de 
toate aş vrea să ştiu ce anume ţi-a căşunat pe Florin? Mai 
bine-zis ce ţi-a făcut? 

— Îmi ceri să-l „torn“? 

Ea îl privi grav; 

— Cred că e momentul să dăm cărţile pe faţă. 

— Ţi-aş fi îndatorat, o încurajă el. 

— Ai observat deci că Florin a început să fie gelos pe 
tine! 

— La început am crezut că-i o simplă, firească, gelozie de 
frate. 

— Şi nu i-ai dat importanţă. 

— Exact. 

— Au urmat apoi privirile „incestuoase”? 

— Care m-au surprins, recunosc, neplăcut, dar mi-am zis 
resemnat; „Mai sunt şi cazuri patologice!” 

— Aşa cum te cunosc eu, mai bine zis cum intuiesc, ai fi 
trecut şi peste această constatare dacă... 

Nick o privi amuzat; 

— Ai o intuiţie... 

— Concret! îi ceru ea decisă. 

— Florin mă spionează! îi declară el fără înconjur. 

Nela amuţi. Privea fix undeva într-un punct de pe umărul 
lui. 

— Nu m-am aşteptat! rosti ea în cele din urmă cu glasul 
scăzut. Eşti sigur? 

— l-am întins o capcană şi s-a prins. 

Ea îşi împleti degetele şi le strânse până la durere; 

— Ştii ce cred. El nu lucrează pentru Securitate. 

— Aceeaşi convingere o am şi eu. 

Ea îi zâmbi cu inocentă; 

— Am impresia că cineva acolo, în Apus, nu te iubeşte? 


El o privi cochet; 

— M-aş mulţumi să fiu iubit în Răsărit. 

Ea îl cercetă cu neîncredere; 

— La ce ti-ar folosi? 

— Crezi că-i puţin lucru să te afli în iatacul unei fete 
superbe ca tine tratat ca un paşă? 

— Nu-mi dau seama, rosti ea ocolindu-i privirea, dar nu-i 
exclus să fii un individ norocos. 

— Mama zice că m-am născut cu căiţă. 

Nela trecu la un ton grav; 

— Ascultă, „născutule cu căiţă“, poţi să-mi explici şi mie 
un lucru? 

— Orice! se oferi el. 

— De ce un bărbat frumos, statură de „Discobol”, crescut 
în puf, instruit, inteligent... 

— Mersi! 

— Vine in România, continuă ea fără a-l lua în seamă, 
unde ţiganii din Colentina îi sparg capul? 

El îi căută ochii căprui, deosebit de expresivi în acel 
moment; 

— O cauză ca a voastră nu merită acest risc? 

— Nu, nu! protestă Nela. Nu ţi-ai fi vârât tu singur capul 
în laţ numai pentru cauza noastră în general. Nu contest că 
eşti legat sufleteşte de acest popor al cărui sânge curge şi- 
n venele tale. De altfel sunt convinsă că te vei implica în 
lupta noastră până la sacrificiu. Dar mai e ceva... Logodnica 
ta e româncă? 

— Sută la sută! recunoscu Nick. 

— Asta e! exclamă Nela. Cherchez la femme!... Nu-i aşa 
că ai venit şi pentru ea? Pentru nişte interese ale ei? 

— Doamne! exclamă Nick. Căpşorul ăsta frumos are mai 
multă substanţă cenuşie decât s-ar cuveni unei domnişoare 
la această vârstă. 

— „Bună” părere ai tu despre fetele din ziua de azi! făcu 
ea vădit lezată. 

— Scuze! 

— Vreau să-ţi spun, îşi reluă ea ideea de mai înainte, că 
nu-i nevoie să-mi faci nicio confidenţă... Dar dacă socoţi că 


aş putea să te ajut în vreun fel să ştii că aş face-o cu 
plăcere. 

— Ai chiar atâta încredere în mine? 

— Nick, dragă, ştii ce socot eu? Ai un procent cam 
mărişor de donchihotism. 

— Strică? 

— Dimpotrivă! Tocmai asta m-a şi atras la tine. 

— Dar ştii de ce? 

— Nu! 

— Pentru că şi tu eşti plămădită cam dintr-un asemenea 
aluat. 

— Poate! făcu ea căzând pe gânduri. 

— Când va sosi şi aici clipa sunt convins că tu vei fi pe 
baricadă, adăugă el privind-o cu admiraţie. 

— Oo! exclamă ea. De asta nici să nu te îndoieşti. 

— Florin în schimb nu-i croit pe acelaşi calapod. 

— Defel! întări ea. 

El o întrebă fără ocol; 

— Sunteţi sau nu fraţi? 

Ea pufni amuzată pe nări; 

— Ai o fantezie!... 

El o privea derutat; 

— Seamănă totuşi nemaipomenit cu o cucoană pe care 
am cunoscut-o. 

— Unde? se arătă ea interesată. 

— Acum e în Belgia... La Anvers! 

— Cum se numeşte? 

— Alexandra Ellerman... Dar e româncă... A plecat din 
ţară după ce s-a măritat cu un bătrân bijutier evreu. 

— De mult? 

— Or fi vreo douăzeci şi cinci de ani. 

— Interesant! făcu Nela ca pentru sine. 

Nick rosti cu năduf; 

— Viitoarea mea soacră! 

Fata îl cercetă cu interes; 

— Nu-ţi place? 

— E mama vitregă a Monicăi. 


— Deci aşa o cheamă! rosti Nela cu un aer nostalgic. 
Monica!... Mama ei l-o fi îndrăgit pe lonel Teodoreanu? 

— Posibil! admise Nick. Dar să ştii că în Apus numele e 
foarte des întâlnit. Între altele un program al televiziunii 
olandeze se intitulează „Monique“. 

Nela râse scurt; 

— Ca să vezi cât de mică-i lumea. 

— Ce vrei să spui? 

— Când eram în Olanda această doamnă Alexandra 
Ellerman care locuia într-adevăr în Belgia, la Antwerpen, 
ţinea cu tot dinadinsul să ne vadă... Tatei însă i-a fost frică 
s-o primească în casă... Îi era teamă de securistul care era 
cu ochii pe noi... Aşa că mama s-a întâlnit cu ea pe furiş... 
Aici, în ţară, fuseseră foarte bune prietene... Tata o 
cunoştea şi el bine, dar se ferea de ea ca de ciumă... 
Ordinul primit în ţară, la plecare, sunase clar; nicio legătură 
cu „transfugii''... Cu „trădătorii''... Cu „duşmanii poporului”” 
etc!... etc!... Mama s-a întâlnit însă cu ea doar o singură 
dată... Apoi doamna Ellerman a aflat unde ne jucam şi-a 
venit să ne vadă... Mai ales pe Florin!... Se uita la el cu 
atâta drag încât devenisem geloasă... Ea ne aducea mereu 
câte un dar şi ne-a rugat să nu-i spunem tatei... Dacă afla 
el nu ne mai lăsa s-o vedem şi nici daruri de la ea n-o să 
mai căpătăm... l-am spus însă mamei... Şi ea ne-a ţinut 
parte. 

— Nu te-ai întrebat încă de atunci de ce se uita 
Alexandra cu atâta drag la Florin? 

— Ba da! l-am spus şi mamei... lar ea mi-a zis că doamna 
respectivă avusese un băiat exact de vârsta lui Florin care îi 
murise... Şi-n dorul celui dispărut îl îndrăgea atâta pe 
fratele meu... N-am prea înţeles eu atunci mare lucru din 
ce-mi explicase mama, dar m-am consolat cu darurile care- 
mi picau de la doamna aceea. 

— Altceva nu te-a mai frapat în privinţa doamnei 
Ellerman? 

— Ba da, recunoscu Nela. Asemănarea dintre ea şi 
Florin... l-am spus şi acest lucru mamei... Dar ea mi-a zis că 
mi se pare... De la Adam şi Eva încoace toţi oamenii 


seamănă între ei... Unii mai mult, alţii mai puţin... Cum şi 
unde a picat sămânţa care a încolţit. 

— Presupui deci că Florin n-ar putea să-ţi fie frate bun? 

— Nu mi-e niciun fel de frate, îi declară fata pe 
neaşteptate. Mai bine-zis mi-e frate adoptiv. 

— Deci e fiul Alexandrei Ellerman? 

— Întocmai! întări Nela. E o „greşeală” a ei din tinereţe... 
Aici, în ţară, Alexandra pusese ochii pe băiatul unui „ştab”. 
Şi ca să-l determine s-o ia de nevastă a lăsat un copil... 
Numai că feciorul de „ştab” nici n-a vrut să audă de aşa 
ceva. Şi Alexandra, care voia să scape de plod cu orice 
chip, i-a propus mamei să-l înfieze ea. Cum părinţii mei 
tare-şi mai doreau un moştenitor - iar mama continua să fie 
sterilă - şi-au zis că ideea nu era rea. Ştiau precis din ce 
părinţi provenea plodul. Pe deasupra se gândeau că 
Alexandra nu le va face mai târziu necazuri deoarece era 
hotărâtă să plece din ţară... Nu era ea femeia ahtiată după 
„raiul comunist”... 

— Presupun. 

— Şi astfel ai mei l-au luat pe Florin chiar din 
maternitate... Ei i-au pus numele, ei l-au botezat în casă, în 
cerc intim, şi tot ei l-au crescut cu drag... Pentru că băiatul 
era frumuşel, cuminte şi isteţel... Ce-şi mai puteau dori 
nişte  părinţi?... Dar într-o zi mama s-a pomenit 
însărcinată... „La urma-urmei - şi-au zis ai mei - de ce n-am 
avea şi-o fată!” lar Cel de Sus le-a ascultat ruga; fată le-a 
venit în casă. 

— Frumos! constată Nick. 

— Să ştii că până m-am făcut domnişoară prezenţa lui 
Florin în casă nu m-a deranjat... Ba era chiar un avantaj să 
ai un frate mai mare... Mă apăra de băieţi la şcoală, la 
joacă... 

— lar după ce-ai devenit „domnişoară”. 

— Florin a început să devină mai „curios”, îi preciză ea. 
Intra la mine în cameră fără să bată la uşă ca să mă 
surprindă mai dezbrăcată sau în atitudini mai indecente... 
Şi cum da cu ochii de mine se înroşea şi se fâstâcea. Atunci 


m-am înfuriat pe el şi-am început să încui uşa... El nu m-a 
întrebat niciodată de ce-am luat această măsură. 

— Se simţea vinovat! 

— Bineînţeles! Dar tot nu s-a astâmpărat! A început să 
mă privească prin gaura cheii. Şi-ntr-o zi, când eram în 
baie, l-a surprins mama... Bineînţeles că l-a luat în răspăr. 
Apoi mama a stat de vorbă şi cu mine. Mi-a spus că m-am 
făcut „domnişoară” şi că trebuia să mă feresc de privirile 
bărbaţilor, inclusiv ale celor din casă. Atunci i-am împărţăşit 
şi eu temerile mele... Pentru că între timp am mai stat de 
vorbă cu fete care aveau fraţi şi acestea mi-au spus că n- 
aveau probleme cu ei. lar una dintre ele, mai precoce, mi-a 
şi zis; „Frate-tău ăsta nu-i prea normal; Ori e onanist, ori 
homosexual!” Îţi dai seama ce spaimă a intrat în mine. lar 
mama, după ce i-am povestit toate astea, mi-a cerut şi ea 
să mă feresc de Florin. Mi s-a părut însă ciudat ca o mamă 
să vorbească astfel despre fiul ei. Şi-am început să intru la 
bănuieli... Bineînţeles că primul lucru care m-a frapat a fost 
lipsa de asemănare dintre Florin şi ceilalţi membri ai 
familiei. Am încercat s-o trag pe mama de limbă, dar n-a 
ţinut. Atunci am tăbărât pe o soră de-a ei... Şi aceasta, 
după ce i-am povestit ce păţeam cu Florin, a izbucnit; „Ai 
grijă, fată! Bastardul ăsta îţi pune poalele în cap!” După 
aceea nici mama n-a mai avut încotro. A trebuit să-mi 
spună tot. 

Amuzat, Nick remarcă; 

— Deci Florin ar putea să-mi fie un fel de cumnat! 

— Şi nu-ţi place ideea? 

— Mă lasă rece, făcu el, deşi ar trebui să fiu mai atent. 

Nela se arătă brusc interesată? 

— Ce „afaceri” învârteşte viitoarea ta soacră vitregă? 

— Toată viaţa s-a căznit să se căpătuiască şi-a avut parte 
numai de ghinion, îi împărtăşi Nick. Speră ca cel puţin 
acum, la bătrâneţe, să-l apuce pe Dumnezeu de picior... 
Are şi un „gigolo“, o lichea care-i hrăneşte iluziile... Mare 
scofală însă nu-i de capul lui... Dar la un moment dat poate 
deveni şi acesta periculos... Acum însă aş vrea să aflu dacă 
nu cumva şi iubitul tău frăţior a fost atras în „cursa” asta de 


şobolani... Alexandra ar fi capabilă să-l şantajeze cu nişte 
sentimente materne... Pentru că băiatul e destul de şiret 
dar nu străluceşte de inteligenţă... Şi-apoi o mamă 
nefericită, urgisită de soartă, poate înmuia uşor inima unui 
fiu ca Florin. 

— Doamne! exclamă Nela. Chiar numai pentru surprizele 
pe care ţi le oferă viaţa merită să trăieşti! 

— Vreau să-ţi atrag atenţia, continuă Nick, că toate astea 
sunt doar nişte supoziţii. Fireşte că m-a surprins chipul în 
care m-a „agăţat” Florin când am aterizat pe Aeroportul 
Otopeni susţinând că mă ştie de când eram campion 
universitar la atletism, dar mi-am zis că era posibil. La 
vremea aceea poza mea apărea des prin mai toate 
publicaţiile. 

— Te-a minţit! ripostă Nela. Florin habar n-are ce se 
petrece în lumea sportului. Nu-l interesează decât muzica, 
bridge-ul şi beletristica. 

— Interesant! constată Nick ca pentru sine. 

— La ce te gândeşti? îl iscodi Nela. 

— Cineva l-a pus pe urmele mele. 

— Şi cine ar putea fi acel „cineva”? 

— Poate chiar maicâ-sa bună. 

Nela pufni scurt; 

— Mă cam ţii în şarade, iubitul meu domn? 

Nick o învălui într-o privire plină de admiraţie. 

— Ai dreptate! se dezvinovăţi el. La sinceritate se 
răspunde cu sinceritate. „Căpşorul ăsta al tău de păpuşă 
frumoasă a intuit bine... În afară de „misiunea" ce mi-a fost 
încredinţată am mai venit în ţară şi cu un interes personal. 

— Al tău sau al Monicăi? 

— Al logodnicei mele. 

— Atunci nu ai dreptul să mi-l dezvălui. 

Nick îşi aţinti privirea în ochii ei; 

— Nici în cazul în care ai putea să mă ajuţi? 

Fata îşi întoarse privirea de la el. Îi cerea prea mult. Şi 
aşa simţise ghimpele geloziei când îi dezvăluise numele 
logodnicei sale. Pe de altă parte nu voia să-l îndepărteze de 
ea. Nick îi ghici gândurile; 


— Te rog să mă ierţi! 

— De ce? făcu ea mirată. Doar tu n-ai nicio vină... Ai fost 
de la început cât se poate de sincer cu mine... Dacă am de 
reproşat ceva cuiva atunci numai eu sunt acea persoană. 
Pentru că... 

Dar nu mai putu continua. Ochii îi jucau în lacrimi. Nick o 
cuprinse de umeri; 

— De-ai şti cât eşti de scumpă! 

Zăgazul lacrimilor se rupse şi Nela începu să hohotească 
la pieptul lui. El o mângâia şi-i săruta părul parfumat. 
Tandreţea lui era pentru fată un adevărat balsam. 

— Nick, îi şopti ea printre lacrimi, cred că m-am 
îndrăgostit de tine. 

El îşi ridică bărbia şi-o privi cu duioşie; 

— Nu văd nimic rău în asta. 

— Îmi vine să te sfâşii! 

— Dacă asta te consolează, fă-o! 

— Ştiu că-i ilogic, dar vreau să-ţi spun că sunt teribil de 
geloasă pe Monica ta! 

— Cum poţi pretinde logică în asemenea situaţii! 

— Atunci ce mai aştepţi? Sărută-mă! 

El izbucni într-un râs gros, bărbătesc, apoi o sărută 
îndelung. 


„Pontiful”' din „CEPEEX“ avea o nepoată studentă la 
Filologie. Nela Duţescu pusese ochii pe ea şi curând şi-o 
făcu prietenă bună. Se numea Doina Georgescu. 

Nu era nici frumoasă, nici inteligentă, doar pţină de ifose. 
Mama fetei, unica fiică a „Pontifului””, lucra cu soţul ei în 
străinătate, la o agenţie comercială din Africa. Doina era 
astfel stăpână absolută a fostei vile a lui papă Dimitriu. 

„Pontifului””, care era un om urât, i se părea nepoată-sa 
frumoasă ca o Cosânzeană şi deşteaptă ca o Marie Curie. 
Fireşte. Slăbiciune de bunic. Mai ales că rămăsese şi văduv. 
Nepoata „tăia şi spânzura”' în casa lui. Când dădu cu ochii 


de Nela Duţescu bătrânul „ilegalist'”' nu se arătă surprins. 
Nepoată-sa aducea frecvent colegi şi colege în casă. Nela i 
se păru însă bătrânului un chip mai deosebit, încât intră în 
vorbă cu ea; 

— Cum vă numiţi? 

— Nela Duţescu. 

— La Filologie? 

— Da. 

Bătrânul repetă ca pentru sine; 

— Duţescu... Duţescu... 

— Probabil că mi-aţi cunoscut părinţii, îl ajută Nela. Au 
lucrat mai mulţi ani în Olanda şi acum sunt în Austria. 

— A, sigur! exclamă bucuros „Pontiful”. Ei sunt!... Nişte 
oameni mărunţei şi tare cumsecade... Ei, bătă-te să te 
bată! Deci eşti fata lor! Să le transmiţi complimente din 
partea mea! Mă bucură că te-ai împrietenit cu Doina! Poate 
o sfătuieşti şi de bine. Se aplecă la urechea Nelei; Nu-mi 
place şleahta care se învârte în jurul ei. 

Tăcu însă imediat pentru că în salon îşi făcu apariţia 
nepoată-sa urmată de fata-n casă cu o tavă încărcată cu 
băuturi, fursecuri, cuburi de şocolată, cafele. Observând 
gestul mai intim al bunicului ei, Doina remarcă; 

— V-aţi şi împrietenit? Mă bucură! 

— E fiica unor vechi şi buni prieteni, îi împărtăşi 
„Pontiful”. 

— Nu, zău? N-am ştiut. 

Din clipa aceea Nela fu socotită o „intimă” a casei. Şi ea 
profită din plin de acest statut, Colindă nestingherită din 
încăpere în încăpere, iar „Pontiful” îi făcu cinstea de-ai 
prezenta „comoara” sa; colecţia de vinuri rare şi vechi. Un 
singur lucru ţinu să remarce la un moment dat bătrânul 
„ilegalist”; 

— Nu prea stai bine cu nervii, drăguţo! 

Nela se arătă mirată; 

— De ce? fi 

— Aprinzi prea des ţigările şi le stingi nici pe jumătate 
consumate. lar bricheta aceea, cu care te joci într-una, n- 
are nici ea zile multe. 


— Scuzaţi! făcu Nela, înroşindu-se şi vârând repede 
bricheta în buzunarul jachetei în dungi roz şi albe cu care 
era îmbrăcată. 

— A, nu! Nu-ţi fă griji! o linişti „Pontiful”. Dacă treaba 
asta te linişteşte... 

— Simt nevoia să ţin ceva în mână, continuă Nela să se 
scuze. 

— Ca nişte mătănii? 

— Exact. 

— Oricum ar fi mai indicate decât o brichetă atăt de 
frumoasă. 

— Mi-e teamă însă că tovarăşii de la U.T.C. n-ar îngădui 
să am mătănii, sugeră Neta. 

— De asta să fii convinsă, interveni şi Doina. 

Bătrânul „ilegalist” zâmbi celor două tinere cu îngăduinţă 
şi compasiune; 

— Tinerii sunt mai neiertători. 

Apoi se retrase lăsând pe cele două studente singure. Era 
ora când îşi aşeza capul pe pernă pentru a aţipi câteva 
minute. După aceea se ridica din pat, îşi spăla ochii cu apă 
şi săpun pentru a se grăbi spre masa de lucru unde-l 
aşteptau colile de hârtie pregătite pentru a aşterne pe ele 
„Memoriile”. Avea aspirații de intelectual. Până nu demult 
casa lui fusese deschisă scriitorilor, artiştilor, oamenilor de 
ştiinţă, care cochetau cu oligarhia comunistă înstăpânită de 
nişte decenii în ţară. Dar începuse şi „Pontiful” să 
obosească. Pe deasupra nici cei doi soţi satrapi - Nicolae şi 
Elena Ceauşescu - nu vedeau cu ochi buni „five-o'clock“- 
urile din vila ilegalistului. Bătrânul preferă sinecura de 
membru al „CEPEEX” rolului său de „Mecena”. Spre seară 
„Pontiful” se mai abătu prin salon să vadă ce-i făceau 
„fetele”. Nela Duţescu era tocmai pe picior de plecare. 

— Chiar mă întrebam cum să-mi iau rămas bun de la 
dumneavoastră, i se adresă aceasta. 

„Pontiful” îşi frecă nasul turtit; 

— Am picat deci la ţanc. 

— Vă mulţumesc pentru tot şi scuzaţi deranjul. 

— Vai, tu! protestă nepoata. 


— Fiica soţilor Duţescu este oricând binevenită la noi în 
casă, interveni bătrânul. Te rog să le transmiţi părinţilor 
complimentele mele. 

Nela îi făcu un gest cochet cu mâna şi plecă însoţită de 
colega sa de facultate. „Pontiful” le conduse până la uşă. O 
rafală rece, de noiembrie, îl izbi în faţă. Bătrânul închise 
repede uşa în urma lor. Ceva din tinereţea celor două 
studente i se transmise şi lui pentru că reveni în salon cu 
paşi mai vioi. Un zâmbet nedefinit îi lumina chipul boţit. Se 
aşeză pe canapeaua care mai păstra parcă din căldura 
trupurilor tinere ce se lăfăiseră ceva mai înainte pe pernele 
moi. Deodată însă zări pe măsuţa joasă, aflată lângă 
canapea, bricheta cu care se tot jucase neastâmpărata fată 
a Duţeştilor. 

„Tare mai sunt distraţi copiii ăştia”, o certă el în gând. 

Dădu să se scoale pentru a striga după uitucă, dar se 
răzgândi. De afară se auzi în acel moment uruitul motorului 
unei maşini. Era fără îndoială cea cu care pleca fata. 
Oricum n-o mai putea ajunge din urmă. Dar nu era nicio 
problemă. Va da bricheta nepoatei sale ca să i-o ducă Nelei 
la facultate. Bătrânul zâmbi în sinea lui ghiduş; „Până 
mâine nu mai are cu ce sejuca”. 

Luă bricheta în mână şi-o cercetă absent. Era un model 
mai deosebit, dar pe el nu l-au interesat niciodată 
performanţele tehnicii actuale. Ţinea „jucăria” în mână mai 
mult pentru a fi sigur că nu va uita s-o dea nepoatei. lar 
când aceasta reveni în salon, „Pontiful” i-o şi arătă; 

— la uită-te dragă ce neatentă e colega ta!... Să i-o duci 
mâine neapărat... Poate ar fi bine să-i dai un telefon ca să 
ştie că a uitat bricheta aici şi n-a pierdut-o aiurea. 

— Nu-ţi fă grijii, bunule! îi răspunse Doina calm. Mă 
descurc eu. 

Bătrânul insistă. 

— Ar fi totuşi indicat să-i dai un telefon. 

— N-are rost, bunule!... Mi-a zis că nu se duce acasă... 
Are şi ea un rendez-vous. 

— Ei, în acest caz... 

Bătrânul îşi însoţi spusele cu un gest de resemnare. 


Nela Duţescu nu avea niciun rendez-vous. Dar ca să nu 
se trezească acasă cu un telefon nedorit de la nepoata 
„Pontifului” recursese la acest pretext. 

„Sper să ţină figura”, îşi zicea ea în timp ce se îndrepta 
prin Bulevardul Aviatorilor, la volanul „Citroen“-ului său, 
spre centrul. Capitalei. Intenţiona să se ducă acasă unde 
nădăjduia să primească vreo veste le la Nick van Galen. 
Abia aştepta să-i comunice că totul fusese până atunci „all 
right”. Dar după ce privi de câteva ori în oglinda 
retrovizoare şi observă o „Dacie” albastră în „plasa” maşinii 
ei îşi dădu seama că era urmărită. „Drăcuşorul” care o 
îndemna mereu să se ţină de renghiuri îşi scosese şi de 
data asta corniţele, încât la Statuia Aviatorilor fata făcu 
rondo-ul şi porni înapoi către parcul „Herăstrău”. Maşina 
care o urmărea făcu aceeaşi manevră. Nela nu mai avea 
nicio îndoială. Ea era „vânatul”. La Piaţa Aviatorilor viră 
spre stânga către Arcul de Triumf. Agentul de circulaţie se 
uită lung după ea. Îi plăceau de bună seamă domnişoarele 
la volan. Nela îl salută cu un gest ştrengăresc. Agentul îi 
răspunse politicos, ducându-şi mâna la chipiu. Înainte însă 
de intersecţia de la Arcul de Triumf, unde iarăşi se afla un 
agent de circulaţie, fata viră brusc la dreapta şi intră pe 
aleea parcului unde, imediat la stânga, se afla un parcaj. 
Era convinsă că urmăritorii ei vor trece mai departe. Dar 
când cobori din maşină constată că „Dacia“ albastră îi 
blocase ieşirea din parcaj. Furioasă, fata se îndreptă către 
cei doi găligani care-i tăiau calea. Erau doi tineri îmbrăcaţi 
în blugi şi bluze fistichii. Pe trotuar, la câteva zeci de paşi, 
se auzeau glasurile trecătorilor. Ceva mai încolo răsuna 
fluierul agentului de circulaţie. Numai pe aleea care pornea 
de la stradă, trecea prin faţa parcajului şi se înfunda 
undeva, spre „Expo-flora“, nu era ţipenie de om. Nu-i vorbă 
că începuse a se însera şi amatorii de plimbări în parc nu 
riscau să fie atacați de bandele de borfaşi care se 
înmulţiseră ca ciupercile în Capitală. Grandoman, dictatorul 
român golise penitenciarele şi casele de corecție iar foştii 
„pensionari”' ai acestora se apucaseră iarăşi „de lucru”. 


Nela îşi luă totuşi inima în dinţi şi-i înfruntă pe cei doi 
găligani; 

— Ce doriţi? 

Cel mai scund dintre ei i se adresă cu un rânjet obraznic; 

— Chiar nu ştii? 

— Vedeţi-vă de treabă că chem miliţianul! 

— Asta şi vrem, îi ripostă acelaşi găligan. 

Nela dădu să ţipe dar nu mai apucă. Al doilea găligan îi şi 
astupă gura cu o mână, iar cu cealaltă o prinsese de gât. În 
clipa următoare fata nu mai ştiu ce-i cu ea. Se trezi culcată 
pe canapeaua din spatele maşinii sale. În corp simţea mii 
de furnicături. Sângele îi reintra în circulaţie. Când deschise 
ochii duse instinctiv mâna spre fustă. Aceasta era ridicată. 
Agresorii ei o percheziţionaseră şi sub fustă. Doar atât. 
Niciun semn ori simptome de viol. 

După ce se mai dezmetici, dădu şi peste poşetă. | se 
luaseră banii, rujul, creionul dermatograf, pudriera şi pixul. 
li dispăruse de asemenea ceasul de la mână, ca şi 
medalionul de aur de la gât. Inelul cu onix din deget nu mai 
apucaseră să i-l scoată. 

„Probabil că au auzit pe cineva venind”, îşi zise ea. 

Işi aranjă cât de cât ţinuta şi ieşi pe uşa din spate pentru 
a reintra în faţă la volan. Şi aici i se cotrobăise peste tot, 
dar nu-i luaseră decât pachetul de „Kent“ pe care-l ţinea de 
obicei la bord. Radio-ul şi casetofonul nu treziseră interesul 
borfaşilor, în schimb îi sustrăsese atât caseta aflată în 
aparat, cât şi alte trei din cutia de la bord. Fata se întrebă 
dacă cei doi găligani erau borfaşi obişnuiţi ori securişti. 
Inclină către a doua ipoteză. Pentru că nişte hoţi oarecare 
n-ar fi urmărit-o cu maşina din preajma Bulervardului 
Primăverii până aici, la parcajul de la Parc. Şi nici n-ar fi 
lăsat să le scape cele două aparate de la bord. Dacă tot se 
apucaseră de furat nu vedea de ce nu i-ar fi interesat un 
radio şi-un casetofon auto. In plus, modul „curat” cum o 
făcuseră inofensivă dovedea că erau nişte profesionişti de 
altă categorie decât cea a borfaşilor de rând. În sinea ei 
Nela era bucuroasă; le trăsese clapa celor de la Securitate. 
Sfătuită de Nick, uitase cu bună ştiinţă bricheta în salonul 


„Pontifului”. Cum o va recupera va vedea ea. Oricum 
acţiunea „băieţilor” eşuase. Şi asta conta. De îndată ce se 
simţi mai puţin ameţită porni maşina şi se îndreptă spre 
casă. Pe drum însă îşi schimbă traseul. La Piaţa Victoriei se 
înscrise pe Bulevardul Ana lpătescu. Accesul spre Calea 
Victoriei era interzis. Tot colţul de la Strada Sevastopol, 
trecând pe lângă Casa Ziariştilor şi cotind apoi prin 
părculeţul plin cu un an în urmă de câinii bucureştenilor din 
zonă, era ocupat de o clădire mamut, de peste zece etaje, 
aflată în stadiu de finisare. Pentru a ajunge la hotelul 
„Bucureşti” Nela fu nevoită să meargă până în Piaţa 
Romană, iar aici să se strecoare pe lângă Piaţa Amzei. 
Faptul nu o necăji prea tare deoarece putu opri pe o 
străduţă discretă de unde-l sună pe Nick van Galen. Acesta, 
aşa cum conveniseră cu o zi în urmă, era în apartament şi 
aştepta un semn de viaţă de la ea. Aşa că îndată ce auzi 
soneria telefonului, ridică receptorul. 

— Totul e all right! răsună vocea Nelei. 

— Felicitări! îi comunică Nick la rându-i. 

— AŞ vrea totuşi să te văd o clipă. 

— Desigur!... În zece minute sunt la „locul vechi” 

— Pa! Te aştept! 

„Locul vechi” era curtea interioară a unui bloc de pe 
Luterană unde Nela avea nişte prieteni. Fata îşi parcă 
maşina aici şi-l aşteptă pe Nick. După zece minute acesta 
îşi făcu într-adevăr apariţia şi căută din ochi maşina Nelei. 
Cu un aer nepăsător se apropie de „Citroen” şi se strecură 
apoi cu agilitate prin portiera ce i se deschise. Curtea nu 
era luminată. Se făcea economie mare de energie electrică 
în toată ţara. Doar luminile de la câteva ferestre ale 
blocului mai destrămau întunericul. Nela abia putea desluşi 
chipul noului venit. Acesta se aplecă spre ea şi-o sărută 
scurt. 

— Merit! aprecie fata. 

Şi-i istorisi în rezumat toate peripeţiile ei din acea zi. Nick 
o ascultă în tăcere. Doar când fata îşi sfârşi relatarea el 
remarcă; 

— Speram să „lucreze” mai inteligent. 


— Oo! exclamă fata. Ce te aştepţi de la nişte „ciobani”? 

— Va trebui totuşi să am o „convorbire” mai la „obiect”... 
Pentru că altfel m-am înţeles cu dumnealui. 

Nela ştia că se referea la colonelul Stelian Marcu, aşa că 
se abţinu să comenteze. Nick o mângâie; 

— Îmi pare rău!... Te-ai speriat? 

— Habar n-am avut ce s-a petrecut cu mine. 

— Simplu! îi explică Nick. Te-au prins niţel de carotidă. 

— Se pricep totuşi „ciobanii”! 

— Fac şi ei „şcoală”, draga mea. 

Stabiliră apoi o întâlnire pentru a doua zi îndată ce va ieşi 
Nela de la cursuri. Nick spera ca Doina Georgescu să aducă 
la facultate bricheta „uitată” de colega sa. 


x 


Nela Duţescu o aştepta pe nepoata „Pontifului” în holul 
mare de la „Filologie”. Când o zări se grăbi să-i iasă in 
întâmpinare; 

— Bună! 

— Te sărut! făcu Doina bucuroasă. 

— Vreau să-ţi mulţumesc!... M-am simţit nemaipomenit 
la tine. 

— Îmi pare bine!... Şi trebuie să ştii că l-ai dat gata pe 
„Bunul”... Ce să-ţi spun? Să vezi ce m-a pisat cu bricheta... 
Ştii că ţi-ai uitat bricheta la noi? 

— Mi-am închipuit că numai la voi poate să fie. 

— Ai căutat-o? 

— Nu prea mult. 

— Aseară „bunul” mi-a pus-o în geantă ca să n-o uit, iar 
azi-dimineaţă, înainte de a pleca, a mai verificat o dată 
dacă am luat bricheta. Ce zici de el? 

— E un drăguţ! 

— Te sfătuieşte însă să fumezi mai puţin. Şi amintindu-şi 
brusc interveni; Chiar, dragă, ce te-a apucat să fumezi 
atâta? Parcă nu te ştiam toată ziua cu ţigara-n gură? 


— Dacă le-am şti pe toate! răspunse Nela evaziv, 
cuprinzându-şi totodată colega de după umeri. 

Şi-n timp ce fetele ciripeau vrute şi nevrute, buclucaşa 
brichetă trecu din geanta Doinei în buzunarul de la geacă al 
Nelei. lar abia după ce închise cu grijă fermoarul răsuflă şi 
aceasta a uşurare. 


x 


Nickanor van Galen avea întâlnire cu Stelian Marcu într- 
un loc discret stabilit de colonel. Era mânios pe ofițerul de 
securitate, dar îşi propusese să se stăpânească. Căci cel ce 
se înfurie primul, pierde. Nick se duse deci la ora stabilită. 
Marcu îl aştepta într-o garsonieră dintr-un bloc din centrul 
Capitalei. Securitatea avea multe asemenea „cuiburi” 
secrete răspândite în Bucureşti. Intrarea în bloc se afla între 
două magazine. Astfel că oricine putea intra sau ieşi din 
clădire fără a atrage atenţia cuiva. Se pătrundea într-un hol 
lung, perpendicular pe cel de la intrare, iar de aici porneau 
două scări cu lifturile de rigoare. Nick o apucă spre stânga 
şi urcă în lift. La etajul 7 cobori. Căută apoi numărul 
apartamentului ce-i fusese indicat. lar când ajunse la uşa 
dorită bătu discret după un anumit consemn. | se deschise 
imediat. Din prag îi zâmbea Stelian Marcu; 

— Ai nimerit uşor, nu? 

— Fără probleme, îi confirmă noul venit. 

— Te-a văzut cineva? 

— Eu, unul, m-am ferit cât am putut. 

— M-am convins că ştii să te păzeşti. 

— Oare? 

lnăuntru Stelian Marcu îl aştepta cu o pălincă autentică, 
fursecuri, ciocolată, fructe, alune. Nick zâmbi ghiduş; 

— Să mai spună cineva că în ţară e sărăcie lucie. 

— Doar pentru proşti! făcu Marcu cinic. Şi-n timp ce turna 
pălinca în pahare preciză; Presupun că eşti sătul de whisky 
şi votcă. 


Nick luă paharul şi cercetă lichidul galben-auriu din 
pahar; 

— Pare a fi ceva inedit. 

— Chiar şi aici, în ţară, puţini au privilegiul de a bea aşa 
ceva, îl preveni colonelul. E făcută dintr-un anume soi de 
prune, distilată de două ori şi învechită vreme de zece ani... 
Mi-a adus-o un moţ de la taică-său, de acasă... Gustă şi-ai 
să te convingi. 

Precaut, Nick sorbi o înghiţitură pe care o plimbă prin 
gură. lar după ce o dădu pe gât răsuflă adânc; 

— Asta-i alcool curat! 

— Aproape! îi răspunse Marcu. 

Nick mai luă o înghiţitură. Abia acum începu să dea de 
gustul adevărat al băuturii; 

— Ştraşnică! 

— Mai ştiu şi moţii câte ceva. 

— Eşti de pe acolo? 

— Nu!... Amestecătură din bărăganul Brăilei. 

Nick mai sorbi o înghiţitură-de pălincă; 

— Plăcută surpriză! 

— Ai grijă că te trânteşte repede. 

— Îmi închipui. 

După ce-l văzu pe Nick lăsând paharul pe măsuţa joasă, 
rotundă, în jurul căreia se aşezaseră, Marcu îl întrebă 
direct; 

— Care-i baiul? 

Nick mângâie câteva clipe paharul cu pălincă, apoi ridică 
privirea spre colonel, fixându-l cu insistenţă; 

— Noi am avut parcă o înţelegere! 

— N-am uitat, se grăbi Marcu să-i răspundă. 

— Şi-atunci? 

— Cretinii care au tăbărât pe biata fată nu-s ai mei. 

Nick clătină capul neîncrezător; 

— Mai e amestecat şi altcineva în afacerea asta? 

— Nu! Nici vorbă! ripostă Marcu. Fata a căzut niţel ca 
musca-n lapte... Acolo în zonă mişună oamenii lui Marin 
Neagoe... Ei au luat-o în colimator. 


Explicaţia i se părea plauzibilă lui Nick. Generalul Marin 
Neagoe era dulăul de pază al soţilor Ceauşescu și 
subordonat direct acestora cu întreaga sa liotă de securişti. 

— De ce au luat-o în „colimator”? voi el totuşi să afle. 

— Fata îşi aprindea cam des ţigările cu o brichetă mai 
specială. 

— Deci asta căutau. 

— Bineînţeles! îi confirmă Marcu. Şi după opinia mea ai 
făcut o gafă. Dacă vrei neapărat un plan al vilei... 

— Încă nu e cazul, ripostă Nick. 

— Aş zice că ar trebui totuşi să ne pregătim, îi replică 
Marcu. Situaţia mi se pare, cum se spune la noi, din ce în ce 
mai „groasă”. 

Nick se arătă din nou preocupat de paharul cu pălincă. 
Sorbi o înghiţitură, îi aprecie calitatea, apoi începu să 
mângâie paharul. Spusele colonelului nu i se păreau fără 
rost. Venind spre locul întâlnirii se încrucişase si el cu 
patrulele mixte alcătuite de milițieni alături de care se 
găseau şi membrii ai gărzilor patriotice istoviţi de foame şi 
frig. Oraşul părea a fi în stare de asediu. Numai difuzoarele 
aparatelor de radio, ziarele, revistele, vitrinele librăriilor 
încjiinau osanale „celui mai iubit fiu al poporului român“, 
căruia i se asigurase realegerea ca secretar general al 
P.C.R. cu mult înaintea lucrărilor celui de-al XIV-lea 
Congres. Peste câteva zile urmau să se întrunească şi aleşii 
poporului. Dar locuitorilor ţării puţin le păsa. De la mic la 
mare erau cu urechile lipite de aparatele de radio fixate pe 
lungimile de undă ale emisiunilor occidentale în limba 
română. Şi aveau ce asculta; în R.D.G., Bulgaria şi 
Cehoslovacia fuseseră înlăturați dictatorii care se credeau 
„nemuritori”. În Polonia şi Ungaria schimbările se făcuseră 
mai demult. În Uniunea Sovietică aşijderea; „perestroika” şi 
„glasnosti”. 

Dictatorul român ţipa ca din gură de şarpe; „Cauza” 
comunismului era trădată pretutindeni. Doar el era cel ce 
ţinea în sus steagul cu secera şi ciocanul. Se credea un 
„arhanghel roşu” în luptă cu hidra capitalistă şi imperialistă. 

„Biet pigmeu!” îşi zicea Nick. 


Dar era un pigmeu încă periculos. Se bizuia pe unul din 
cele mai perfecţionate sisteme de oprimare făurit de el cu 
minuţiozitate. lar unul dintre „câinii de pază” ai dictatorului 
se afla chiar în faţa lui Nick. 

„Un oportunist sută la sută”, îl califică acesta. 

Era încredinţat că cel puţin jumătate din securiştii români 
gândeau şi acționau ca Stelian Marcu. Aşa că nu se îndoia 
că mergea pe cartea cea bună. 

Ridică privirea de pe pahar. Colonelul îi pândea fiecare 
gest. 

— La ce te gândeşti? îl iscodi el pe Nick. 

Acesta zâmbi vag; 

— N-aş avea la „ce”? 

— Te-aş sfătui să fii prudent, îi ceru Marcu. Acum sunt cu 
toţii turbaţi şi lovesc orbeşte. 

— Oricum vă săpaţi singuri groapa, îl avertiză Nick. 

Colonelul îşi luă privirea de la el şi fixă perdeaua de la 
fereastră. Era evident marcat de atmosfera „explozivă” în 
care era nevoit să trăiască. li era teamă de ura acestui 
popor strivit atâtea decenii de cizma bolşevică; îi era silă de 
aparatul de dezinformare în care era angrenat; îi era frică 
de revolta atât de dispreţuitei armate, şi mai cu seamă de 
trădarea celor în mijlocul cărora îşi ducea existenţa zilnică. 
Fuga generalului Pacepa îl zguduise teribil. Dar îşi zisese că 
nu putea fi decât un „accident”'. Insă alte „trădări”, care se 
succedaseră în anii următori, îi întăriseră convingerea că 
era de fapt un fenomen. Că, practic, el îşi ratase viaţa, nu 
mai avea nicio îndoială; Corabia începuse „a lua apă“. Intr-o 
lună, două se va auzi şi în România strigătul disperat; 
„Salvează-se cine poate!“ El, de bine de rău, îşi pusese 
deoparte un colac de salvare. Pe un ton sfătos se adresă lui 
Nick; 

— Dacă ţii neapărat să ai nişte fotografii de la vilă ţi le 
ofer cu plăcere. 

— Nu obişnuiesc să lucrez cu „materialul clientului”, îi 
replică Nick. Şi fiindcă veni vorba! aş vrea să i se înapoieze 
fetei lucrurile „şterpelite''... Elegant ar fi şi cu „scuzele de 
rigoare”. 


— Mă voi strădui! îl încredinţă colonelul. Dar am şi eu o 
rugăminte; Putem avea mai multă încredere unul în altul? 

— Până acum s-a „acţionat'' numai asupra mea. 

— Ai văzut însă că au sosit imediat şi „reparaţiile”' de 
cuviinţă. 


— Mama mea are o vorba; „Pardon cu capul spart”. 
Colonelul zâmbi amuzat. 


x 


Două zile mai târziu Nela Duţescu găsi în maşină o pungă 
în care se afla tot ce i se „şterpelise'' de la intuirea în Parcul 
Herăstrău. Deasupra lucrurilor se află şi-un petic de hârtie 
pe care era scris cu litere de-o şchioapă „Scuze!“. Fata 
râse. O amuză mai ales caligrafia stângace a autorului 
biletului. Pe de altă parte era încântată de eficienţa 
intervenţiei lui Nick. Pentru ea olandezo-românul continua 
să fie totuşi o enigmă. „Cu ce-i are la mână pe securiști?” 
se întreba ea. Pentru că numai aşa se explica grija acestora 
faţă de Nick. Dar, la urma-urmei, asta o interesa mai puţin. 
Important era că lunganul frumos ca un actor de cinema 
constituia pentru ea o pavăză împotriva urechilor indiscrete 
ale informatorilor securităţii care mişunau pretutindeni în 
rândul studenţilor. Ştiindu-se sub protecţia lui Nick fata le 
dădea cu tifla. Dar unul dintre colegii ei, care izbutise să-i 
câştige simpatia, îi atrăsese atenţia. Prea întindea coarda. 
Se numea Adrian Pantazi. Era un tânăr înalt, blond-roşcat, 
cu barbă şi mustăţi dese şi nişte ochi albaştri mult mai 
deschişi decât ai lui Nick. Adrian avea un chip de Christ şi-o 
privire deosebit de inteligentă. Studios, grav, serios, era 
socotit mentorul ideologic al cercului studenţesc din care 
făcea parte. Nu mai era pentru nimeni un secret că tânăra 
generaţie respingea ab initio filosofia „Socialismului 
victorios”. Era la curent cu cele mai noi curente filosofice. 
In special sociologice. Nela admira spiritul curtezanului ei. 
Dar atât. Ca bărbat, niciodată acesta „nu-i spusese" mai 


mult. Pe lângă Nick se „topea" nu alta. Adrian simţise acest 
lucru şi ghimpele geloziei îi cam da târcoale. Intr-o zi de 
cursuri, în pauza cea mare, se plimbau amândoi pe 
culoarele fără capăt ale bătrânei universităţi. 

— Ce-ţi mai face „Olandezul zburător”? se interesase 
Adrian fără altă introducere. 

Nela zâmbise condescendent. Era întrebarea cu care 
începea dialogul lor în mod obişnuit. Mai bine zis de când 
Adrian îl întâlnise pe Nick la Nela acasă şi remarcase 
ocheadele şi surâsurile cu care-l gratula fata pe frumosul 
„de peste mări şi ţări”. 

— Acum, se decisese ea să-i răspundă, cred că zboară 
peste culmile carpatine. 

— De fapt ce face? 

— Se plimbă prin staţiunile noastre balneo-climaterice ca 
„Vodă prin lobodă” şi-şi dă cu presupusul. 

— Cel puţin aduce turişti? 

— Pentru ce oferim noi sunt nesperat de mulţi. 

Adrian se dorise din mers şi se aşezase în calea fetei 
pentru a o putea privi în ochi; 

— Nela! Se poate avea încredere în omul ăsta? 

Fata îl înfruntase fără să clipească; 

— Ai altul mai bun? 

— Nu! 

— Atunci mergem pe mâna lui. 

Tânărul se ferise din calea fetei pentru a porni mai 
departe alături de ea pe culoar. 

— Îmi mai fac iluzii, oftase el, că se va întâmpla o minune 
la Congres. 

— Curat iluzii! îi replicase Nela. „Genialul” va fi reales 
secretar general cu unanimitate de voturi... „Floarea 
comuniştilor” din ţară îi va înălța cele mai zgomotoase 
osanale... Sute de ovaţii!... Fraza şi ovaţia!... Bieţii delegaţi 
vor face bătături în palme! 

Glasul tânărului sunase înăbuşit; 

— Chiar atât de jos am ajuns? 

Nela îl mângâiase amical cu palma pe obraz; 

— Se poate şi mai jos, scumpul meu. 


— Blestemată soartă!  răbufnise Adrian din nou. 
Întotdeauna a urgisit acest popor. 

— N-avem ce face, replicase fata. Suntem prea aproape 
de ruşi şi prea departe de Dumnezeu. 

Nu era prima oară când Nela îi servea această parafrază. 
De data aceasta însă el se revoltase; 

— Voi, femeile, sunteţi nişte defetiste!... De ce nu staţi 
naiba la cratiţă şi scutece de prunci? 

— Alo! îl strigase ea, zâmbindu-i cu îngăduinţă. 

Trezit el o privise vinovat; 

— lartă-mă!... Dar înţelege că nu mai este de suportat!... 
Oare să fim noi cel mai cretin popor de pe suprafaţa 
pământului? Să îndurăm cea mai incredibilă opresiune fără 
măcar să crâcnim? Să fim trataţi ca nişte sclavi și să 
strigăm; „Mulţumim din inimă Partidului?” 

— Opreşte-te! îi ceruse ea. Zidurile au urechi! 

Se apropia într-adevăr de ei un individ pe care ei îl 
suspectau a fi informator al securităţii. 


x 


La Antwerpen ştirile din România veneau rar. Monica 
Ellerman nu prea asculta radioul, rar se uita prin ziare şi nu 
dădea prea mare atenție emisiunilor de actualități ale 
canalelor de televiziune. Auzea vorbindu-se în jurul ei de 
răsturnările politice din Est, dar n-o interesa decât ţara în 
care se afla în acea vreme iubitul ei. Or aici era 
deocamdată pace. Se întreba şi ea dacă nu era cumva 
liniştea dinaintea furtunii. Şi-i era teamă ca dragul ei Nick 
să nu fie prins în vreo vâltoare periculoasă. Pe de altă parte 
se simţea o încordare crescândă a relaţiilor dintre ea şi 
mama ei vitregă. Alexandra era tot mai nervoasă şi mai 
ţâfnoasă. Îşi urmărea fiica vitregă cu asemenea priviri 
încărcate de aversiune încât aceasta se înfiora. Monică-i nu- 
i era străină pricina atitudinii potrivnice a maşterei sale. 
Alexandra dorea cu ardoare orice informaţie, cât de 
neînsemnată, privitoare la activitatea lui Nick van Galen în 


România. Dar Monica păstra secretul cu străşnicie. Doar o 
singură dată maştera nu-şi mai putuse stăpâni firea şi-o 
interpelase pe fiica ei vitregă pe un ton mieros; 

— Ascultă tu, ce-ţi mai face drăguţul? 

Monica ridicase mirată din sprâncene; 

— Ce-ţi veni? 

— Mă întrebam dacă nu cumva a dat bir cu fugiţii... Nu-ţi 
scrie, nu-ţi telefonează!... 

Aruncându-i o ocheadă sfidătoare, fata ripostase; 

— Dar drăguţul tău ce mai face? 

Alexandra scosese ţepii de arici furios; 

— Eu n-am „drăguţ! 

— Nici eu! replicase Monica la fel de înţepată. 

— Dar ce ţi-e, tu? se prefăcuse maştera surprinsă. 

— Logodnic, scumpa mea. 

— Şi aşa se poartă un „logodnic”? 

— Uite ce e, Alexandra!... A existat între noi două o 
înţelegere; nu mă amestec, nu mă bag în treburile tale şi 
nici tu într-ale mele! Te rog s-o respecţi! 

— Doamne! exclamase maştera, plesnindu-şi palmele a 
mirare. Supărăcioasă te-ai mai făcut de la o vreme!... 
Cândva eram şi noi prietene!... Ne împărtăşeam tot ce 
aveam pe suflet!... Nu mai ai încredere în mine? Monica nu- 
i răspunse. Păcat, continuase maştera. Sfatul unei femei 
mai în vârstă totdeauna prinde bine... Are şi mai multă 
minte şi mai multă experienţă. 

— Sandra! Ce vrei tu de la mine? atacase Monica direct. 

Aceasta bătuse imediat în retragere; 

— Nimic, dragă! Dacă te deranjează... 

— Chiar foarte mult! îi precizase Monica. 

— O.K.! Eşti femeie în toată firea şi presupun că ştii ce 
faci. 

— Să fii convinsă! încheiase fata discuţia. 

Dar asta nu însemna că Alexandra Ellerman socotea la 
rându-i încheiate socotelile ei cu fiică-sa vitregă. li 
cotrobăia prin poşete, sacoşe, buzunare, doar-doar o găsi 
măcar vreun bileţel de la Nick van Galen. Tot ea era cea 
care controla prin cutia de scrisori şi ieşea înaintea 


factorului poştal când acesta avea de adus ceva mai 
deosebit. Era convinsă că Monica purta corespondenţă 
regulată cu logodnicul ei. Pentru că chipul fetei era senin şi 
buna dispoziţie nu-i lipsea. Dacă ar fi fost o logodnică 
părăsită, altfel ar fi fost comportamentul acesteia; mai 
nervoasă, mai prost dispusă, mai irascibilă. 

„Unde ciorile îşi ascunde scrisorile?” nu înceta maştera 
să se întrebe. 

Nu ştia ca Monica să aibă în oraş o prietenă atât de bună 
încât să-i încredinţeze asemenea secrete. Atunci pe ce cale 
îi soseau răvaşele din România? Cheia nu putea fi decât la 
Amsterdam. Ar fi încercat ea să facă săpături în „Veneţia 
Nordului”, dar iubitul ei nu mai îndrăznea să pună piciorul 
pe acolo. lar la altcineva n-avea cum apela. 

„Nu te mai frământa atâta, o sfătuia «gigolo»-ul. Ce-ai 
putea să mai afli?... Medalionului i-am pus cruce... lar în 
privinţa lui van Galen chiar că nu trebuie să-ţi faci griji”. De 
data aceasta, socotea el, soarta le era prielnică. Ce mai 
voia? Fiul ei, Florin Duţescu, era prieten la cataramă cu 
domnul Nickanor van Galen. Ce-şi puteau dori mai mult 
decât un spion chiar în casa „inamicului numărul unu?” În 
ultimele luni Alexandra se întâlnise de două ori cu fiul ei; o 
dată la Viena, şi-a doua oară la Frankfurt. Florin era pur şi 
simplu îndrăgostit de adevărata sa mamă. lar perspectiva 
de a deveni amândoi nişte oameni bogaţi îl uluise de-a 
binelea. 

„Florine, îl implorase Alexandra. Nici măcar ţie, în gând, 
nu trebuie să-ţi spui ceva!” 

„Fii liniştită! o asigurase el. Ştiu ce am de făcut”. 

Şi-ntr-adevăr se dovedise a-şi cunoaşte interesul. Era 
atât de şiret încât nici părinţii săi adoptivi, nici sora sa 
vitregă, nu simţiseră vreo schimbare în atitudinea sau 
preocupările sale de până atunci. Singurul care îl „mirosise” 
fusese Nick. Dar Florin încă nu simţise că olandezo-românul 
îl ţinea sub supraveghere. lar cât o privea pe fiica sa 
vitregă, Alexandra Ellerman intuise bine că „cheia” se afla 
la Amsterdam. Mai bine zis la Boby Varlam. Prin el primea 


Monica scrisorile sau mesajele verbale de la logodnicul ei. 
Şi ori de câte ori se întâlneau, fata îl întreba invariabil; 

— Ce face? 

Aştepta apoi răspunsul cu o uşoară strângere de inimă. 
Boby îi simţea emoția şi-i prelungea cu bună ştiinţă starea. 
Zâmbea ghiduş pe sub mustaţa castanie şi se prefăcea a 
ezita înainte de a-i comunica ceva. 

— După părerea mea - şi nu numai a mea, - se descurcă 
foarte bine. 

Monica răsufla uşurată. După aceea urma altă întrebare 
încărcată de teamă; 

— Nu mi-a trimis nimic? 

— Presupun, rostea Boby pe tonul său enervant, că ai din 
partea sa salutări şi-n orice caz sărutări. 

Fetei îi venea să-l sugrume; 

— De ce doar „presupui”? 

— Pentru că nu mi-am permis niciodată să deschid un 
plic care nu-mi este adresat. 

Şi-n timp ce vorbea, scotea din buzunar scrisoarea 
aşteptată de fată cu sufletul la gură. Aceasta i-o smulgea 
pur şi simplu din mână şi-o desfăcea cu gesturi precipitate. 
Ochii îi erau numai flăcări. Scena se petrecea de regulă în 
maşina lui Boby. Tânărul Varlam trecea frecvent prin 
Antwerpen fie in week-end, fie cu treburi profesionale. Şi-n 
timp ce Monica parcurgea cu înfrigurare rândurile aşternute 
de logodnicul ei, Boby făcea în sinea sa următoarea 
remarcă despre Nick van Galen; 

„Individul ăsta toată viaţa a fost un băftos!“ 

Nici el n-avea de ce se plânge de Miky a lui. Se iubeau, se 
înțelegeau in toate cele, dar metisa i se părea sub nivelul 
Monicăi Ellerman. 

„Asta da muiere de rasă!” constata el cu sinceră 
admiraţie. Opreau de obicei maşina la vreun motel. Şi aici, 
la o măsuţă retrasă, cu o cafea şi un pahar de pepsi în faţă, 
sporovăiau despre unul şi acelaşi subiect; Nickanor van 
Galen. Ultima dată erau cât pe ce să dea nas-în-nas cu 
Alexandra şi Paul Stratilat. Nu ştiau de motelul frecventat 
obişnuit de cei doi şi opriseră tocmai acolo. Spre norocul lor 


Monica zărise maşina maşterei sale şi făcuseră pe loc o 
întoarcere de o sută optzeci de grade. Reveniră înapoi în 
oraş şi opriră la un local intim din preajma vestitei 
Catedrale. Câtă vreme Alexandra se afla la motel în braţele 
„gigolo“-ului ei Monica putea sta de vorbă aici fără grijă cu 
Boby Varlam, evident despre Nick. 

— Zici că cei care l-au trimis în România sunt mulţumiţi 
de el? 

— Aşa se pare, îi răspunse Boby cu glasul lui monoton. Şi 
„bătrânul domn din Anglia”, şi cel care ne înlesneşte 
corespondenţa mi-au dat a înţelege că „rapoartele” lui Nick 
sunt cele la care se aşteptau. 

Monica nu era totuşi cu sufletul împăcat; 

— Mi-e teamă totuşi pentru el. 

— N-ai de ce, o încredinţă Boby. Întâi de toate are 
paşaport diplomatic. 

— Ei şi! făcu ea neîncrezătoare. În situaţii tulburi cine se 
tnai uită ce fel de paşaport ai? 

— Nick s-a născut cu căiţă, îi aminti el. Ai să-l vezi curând 
acasă tefăr şi bucuros nevoie mare. 

— Să se sfârşească oare atât de repede? 

— Chestie de săptămâni. 

Fata îi ceru îngăduinţa să mâi citească o dată scrisoarea 
de la Nick. N-o ţinea la ea decât în timpul întâlnirii cu Boby. 
După aceea tânărul Varlam lua scrisoarea cu sine. El era 
depozitarul corespondenței amoroase dintre cei doi 
logodnici. 

— Ce bine-mi pare! exclamă ea la un moment dat, 
întrerupându-şi lectura. 

Boby se arătă nedumerit; 

— Ce-ai mai aflat? 

Monica se aplecă spre el pentru a-i vorbi mai şoptit; 

— Ti-am povestit că am auzit-o pe Sandra pomenind 
„drăguţului” ei de un Florin? 

— Aşa! 

— Ei, bine, Nick îmi scrie că i-am confirmat 
presupunerea. 


Boby era de bună seamă la curent cu această 
„presupunere”. Se întreba însă cât din taina vieţii maşterei 
era indicat să-i împărtăşească fetei. Nick îi ceruse ca, în 
momentul în care Alexandra şi „gigolo“-ul ei vor deveni mai 
agresivi faţă de Monica, el s-o pună pe fată la adăpost. Dar 
pentru ca aceasta să-l urmeze în caz de nevoie trebuia să 
înţeleagă de ce trebuia să fugă de acasă. 

— Nu ştiai că ai un „frăţior”? îi strecură el discret. 

— Nu! izbucni fata uimită şi amuzată în acelaşi timp. 

— Florin, cel despre care ai auzit, este o „greşeală” din 
tinereţe a doamnei Alexandra Ellerman. 

— Hristoase! exclamă ea, plesnindu-şi palmele de uluire. 

— Şi individul, continuă Boby, s-a asociat cu maică-sa şi 
„drăguţul” acesteia. 

— Nu se poate! continuă ea să-şi manifeste surpriza. 

— E o asociaţie sinistră, observă Boby. 

— De ce? 

— Mama ta vitregă şi drăguţul ei s-au trezit în pragul 
bătrâneţii tot atât de săraci cum au fost în tinereţe. Sunt în 
stare de orice ca să-şi asigure bunăstarea pentru anii grei 
ce vin. 

— Ce înţelegi prin „orice”? 

— Chiar şi crimă! 

— Nu mi-aş putea închipui. 

— Să te ferească cerul de cei ajunşi la disperare... 
Dumnealui, domnul Paut Stratilat, n-a muncit toată viaţa şi 
nici nu-i dispus să facă ceva... lar doamna Ellerman simte 
cum îi scad puterile an de an... N-are nicio meserie, nu mai 
poate oferi decât puţin ca femeie... Cu resturile de graţii 
feminine ce i-au mai rămas încearcă să-şi păstreze iubitul... 
Dar ştie că atât n-ajunge... Un „gigolo” se ţine cu bani... Cu 
mulţi bani! lar singura soluţie pentru ei doi este aceea de-a 
pune mâna pe „comoara“ bunicului tău... Crede-mă că 
pentru a atinge acest scop fac şi moarte de om. 

Monica simţi cum se încreţea pielea pe ea. 

„Oare nu se exagerează”? se întreba ea. — Dar privirile 
încărcate de ură pe care le surprindea deseori la mama ei 
vitregă păreau a confirma spusele lui Boby Varlam. Şi nu 


numai ale lui. Nick îi scria acelaşi lucru; „Atenţie mărită!” 
Cu spaima în suflet Monica îl întrebă pe Boby; 

— Eu ce trebuie sa fac? 

Acesta o privi direct în ochi; 

— Să te fereşti din calea lor. 

— Cum? 

— Să zicem că ai pleca într-o călătorie de documentare... 
Că te interesează graiul retoroman şi pentru asta ai nevoie 
să petreci câteva săptămâni în cantonul respectiv din 
Elveţia. 

— Asta trebuie să ştie Alexandra? 

— Bineînţeles. 

— lar la Universitate? 

— Spune-i rectorului că te căsătoreşti şi că pleci într-o 
călătorie de nuntă mai îndelungată... Poţi chiar să faci 
referire la Europa de Est... Sunt sigur că o să înţeleagă. 

— Şi când ar urma să plec în „Călătorie?” 

— Am eu aşa un „înger păzitor” care-mi şopteşte să ne 
grăbim... Cred că peste o săptămână ar fi cel mai bine. 

— Direcţia? 

— Amsterdam!... Acolo vei fi mai în siguranţă ca oriunde. 
_ Ideea de-a dezerta de acasă începu a-i surâde Monicăi. 
Işi imagina chipul surprins şi mânios in acelaşi timp al 
Alexandrei când va găsi biletul ei; „Am plecat într-o 
călătorie de documentare. lţi scriu de îndată ce ajung. Nu 
voi sta într-un singur loc. Trebuie să bat nişte sate elveţiene 
in căutarea celor care vorbesc retoromana. Sper să-mi 
adun suficient material pentru lucrarea mea de doctorat. Te 
sărut". Etc. Etc. Motivația putea fi plauzibilă. Fata mai 
făcuse asemenea călătorii de studiu încă în anii studenţiei. 
Dar de data aceasta plecarea ei atât de precipitată îi va 
părea Alexandrei oricum suspectă. 

„O priveşte!” îşi zise Monica dornică să joace un renghi 
maşterei sale. Nu-i prea era ei însă clar rolul pe care-l juca 
Florin Duţescu. Boby îi spusese că acest tânăr crescuse într- 
o familie serioasă, care-i asigurase un trai şi-o educaţie 
peste nivelul mediu al celor din generaţia sa din România. 
Lucra în Ministerul Turismului într-un post care-i înlesnea 


frecvente deplasări peste graniţă ceea ce reprezenta tot 
atâtea sporuri la bugetul său personal, iar părinţii lui 
adoptivi, erau funcţionari la o reprezentanţă din Viena, fapt 
ce semnifica alte avantaje deloc neglijabile pentru un 
cetăţean al unei ţări cu regim comunist. 

„Probabil că-l atrage şi pe el perspectiva unei mari 
bogății, încercă ea o explicaţie, dar poate fi şi dorinţa filială, 
cavalerească, de-a şi ajuta nefericita mamă... Cine ştie ce i- 
o fi povestit Sandra de-a frânt într-atât inima băiatului ei?... 
Oo! exclamase ea. In privinţa asta se pricepe de minune!... 
Aşa a izbucnit să se vâre sub pielea mamei mele apoi a lui 
Pierre... Numai cu baronul nu-i merge... Teamă mi-e că 
ascesta-i va da cât de curând papucii”. 

Când îi împărtăşii lui Boby gândurile ei acesta-i replică; 

— Încă un motiv de disperare! 

Şi tânărul Varlam decise s-o scoată pe logodnica 
prietenului său Nick cât mai repede din Antwerpen. 


x 


„Noiembrie - ultimul bal”. Era titlul unui film programat 
să ruleze pe ecranele Bucureştiului chiar în zilele când se 
desfăşurau lucrările celui de-al XIV-lea Congres al P.C.R. 
Cineva de „sus” s-a sesizat; 

— la vedeţi să nu fie o aluzie la... 

Şi-a făcut un gest semnificativ cu degetul gros îndreptat 
în sus. Toţi se temeau să pomenească numele temutului 
clan care îngenunchease întreaga suflare românească. 
Filmul a fost scos de pe afiş dar teama a rămas. Pe Nick 
van Galen îl amuzase teribil „gafa“  culturnicilor 
bucureşteni. 

„Gura păcătosului”! îşi spuse el. 

Nela Duţescu, căreia Nick îi povestise amuzanta 
întâmplare, adăugă; 

— De ce li-e teamă de aia nu scapă! 


Erau amândoi la un bar de zi din centrul Capitalei. Îşi 
dăduseră aici întâlnire şi cu Florin. 

„Duşmanul trebuie ţinut mereu sub observaţie”, îşi zicea 
Nick. 

Nici în atitudinea Nelei faţă de fratele ei vitreg nu se 
produsese vreo schimbare. Sau aşa cel puţin ar fi dorit ea 
să fie. Numai că Florin simţise o anume rezervă din partea 
amândoura şi se întreba care era motivul? Il suspectau? 
Posibil. Deci el nu le dăduse nicio ocazie din care să reiasă 
culpa sa. Un lucru era însă cert, soră-sa trecuse de partea 
lui Nick. 

„Muierile judecă în funcţie de ovare”, îşi spunea el 
înciudat. 

lar fata era într-adevăr îndrăgostită până peste urechi de 
lunganul olandezo-român. 

„La urma-urmei e treaba ei!” încerca să se consoleze 
tânărul Duţescu. 

Pentru că în sinea sa îşi zicea că soră-sa vitregă „făcea o 
afacere proastă”. Lunganul se va înapoia curând acasă 
unde îl aştepta o logodnică, iar Nela va rămâne cu buzele 
umflate. La un moment dat încercase să-i sugereze fetei 
„finalul” amorului ei dar aceasta-i retezase vorba chiar de 
la primele cuvinte; 

— Florine! Fără sfaturi proaste!... De greşit ştiu să 
greşesc şi singură. 

De atunci el tăcea şi înghiţea în sec. Nu-i rămânea 
altceva decât resemnarea în schimb aversiunea sa 
împotriva lui Nick sporea de la o zi la alta. 

— Hello! 

Apariţia neobservată a lui Florin la masa lor îi surprinsese 
pe Nick şi Nela. 

— la uită-te! exclamă fata. De unde ai apărut? 

Fără a aştepta să fie invitat Florin se aşeză şi făcu semn 
chelneriţei să vină şi la el. 

— Ce bem? se interesă el. 

În paharele din faţa celor doi se aflau coniac şi pepsi- 
cola, iar în ceşti - ness-cafe. Combinația nu-i displăcu 
tânărului Duţescu încât ceru acelaşi lucru. lar după ce se 


îndepărtă chelneriţa se aplecă asupra celor doi pentru a le 
şopti; 

— Aţi auzit de isprava băieţilor de la „Construcţii”? 
Povestea era într-un fel amuzantă; 

După Congresul comuniştilor români manifestările 
anticeauşiste se înmulţiseră. Echipe speciale ale miliției şi 
securităţii mergeau prin staţii de metrou şi-n alte locuri 
publice pentru a dezlipi sau a rade de pe ziduri mici afişe cu 
chemări la revoltă împotriva dictaturii comuniste. Dar 
isprava căreia i se dusese buhul în Capitală era cea a 
studenţilor de la Institutul de Construcţii. În raportul său la 
Congresul din 15 noiembrie Nicolae Ceauşescu strârnise 
hazul tuturor cu o metaforă sui generis. În Republica 
Socialistă România, susţinea el, orânduirea socialistă va fi 
înlăturată „când va face plopul pere şi răchita micşunele”. 
Drept urmare, studenţii constructori au şi ornat, noaptea, 
plopii din prejma Institului lor cu pere. 

„Du sublime au ridicule il n'y a qu’ un pas”. Năstruşnica 
faptă a stârnit hohote de râs în popor şi spume la gură în 
cercurile high-life-ului comunist. 

... Florin continua să turuie. Avea sacul plin. În acest timp 
însă Nick observă în local pe unul din tuciuriii cu care se 
înfruntase la restaurantul „Pescăruş”. Şi avea impresia că 
individul îi căuta privirea de parcă ar fi dorit să-i comunice 
ceva. Cum era omul deciziilor rapide le şi comunică celor 
doi Duţescu; 

— lertaţi-mă dar trebuie să dau un telefon. 

Şi fără a mai aştepta îngăduinţa lor se ridică de la masă 
şi se îndreptă către aparatul de telefon public situat în 
apropierea toaletei. Florin îl urmărea cu priviri 
neîncrezătoare; 

— Cred că se duce să facă pipi şi i-a fost ruşine de tine. 

Nela pufni pe nări; 

— Până şi asta te preocupă? 

El simţi împunsătura şi reacţionă; 

— Ce te deranjează la mine? 

— Multe! îi răspunse ea. 

— De pildă? 


— Prea îţi vâri nasul ăsta ascuţit peste tot. 

Fără voie el îşi pipăi protuberanţa. Nu semăna cu al 
Duţeştilor. Era şi el o ştia foarte bine nasul maică-si 
adevărate. Să-i fi aflat oare Nela „secretul” naşterii? Nu-i 
venea a crede. Era mai degrabă o simplă coincidenţă. Sau 
aşa cel puţin nădăjduia. Dar era totuşi întâia oară când Nela 
se agăța de „ascuţimea” nasului său. 

— Te incomodează forma lui? o iscodi el. 

— Nu la propriu, ci la figurat, îi replică ea. 

El îşi fixă privirea într-un punct de pe masă; 

— Toată viaţa nu ţi-am dorit decât binele. 

— Ştiu, Florine, făcu ea conciliant, dar te rog să mă 
înţelegi; „m-am făcut mare”. 

— Încerc să înţeleg, rosti el cu vocea uşor voalată, dar 
îmi vine foarte greu... Şi mai ales n-aş vrea să suferi. 

— Din pricina lui Nick? 

— Bineînţeles. 

— Vreau să-ţi spun că relaţiile dintre noi sunt doar 
camaradereşti. 

— Haida-de! făcu el neîncrezător. 

— Vreau să mai ştii că-i un om cinstit... M-a prevenit de 
la început că-i logodit şi că are de gând să-şi respecte 
cuvântul dat unei anumite domnişoara 

— Asta-l onorează, conveni el. Dar nu ştiu în ce măsură 
te împaci tu cu această situaţie? 

— Nu-mi fac iluzii. 

— Totuşi... 

— Mă conduc după sfânta înţelepociune a strămoşilor 
noştri latini; carpe diem. 

— Uşor de zis, oftă el neconvins. 

— Şi ce-ai vrea să fac? Să renunţ la el? 

— Din mai multe motive, îşi susţinu el punctul de vedere, 
întâi e vorba de faptul că te împinge într-o activitate al 
cărei final nu poate fi decât închisoarea de la Jilava... Pentru 
el nu-i nicio problemă... În cel mai rău caz va fi declarat 
persoana non grata şi trimis de urgenţă acasă... Pe când tu, 
Adrian, şi toţi ceilalţi... 


— Te-aş ruga să taci! îi porunci ea. Şi mai ales fără 
nume... dacă tu faci în nădragi de frică şi stai deoparte cel 
puţin ai bunul simţ şi nu cârti împotriva celor care iubesc 
acest pământ. 

— Nu de mine trebuie să vă feriţi! o avertiză el. 

— Mereu trebuie să te fereşti de cineva, făcu ea cu 
năduf. 

— Cei cu care vă veţi confrunta sunt de-o cruzime... 

— Mai mult decât să ne omoare ce pot face? îi reteză ea 
vorba. 

Florin se înfioră; 

— Sper că nu vorbeşti serios? 

— Mult nu se mai poate răbda, Florine! conchise ea. 

În acelaşi timp Nick van Galen îşi căutase „omul” din 
priviri şi când dădu cu ochii de el îi făcu semn să-l urmeze. 
Tuciuriul se supuse ca la comandă. Nick ajunsese lângă 
aparatul de teleon, introduse o fisă şi aşteptă tonul. 
Tuciuriul se opri lângă aparat de parcă ar fi dorit să se 
folosească şi el de telefon. Nick îi adresă prin colţul gurii; 

— Parcă ne-am cunoaşte de undeva? 

— Cum să nu, mâncacţi-aş c...l! sosi prompt răspunsul 
tuciuriul. Cine dacă nu dumneata ai făcut harcea-parcea din 
toţi patru câţi eram! Dacă nu te miruiam cu piatra haia la 
diblă nimic nu se mai alegea din noi. 

— Şi ce vrei? 

— Să-ţi mulţumim. 

— De ce? 

— Ai fost domn cu noi!... Aitul ne-ar fi băgat la „mititica” 
pe câţiva anişori buni. 

— N-aţi fost voi principalii vinovaţi. 

— E drept, şefule! Scârna aceea de căpitan ne-a pus sula 
în coaste... Ne avea la mână şi ne vămuia fără milă başca 
treburi necurate la care ne împingea. 

Nick îl privea pe tuciuriu în faţă. lar acesta nu-i ocolea 
privirea. Părea chiar a i-o căuta. 

— Şi ce vreţi acum de la mine? îl iscodi Nick. 

— Noi suntem oameni recunoscători, şefule. Pe cel care 
ne face un bine nu-l uităm. 


— Concret? 

— Vin vremuri grele, şefule. 

— Crezi? 

— Să mă scuipi în gură dacă mint. 

—Şi? 

— Noi zicem că nu ti-ar strica să ai nişte „oameni” ai 
dumitale. 

— Nişte „îngeri păzitori”? 

— Ai ghicit, şefule! 

— Şi ce vreţi în schimb? 

— Nimic, şefule!... Am zis doar aşa să ne plătim faţă de 
dumneata. 

Nick îi zâmbi neîncrezător; 

— Chiar nimic-nimic? 

— Ei şi mata! făcu tuciuriul. Dacă o să ne scapi acolo câte 
un verzişor-doi vom zice bogdaproste. lar dacă nu fără 
supărare. 

— Ştiţi voi, hoţomanilor, că sunt larg la mână. 

— Păi nu te supăra, mânca-ţi-aş, dar noi nu ne încurcăm 
cu proştii. 

Era timpul să încheie discuţia. Mai apăruse un solicitator 
al telefonului public. 

— Bine, făcuse Nick. Facem târgul! 

Tuciuriul îi răspunse cu un gest complice; 

— Vă găsim noi, şefule. 

Şi trecu în locul lui Nick la telefon. 

„Sunt nemaipomeniţi”? îşi zicea olandezo-românul în 
timp ce revenea la masa unde îl aşteptau fraţii Duţescu. 
Ideea de-a avea o „gardă de corp” îi surâde. Tinerii din 
cercul Nelei i-ar fi sărit la nevoie în ajutor. Şi prin acest „la 
nevoie” el înţelegea revolta populară împotriva clanului 
Ceauşescu şi-a nomenclaturii comuniste care ţinea ţara sub 
teroare. Pentru că nu mai exista nicio îndoială; lucrurile se 
precipitau şi deznodământul nu putea fi altul. 

Oamenii de rând - în special tinerii aşteptau doar un 
semnal ca să iasă în stradă. După încheierea lucrărilor 
„ultimului bal comunist” Nicolae Ceauşescu dorise un 
grandios miting de proslăvire a „epocii de aur” pe care o tot 


făgăduia românilor. Şi Nick avusese ocazia să constate de 
visu aversiunea gloatei aduse cu „arcanul” în Piaţa 
Republicii. Era o zi nemaipomenit de geroasă pentru 
mijlocul lui noiuembrie. Rebegiţi de frig, lihniţi de foame, 
istoviţi de o muncă fără răgaz, hărţuiţi zi şi noapte de 
satrapii ocârmuirii comuniste, zecile de mii de oameni din 
Piaţa fostului Palat regal nu mai reacţionau defel la 
cuvântările „înflăcărate” ale celor din balconul Palatului 
C.C.-ului. Aruncaseră la picioare lozinci şi portrete, se 
întorseseră cu spatele la „iubiții şi stimaţii” conducători, îşi 
frecau mâinile rebegite şi tropăiau ca să se mai 
încălzească. 

„Un asemenea moment ar fi tare prielnic pentru 
izbucnirea revoltei”, îşi zisese Nick. 

Dar nu se întâmplase nimic. Nu ţâşnise de nicăieri 
scânteia care să aprindă pălălaia. Nu sosise, încă prielnica 
clipă. 

„Însă nici mult nu va mai dura”, îşi spunea Nick. 

O dată cu pregătirile pentru renumita întâlnire Bush- 
Gorbaciov de la Malta sporeau şi pronosticurile privitoare la 
ieşirea României de sub dictatură. Politologi occidentali 
opinau pentru o revoltă în care se va vărsa mult sânge. 
Nick van Galen intuia acelaşi lucru. Dar organele de 
represiune erau aici mai puternice, mai bine organizate şi 
mai necruțătoare decât în celelalte ţări socialiste în care 
avuseseră loc deja „revoluţii de catifea”. 

„Avea dreptate tuciuriul, îşi aminti el. Vin vremuri grele”. 

Când ajunse în dreptul mesei la care se aflau cei doi 
Duţescu, Florin îl cercetă pe Nick pe sub sprâncene; 

— Ce voia baragladina? 

In locul lui Nick se grăbi Nela să intervină; 

— Bişniţă, ce altceva? Dolari, „Kent“... 

Nick confirmă, dar Florin tot nu era convins; 

— Cum de te-a depistat că eşti străin? 

— Habar n-ai tu ce „miros” au ăştia, interveni Nela din 
nou. 


— Sunt formidabili! adăugă nemulţumit tânărul Duţescu. 
Unde-i un chilipir sunt primii... Vorba unui amic de-al meu; 
au plecat jidanii şi-au rămas ţiganii. 

— Mie-mi sunt simpatici! remarcă Nick cu gândul la 
tuciuriul de care abia se despărţise. 

— Asta pentru că nu ai de-a face cu ei în fiecare zi, 
continuă Florin cu înverşunare sporită. 

— Nu-i vina lor, observă Nela. Au nestatornicia în genă. 
Încât buni-răi va trebui să convieţuim mai departe cu ei... E 
o fatalitate! Pe Florin îl intrigă insistența cu care soră-sa 
vitregă răspundea în locul lui Nick. Nu cumva îl cunoştea şi 
ea pe tuciuriu? Pentru că în privinţa „olandezului zburător” 
n-avea nicio îndoială. „Baragladina” cu care se întreţinuse 
Nick la telefonul public nu apăruse întâmplător în local. Era 
o cunoştinţă mai veche a „domnului van Galen”. Deci 
amicul Nick acţiona şi-n lumea interlopă a Capitalei nu 
numai în cercurile studenţeşti. Constatarea i se păru lui 
Florin a fi demnă de reţinut. Şi-şi mai zise în sine; 

„Viţeaua asta de Nela ar trebui să mai rărească întâlnirile 
cu un asemena individ”. 

Dar n-avea curajul să i-o spună în faţă. Domnişoara 
Duţescu nu era fiinţa care să îngăduie cuiva amestecul în 
treburile ei „de suflet”. 

De la local Nick îi conduse pe Duţeşti cu maşina acasă. 
Opri chiar la intrarea în bloc Florin coboră primul. Nela îi 
dădu a înţelege fratelui ei vitreg că mai avea ceva de 
discutat cu Nick. Nemulțumit, tânărul Duţescu tuşi sec dar 
se conformă dorinţei sorei sale vitrege. Intinse o mână rece 
celui de la volan apoi se îndreptă spre uşa grea, de fier 
forjat şi sticlă, a intrării în bloc. Păşea rar, gârbovit, de 
parcă avea în spinare o sarcină ce-i depăşea puterile. 

Nela, care-l urmări cu priviri severe până ce acesta 
dispăru în clădire, remarcă; 

— Frate-meu ăsta vitreg a început să fie tot mai 
nesuferit. 

— Îi dai prea multă importanţă, făcu Nick evaziv. 

— Nici nu ştii ce zace în el, insistă fata. Sunt momente 
când e de-o cruzime de neînchipuit... Noi avem la ţară o 


casă cu grădină moştenită de la bunicii dinspre tată... ŞI 
acolo creştem nişte porumbei în podul casei... O pisică 
străcătoare din vecini se înnădise la porumbeii noştri... În 
fiecare zi dispărea câte unul... Florin i-a pus atunci pisicii o 
capcană... Un laţ din sârmă subţire în care pisica s-a prins... 
Ei bine, a lăsat-o acolo să se chinuie în laţ până ce bietul 
animal s-a stins... Mieuna înfiorător... Zile şi nopţi de vaiete 
înfiorătoare!... Eu n-am mai putut suporta şi am plecat la 
Bucureşti... Când l-am întrebat de ce procedează cu atâta 
cruzime... de ce n-o omoară... mi-a zis că aşa vor afla şi 
celelalte pisici ce le aşteptă şi se vor feri de podul casei 
noastre ca de foc. 

Nick clătină capul a mirare; 

— l-auzi cine-mi este! 

— Aşa că şi pe tine te-aş sfătui să te fereşti de el. 

— Am renunţat, scumpo! 

— Ai văzut cât a insistat şi asupra tuciuriului cu care te-ai 
întreţinut la telefon? 

— L-ai recunoscut? 

— Bineînţeles!... Era unul din cei patru de la „Pescăruş”... 
Ce vrea? 

— Să-mi fie slugă supusă şi credincioasă. 

— Nu mai spune! 

— Mi-a făcut o ofertă cât se poate de serioasă. 

— Aştia-s ca şobolanii!...constată fata. Simt că se apropie 
scufundarea corăbiei. 

— Şi nu văd de ce n-aş accepta? 

— Nick! 

— Da, scumpo! 

— Oare vor trage în noi? 

Nick cumpăni câteva clipe întrebarea Nelei; 

— Mira-m-aş să n-o facă. 

— Dar în celelalte ţări nu s-a tras! în R.D-G,, 
Cehoslovacia, Bulgaria... 

— Cred că ruşii le-au zis clar; fără vărsare de sânge. Şi 
generalii ruşi sunt acolo... Pe când aici n-are cine impune 
unui dictator paranoic. 

— Sfetnicii? 


— Nişte ticăloşi care ţin cu dinţii de funcţiile lor înalte... 
Nu sunt dispuşi să-l trădeze pentru că s-ar trăda în primul 
rând pe ei... Nişte laşi şi nişte netrebnici! 

— Nick! 

— Ce e? 

— Mi-e frică! 

— E firesc. 

— Dar asta nu înseamnă că dăm înapoi. 

— De asta sunt convins, o încredinţă Nick. 

Se aplecă asupra ei şi-o sărută prelung. Era o îmbrăţişare 
sinceră. 

„Nici n-ai crede că într-o fată atât de mică zace o inimă 
atât de vitează”, îşi zise el apoi urmărind-o cum se strecura 
pe uşa blocului. Ş 

„„. Tuciuriul avea să se ţină de cuvânt. Il acostă pe Nick 
într-o seară cu lună când acesta ieşise din hotel ca să tragă 
în piept niţel aer proaspăt. Coborâse pe Ştirbei Vodă spre 
Piaţa Palatului şi se opri la intersecţia cu 13 Decembrie. 
Aştepta lumina verde a semaforului când auzi lângă umăr o 
voce care i se păru cunoscută; 

— Să trăiţi! 

Nick îşi aruncă privirea peste umăr. 

— Aa! Tu eşti? îl recunoscu el pe „tuciuriu”. 

— V-am promis că vin. 

— Mă bucură. 

— Sunteţi ocupat tare in seara asta? 

Nick îi zâmbi ghiduş; 

— Chiar vrei să ştii? 

— Mă gândeam să stăm puţin de vorbă. 

— Unde? 

— În orice caz într-un loc unde nu suntem benocilaţi şi 
nici ascultați. 

— Cunoşti tu un asemenea loc? 

— Păi altfel veneam eu în seara asta la matale, mânca |- 
aş limba?! 

— Cum te cheamă? 

— Ochialbi. 


Tuciuriul avea într-adevăr o culoare a ochilor 
nemaipomenit de deschisă încât i se dăduse cea mai 
potrivită poreclă. 

— Ai şi alt nume? se interesă Nick. 

— Giani, şefule, dacă nu ţi-i cu supărare. 

La lumina felinarului - printre puţinele care luminau 
noaptea Capitalei - Nick îl cercetă mai atent. De statură 
mijlocie, spre mică, Giani i se păru foarte bine legat. Avea 
umeri laţi şi-un gât gros, musculos. Părul negru, creţ, îi 
ieşea de sub o şepcuţă din imitație de piele. Deşi seara era 
răcoroasă bine - ca în orice început de decembrie - Giani 
nu era îmbrăcat decât în blugi şi geacă de fâş. In picioare - 
nelipsiţii pantofi Adidas. Chipul lui smolit lucea în bătaia 
razelor lunii şi-ale felinarului. 

— Să mergem! se învoi Nick. 

— O iau înainte, şefule. 

Giani coti la dreapta pe 13 Decembrie urcând în sus spre 
catedrala Sf. losif. Nick îl urmă la o distanţă care să nu bată 
la ochi. Când ajunse în dreptul unei „Dacii 1300“, parcată 
pe partea dreptă a străzii, Giani se opri, descuie maşina, se 
urcă la volan şi deschise totodată portiera din dreapta. Nick 
se instală lângă el. 

În timpul drumului reluară dialogul. Mai bine zis Nick 
reâncepu seria întrebărilor; 

— Ce fac ceilalţi amici ai tăi? 

— Teferi!... O să-i vezi şi matale!... 

— la zi! Ce-i în capul vostru? 

Giani îi aruncă o ocheadă scurtă. Era nedumerit; 

— Nu pricep ce vrei, mânca-ţi-aş! 

— Sunteţi siguri că o să am nevoie de voi? 

— Noi aşa zicem... Că dacă o veni rivoluţia, ăştia cu care 
te ai matale acum, bine atunci te mănâncă fript, şefule... 
Ăştia n-au cuvânt, mânca-ţi-aş! Se folosesc de tine cât au 
nevoie iar după aceea îţi închid gura pentru totdeauna... 

Aşa e tovarăşii de la Miliție şi de la Securitate... Ai auzit 
matale de unul Ştefănescu? Mare caiafă!... Milioane de lei, 
teancuri de dolari şi mărci d-ălea, din vest, aur şi bijuterii cu 
kilogramele... Le-a văzut cineva sub sticlă arătate 


grangurilor... Afacere cu vinuri „măsluite”... Mânjiţi în 
treaba asta o şleahtă întreagă de măhări... Unul era chiar 
„Erou“... Ştii matale de care... Al „Muncii Socialiste”... L-au 
bătut pe „măsluitorul acela de vinuri” întâi ca să vorbească 
iar după aceea ca să tacă... Până la urmă l-au „ixicutat”... 
La Jilava! 

Lui Giani nu-i mai tăcea gura. Dar lui Nick nu-i displăcea. 
Tuciuriul îl amuza. Aşa că nu-şi dădu seama când ajunseră 
într-un vechi cartier al Bucureştiului cu case mici şi câtuşi 
de puţin arătoase. Aveau în schimb garduri înalte după care 
se ascundeau curţile mici, insalubre. Giani opri maşina pe-o 
alee nepietruită. Era probabil unul din puţinele automobile 
care se încumeta să circule pe aceste uliţi. După ce 
coborâră din „Dacie”' se îndreptară spre o portiţă ascunsă, 
iar prin aceasta pătrunseră într-o curticică pavată cu 
bolovani mari, de râu. Printr-o uşă joasă intrară într-o săliţă 
iar de aici într-o cameră potrivit de mare luminată a giorno. 
In jurul unei mese se aflau ceilalţi trei „asociaţi“ai lui Giani. 
La intrarea lui Nick aceştia se ridicară respectuoşi în 
picioare. 

„Cuib de hoţi”, îşi zise olandezo-românul. 

Pe masă se aflau numai bunătăţi; whisky, coniac, gin. 
Mărci străine. Tuciuriilor nu le priau băuturile autohtone. lar 
ca să meargă bine băutura mâncau alune, fistic, saleuri. 
Nick se aşeză la masă unde i se puse un pahar gol în faţă. 
Ce dorea? Un gin cu nelipsita felie de lămâie. | se turnă 
imediat în pahar. Între timp Nick îşi trecu privirea peste 
comeseni. 

Erau cei patru de la „Pescăruş”!. Tineri între 25 şi 27 de 
ani. Păreau a fi fraţi; aceleaşi trăsături specifice rasei, 
aceeaşi piele închisă, aceiaşi ochi în veşnic neastâmpărat. Îi 
diferenţia totuşi câte o cicatrice lăsată de lama unui cuţit 
sau câte un nas cu cartilajul rupt de-o lovitură zdravănă. 

Sprinteni în mişcări aduceau a animale de pădure cu 
urechea veşnic la pândă. Şi fiecare avea porecla care-l 
definea. „Buză ruptă” poseda într-a-devăr o cicatrice nu 
prea estetică sub nas. „Belaliul”' se distingea prin urechi 
mari,  clăpăuge, şi-o necontrolată mişcare a feţei. 


„Gagicarul”'' era cel mai frumos şi mai elegant dintre ei. 
Fără îndoială cu trecere la fete. „Şeful'' însă rămânea Giani 
Ochialbi. El avea de regulă iniţiativa. 

— Sunteţi rude? voi să ştie Nick. 

Giani îi confirmă; el şi cu „Belaliul”' erau fraţi iar „Buză 
ruptă” şi „Gagicarul“-veri cu ei. Toate treburile se făceau 
deci în familie. 

— După cum vezi şi matale, şefule, avem de toate, ţinu 
Giani să-i precizeze Nick trecu o privire protectoare peste 
cei patru tuciurii. 

— Şi-atunci ce vă lipseşte? 

— Ziua de mâine, îşi dădu cu părerea „Gagicarul“. Nu 
ştim cum va fi după „rivoluţie“... Acuşica ne merge bine cu 
băuturica, ţigările, cafeaua, ness-ul... Da’ ştim noi mai 
târziu? 

— De unde sunteţi voi atât de siguri că va fi „rivoluţie“? 

— Ei, şefule! făcu Giani lezat. Matale socoţi că n-avem şi 
noi ochi şi urechi? Nu vedem încotro bate vântul? Doar n-or 
fi românii mai proşti ca alţii să se lase condamnaţi de 
moaca asta băloasă şi c-un picior în groapă care se crede 
hăl mai hăl de pe suprafaţa pământului... S-a urcat scroafa- 
n copac şi nu vrea să se mai dea jos. 

Nick continuă să-i iscodească. 

— Şi după aceea va fi mai bine? 

— Mai bine e vrăjmaşul binelui, mânca-ţi-aş, interveni 
„Gacicarul“. 

Nick pufni amuzat pe nări; 

— Cum s-ar zice; şi-a aşa-i rău şi aşa-i prost. 

— Cam aşa, conveni Giani. 

Nick gustă din pahar, aprecie calitatea băuturii, apoi li se 
adresă din nou; 

— Îmi puteţi spune de ce m-aţi poftit aici? 

Gagicarul replică; 

— Să ne ierţi, şefule, interveni şi Belaliul. 

Buză rupta îşi umezi şi el gura pentru a rosti; 

— Suntem chit, bre, şefule!... Am dat, ai dat... Acum să 
batem laba. 


— Şi-ai fost domn, bre, şefule, adăugă Belaliul. De aceea 
şi noi vrem să fim „domni“... Înţelegi matale? 

— Eu înţeleg bine toate astea, rosti Nick privindu-i pe 
rând cu simpatie. Dar mie trebuie să-mi spuneţi mai întâi 
tot ce-aveţi pe suflet, ca la popă. 

— Corect, şefule! reveni Giani în discuţie. Aşa e corect!... 
să nu ne ascundem unul de altul., 

— Noi suntem oameni prevăzători, şefule, luă cuvântul 
Gagicarul. Încât ne-am dat în bobi că aici, în România, 
mulţii purici n-o să facem... Ne-am săturat de bişniţa asta 
măruntă pentru care suntem hăituiţi ca nişte bandiții 

Nick se amuză; 

— Şi vreţi s-o faceţi în altă parte pe picior mai mare? 

— Aşa ar fi corect, preciză Belaliul. 

— Matale, şefule, i se adresă Buză ruptă, eşti grangur în 
Holandia matale... 

Nick râdea cu poftă; 

— Pe asta de unde-o mai ştiţi? 

— Păi se observă din toate, şefule. Şi cum azvârli cu 
verzişorii şi cum se gudură toţi de aici pe lângă matale... Nu 
vedem noi? 

Cercetându-i cu tot mai mult interes Nick îi chestionă; 

— Cam ce-aţi putea face voi să zicem de pildă în 
„Holandia“? 

— Ne-am ocupa de maşini, îi mărturisi Giani. Pentru că 
noi, ăştia, cum ne vezi, suntem mecanici auto... Cu 
patalama la mână, şefule. 

— Şi de ce nu vă practicaţi meseria? 

— Aici? făcu Belaiul scârbit. Ptiu!... 

— Sunt nişte ateliere împuţite, şefule, preciză Gagicarul. 

— Deci vreţi să vă ocupați de maşini! repetă Nick ca 
pentru sine. Ce fel? Reparaţii? 

— Se poate, şefule? făcu Gianiu dezamăgit. Noi avem 
dible de negustori!... Din maşini vechi şi aruncate vrem să 
facem altele noi... Se poate? 

Nick îl privi cu sinceră admiraţie; 

— Bineînţeles că se poate! Chiar foarte bine! 


Ştia doar şi el că în Olanda nu era un climat propice 
automobilelor. 

Umezeala, aerul sărat marin corodau repede maşinile. 
După câţiva ani de folosire oamenii erau nevoiţi să le 
abandoneze. Înşirate pe străzi lăturalnice automobilele 
vechi puse în vânzare la preţuri derizorii alcătuiau coloane 
din ce în ce mai mari. Nemaivorbind de „cimitirele de 
automobile”. Tuciuriii se gândiseră bine. De pe urma 
acestor maşini se puteau obţine profituri bune. Şi nu atât în 
Olanda cât în ţările post-revoluţionare din est. Pentru că 
nimeni nu se mai îndoia de acest final; înlăturarea definitivă 
a comuniştilor de la putere şi aşezarea în loc a unor 
democraţii autentice. 

— Dacă ai încredere în noi şi ne iei sub firma matale, 
continuă Giani, oameni ne facem. 

— Buninţeles, tinu să precizeze Gacicarul, ce-i a matale 
va fi pus de-o parte. 

— Nu de asta-i vorba, ripostă Nick. Important e ca acolo 
să fiţi oameni serioşi, să vă vedeţi de treabă, că altfel închid 
„prăvălia” şi vă fac vânt înapoi de unde-aţi venit. 

— Corect! făcu Belaliul. 

— Uşor nu va fi, continuă Nick, mai ales că nu cunoaşteţi 
nici limba... 

— O învăţăm repede, şefule, îl încredința Giani. Şi aşa o 
rupem binişor nemţeşte... În privinţa asta să n-ai teamă. 

— Bine! conveni Nick. 

— lar cât stai matale aici, interveni iarăşi Gacicarul, să n- 
ai nicio grijă. Din clipa asta nu-ţi mai clinteşte nimeni niciun 
fir de păr din cap... La fel şi „domniţei” matale... Doar cu 
„guleraţii” de la Securitate ne va fi mai greu, dar o scoatem 
noi la capăt şi cu ei... De acord? 

— Mai frumos decât în cele mai frumoase visuri, făcu 
Nick amuzat. 

Era sincer. Ce-şi putea dori mai mult decât să aibă 
protecţia lumii interlope bucureştene. 


Era acea oră de dimineaţă când Nickanor van Galen îşi 
savura cafeaua şi răsfoia ziarele. De la ambasadă se 
„aproviziona” cu presa occidentală, iar ziarele româneşti i 
le trimetea recepţionerul de serviciu de la hotel. Tolănit în 
fotoliu, în halat şi papuci, Nick sorbi o înghiţitură de cafea. 
Dar imediat era să se înece cu băutura din ceaşca 
imprimată cu monograma hotelului „Bucureşti”. Pe prima 
pagină a ziarului „Scânteia”, organul P.C.R., o fotografie îl 
umplu de uimire. După întâlnirea de la Malta dintre George 
Bush, preşedintele S.U.A., cu şeful statului sovietic, Mihail 
Gorbaciov, acesta din urmă convocase la Moscova pe 
conducătorii statelor componente ale Tratatului de la 
Varşovia. Dictatorul român Nicolae Ceauşescu, era ultimul 
din vechea gardă care se mai menținea la putere în ţările 
lagărului socialist. Toţi ceilalţi erau mai tineri şi mai hotărâți 
să-şi scape popoarele de „Făt Frumosul” trâmbiţat, de 
„geniul carpaţilor” la recentul congres al P.C.R. Astfel că la 
Moscova dictatorul român se găsea ca un dulău bătrân şi 
răpănos  încolţit de-o haită de dulăi tineri şi colţoşi. 
Fotografia care-l făcuse pe Nick să i se oprească în gât 
cafeaua de dimineaţă era un instantaneu surprins în timpul 
convorbirilor dintre Mihail Gorbaciov cu primul său ministru 
Nikolai Râşkov, pe de o parte, Nicolae Ceauşescu şi cu 
primul său ministru, Constantin Dăscălescu, pe de altă 
parte. Din fotografie reieşea clar că cei doi conducători 
sovietici se străduiau să-l convingă pe dictatorul român de 
necesitatea reformelor în România. Dar acesta îi ignora 
zâmbind cu „candoare” fotoreporterului. Îşi râdea pur şi 
simplu de strădaniile celor doi şefi ai supraputerii de atunci. 

„Asta nu mai are leac”, îşi zisese Nick. li era clar că 
Nicolae Ceauşescu devenise cu totul opac. Nu mai exista 
nicio posibilitate de dialog cu el. Deci zilele îi erau 
numărate. De altfel atât primul ministru francez cât şi 
ministrul de externe al aceleiaşi ţări îşi „permiseseră” să 
facă chiar unele declaraţii în acest sens. Lui Nick însă nu-i 
ieşea din minte rânjetul de „elev tâmp care-şi sfida 
profesorul” al dictatorului român. Îşi zisese că va trebui să 


păstreze această fotografie ca pe un document preţios 
pentru posteritate. 

Odată sfârşit „tabietul” de dimineaţă donnul Nickanor 
van Galen se îmbrăcă pentru a face o vizită de curtoazie la 
Ministerul Turismului. Mare lucru n-avea de făcut la acest 
for. Toată lumea aştepta să se întâmple ceva şi nimeni nu 
se mai deranja la nimic. Dar înainte de-a părăsi 
apartamentul se pomeni cu un mesaj de la Stelian Marcu. 
„Tovarăşul” colonel vroia să-l întâlnească fără întârziere. 

„Lucrurile încep să se precipite”, îşi zise Nick. 

Comunică ofițerului superior de securitate că era întru 
totul de acord cu locul şi ora stabilite pentru întrevedere, şi 
avea să se înfăţişeze punctual la uşa garsonierei din blocul 
de pe Bulevard unde se mai întâlnise cu Stelian Marcu. Îi 
deschise chiar acesta. Nick îl cercetă cu un aer grav. 
Securistul era încercănat şi mult mai puţin stăpân pe sine. 
Se vedea cât de colo că-l ajunsese oboseala nopţilor 
nedormite, petrecute într-o tensiune nervoasă epuizantă. 

— Ce s-a întâmplat? îl iscodi noul venit. 

Colonelul îi strânse mâna mai puţin viguros ca de obicei; 

— Mi-e teamă, dragul meu, că începe „sârba”. 

Nick se aşeză în fotoliul oferit de gazdă; 

— „Incepe” sau a şi început?. 

— După opinia mea primii paşi s-au şi făcut. 

Şi-i  destăinui că muncitorii din marile platforme 
industriale erau în „fierbere”. La laşi se luaseră măsuri 
severe pentru a împiedica studenţimea să iasă în „piaţă”. 
Tinerii scriitori publicaseră un manifest incendiar, iar unii 
dintre ei declaraseră greva foamei. Dar ce i se părea 
colonelului mai grav era „cazul TOkes”, preotul reformat din 
Timişoara care înfrunta pe toată lumea; partid, guvern, 
superiorii ecleziastici, i se dăduse ordin să plece în altă 
parohie, la alt capăt de Ţară, dar pastorul nici nu vroia să 
audă. Sfătuit fără îndoială şi de peste graniţă acesta făcea 
opoziţie făţişă regimului, fiind sprijinit de numeroşii săi 
enoriaşi cărora li se alăturau şi alţi nemulţumiţi. Toţi făceau 
zid viu în jurul tânărului pastor reformat. 


— Mira-m-aş ca focul să se aprindă aici, conchise 
colonelul. 

Nick ridică sprâncenele a nedumerire; 

— De ce tocmai „aici“? 

— Pentru că Timişoara e locuită de trei etnii recalcitrante; 
maghiari, şvabi şi sârbi... lar românii, care alcătuiesc 
majoritatea, sunt puternic influenţaţi de cele trei etnii. 

— Plus influenţa din afară? 

— Bineînţeles!... Timişorenii au televizoarele puse numai 
pe canalele iugoslave... De radio nici nu mai vorbesc; 
ascultă Belgradul şi Budapesta cum nu ascultăm noi aici, 
Bucureştiul. 

— Se apropie deci ara „H“, rosti Nick ca pentru sine. 

— Şi-ai să vezi, continuă Selian Marcu, suita de 
gogomănii fatale comise de cei de „sus“... Prima e chiar 
aceasta cu popa reformaţilor... În loc să-l lase în pace „să 
latre la lună“ cât pofteşte, ei zgândăresc rahatul... Şi-au să 
se pomenească de „jos“ până „sus“ cu o duhoare care are 
să le cârnească nasul din loc. 

— Doamne ajută! făcu Nick optimist. 

— Uite de ce-am ţinut să te întâlnesc fără întârziere, 
trecu Marcu direct la subiect. Te rog din suflet să stai 
cuminte în apartamentul dumitale de la hotel... Îţi faci 
rostde nişte romane captivante... Îţi trimit şi eu dacă vrei... 
Poţi să inviţi şi o anume domnişoară... Pentru că nici ei nu i- 
ar strica să fie mai precaută. 

— intenţionaţi să faceţi ceva arestări preventive? voi Nick 
să ştie. ` 

— Pe cine să arestăm? Întreg poporul?... E absurd! 
conchise colonelul. Insă când vor ieşi în stradă - şi-o vor 
face - atunci va trebui să intervenim. 

— Paranoicul ăsta pe care îl slujeşti e decis să comande 
„Foc“? 

— Din păcate! oftă Marcu. Şi nu-i niciunul în tot CEPEEX- 
ul în stare să i se opună. 

— Un asemenea „ordin“ ar putea să-l coste în final capul, 
remarcă Nick. 


— Teamă mi-e că aşa va fi, conchise colonelul. Dar asta 
nu înseamnă că trebuie să ni-l pierdem şi noi, adăugă el. 
Nu? 

— Fireşte, mon colonel! 

Grăbit, Stelian Marcu ţinu să-i amintească; 

— Ne-am înţeles, deci; de îndată ce începe „sârba” nu 
mai scoţi nasul din casă! 

— Fii liniştit, mon colonel. Voi fi cuminte ca un şcolar la 
ora de dirigenţie. 

După întâlnirea cu Stelian Marcu, Nick se şi grăbi să 
expedieze rapoartele cifrate câtre Haga şi Londra. Apoi o 
căută pe Nela Duţescu. Dădu peste ea abia la prânz când 
fata revenise de la facultate. Era o zi nemaipomenit de 
călduroasă penţru acel mijloc de decembrie. larnă fusese 
mai curând în noiembrie. Nick era într-un demi gris, 
tineresc, şi-o pălărie confecţionată din acelaşi material. 
Nela îl întâmpină în pragul apartamentului ei. Era singură. 
Florin plecase ca de obicei să conducă un grup de turişti 
străini. 

— Ce elegant suntem azi, i se adresă ea cu sinceră 
admiraţie. Şi adăugă vârându-şi năsucul între reverele 
demiului; Şi ce frumos mirosim. 

Îl trase apoi zorită înăuntru. Vecinii de palier erau în 
general oameni discreţi dar... „paza bună“... 

— Tu ce mai faci, iubita mea? o interpelă Nick 
cuprinzând-o de umeri şi sorbind-o din ochi. 

Nela chicoti; 

— Eu... „bună pace!“ Dar tu? 

— Am veşti!. 

Fata i se atârnă de gât; 

— Bune? 

— Vom vedea! 

Ea se ridică pe vârfuri până ce izbuti să-l sărute fugar 
apoi se lăsă pe călcâie şi-l trase spre canapea; 

— Spune repede şi... tot! 

El îi relată in amănunt întrevederea avută în acea 
dimineaţă cu Stelian Marcu. Şi conchise; 

— Cred că ar trebui vă pregătiţi sufleteşte. 


— Doamne! exclamă ea impreunându-şi mâinile. Ajută 
„poporul tău“! 

Seara, Nick îşi dăduse întâlnire şi cu „şeful” grupului de 
tuciurii care urma să alcătuiască „garda sa personală”. 
Giani Ochialbi îl aşteptă în „Dacia” sa. Era nerăbdător să 
afle de ce-l convocase „Olandezul”. Acesta i se arătă a fi 
într-o dispoziţie mai aparte. 

— E pe bune, şefule? se interesă tuciuriul. 

— Aşa se pare! îi răspunse Nick. 

li explică apoi tuciuriului că se aşteptau evenimente 
importante. Nu-i putea preciza. Când şi unde va izbucni 
„incendiul” dar ei trebuiau să fie pregătiţi pentru orice 
situaţie. 

— Socoţi că geanabeţii ar putea să te găbjească? se 
interesă Giani. 

Amuzat de limbajul tuciuriului, Nick izbucni în râs. Îi 
încânta şi privirea vioaie, inteligentă a acestuia. 

— E posibil! răspunse el în cele din urmă. 

— Să n-ai teamă, şefule, îl asigură Giani. Şi-n gaură de 
şarpe dacă te-or băga noi te găsim. 

— Până atunci, însă, va trebui să fim permanent în 
legătură, opină Nick. 

— S-a înţeles, şefule, se învoi tuciuriul pe loc. Câte unul, 
pe rând, ne vom ţine de matale ca o umbră... Zi şi noapte! 
„„. lar când e pe nasoale venim imediat cu toţii. 

Ochii lui Giani emanau o strălucire de câine credincios. 
Nick îi strânse mâna cu recunoştiinţă. 

Prima „scânteie” ţâşni într-adevăr la Timişoara. Temerile 
lui Stelian Marcu începuseră a se adeveri. Rezistenţa 
îndârjită a pastorului reformat Laszlo T6kes în casa 
parohială asediată de miliția şi securitatea timişoreană 
asmuţi populaţia oraşului împotriva autorităţilor locale apoi 
şi a celor centrale. Locuitorii municipiului de pe Bega ieşiră 
în stradă cu mic cu mare. Urbea bănăţeană clocotea. Din 
Capitală începură a se trimite întăriri organelor de ordine 
locale. Dar puhoiul odată pornit nu mai putea fi stăvilit. Nick 
van Galen încercă să intre în legătură cu Stelian Marcu dar 
colonelul nu mai răspunse la apelul său. 


"A 


„L-or fi trimis şi pe el la faţa locului” îşi zise. 

Trecu pe la ambasadă unde luă cunoştinţă de ultimele 
mesaje din Olanda. Între altele 1.K.8 îi transmitea din partea 
lui Boby Varlam că Monica Ellerman se afla la „adăpost”. 

„Bun” îşi zise Nick bucuros. 

Deşi Timişoara fusese complet încercuită de armată şi 
trupe de securitate, iar liniile telefonice scoase din 
funcţiune, veştile din oraşul asediat tot ajungeau la urechile 
celor interesaţi. De data asta nimeni din ţară nu mai trata 
cu indiferenţă evenimentele din Banat. De altfel şi 
străinătatea arăta acelaşi interes viu. Posturile de radio din 
Europa nu încetau să transmită ştiri mai mult sau mai puţin 
controlate. Vestea care cutremură însă întreaga lume a fost 
următoarea; 

— La Timişoara se trage!. Sunt morţi şi răniţi!... O 
adevărată baie de sânge! 

La auzul acestei veşti Nick îşi zise; 

— Asta a fost! 

Când se întâlni cu Nela Duţescu aceasta, rosti cu teamă 
în suflet; 

— Să nu aibă şi Timişoara soarta Braşovului. 

— Nu cred, îi răspunse Nick. Acu’ doi ani braşovenii erau 
singuri... Nu aveau sprijin de nicăieri... Pe când timişorenii 
privesc în jur cu încredere... Momentul e mai propice ca 
oricând... Ai auzit ce strigă? „Azi în Timişoara, mâine în 
toată Ţara!“ 

— Să nu bată până la urmă în retragere. 

— N-au unde da înapoi şi-apoi nu mai au nimic de 
pierdut. 

— Nici noi, aici, rosti fata cu convingere. 

Zilele de decembrie continuau să fie neobişnuit de calde. 

„Dumnezeu ţine cu acest popor, îşi zicea Nick. Vor ieşi cu 
toţii în stradă”. 

Toată suflarea aştepta să vadă ce face Capitala. Când se 
va mişca şi aceasta? Timişorenii rezistau eroic de cinci zile. 
Îşi îngropau morții, îşi oblojeau răniții şi înfruntau tancurile 
cu piepturile goale. Socotindu-se stăpân pe situaţie 
dictatorul comunist al României făcuse între timp o vizită în 


Iran, rostuise apoi un discurs către popor la radio şi 
televiziune în care dăuda armata pentru „pacificarea” 
Timişoarei şi convocase pentru a doua zi un miting măreț 
prin care să dovedească întregii lumi că era în continuare 
acelaşi fiu „adorat” al poporului român. O sfidare care nu 
scăpă nimănui. 

„O prostie atrage după ea alta” îşi spuse Nick. O căută 
îndată pe Nela Duţescu. Dar nu-l găsi decât pe fratele ei 
vitreg. Acesta îl informă că fata era de negăsit. 

„Ai s-o ai pe conştiinţă!” îl mai avertiză Florin. 

— De ce? se prefăcu Nick a nu pricepe. 

— Ştii dumneata mai bine decât mine, făcu Florin grav. 

Nick îl privi lung. Desluşi pe chipul tânărului Duţescu ură, 
teamă, laşitate. 

„Eşti mic, prost şi cu bube în cap”, îl gratifică în sinea lui 
fostul atlet de performanţă. 

Apoi, când îşi desprinse privirea de pe faţa mică, 
chinuită, a lui Florin, îl întrebă direct; 

— Nu socoţi că şi locul tău e acum lângă ea şi colegii ei? 

— E o nesăbuinţă din partea lor, îi replică tânărul 
Duţescu. 

— Ţi-e frică! 

— Chibzuinţă înseamnă după dumneata frică? 

— După opinia mea chibzuinţă Nelei şi-a colegilor ei este 
mult mai matură decât a ta... Şi mai e ceva în plus; spiritul 
de sacrificiu. 

Florin nu-i răspunse. Căzu pe gânduri. Apoi întrebă cu 
teamă; 

— Vor ieşi oare mâine în stradă? 

— Nu-şi vor permite să rateze un asemenea prilej. 

— Cerul să-i aibă în pază! conchise Florin plecându-şi 
ochii spre pământ. 

Revenind la hotel Nick fu oprit în hol de un individ de 
vreo treizeci de ani, blond, cu ochi albaştri, statură, de atlet 
şi faţă de boxer. 

— Aş vrea să vă comunic ceva, i se adresă acesta. 

Nick nu avea nicio îndoială că avea de-a face cu un 
securist. 


— Din partea cui? se interesă el. 

— A superiorului meu, i se răspunse prompt. 

— Nu are nume? 

— Are vreo importanţă? 

— Nu prea! făcu Nick în zeflemea. 

— Am primit ordin ca începând din seara asta să nu mai 
părăsiţi hotelul. 

— E aşa de grav? se arătă Nick surprins. 

— Nu-mi dau seama, rosti securistul sincer. 

— Bine, conveni Nick. Comunică superiorului dumitale că 
voi fi un copil cuminte şi ascultător. 

— Asta-mi uşurează sarcina, remarcă securistul. 

Nick îl cercetă cu interes; 

— Trebuie să înţeleg că sunt pus sub pază? 

— Ordinu-i ordin! se scuză securistul. 

— All right! conveni Nick bătându-l amical pe umăr. 

Urcă apoi în apartamentul său unde, înainte de orice, 
puse radioul pe lungimea de undă care emitea „Europa 
liberă”. Postul respectiv transmitea zi şi noapte fără 
încetare. Redactorii săi se perindau pe rând la microfon, 
muncind până la epuizare. Concomitent deschise şi 
televizorul. Nicolae Ceauşescu, înconjurat de „sfetnicii” săi 
cei mai apropiaţi, din care nu lipsea fireşte consoarta sa, 
ţinea „spiciul” către naţiune. Era mulţumit de ministrul 
armatei, generalul Vasile Milea, care stătea „fiert” la 
marginea dreaptă a semicercului în mijlocul căruia trona 
despotul comunist. Armata îşi făcuse datoria, declara 
satisfăcut „Comandantul suprem”, înăbuşind răzmeriţa de 
la Timişoara. Dar şi de data asta, fie că era dezinformat, fie 
că refuza să creadă adevărul, N.C. se înşela. La Timişoara 
armata pactizase cu răsculații. Muncitori din întreprinderile 
bănăţene dăduseră un ultimatum oştirii; ori se retrăgea ori 
aruncau oraşul în aer. Şi ostaşii au preferat să le întindă 
mâna. Dar N.C. era surd şi orb. Gesticula pe ecranul 
televizorului cu aceiaşi denzivoltură de „conducător genial, 
iubit şi înţelept”. Nick închise televizorul. Nu, mai putea 
suporta. În sinea lui îi era milă de acest paranoic şi avea 
sentimentul că sfârşitul domniei de peste două decenii a 


dictatorului român era iminent. Nick era fireşte bombardat 
cu informaţii şi declaraţii de această natură pe care 
posturile de radio apusene nu încetau să le emită. În plus 
trăia şi propriul presentiment, resimţit de cea mai mare 
parte a suflării româneşti. 


x 


21 decembrie 1989. Solstiţiul de iarnă. Numai că în 
Bucureşti vremea era primăvăratică. De la ferastra 
apartamentului său Nick vedea şiruri lungi de oameni 
revărsându-se către Piaţa Palatului. Chipurile celor mânaţi 
ca nişte turme de necuvântătoare spre „întâlnirea cu cel 
mai iubit fiu al poporului” erau mohorâte. 

„Nu prevestesc nimic bun”, îşi zise Nickanor van Galen. 

In sinea lui era bucuros şi aştepta nerăbadător 
dezlănţuirea  „furtunii”. Sfătuit pe un ton hotărât de 
securistul cu mutră de boxer îşi comandase micul dejun în 
apartament. N-avea chef nici să citească, nici să asculte 
radioul. Aştepta începerea transmisiunii la televizor. Sosi în 
sfârşit şi acest moment, cu obişnuita regie a mitingurilor 
ceauşiste. In balconul de la Palatul C.C.-ului dictatorul 
român, cu căciula neagră, ţuguiată, care-i stătea caraghios 
„ca unui pui de bogdaproste”, privea încântat la marea de 
capete omeneşti care umpluse piaţa palatului până la refuz. 
La microfon se perindau  feluriţi  „reprezentanţi” ai 
muncitorimii, ai tineretului, ai intelectualităţii ştiinţifice. 
Dând glas unor însăilări fabricate în timpul nopţii la secţia 
de propaganda a C.C. al P.C.R., aceştia proslăveau „epoca 
de aur" ceauşistă şi incriminau încercările de „destabilizare 
a celei mai drepte dintre orânduiri" de către cercuri străine 
duşmănoase ţării şi poporului român „atât de fericit". Prin 
difuzoare se lansau lozinci şi aplauze dinainte înregistrate 
pe benzi de magnetofon. Intre cei de la tribuna şi masa 
amorfă, care păstra o tăcere amenințătoare, se interpunea 
o „baricadă" de pancarde cu lozinci de proslăvire a 
comunismului şi a celor doi soţi Ceauşescu ale căror 


portrete, singurele de astfel, împestriţau peisajul viu, în 
continuă ondulare. 

— Ce mascaradă! exclamă Nick scârbit. 

Veni şi momentul când primarul general al capitalei pofti 
la microfon pe „geniul Carpaţilor”. Pulsul lui Nick începu să 
se accelereze. 

„Se va produce sau nu minunea?” se întreba el cu 
sufletul la gură. 

Şi se produse. După doar două-trei fraze bâlbâite de 
dictator acesta se opri din rostire de parcă îl strângea 
cineva de beregată. Cu ochii bulbucaţi de uimire privea, 
asculta, dar nu-i venea a crede. Din mijlocul mării de 
capete porniseră mai întâi nişte ţipete de spaimă care se 
transformă treptat într-un vuiet ce creştea înspăimântător. 
Emisiunea de televiziune se întrerupse brusc. 

— Asta e! exclamă Nick fericit. 

li venea să sară în sus de bucurie. Se duse imediat la 
fereastră şi-o deschise. Dinspre Piaţa Palatului răzbătea un 
vacarm de iad. Nick nu mai avu nicio îndoială. Mitingul se 
spărsese. „Scânteia revoltei” izbucnise. Numai de s-ar 
transformă într-un adevărat pârjol care să mistuie răul ce 
se abătuse asupra bietului, popor de mai bine de patru 
decenii. Nick stătea ca pe jar. Trebuia să evadeze din 
apartamentul păzit cu străşnicie de securistul cu mutră de 
boxer trimis de Stelian Marcu. Colonelul prevăzuse aceste 
tulburări şi prima sa grijă fusese aceea de a-l şti pe Nick 
van Galen la adăpost. Pentru că numai acesta cunoştea 
bine drumul către comoara ascunsă de papa Dumitru. Insă 
logodnicul Monicăi Ellerman nu era dispus să stea „închis în 
casă”. Locul lui - socotea acesta - era acolo, în stradă, în 
mijlocul răsculaților. De acolo trebuia să-şi culeagă datele 
pe care să le trimită apoi cifrate lui 1.K.8 şi „bătrânul domn 
din Londra”. Şi tot acolo se afla Nela Duţescu alături de 
colegii ei, Nick se întreba totuşi dacă erau sau nu pe 
baricade. 

Presupunea că studenţii bucureşteni nu vor scăpa 
această clipă unică. Dar voia să se convingă de visu, şi la 
nevoie să dea şi o mână de ajutor. Ce putea să facă însă cu 


securistul care nu-l slăbea nicio clipă din ochi? Trebuia 
imobilizat. Intre rechizitele sale de la birou avea un ghem 
de sfoară groasă pentru colete. Deci avea cu ce-l lega. Un 
prosop îi putea servi foarte bine ca căluş. Dacă securistul 
avea asupra se şi nişte cătuşe - cu atât mai bine. Îşi umplu 
un pahar mare cu Pepsi-Cola şi porni spre uşă. Securistul îl 
auzi şi se şi postă la intrarea în apartament. 

— Ce doriţi? se interesă acesta văzându-l pe Nick în 
cadrul uşii. 

— Vreau să vă vorbesc, îi ceru sechestratul. 

— Vă ascult. 

— Nu aici, făcu Nick cu reproş. Am ceva pentru superiorul 
dumneavoastră. Vă rog să intraţi. 

Securistul păşi precaut înăuntru cu mâna dreaptă 
pregătită să scoată iute pistolul. Nick se prefăcu a nu-i lua 
în seamă gesţul potrivnic. li ceru să închidă uşa în timp ce 
el sorbea degajat din paharul cu Pepsi-Cola. Dar în clipa 
când securistul se aplecă să dea cu călcâiul în uşă Nick îi 
azvârli băutura in faţă. Orbit, securistul duse o mână 
instinctiv la ochi iar cu cealaltă scoase pistolul. Gest fatal! 
Cu o lovitură de picior Nick îi zbură arma din mână iar cu 
muchia palmei îi strivi carotida. Securistul se prăbuşi la 
picioarele lui ca un bolovan. După câteva minute zăcea în 
fotoliu legat fedeleş şi cu căluş la gură. Îmbrăcat în demiul 
său gri deschis, cu pălăriuţa de stofă pe creştet, Nick încuie 
uşa de la apartamentul său îndreptându-se cu paşi degajaţi 
spre lift. In buzunar simţea răceala metalică a pistolului luat 
de la securist. Ajuns la parter îşi dădu seama că nu va 
putea ieşi din hotel prin intrarea principală. Aceasta era 
blocată de personalul hotelului şi de securiştii strecuraţi în 
rândurile acestuia. Deci singura soluţie de-a evada din 
incinta imensei clădiri era fie ieşirea de serviciu, fie scara 
de incendiu. Nick îşi zise că mai indicat era să încerce să se 
strecoare prin labirintul alcătuit din bucătării, laboratoare, 
spălătorii de vase şi de rufe, care deservea marele hotel. 
Trecerea spre scara de serviciu putea fi blocată, pe când 
cea spre blocul alimentar era cu siguranţă accesibilă. Şi nu 
se înşelă. Atraşi de evenimentele din Piaţa Palatului cei 


care lucrau aici se duseră să vadă ce se întâmplă în stradă. 
Trecerea lui Nick aproape că nu fusese luată în seamă. 

Oraşul era în fierbere. „Organele de ordine” începură a 
acţiona cu brutalitate. Manifestanţii erau smulşi din cârd ca 
oile la tunsoare, loviți cu cruzime şi înghesuiți în dube ce-i 
transportau la închisori. Dar violenţa celor de la putere mai 
mult îndârjea decât potolea spiritele. Ocolind locurile 
„fierbinţi”, Nick ajunse pe bulevard. Aici, revoltaţii începură 
a se organiza în grupuri mai omogene. 

„Semn bun”, îşi spuse Nick. 

Trecând de la un grup la altul el o căuta cu înfrigurare pe 
Nela Duţescu. Ajunse şi-n dreptul hotelului 
„Intercontinental” unde începuse a se ridica baricada 
despre care avea să se vorbească mai apoi mult şi bine. La 
un moment dat simţi o mână pe umăr. Intrigat se răsuci 
către cel ce îndrăznea să-l acosteze astfel. li fusese teamă 
că are vreun om de-al colonelului Stelian Marcu. Dar spre 
plăcuta lui surprindere, dădu cu ochii de chipul surâzător al 
lui Giani-Ochialbi; 

— Suntem aici, şefule! 

— Bravo! 

Nick îi strânse mâna amical. Apoi urmat de cei patru 
cicolatii, el continuă s-o caute pe Nela Duţescu. Dar ziua 
era scurtă şi se întunecase devreme. Fusese de altfel cea 
mai scurtă zi din an; cea a solstițiului de iarnă. De atâta 
umblet lui Nick i se făcu sete. Începu să simtă şi oarecare 
oboseală. Se întreba cât vor rezista manifestanţii în stradă 
însetaţi, flămânzi, epuizați fizic şi nervos? 

„Toate revoluțiile, îşi aminti el vorba cuiva, durează până 
la miezul nopţii”. 

În privinţa bucureştenilor însă Nick avea să se înşele. Dar 
până să ajungă la această constatare se întrebă unde ar 
putea găsi ceva de băut. Spre „Intercontinental” căile îi 
erau blocate de cordoane de „scutieri” care izbeau cu 
bastoanele de cauciuc în dreapta şi-n stânga. Spre Piaţa 
Universităţii - aşijderi. Singura direcţie spre care se putea 
îndrepta era Piaţa Rosetti. Cei patru „ciocolatii” îl escortau 
cu discreţie deşi prea mult nu trebuiau să se ferească. 


Pe Bulevardul Republicii era o forfotă neîntreruptă; unii 
se îndreptau spre Piaţa Universităţii iar alţi veneau dintr- 
acolo. Când ajunse în dreptul Cramei „Peştera” Nick se opri, 
ezită câteva clipe apoi hotărî să pătrundă în local. Giani 
Ochialbi, care era mai aproape de el, văzu doi „gialaţi” 
strecurându-se pe urmele lui Nick. Apariţia acestora nu 
prevestea nimic bun „ciocolatiului”. La colţul străzii acesta 
zări şi o „Dacie” neagră stopând acestora încet, cu 
precauţie. La volan şi alături, în maşină - alţi doi „gialaţi”. 
Giani dădu să intre şi el în local dar încă un „gialat”, ivit ca 
din senin, îi tăie drumul; 

— Valea! sună propunerea acestuia. 

Giani făcu o mutră de copil tâmpit şi se răsuci pe călcâie. 
Cu mâinile în buzunar, fluierând a pagubă, ieşi în calea 
celorlalţi fârtaţi făcându-le cu ochiul să-l urmeze. lar când 
ajunse într-un loc ferit de privirile celor ce păzeau crama se 
destăinui companionilor săi; 

— „Şeful” a îmbulinat-o. Gagiii de la „Secu” au pus laba 
pe el. 

„Cicolatii” făcură ochii mari. 

— Ce facem? se interesă Buză Ruptă. 

— Trebuie să găbjim unde-l duc, decise Giani. 

Întocmiră pe loc un plan de bătaie. Buză Ruptă, pentru că 
avea o moacă mai tâmpă urma să stea la pândă în preajma 
cramei şi să fluiere a pagubă când „gianabeţii” îl vor scoate 
pe „Sef“ din local. Gagicarul va primi semnalul de la Buză 
Ruptă şi-l va transmite mai departe. lar el, Giani, şi cu 
celălalt „ciocolatiu” trebuiau să facă rost de-o maşină cu 
care să urmărească „gianabeţii”. 

Ideal ar fi fost un „taxi”. Şi-şi ziseră că trebuia să apară 
vreun taximetrist atras de manifestaţiile din Piaţa 
Universităţii. Calculul probabilităților făcut de Giani-Ochialbi 
se dovedi exact. În momentul în care Nick, escortat de doi 
securişti, era scos din local şi condus spre „Dacia” neagră, 
Giani se şi afla la volanul unui „taxi” gata să pornească în 
urmărire. Se înţelese asupra preţului cu taximetristul şi asta 
se dovedise ca atare deosebit de docil. 


Când pătrunseră în cameră Nick observase „coada” 
aflată pe urmele sale dar era prea târziu. Presupuse că 
securistul cu mutra de boxer lăsat de el legat fedeleş în 
apartamentul de la hotel „Bucureşti” dăduse între timp 
alarma. 

lar colonelul Marcu trimisese de data aceasta după el o 
echipă mult mai puternică. Resemnat Nick se îndreptase 
spre bar pentru a cere ceva de băut. 

Barmanul îl sfătuise pe un ton aspru să se aşeze la masă. 
Dar tot în clipa aceea unul din „gialaţi” se apropiase de 
Nick şi-i poruncise barmanului; 

— Dă-i domnului ce-ţi cere pentru că n-are timp de 
pierdut. 

Barmanul înţelesese imediat cu cine avea de-a face şi nu 
mai crâcnise. Calm, cel vizat se răsucise spre „binevoitorul” 
lipit de umărul său; 

— Mersi, prietene! 

„Gialatul” ii zâmbise cu o gură mare, buzată, dezvelindu- 
şi dinţii de cal; 

— Nu face nimic! 

Nick se aplecase spre el pentru a-i şopti la ureche; 

— Câţi sunteţi? 

Buzatul rânjise; 

— Destuli. 

— Şi „amicul” care a rămas la mine în apartament? 

— Vă trimite complimente. 

— A venit cumva şi el? 

— Nu era indicat. 

— Mânios? 

— Ca un taur în călduri. 

— Şi cine mă doreşte? 

— O să aflaţi. 

Barmanul adusese între timp cocteilul cerut de Nick. 
Acesta îl băuse pe nerăsuflate apoi îi urmase docil pe 
nepoftiţii săi însoțitori. 

După un lung ocol pe străzi lăturalnice mașina neagră îl 
depuse pe Nick la intrarea unui bloc de pe Bulevardul 
Dacia. Pentru a nu da de bănuit Giani abandonase „taxi“-ul 


şi sărise pe-o motocicletă sub privirile uluite ale stăpânului 
acesteia. Taximetristul îi explicase motociclistului să nu se 
impacienteze pentru că vehiculul său pe două roţi îi va fi 
înapoiat mai repede decât se aştepta, întreg şi cu o bună 
recompensă. 

— Individul e de la „Secu”, conchisese taximetristul. 

— Şi ce dacă? se revoltase motocicilistul. 

Dar se resemnase şi aşteptase răbdător înapoierea celui 
ce-i suflase motocicleta de sub nas. După un sfert de oră 
avea să răsufle uşurat. Giani opri lângă el călare pe 
motocicletă; 

— Mulţumesc, prietene! 

— Să fii sănătos, replică bucuros proprietarul 
motocicletei. 

La rându-i Giani se grăbi să-şi întâlnească „echipa”. Ştia 
unde fusese „depus” Nick încât nu le rămânea altceva de 
făcut decât să ţină clădirea sub supraveghere şi să aştepte 
momentul potrivit pentru a-l elibera. 


x 


În faţa vilei din cartierul „Primăverii” în care trona 
„Pontiful” opriră în seara aceleiaşi zile două autovehicole; 
un turism şi o dubiţă. Din maşina mică, o „Dacie” neagră, 
cobori Stelian Marcu. Miliţianul care stătea de pază îi 
recunoscu şi luă poziţie de drepţi. Işi fixă asupra colonelului 
o privire mirată şi speriată. Marcu voise iniţial să treaca pe 
lângă el fără a-i da atenţie dar, după câţiva paşi, se 
răzgândi şi-l chemă pe miliţian la el. Acesta se apropie în 
fugă; 

— Ordonaţi! 

Colonelul îi pătrunse cu o privire severă; 


— Vezi că-i mut de aici!... Încuiem peste tot inclusiv 
porţile!... Nu laşi pe nimeni să intre... Dar asta nu înseamnă 
că trebuie să-ţi pui viaţa în pericol. Dacă-s mulţi şi nu poţi 
face faţă îţi iei tălpăşiţa. 

— Treaba e deci serioasă? mai voi miliţianul să ştie. 

— Este! conchise Marcu grăbit să intre în fosta locuinţă a 
lui papă Dimitriu. 

„Pontiful” şi nepoata sa, avertizaţi de colonel din vreme, 
prin telefon, aveau bagajele făcute; vreo zece valize şi 
sacoşe de voiaj. Îşi împachetaseră doar bunurile personale. 
În rest, tot ce exista în vilă aparţinea „gospodăriei de 
partid” şi era trecut în amănunt într-un inventar efectuat cu 
minuţiozitate. „Pontiful” îl întâmpină pe colonel în holul de 
la intrare secondat de nepoata sa, colega de facultate a 
Nelei Duţescu. Bătrânul nomenclaturist, vădit îngrijorat, îşi 
freca nasul turtit. 

— Ce se mai petrece în oraş? se interesă el înainte de 
orice. 

— Nimic bun! îi răspunse Marcu sec. 

— Nu s-au potolit? 

— Nici gând. 

— Şi miliția, armata, ce păzesc? 

— Comitetul Central, sună uşor ironic răspunsul 
colonelului. 

— Să fie oare „sfârşitul”? 

— Mi-e teamă că este! 

— Să mergem atunci, zise  „Pontiful” resemnat, 
apucându-şi nepoata de după umeri. 

Stelian Marcu îşi opri privirea pe-un lanţ de chei aflat pe 
măsuţa din hol; 

— Aţi încuiat peste tot? 

— Că bine zici! se bătu bătrânul cu palma peste frunte. 
Fii bun şi mai verifică o dată. lar mâine dimineaţă să dai 
cheile celor de la „gospodăria de partid”. 

— Să n-aveţi nicio grijă! îl încredinţă colonelul. 

Îmbarcară bagajele în dubiţă ajutaţi de miliţianul de la 
poartă şi de şoferii celor două autovehicule. Inainte de 
plecare „Pontiful”' întinse mâna subofiţerului de miliţie; 


— Rămâi cu bine! 

— Mergeţi sănătoşi! le ură acesta. 

— Ştiu eu dacă o să ne mai vedem? 

— Nădejdea la Cel de Sus, făcu miliţianul încurajator. 

Frecându-şi nasul turtit „Pontiful”' urcă în maşină alături 
de nepoata sa care, copleşită de evenimente, nu scotea 
nicio vorbă. Colonelul se aşeză pe locul din faţă, lângă 
şofer. 

— Pe Bulevardul „1 Mai“, indică el direcţia. 

Acolo fiica „Pontifului'” avea un apartament într-un bloc 
nou locuit de-o rubedenie a soţului ei. 

— Să fie cel mai potrivit loc? îl iscodi acesta pe colonel. 

— Ideal, îl asigură Marcu. Nimeni nu va bănui unde 
sunteţi... Important e să nu vă arătaţi vecinilor şi să nu 
vorbiţi la telefon. 

— Şi dacă mă caută de la C.C.? 

— Am să-i avertizez că nu vă simţiţi bine şi că aţi plecat 
la munte să vă odihniţi. 

— Să ştii că am să ţin minte atitudinea dumitale faţă de 
mine şi faţă de nepoata mea. 

— Nu-mi fac decât datoria, încheie colonelul pe un ton 
lipsit de aroganță. 

Izbuti apoi să-şi introducă „protejaţii”' pe neobservate în 
blocul de pe Bulevardul „1 Mai“. Locatarii se şi încuiaseră la 
acea oră târzie de seară în propriile apartamente, instalaţi 
în faţa televizoarelor şi-a aparatelor de radio de unde 
aşteptau veşti noi, pline de speranţe. 

„De acum toată vila e la dispoziţia mea“, îşi zise Marcu 
satisfăcut cu gândul la râvnita „comoară”' ascunsă de papă 
Dimitriu. 

La acea vreme Nickanor van Galen aştepta supus în 
garsoniera din Bulevardul „Dacia'' următoarea mişcare a lui 
Stelian Marcu care nu putea fi alta decât incursiunea în 
fosta vilă a lui papă Dimitriu. De data aceasta colonelul 
fusese mai precaut. li pusese doi paznici, doi „coloşi” care îl 
avertizaseră că la nevoie aveau ordin să tragă. Nu-l vor 
ucide. Nici gând de aşa ceva, ci pur şi simplu îl vor imobiliza 
cu un glonte tras în picior. Dacă vor nimeri şi osul asta nu 


va mai fi vina lor. Şi Nick era încredinţat că aceştia nu 
glumesc. Încât nici măcar nu-şi propusese să-şi facă vreun 
plan de evadare. Lăsa totul în voia soartei şi-a timpului. De 
un lucru era sigur; dacă va sta cuminte va fi bine tratat. 
Stelian Marcu avea tot interesul să-l aibă teafăr ca să-i 
poată arăta calea spre mult dorita „comoară”. 

Tolănit într-un fotoliu comod Nick urmărea programul de 
seară al Televiziunii române. „Ingenioşii” redactori ai 
„Telejurnalului” izbutiseră să refacă în studioul de la C.C. 
cuvântarea pe care nu apucase s-o ducă până la capăt 
dictatorul comunist al României la mitingul din cursul 
dimineţii din Piaţa Palatului. În emisiunea de seară, deci, 
Televiziunea R.S.R. reda imagini de la mitingul de 
dimineaţă şi cuvântarea integrală a lui Nicolae Ceauşescu 
ţinută cică din balcon C.C.-ului. De data aceasta dictatorul 
român nu se mai opintea la fiecare două-trei cuvinte şi nu 
se mai bâlbâia penibil ca în cursul dimineţii. Işi citea spiciul 
mult mai degajat şi mai cursiv. lar „strălucita” sa cuvântare 
era „ilustrată” cu imagini ale mulţimii „entuziasmate”. 

Erau în fapt aspecte înregistrate la mitingul din 
noiembrie prin care se „sărbătoarea” realegerea „celui mai 
iubit fiu al poporului” în funcţia de secretar general al P.C.R. 

— Ce mascaradă! izbucni Nick în râs. 

Aruncă o privire şi spre cei doi „gialaţi”. Aceştia însă 
păreau ca de piatră. Nu-i interesa ce se petrecea in ţară şi 
mai ales în Capitală. Nu ştiau decât un singur lucru; să 
execute fără crâcnire ordinul primit. Nu era treaba lor dacă 
la Timişoara erau sute de morţi şi răniţi, dacă în celelalte 
mari oraşe ale ţării mulţimea se pregătea să iasă în stradă 
ca să ia cu asalt sediile judeţenelor de partid, ale miliției şi 
securităţii, şi nici dacă în Capitală muncitorii de pe marile 
platforme industriale se organizau ca a doua zi dimineaţă 
să vină în sprijinul celor ce începuseră să manifeste încă de 
la prânz în preajma Palatului C.C., Universităţii, Hotelului 
„Intercontinental”, Pieţelor Romană, Rosetti şi Unirii. 

Făcând abstracţie de prezenţa celor doi paznici Nick îşi 
prepară la bucătărie micul dejun, constatând cu această 
ocazie că frigiderul era plin „cu de toate”. Apoi se dezbracă 


şi se culcă în patul-studio, lăsând aprinsă numai o veioză. 
Alături, avea un aparat de radio la care prinse „Europa 
liberă”. 

„Băiat bun, colonelul! îşi zicea Nick. La toate s-a gândit. 
Până şi la papuci de casă şi pijama”. 

Se întreba cum se va comporta Stelian Marcu în 
continuare. Mai ales atunci când va deschide seiful ascuns 
de papă Dumitru în adăpostul antiareian. Va fi oare dispus 
să împartă prada cu un „venetic” venit din Olanda ori îl va 
suprima pe mandatarul moştenitoarei legale a valoroasei 
colecţii de timbre! Nick înclina către a doua ipoteză. Şi se 
gândea cum ar putea să-l împiedice pe colonel să-şi ducă 
intenţia criminală până la capăt. El ştia că securiştii români, 
formaţi la şcoala K.G.B.-ului, nu avea niciun fel de scrupule, 
în cele peste patru decenii de stăpânire comunistă, în 
numele „luptei de clasă”, al „dictaturii proletarului” şi-al 
marxism-leninismului, suprimaseră sute de mii de oameni, 
floarea națiunii române. Or, Stelian Marcu, fiul lui 
„Ferometal”, care supusese oportunismul şi cruzimea de la 
țâţa mamei, n-avea să se împiedice „de-un ciot” ca 
olandezo-românul numit Nickanor van Galen. 

La rându-i, Nick avea în mânecă două „atu“-uri. Cam mici 
dar atuuri totuşi. Spera să la scoată la momentul potrivit 
pentru a câştiga partida. Şi cu acest gând, în auz cu vocile 
crainicilor de la „Europa liberă” care nu încetau să trimită 
ştiri din Timişoara, Bucureşti şi alte oraşe mari din ţară, 
„prizonierul” colonelului Stelian Marcu adormi. Avu un 
somn agitat, plin de vise, care-l obosise. În ultima secvenţă 
de vis, în care se şi trezi, se făcea că se afla undeva, nu 
putea preciza unde, poate în Afganistan, poate în Liban, 
urmărit de un imens tanc ce se apropia de el tot mai 
periculos. Epuizat, Nick se oprise din fugă gata să se lase 
strivit de şenile. 

Dar ceea ce-l îngrozea era gura tunului de pe tanc a cărei 
circumferință se mărea văzând cu ochii. Paralizat de frică 
aştepta ca dintr-o clipă în alta din sinistra gură de tun să 
ţâşnească fatalul proiectil. Dar nu auzi decât o explozie 
puternică şi-un nor de fum care-l învălui. Se trezi plin de 


năduşeală şi cu inima bătându-i puternic. Când se mai 
dezmetici îşi dădu seama că undeva se trăgea din toate 
tipurile de arme; pistoale, pistoale-automate, mitraliere 
uşoare şi grele. 

„E la Universitate!” îşi zise el. 

Cei doi „gealaţi” zăceau în fotolii cu pistoalele-automate 
în poale. Unul dormita, iar celălalt îl ţinea pe Nick sub o 
strictă supraveghere. 

„Aţipesc pe rând”, îşi zise prizonierul. 

Ar fi vrut să-i întrebe ce se întâmpla afară dar renunţă. 
Mai încercase să intre în vorbă cu ei însă fără rezultat. Erau 
pentru el surzi şi muţi. Decise să se ducă la baie. Aici, 
ferestruica de aerisire dădea câtre Bulevardul Dacia. Şi cum 
apartamentul se afla la etajul trei putea arunca o privire în 
direcţia Universităţii. Paznicul cu privire de linx se prefăcu a 
nu-i da nicio atenţie. Ştia că din baie nu se putea evada. 

Nick deschise imediat ferestruica de aerisire şi privi spre 
Universitate. Într-adevăr cerul din acea parte a Capitalei 
era brăzdat de gloanţe trasoare iar păcănitul armelor 
automate, ii dădea senzaţia că se trăgea de undeva, de 
aproape. 

Gândul îi zbură spre Nela Duţescu şi colegii ei. Era 
convins că fata se afla în „linia întâi” sub bătaia gloanţelor. 
Simţi cum i se strânge inima de teamă. Un presentiment 
vag şi instinctiv puse stăpânire pe el. Se temea că fata ar 
putea fi răpusă de-un glonte sau poate de-o rafală de pistol 
automat. Reveni în dormitor şi se urcă la loc, în pat. Somnul 
îi pierise. Deschise aparatul de radio. „Europa liberă” 
transmitea fără încetare. Dar n-avea încă ştiri proaspete din 
Bucureşti. Or pe el asta-l interesa. Întinse mâna spre 
telefon dar privirea de linx a paznicului îl fixă necruțătoare. 

— Lăsaţi aparatul! îi porunci acesta. Nick se supuse. N- 
avea cu cine dialoga. Se culcă la loc şi începu să numere 
pentru a adormi; „O capră crapă... Două capre crapă... Trei 
capre crapă”... Şi aşa mai departe. Când ajunse spre a suta 
capră care crapă se simţi învăluit de somn. Se trezi pe la 
opt dimineaţa şi se bărbieri cu o lamă de voiaj „BIC“ găsită 
în baie apoi făcu un duş. După aceea îşi prepară singur 


micul dejun. Îi pofti la masă şi pe cei doi gealaţi dar aceştia 
refuzară. Se mulţumiră să ronţăie nişte pesmeţi găsiţi prin 
buzunare şi să bea apă de la chiuvetă. După ce-şi sorbi şi 
cafeaua Nick puse din nou radioul în funcţiune. Auzi mai 
întâi comunicatul privind introducerea stării de necesitate 
în întreaga ţară. „E groasă!” îşi zise el amintindu-şi expresia 
folosită de „ciocolatii” săi. 

Se întreba dacă cei patru membri ai gărzii sale personale 
ţineau sau nu clădirea în care se afla el prizonier sub 
observaţie. În ajun, când fusese „înhăţat” în crama din 
Piaţa Rosetti şi dus în Bulevardul Dacia, prin oglinda 
retrovizoare îl zărise pe Giani Ochialbi urmărindu-l călare 
pe-o motocicletă. „Ciocolatii”' săi ştiau deci unde se afla şi 
aşteptau fără îndoială momentul să intervină. După opinia 
lui Nick aceştia făcuseră bine că nu întreprinseseră nimic 
până atunci. N-ar fi avut nicio şansă. Gealaţii care-l ţineau 
prizonier i-ar fi secerat fără să clipească. Era însă convins 
că Giani şi-ai lui vor acţiona după ce Nick va fi scos din 
ascunzătoare şi dus către vila lui papă Dimitriu. Nu avea 
nicio îndoială că aceasta va fi următoarea mişcare a lui 
Stelian Marcu. Dar când se va decide s-o facă? Probabil în 
cursul nopţii ce va veni. 

Sosi apoi comunicatul care anunţa  „sinuciderea” 
generalului Vasile Milea, ministrul armatei. Abia la acest 
anunţ cei doi gealaţi dădură oarecare semne de interes. 
Dar se abţinură de la orice comentariu. Rămâneau in 
continuare muţi. Pe Nick însă îl miră acest comunicat. | se 
părea nelogică legătura dintre „sinucidere'' şi pedeapsa 
binemeritată pe care şi-a aplicat-o singur „trădătorul” 
cauzei Partidului Comunist Român şi-al „patriei socialiste”. 

— Foarte ciudată această sinucidere! remarcă el cu glas 
tare. Gealaţii însă nu răspunseră la provocare. Dormitau 
mai departe în fotoliile lor cu pistoalele automate la 
îndemână. Curând fură treziţi de soneria telefonului. Cel 
mai apropiat de aparat ridică receptorul. Când recunoscu 
vocea superiorului său îşi îndreptă instinctiv spatele; 

— Ordonaţi! Totul e în regulă!... Vă aşteptăm! 


Repuse apoi receptorul in furcă. Tovarăşul lui aruncă o 
privire întrebătoare; 

— Şeful? 

— Da! 

Se ridicară amândoi din fotolii şi începură să-şi aranjeze 
ţinuta. Puseră oarecare ordine şi prin încăpere. Nick se 
arătă surprins de sosirea anunţată a colonelului Stelian 
Marcu. O puse în legătură şi cu încetarea focului de arme. 
Nu se mai auzea nicio împuşcătură. 

„Oare să se fi terminat?” se întrebă el. Un sentiment încă 
incert începu să i se strecoare în suflet. Era teamă şi 
speranţă în acelaşi timp. „Dar dacă au izbutit să înăbuşe 
revolta?” îşi zise stăpânit de îngrijorare. 

Sosi în sfârşit şi Stelian Marcu. Era nebărberit, obosit, 
încercănat. Îi zâmbi strâmb lui Nick; 

— Ţi-a sosit clipa mult visată! 

— Care? făcu Nick nedumerit.. 

— Cea pe care o aştepţi, ii preciză Marcu. Armata a 
trecut de partea gloatei. 

Lui Nick îi veni să chiuie de bucurie. Se abţinu totuşi şi 
continuă să-l iscodească pe colonel pe un ton grav; 

— Nu-mi vine să cred! 

— Glonţul care a străpuns pieptul generalului Milea a dat 
semnalul de depunere a armelor... A fost ultima dintre 
greşelile fatale pe care Ceaușescu le-a făcut una după alta. 

— Şi ce face acum „ilustrul” cuplu? 

— Se pregăteşte să-şi ia zborul... A chemat elicopterul 
prezidenţial... Unde se vor îndrepta şi până unde vor ajunge 
e greu de ghicit... Cam asta-i tot pentru ziua de azi, domnul 
meu!... Ce va fi mâine vom vedea!... Deocamdată noi, cei 
de aici, rămânem pe loc... În stradă a început debandada... 
Pe seară, când se vor mai limpezi lucrurile, vom încerca o 
„ijeşire”... Până atunci mă duc în camera de alături să 
aţipesc niţel... Cad din picioare.. 

— Somn uşor! îi ură Nick. 

Colonelul se opri însă după câţiva paşi răsucindu-se către 
„prizonierul” său; 

— Am omis să-ţi dau şi o veste proastă. 


Inima lui Nick tresări în piept; 

— Nela Duţescu? 

— Exact. 

— Moartă? 

— E într-o stare destul de gravă la Spitalul de Urgenţă... 
Putea să fie moartă de-a binelea dacă nu se aşeza în faţa ei 
un tânăr. Azi noapte a fost cumplit la Universitate... 
Gorobeţii ăştia de la trupe nu prea ştiu multe... Când 
primesc ordin să tragă apoi îl execută. 

— Puteau să nu se supună ordinului? 

— Nu!... Din păcate! conchise Stelian Marcu. 

— Mon colonel! 

— Ascult! 

— Vă dau cuvântul de onoare că mă întorc aici în cel mult 
o oră... 

— Vrei să te duci până fată? 

— Da! 

— Degeaba! Oricum nu te-ar mai recunoaşte!... Şi nu o 
mai poţi ajuta cu nimic... Tot ce s-a putut s-a făcut... Am 
vorbit personal cu directorul spitalului care mi-e amic!... 
Când mă scol îi mai dau un telefon!... Stai mai bine liniştit. 
Nick îl urmări pe colonel până ce acesta dispăru în cealaltă 
încăpere a apartamentului. Continuă să privească fix în 
aceeaşi direcţie şi după ce uşa se închise în urma ofițerului 
superior de securitate. 

— „l-a căzut bucuria în scârbă”, îşi zise el bucuros. Îşi 
mută apoi gândul la Nela Duţescu. Fratele ei vitreg îl 
avertizase. 

„Ai s-o ai pe conştinţă!” 

Ca să mai scape de apăsarea sufletească deschise 
televizorul. Până atunci aparatul fusese mut. Şi deodată îşi 
făcu apariţia intempestivă pe ecran grupul de revoluționari 
având în faţă pe poetul Mircea Dinescu şi pe actorul lon 
Caramitru. „Machedonul” ridică mâna cu degetele în formă 
de „V“; 

— Am învins! declară acesta patetic. 

Emoţia îl copleşi pe Nick. Simţi lacrimi în ochi. Sacrificiul 
Nelei Duţescu şi-al colegilor ei nu fusese deci zadarnic. Fata 


era o eroină. Imaginea ei îi revenea in minte cu o forţă ce n- 
o bănuia. Cei doi gealaţi aruncau şi ei priviri furişe către 
ecranul televizorului. Păreau a începe să realizeze şi ei 
importanţa momentului istoric la care erau martori. Stelian 
Marcu se trezi târziu, pe la 4 după-amiază. Cu ochii cârpiţi 
de somn intră în încăperea unde se afla Nickanor van Galen 
păzit de cei doi gealaţi. La intrarea colonelului subordonații 
săi se ridicară şi luară poziţie de „drepţi”. Ofiţerul superior 
de securitate le făcu semn să stea „pe loc repaus”. Se 
interesă dacă mâncaseră, dacă erau obosiţi. Şi-n ciuda 
protestelor slabe ale acestora îi trimise să se mai 
primenească, să „vâre ceva în gură” şi să se odihnească. 
De „prizonier” se va ocupa el. 

Gealaţii părăsiră încăperea cu paşi rari, obosiţi. Din 
privirea colonelului însă Nick nu surprinse nicio sclipire de 
compasiune pentru subalterni. 

Ghicindu-i parcă gândul Stelian Marcu rosti cu dispreţ; 

— Aştia-s ca nişte bivoli! 

Colonelul se interesă apoi ce se mai difuzase la televizor. 
Nick îi făcu o scurtă prezentare a apariţiilor pe ecran; tineri 
revoluționari, foşti demnitari comunişti intraţi sub dictatura 
ceauşistă în dizidenţă, oportunişti din toate categoriile 
sociale, militari, prelați, artişti, scriitori... 

— Toată fauna! constată colonelul cu dispreţ... praf în 
ochii mulţimii. 

Nick îl cercetă cu atenţie; 

— Bănuieşti cine va lua puterea? 

Colonelul îl privi mirat; 

— Cum... cine? Alţi actori... aceeaşi mască!... Dar eu nu 
sunt dispus să-i mai slujesc... O să-mi văd de ale mele... 
Nu? 

— Bineînţeles! îl încurajă Nick. 

— Cum se întunecă bine trecem la acţiune... Eşti pregătit 
sufleteşte? 

— Şi trupeşte! îl informă Nick cu un zâmbet larg de om 
stăpân pe sine. 

Colonelul îl sfredeli cu o privire tăioasă; 

— Unde-i planul „ascunzătorii”? 


Nick îşi duse arătătorul la tâmplă; 

— Aici. 

— ÎI ţii minte până la cel mai neînsemnat amănunt? 

— Merg cu ochii închişi, mon colonel. 

— De câte ori l-ai memorat? 

— Nu mai ţin minte. 

— Îmi poţi face şi mie o schiţă la repezeală? 

— Bineînţeles. 

Stelian Marcu luă o coală de hârtie şi i-o dădu împreună 
cu un pix; 

— la să văd! 

Nick izbucni în râs; 

— Mă crezi chiar atât de prost, mon colonel! Şi arătând 
cu degetul la tâmplă adăugă; Asta-i singura mea armă de 
apărare... Cât timp am planul doar aici ştiu că n-ai să mă 
trimiţi alături de cei căzuţi pentru cauza Revoluţiei... Acum 
e cel mai uşor să scapi de mine... Indiferent unde aş fi găsit 
mort nu s-ar sinchisi nimeni... Orice protest din partea 
ambasadei mele ar fi fără obiect. 

— Deci n-ai încredere în mine? 

— Nici cât negru sub unghie, mon colonel. 

— Dar eu am avut încredere în dumneata! 

— Ştiai că am tot interesul să rămâi în funcţie fără să 
planeze vreo bănuială asupra dumitale... lar acum, când 
totul s-a dat peste cap, când în ţară funcţionează o singură 
lege - a celui cu pistolul în mână - chiar că nu-ţi mai pot 
face nimic... lar dumneata oricum te cărăbăneşti din ţară... 
Abia aştepţi să pui mâna pe colecţia de timbre a lui papă 
Dumitriu ca s-o ştergi peste hotare... Numai că noi am creat 
o convenţie şi-am să te poftesc s-o respecţi... 

— Dar nici nu se pune problema, îl asigură colonelul. O 
împărţim „frăţeşte”? 

— A, nu, mon colonel! Nu „frăţeşte”!... juma-juma! 

— Evident! se învoi Stelian Marcu abordând un aer de om 
plictisit. 

Tăcură amândoi concentrându-şi atenţia asupra ecranului 
televizorului.  „Telerevoluţia” românească, în premieră 


mondială, îşi continua programul fără întrerupere. După un 
timp de tăcere Nick se adresă din nou colonelului; 

— Dacă pornim în seara asta la acţiune o să am nevoie 
de nişte ustensile. 

— Ce fel? întrebă Mărcii. 

— O ruletă, pentru că am de determinat nişte dimensiuni 
precise ale fostului adăpost antiaerian, apoi o daltă şi-un 
ciocan. 

— Le vei avea, îl încredinţă colonelul. M-am gândit de 
asemenea şi la un târnăcop, un perforator, o „gură de 
lup”... 

— Nădăjduieşti să fie atât de uşor? 

— Cele mai bune mecanisme sunt cât se poate de 
simple, mon colonel. 

Acesta clătină capul a neîncredere. 

Se înnoptase bine când dinspre Piaţa Palatului începură a 
răzbate până la ei zgomotele împuşcăturilor. Nick aruncă o 
privire mirată spre colonel. 

— Nu ne privesc, zise acesta cu nepăsare. Cred că a sosit 
vremea să pornim şi noi. 

Cei doi gealaţi, care reveniseră din camera alăturată 
ceva mai odihniţi şi mai întremaţi, se arătară gata să-l ia 
iarăşi pe Nick sub stricta lor supraveghere. Jos în 
apropierea clădirii, îi aştepta o maşină gri, o „Dacia” cu 
număr de circulaţie mare, ca să nu atragă atenţia. Urcară 
toţi în autoturism. Precauţi, cei doi gealaţi îl încadrară pe 
Nick pe bancheta din spate, iar colonelul urcă la volan. Le 
trebui mai mult de-o jumătate de oră ca să evite zonele 
centrale ale Capitalei, unde străzile mişunau de 
manifestanți, pentru a ajunge în Cartierul „Primăverii”. 
Când intrară pe strada unde se afla vila părăsită în ajun de 
„Pontif” şi nepoata lui constatară că mulţimea ajunsese 
parte la Palatul în care hălăduiseră Ceauşeştii, parte la 
Televiziune. Restul cartierului părea a nu interesa pe 
manifestanți. Stelian Dumitru opri maşina chiar în dreptul 
porţii de intrare a vilei durate de papă Dumitru. Remarcă 
satisfăcut că miliţianul de pază „spălase putina”. Acelaşi 
lucru făcură şi ceilalţi paznici în uniformă din cartier; 


Colonelul coborâ din maşină şi descuie portiţa. Desferecă 
apoi şi poarta. Reveni apoi la maşină, se urcă apoi la volan 
şi vâri „Dacia” gri în curte. Tot el avea să încuie la loc 
poarta şi portita. Sigur pe sine îl cobori apoi pe Nick din 
maşină, puse un gealat de pază la poartă iar pe celălalt îl 
încărcă cu ustensilele scoase din portbagaj. Tustrei porniră 
spre uşa de la intrare în clădire. Nick se purta calm nedând 
niciun semn de nesupunere. Totul se petrecea în tăcere. 
Colonelul cu şiragul de chei încredințate de „Pontif pentru 
a fi predate celor de la „gospodăria de partid“, descuie uşă 
după uşă grăbindu-se să ajungă la intrarea în fostul adăpost 
antiaerian. După ce desferecă şi uşa grea, metalică, de la 
adăpost, îi ceru celui care-i însoţise până atunci să se 
înapioeze la intrarea în vilă unde să stea de pază. In acest 
timp Nick înregistrase fiecare încăpere pe care o 
străbătuseră constatând că planul casei, pe care îl făcuse 
Nela Duţescu, fusese cât se poate de exact. lar când văzu 
uşa grea de la intrarea în adăpost dată de perete simţi o 
uşoară strângere de inimă. 

„Sunt oare atât de aproape de ţintă?“ se întrebă el uluit. 

Colonelul îi ghici gândul; 

— Ce te uiţi aşa? Nu-ţi vine a crede? 

— Într-un fel, mon colonel. 

— Hai! Intră! 

Nick zări mâna lui Stelian Marcu vârâtă în buzunarul 
balonzaidului fremătând nervos. Era fără doar şi poate cu 
arătătorul pe trăgaciul pistolului. N-avea nicio îndoială că 
ofiţerul superior de securitate era un excelent ochitor şi nu 
va ezita nicio clipă să-l facă ciur. Se prefăcu totuşi a nu 
observa arma îndreptată asupra lui şi începu tacticos să 
caute intrarea în ascunzătoarea în care papă Dumitru îşi 
pitise atât de bine comoara de timbre rare. Adăpostul 
antiaerian fusese amenajat încă de primul stăpân ca o 
vinotecă. Jur-împrejur, din podea până la plafon, erau 
rafturi cu celule pentru sticle. Nimic nu trăda că într-un loc 
anume, în spatele acestor „faguri”, se afla vreo intrare. 
Nick însă luă ruleta şi începu să măsoare prin vinotecă până 
ajunse la un punct unde se intersectau cele trei linii 


imaginare trasate de el. Exact în acel punct se afla o celulă 
care adăpostea o sticlă cu „Galbenă de Odobeşti”. Nick 
scoase recipientul din lăcaşul său şi citi curios, la lumina 
lămpii fluorescente care lumina adăpostul, eticheta; vinul 
avea o vechime de vreo cinci decenii. 

— Superb! făcu el ca pentru sine. 

Căută apoi un loc sigur pentru preţioasa licoare unde 
aşeză cu grijă sticla cu gâtul lung. Făcu apoi cu dalta şi 
ciocanul un semn vizibil in fundul celulei, în peretele gros, 
de beton, după care se apucă să elibereze şi celulele din jur 
pentru a nu sparge din nebăgare de seamă vreo butelie cu 
vin vechi, soi pur, păstrat cu sfinţenie de „Pontif'. După 
degajarea întregii porţiuni reveni la locul unde făcuse semn 
şi începu să desprindă din peretele de beton bucată cu 
bucată până când, în gaura săpată de el în zid, apăru mai 
întâi izolaţia apoi o roată cu un diametru de circa 15 
centimetri. 

— Asta e! exclamă el satisfăcut. 

In spatele lui Nick la câţiva paşi, ochii lui Stelian Marcu 
strălucea de-o bucurie anevoie stăpânită. Se felicita în gând 
că mersese „pe mâna“ „Olandezului Zburător”. lar acesta, 
la rându-i începu a acţiona asupra dispozitivului. Roata 
metalică se răsuci cu uşurinţă. Era clar că papă Dimitriu, 
înainte de-a izola şi-a îngropa în beton dispozitivul de 
închidere unsese bine totul cu un strat gros de vaselină. Nu 
ruginise nimic. Fără a da o atenţie celui ce-l ţinea sub 
ameninţarea armei Nick îşi văzu mai departe de treabă. 
Măsură din nou cu ruleta până stabili unde putea fi conturul 
uşii de intrare mascate atât de bine. Degajă iarăşi întreaga 
porţiune de sticle pentru a putea face noi măsurători. 

Insemnă cu dalta şi ciocanul colţurile presupusei uşi după 
care se apucă să desprindă din zidul de beton contururile 
acesteia. Efortul depus era dintre cele grele dar el nu 
simţea niciun pic de oboseală. Asudat, aproape epuizat de 
muncă, zâmbea fericit. Uşa ascunsă se reliefa văzând cu 
ochii. Colonelul fu nevoit să recunoască precizia cu care 
funcţiona memoria lui Nick. 


A 


„Păcat că va trebui să-l sacrific!” îşi zicea acesta cu 
cinism. 

După ce degajă uşa ascunsă, Nick acţionă din nou roata 
metalică. Răsucirea o făcu după un cifru asemănător 
caselor de fier. 

„Al dracului moşneag!” îşi zise iarăşi Stelian Marcu. 

Dacă nu i-l scotea în cale providenţa pe Nickanor van 
Galen, el Stelian Marcu, n-ar fi ajuns nici la „paştele cailor” 
la valoroasa colecţie de timbre. Între timp „Olandezul 
zburător” împinse cu nădejde în uşa ascunsă. 

Aceasta cedă greu. In cele din urmă Nick se văzu într-un 
fel de nişă în care abia izbuti să-şi facă loc. În faţa lui, 
încastrată în zidul de beton, o casă de fier. Cunoscându-i 
cifrul găsit de asemenea în medalionul pe care i-l 
încredinţase Monica Ellerman, Nick o deschise lesne. Şi 
iată-l în faţa „comorii”. Dar în clipa când vâri mâna înăuntru 
şi apucă plicurile în care se aflau inestimabilele timbre auzi 
vocea poruncitoare a lui Stelian Marcu; 

— Jos laba! 

Nick, care se aştepta la aşa ceva, vâri iute plicurile în 
sân, apoi rosti către Stelian Marcu; 

— Nu te-aş sfătui să tragi pentru că ai distruge totul... 
Nişte timbre, oricât de valoroase ar fi, dacă-s murdare de 
sânge, rupte şi boţite, îşi pierd valoarea. Nu-ţi mai dă 
nimeni nici doi bani pe ele. 

In acelaşi timp continuă să-şi umple sânul cu plicurile de 
timbre. Surprins de spusele lui Nick, colonelul rămase cu 
arma în mână. Nu cuteză să apese pe trăgaci. Era mânios 
pe neputinţa să şi căuta în minte altă soluţie. 

Mort-copt vroia să scape de olandezo-român şi să intre în 
posesia timbrelor fără a le deteriora în vreun fel. Dar cum 
de nu se gândise la „figura” pe care i-o făcea Nick? Şi-n 
timp ce-şi frământa mintea cu felurite planuri de acţiune 
auzi în spatele său o voce groasă, dogită de tutun şi alcool, 
bine cunoscută lui. 

— la-o încetişor, tovarăşe colonel! 


Stelian Marcu tresări. Era Gavrilă Boancă. Cum naiba 
ajunsese şi ăsta aici? Îl ştia în Sighetul Marmaţiei. Cum 
aflase unde acţiona el Stelian Marcu? 

Fusese trădat? De cine? În afară de el, de cei doi 
subalterni ai săi şi de Olandezul Zburător nu ştia nimeni de 
„incursiunea” în vila lui papă Dimitriu. Încercă să câştige 
timp. 

— Ce vrei? îl iscodi pe noul venit. 

— Exact ce vrei şi tu, îi replică Boancă pe un ton 
grosolan. 

— Adică? 

— Eşti tu şmecher dar cu mine nu-ţi merge! îl preveni 
Boancă. 

Şi tot în clipa aceea descărca pistolul cu amortizor de 
zgomot. Stelian Marcu căzu ca retezat de picioare. Boancă 
nu-şi greşise ţinta. Glonţul străpunse inima fostului său 
superior. Auzind buşitura surdă din spatele său, Nick se 
răsuci pentru a-l putea înfrunta pe noul său adversar. 
Acesta era şi mai periculos decât cel căzut pe treptele 
adăpostului antiaerian. 

— Şi acum între noi, doi, domnule Nickanor van Galen! 
rosti Boancă răguşit. 

Rânjea ca o fiară de pădure înainte de a-şi înşfăca prada. 
Lui Nick îi îngheţase inima în piept. Nu se aşteptase la 
apariţia atât de neaşteptată a celui pe care-l ridiculizase în 
pădurea de la Brăneşti. 

Ochii locotenent-coionelului de securitate aveau o lucire 
de oţel. Individul era setos de răzbunare. Nick se strădui să- 
şi recapete stăpânirea de sine; 

— Aţi auzit ce i-am spus colonelului? 

— Referitor la ce anume? se interesă Boancă neîncetând 
să rânjească. 

— Timbrele trebuie să rămână neatinse... Şi cum le am în 
sân nu v-aş sfătui să trageţi în mine. 

— Atunci ce mă sfătuieşti să fac? 

— Să mă lăsaţi să ies de aici. 

— lar după aceea? 


— Am să aşez plicurile pe masă, la loc sigur... Apoi 
putem sta de vorbă ca nişte oameni inteligenţi. 

— Eu n-am ce discuta cu dumneata, îl repezi Boancă. 

— Ăsta-i alt aspect al problemei, conveni Nick. Dar vreau 
să vă previn că nu-i bine să vă pripiţi. Sunteţi stăpân pe 
situaţie... Presupun că înainte de-a veni aici aţi scăpat şi cei 
doi subalterni ai colonelului care de fapt v-au fost 
camarazi... Aţi lucrat doar împreună cu ei, în aceeaşi 
Direcţie... 

— Acum s-a dus totul dracului! făcu Boancă dispreţuitor. 
Nu mai e nimic; nici partid, nici guvern, nici securitate... 
Numai armată!... Ei pun acum stăpânire pe tot!... Dar nu 
mă mai interesează cine va fi noul jupân şi ce va face în 
ţară... Cu averea care o ţii în sân îmi croiesc altă viaţă şi alt 
viitor. Nu? 

— Fără îndoială! îl aprobă Nick. 

— Din câte îmi dau seama nu eşti înarmat! 

— N-am la mine nici măcar un briceag, îl încredinţă Nick. 

— Şi nici n-ai să sari asupra mea că altfel strici timbrele! 

— Asta mai mult ca sigur, întări iarăşi Nick; 

— Atunci vino încetişor după mine... Dar ştii cum? la fel 
ca mielul după ţâţa oii... Cuminte şi ascultător... Şi fără 
zbierete! 

— Ar fi de prisos, îl încredinţă Nick. Tot nu m-ar auzi 
nimeni. Atent la fiecare mişcare a celui pe care-l ţinea în 
bătaia armei Gavrilă Boancă începu să se retragă cu 
spatele spre ieşirea din fostul adăpost antiaerian. Nick îl 
urma supus. Dar când locotenent-colonelul de securitate 
ajunsese pe treapta de sus a scării ce ducea spre intrarea 
în apartament se împiedică brusc, scăpă pistolul din mână 
şi se prăvăli pe-o parte gemând. 

Nick rămase împietrit. Nu-şi explica minunea. Şi abia 
când îl văzu pe Giani Ochialbi rânjindu-i bucuros îşi dădu 
seama cine-l salvase. Încredinţându-se că Boancă nu mai 
sufla, ciocolatiul încălecă peste cadavrul acestuia pentru a 
pune mâna pe pistolul scăpat de securist din mână. 
Revenindu-şi în fire Nick izbuti să îngăimeze; 

— De unde ciorilor ai apărut? 


— Din cer, şefule, îi replică Giani Ochialbi vesel nevoie 
mare. Nu suntem noi „îngerii dumitale păzitori?” 

— Ceilalţi unde se află? 

— Fiecare la postul lui. 

Nick se apropie cu fereală de cel căzut. Boancă zăcea 
străpuns de un pumnal azvârlit cu măestrie de Giani 
Ochialbi. Arma albă se înfipsese prin spate drept în inimă. 
Securistul nu mai mişca. Zăcea pe-o coastă cu ochii măriţi 
de spaimă. Tuciuriul, bun creştin, îi cobori pleoapele; 

— Dumnezeu să-l ierte! Şi ridicând ochii spre Nick 
adăugă; Nu credeam că pe lumea asta mai este şi dreptate. 

— Şi-a meritat pedeapsa? îl ispiti Nick. 

— Mai mult ca oricând, şefule! îl încredinţă Giani. Era 
fiară nu om... Cine încăpea pe mâna lui nu mai scăpa 
teafăr. 

Ceva mai dezmeticit Nick începu să privească în jur; 

— Ce-aţi făcut cu cei doi geanabeţi de afară? 

— Noi? făcu Giani mirat. Nimic!... A avut grijă de ei 
tovarăşul de aici, arătă el trupul inert al lui Boancă. l-a 
lichidat pe rând apoi a intrat în vilă după dumneavoastră. 

— Deci asta a fost! se dumiri Nick. 

In oraş începuseră între timp tirurile teroriştilor. Atacau 
C.C.-ul, Radiodifuziunea şi Televiziunea. Când ieşi din fostul 
adăpost antiaerian Nick auzi mai ales canonada puternică 
din jurul televiziunii. 

— Se trage ca la nuntă, remarcă Giani. 

— Cine cu cine se luptă? 

— Naiba ştie? Cei care pierd puterea cu cei care vor să 
pună mâna pe ea, făcu ciocolatiul o remarcă de bun simţ. 

Epuizat, Nick se aşeză pe un fotoliu din salon. Încercă să- 
şi adune gândurile şi să-şi încropească la repezeală un plan 
de acţiune. Prin glasvandul salonului zări o umbră. Îl întrebă 
din priviri pe Giani. 

— E Buză-Ruptă, îl informă acesta. Nu vă faceţi griji. 
Suntem stăpâni pe situaţie. 

— V-aţi înarmat? 

— Până în dinţi. 

— Perfect! exclamă Nick bucuros. 


Se gândi că va trebui să-şi facă şi el rost de o armă. Îşi 
aminti că Stelian Marcu avusese un pistol în bătaia căruia îl 
ţinuse pe el tot timpul. Dar înainte de orice voia să vadă ce 
mai era în seiful din care extrăsese plicurile cu timbre. Îşi 
zise că după ce va lua tot ce-l interesa de acolo va trebui să 
încuie seiful la loc, să închidă uşa secretă şi să refacă în 
bună măsură porţiunea de rafturi din care scosese sticlele 
cu vin. Cadavrele celor doi ofiţeri superiori de securitate vor 
trebui scoase în curte iar interiorul casei lăsat în oarecare 
ordine. Apoi va încuia totul şi va lua cheile cu el. Spera 
totuşi ca bandele de jefuitori, nelipsite în orice revoluţie, să 
ocolească vila atunci când vor da în curte peste nişte 
cadavre. li împărtăşi lui Giani Ochialbi planul său. Acesta îl 
acceptă fără rezerve. II chemă pe Buză-Ruptă în ajutor 
lăsând afară de pază pe ceilalţi doi ciocolatii. Nick îşi aminti 
între timp că paşaportul său diplomatic se afla în buzunarul 
lui Stelian Marcu. Acesta i-l luase încă înainte de-a părăsi 
apartamentul din Bulevardul Dacia. Spre norocul lui Nick 
colonelul pusese paşaportul în buzunarul din dreapta, din 
interiorul sacoului. Nu fusese astfel atins de glonţ şi nici nu 
era pătat de sânge. 

Posesorul paşaportului răsuflă uşurat. Luă apoi pistolul 
aflat lângă cadavru şi-l cercetă cu satisfacţie. Era un 
Makarov de cea mai bună calitate. Arma era încărcată iar în 
haina celui căzut mai găsi încă două încărcătoare cu 
gloanţe. Luă totul cu sine apoi se îndreptă către seiful atât 
de bine ascuns de papă Dimitriu şi râvnit de atâtea 
persoane. In timp ce golea seiful auzi în spatele său glasul 
lui Giani Ochialbi; 

— Nu vă trebuie aşa ceva? 

Nick îl privi mirat. Ciocolatiul ţinea în mână o geantă 
diplomatică pe care Stelian Marcu o adusese cu sine şi-o 
lăsase pe un scaun înainte de-a intra după prizonierul său 
în fostul adăpost anteaerian. 

— Eşti nemaipomenit! îl lăudă el pe Giani Ochialbi. 

Taman de „aşa ceva“ avea nevoie atunci pentru a lua cu 
sine conţinutul seifului. Aşeză totul cu grijă în geantă 
zicându-şi că va cerceta la momentul potrivit valoarea 


fiecărui dosar sau plic ascunse de răposatul descendent al 
familiei Monteoru cu atâta grijă. Acum trebuia să se 
grăbească pentru că se mai putea aştepta la surprize. lar 
pe lista celor care-i purtau „sâmbetele” se afla şi fiul 
Alexandrei Ellerman. 

„Oare ce-mi coace drăguţul de Florin?” se întrebă el. 

Nu avea nicio îndoială că fratele vitreg al Nelei Duţescu 
nu se va da înapoi de la nimic pentru a intra în posesia 
faimoasei colecţii de timbre a lui papă Dimitriu. Gândul lui 
Nick se opri apoi la fată. Oare ce făcea? Mai era în viaţă? 
Stelian Marcu îl informase că Nela se afla la Spitalul de 
Urgenţă într-o stare gravă. Va trebui neapărat să treacă pe 
acolo s-o vadă. Inima îi spunea că fata era în viaţă şi-l 
aştepta. Între timp Giani Ochialbi nu înceta să-i 
împărtăşească peripeţiile lor până în clipa când azvârlise cu 
atâta precizie cuțitul în spatele lui Gavrilă Boancă. Nick află 
despre urmărirea „ca-n filme” de la Crama „Peştera” până 
la blocul din Bulevardul „Dacia”, despre vederea de către 
ciocolatii a clădirii respective până la scoaterea lui Nick din 
apartament şi transportarea acestuia la vila părăsită cu o zi 
în urmă de „Pontif” şi nepoata sa. Concomitent unul dintre 
ei, şi anume Gagicarul, se dusese la Spitalul de Urgenţă să 
vadă ce făcea „Domniţa”. Aflaseră de rănirea ei încă din 
noaptea de 21 spre 22 decembrie în Piaţa Universităţii. O 
văzuse chiar Gagicarul cum fusese urcată pe targă într-o 
„salvare” şi-l întrebase pe şofer unde o va duce. Acesta îi 
precizase; Spitalul de Urgenţă. Şi chiar acolo o lăsase. Ei, 
ciocolatii, cunoşteau nişte doctori şi nişte surori de la acest 
Spital, aşa încât Gagicarului nu-i fusese prea greu s-o 
găsească pe Nela Duţescu, rănită în piept dar nu mortal. 
Gagicarul îi pusese în vedere doctorului să aibă grijă de ea. 
„Domniţa” era logodnica unui domn plin de „verzişori” încât 
„domn doctor” va fi răsplătit regeşte. Gagicarul stătuse de 
vorbă şi cu Nela. 

Aceasta-l recunoscuse şi se bucurase aflând că domnul 
van Galen era teafăr. 

Auzind că Nick era ţinut prizonier in Bulevardul Dacia 
„domniţa” îi zisese Gagicarului să nu-şi facă griji. Colonelul 


îl va scoate pe domnul van Galen de acolo şi-l va duce la 
vila unui ştab mare. De la ea aflaseră ciocolatii adresa vilei 
în care locuia „Pontiful”. 

Atunci când securiştii îl scoseseră pe Nick din 
apartamentul din Bulevardul Dacia şi-l urcaseră într-o 
maşină ei, ciocolatii, „băieţi cu doxă“, îşi dăduseră seama 
încotro era purtat „şeful“ şi nu se mai osteniseră să 
urmărească  „Dacia” gri ci se dusese direct la vila 
„Pontifului”. Aici pitiseră maşina lor într-un intrând din 
spatele vilej şi tot de acolo se strecuraseră spre intrarea 
principală. În timp ce se furişau zăriseră maşina din care 
fusese coborât Nick parcată într-un loc mai întunecos şi-şi 
dăduseră cu presupusul că Stelian Marcu, geanabeţii şi 
prizonierul lor se aflau deja înăuntru. Precauţi, se ţineau 
răsfiraţi tot în colţuri întunecoase. Asta fusese şi norocul lor 
pentru că erau cât pe ce să dea nas cu Gavrilă Boancă. 
Locotenent-colonelul pândise vila din partea dinspre lac a 
străzii şi când socotise că nu era văzut de nimeni se 
furişase spre intrarea principală. 

Aici îl strigase pe geanabetul lăsat de Stelian Marcu de 
pază la poartă; 

— Măi Simioane? 

Geanabetul întrebase; 

— Cine sunteţi? 

— Boancă, măi! 

— Să trăiţi! 

— Şeful e înăuntru? 

— Este! 

— Am să-i comunic ceva foarte important. 

— Mă iertaţi, dar mi-a ordonat să nu las pe nimeni. 

— Simioane, nu fi tâmpit! E o chestiune de viaţă şi de 
moarte! 

— Înţeleg, dar... 

— Stau eu aici de pază şi tu du-te şi-i spune că trebuie 
să-i transmit ceva foarte important de la „şeful cel mare“... 
Hai! Deschide imediat! 

Geanabetul, fraier, se lăsase convins şi-i descuiase lui 
Boancă. Acesta intrase pe portiţă, îl vârâse pe tolomac în 


gheretă şi-i făcuse felul. Apoi se îndreptase către intrarea în 
casă unde tot aşa îl luase cu vorbă bună pe celălalt 
geanabet până-i vârâse şi acestuia un glonte în diblă. Ei, 
tuciurii, nu ştiau ce se petrecea în curte dar îşi propuseseră 
să afle. Giani, mai curajos, încercase întâi portiţa şi văzuse 
că era descuiată. 

Prin crăpătura portiţei ascultase cu atenţie. Tocmai în 
clipa aceea auzise un păcăit slab, înăbuşit, apoi o bufnitură 
venind dinspre intrarea în clădire. În clipa următoare 
desluşise şi scârţâitul uşii de la intrare. Presupusese că 
Boancă se strecurase înăuntru. Ciocolatiul avusese noroc 
de-o pauză scurtă a canonadei de la Televiziune. Pentru că 
nu mult după aceea începuse iarăşi a se trage vârtos. Mai 
sigur pe sine Giani îndrăznise să deschidă uşa de la ghereta 
de pază. Geanabetul pe care Boancă îl strigase cu numele 
de Simion zăcea chircit într-un ungher al îngustei încăperi. 

Ciocolatiul se încredinţase că nu mai mişca şi-i luase 
armele; pistolul automat, pistoletul Makarov şi toate 
încărcătoarele. leşise apoi din gheretă şi închisese cu grija 
uşa după el. In spatele lui îl simţise pe Gagicar. 

— Ce e? se interesase acesta în şoaptă. 

— la asta şi taci, se răstise Giani la el înmânându-i 
totodată „Makarov“-ul cu încărcătoarele respective. 

Porniseră apoi cu armele în mâini spre intrarea în casă. 

— Acoperă-mă! îi ceruse Giani când ajunseră la scară. 

Cu paşi de pisică ciocolatiul se strecurase apoi pe scară 
şi se oprise la uşă. 

Lipise urechea de tăblie dar nu auzise nimic. Cu inima cât 
un purice pusese mâna pe clanţă. Apăsase încet şi uşa se 
deschisese cu acelaşi scârţâit uşor. Giani se ferise atunci 
din faţa uşii aşteptând să fie oprit fie cu vorba, fie cu vreo 
rafală de pistol automat. Dar în holul de la intrare nu 
mişcase nimic. 

Giani prinsese atunci mai mult curaj şi se strecurase 
înăuntru. La un pas mai încolo, sub cuier, zăcea al doilea 
geanabet. Era şi acesta mort. Giani îl scotocise de arme 
apoi se înapoiase la Gagicar; 


— Împarte armele lui Buză-Ruptă şi Belaliului şi staţi de 
pază. Tu - la poartă, Belaliu - în curte, iar Buză-Ruptă să 
vină aici, la intrare. Înăuntru mă duc numai eu... Vreau să 
mă socotesc singur cu tovarăşul locotenent-colonel 
Boancă... Dar dacă ferească Dumnezeu mi se întâmplă 
ceva aşteptaţi aici, afară... Preiei tu comanda... Înăuntru, în 
afară de „şef'', nu-s decât Marcu şi Boancă... Unul dintre ei 
va fi lichidat de celălalt... lar cel care rămâne în picioare 
încape pe mâna mea... Încât nu vă faceţi griji. Oricum, cei 
care rămân în viaţă pe aici vor ieşi... Deci aici să-i aşteptaţi. 

Giani pornise apoi pe urmele lui Boancă. Securistul, sigur 
pe el, nu se ostenise să mai închidă uşile ori să stingă 
luminile în urma sa. Încât ciocolatiul îl putuse urmări; lesne. 
Incălţat în ghete „Adidas“, păşea fără să i se audă mersul. 
Scârţâitul parchetului era de asemenea înăbuşit de 
canononada ce nu mai contenea la Televiziune. Înainte de 
a-l zări pe Boancă, Giani auzise glasul batjocoritor al 
acestuia; „la-o încetişor, tovarăşe colonel”. Mai făcuse apoi 
câţiva paşi şi, spre norocul lui, o oglindă mare îi permitea 
să urmărească cele ce se petreceau la intrarea în adăpostul 
antiaerian fără să-şi trădeze prezenţa. Fusese astfel martor 
la împuşcarea lui Stelian Marcu de către fostul său 
colaborator apropiat apoi la confruntarea dintre acesta din 
urmă şi Nicckanor van Galen. 

Suprimarea lui Gavrilă Boancă nu constituise nicio 
dificultate pentru Giani Ochialbi. Securistul era atât de sigur 
că nu se mai afla nimeni în vilă în afară de el şi de 
„victima” sa încât nici prin gând nu-i trecuse să se uite în 
urmă. Cel mai lesne ar fi fost pentru Giani să-l secere pe 
locotenent-colonel cu o rafală de pistol automat. Avea de 
altfel arma pregătit pentru o asemenea aventualitate. Dar îi 
era teamă să nu-l atingă şi pe Nick vreun glonte. De aceea 
hotărâse să se folosească de cuţit. Ciocolatiul era renumit 
în lumea interlopă a Capitalei prin precizia cu care arunca 
ucigătoarea armă albă. lar în ipoteza în care prin cine ştie 
ce minune aş fi greşit ţinta, ar fi recurs la pistolul automat. 
Oricum Boancă nu avea vreo şansă de scăpare. 


— Eşti mare, măi! îl lăudă Nick privind cuțitul înfipt până 
în prăsele în spatele fostului locotenent-colonel de 
securitate. 

In scurt timp Giani şi Buză-Ruptă se apucară să 
transporte în curte cele două cadavre. Tot atunci Nick îl 
văzu intrând în casă pe Gagicar. Acesta căuta în jur cu 
priviri îngrijorate. 

— Ce e? îl întâmpină Nick. 

— Nu-mi miroase a bine, făcu ciocolatiul. 

— Adică? 

— Ne dă târcoale un individ care nu-mi place. 

— L-ai recunoscut? 

— E fratele „Domniţei”. 

— l-auzi! făcu Nick ca pentru sine. 


Presimţirea lui începea deci să se împlinească. Îi luase 
deci şi Florin Duţescu urma. Se interesă; 
— E singur? 


— Nu prea cred!... Am zărit spre capătul străzii nişte 
umbre. Cam multe! 

— Incuiaţi porţile şi veniţi cu toţii în casă... Apoi vedem 
noi ce mai e de făcut... Poate reuşim să ne strecurăm prin 
spate. 

In mai puţin de două minute erau cu toţii baricadaţi în 
vilă, cu luminile stinse. Hotărâră să aştepte atacul, de afară 
renunțând deocamdată la tentativa de-a se furişa prin 
spatele clădirii, pentru că nu era exclus ca atacatorii să fi 
ocupat deja poziţi în curţile vecine, de unde i-ar fi luat la 
ochi ca din oală. Precauţia lor se dovedi în clipele 
următoare bine venită. Auziră mai întâi o bufnitură 
puternică apoi văzură poarta sărind din ţâţâni. Un „Aro” de 
teren, cu bare de protecţie groase, puternice, intră în curte 
ca un bolid. Prin spatele maşinii se strecură vreo treizeci de 
luptători cu pistoalele automate. 

Atacatorii purtau brasarde tricolore la braţ şi uniformele 
cachi ale gărzilor patriotice. Nick răsuflă uşurat. Nu erau 
soldaţi. Cu „revoluţionarii” se putea descurca mai uşor. 
Pistoalele automate erau de tip vechi iar mânuitorii lor mai 
puţin îndemânateci. Din spatele „Aro“-ului se ivi şi Florin 


Duţescu. Era de asemenea în uniformă, cu cască militară. 
La şold - un sac cu grenade, iar în mână un pistol Makarov. 
Bineînţeles la braţ - nelipsita brasardă tricoloră. Protejat de 
maşină, Florin împărțea ordine în dreapta şi-n stânga. 
„Revoluţionarii” săi ocupau poziţii de tragere în jurul vilei. 
Nick se întreba pe cine păcălise Florin de i se pusese la 
dispoziţie un asemenea pluton de luptători. Convinsese 
probabil vreun comandant că în vila părăsită de „Pontif” se 
oploşise un grup de „terorişti” care trebuia lichidat. În 
confuzia generală care domnea în Capitală de altfel şi-n 
întreaga ţară, orice acţiune de această natură era socotită 
bine venită. Cu atât mai mult cu cât la radio şi la 
Televiziune se făceau mereu apeluri de ajutor împotriva 
teroriştilor ce ţineau între altele şi cele două posturi 
naţionale sub foc continuu. 

— Ce facem? întrebă Giani nedumerit. Îi lăsăm să vină 
peste noi? 

— Deschidem focul! decise Nick. Dar trageţi numai la 
picioare... Cei mai mulţi dintre ei habar n-au de ce se află 
aici. 

Rafale de gloanţe care izbucniră din vilă îi obligară pe 
atacatori să se retragă la adăpost spre garduri. Începură şi 
ei să tragă în clădire făcând să sară ţăndări din zid şi aşchii 
din uşi şi ferestre. Din rândurile atacatorilor căzură primii 
răniţi care începură a se retrage gemând la adăpostul 
„Aro”-ului. Florin îşi dădu seama că nu va putea lua vila cu 
asalt sub tirul ucigător al celor dinăuntru şi decise să 
folosească grenadele. Giani, care nu-l scăpase nicio clipă 
din vedere, îi ghici intenţia şi-l luă la ochi. lar când Florin 
amorsă grenada Giani îi şi reteză mâna cu o rafală de pistol 
automat. Explozie puternică pulveriză totul în jur; oameni şi 
maşină. li urmară altele. Luară foc şi celelalte grenade din 
sacul nefericitului fiu al Alexandrei Ellerman, o dată cu 
rezervorul de benzină al „Aro“-ului. Supraviețuitorii se 
strecurară îngroziţi în stradă şi fugiră unde vedeau cu ochii. 

— E cazul să ne luăm şi noi tălpăşiţa, făcu Nick. 

leşiră prin spate din vila zdravăn încercată şi porniră, 
sărind peste garduri şi ziduri, spre locul unde se afla 


parcată maşina ciocolaţiilor. În cale nu întâlniră nicio 
piedică. Toate clădirile din zonă fuseseră părăsite încă din 
ajun sau în cursul acelei dimineţi de către locatarii lor. Era 
doar revoluţie. 

Cu steagul tricolor găurit la mijloc şi fluturând în vânt 
precum şi cu brasarde tricolore la braţ, cei patru ciocolatii, 
avându-l pe Nickanor van Galen la mijloc, străbătură 
Capitala fără dificultăţi. Ici-colo mai erau opriţi de un cordon 
militar, dar paşaportul diplomatic al olandezo-românului 
constituia un indiscutabil salvconduct. Izbutiră să pătrundă 
cu maşina chiar până în faţa ambasadei olandeze unde 
Giani Ochialbi stopă ca un veritabil pilot de raliuri 
automobilistice. Cei patru ciocolatii erau tare mândri că 
izbutiseră să-l scoată pe „şef“ din mâinile securiştilor şi- 
apoi ale plutonului comandat de fratele „Domniţei”. Ei 
dovediră că domnul Nickanor van Galen avea cea mai bună 
gardă de corp din Bucureşti. 

La rândul, acesta-i prezentă celor de la ambasadă; 

— Dacă mă vedeţi acum, aici, viu şi nevătămat, lor le 
datorez acest fapt. 

Ciocolatiii se umflară în pene. lar când primiră asigurarea 
că oricând erau bine veniţi la ambasadă le veni să chiuie de 
bucurie. Se şi vedeau cu vizele olandeze pe paşapoarte şi 
porniţi spre mult râvnita „[ară a lalelelor”. Dar, până 
atunci, Nick mai avea nevoie de ei. Stabiliră să ţină legătură 
telefonică. lar înainte de orice îi rugă să treacă chiar 
noaptea aceea pe la Spitalul de Urgenţă. Grija de soarta 
Nelei Duţescu îl apăsa tot mai mult. 

— Nu faceţi economie de bani, le mai ceru el, povestiţi-i 
tot ce s-a întâmplat şi spuneti-i că un timp n-am să pot veni 
la ea. 

— Nici nu se pune problema, ripostă Giani Ochialbi. 


Omul de legătură al lui „I.K.8” de la ambasadă îl luă apoi 
pe Nick în primire şi-l conduse în biroul său. Era un bărbat 
blond, înalt, osos, cu un nas cărnos, proeminent. Era 
cunoscut sub numele de Jacob. Nick îl stima şi-l preţuia. Nu 
numai ca profesionist ci şi pentru calităţile sale umane. La 


rându-i minher Jacob, care era mai în vârstă cu vreo zece 
ani decât olandezo-românul, avea faţă de acesta nişte 
sentimente paterne. 

— Ai fost cam imprudent, îl certă cu blândeţe minher 
Jacob pe cel care dispăruse fără urmă mai bine de 24 de 
ore. 

— N-am avut de ales, îi replică Nick. 

Minher Jacob se apucă să răsfoiască dosarele tăinuite 
atâta amar de vreme în seiful din fostul adăpost anteaerian. 
Pe măsură ce le „fotografia” pe chipul său se citea clar o 
vădită satisfacţie. Stelian Marcu intuise fără să vrea bine. 
Erau într-adevăr şi nişte documente care priveau atât 
persoana ultimului rege al României cât şi sfetnicii săi 
apropiaţi. Oricum, deocamdată trebuiau  tăinuite din 
anumite raţiuni politice. Mai ales în acele zile când ţările din 
Europa de Est, între care şi România, fierbeau în clocot, 
azvârlind afară din cazane spuma urâtă, dăunătoare, a 
comunismului. 

— Felicitări! conchise la sfârşit minher Jacob. S-ar putea 
ca într-o zi această ţară să-ţi fie recunoscătoare. 

Nick aproape că nu-i auzi remarca. Era captivat de 
televizor. Redactorul care conducea. „parada” tocmai 
anunţa prinderea şi aducerea în studio a „Prinţişorului”, fiul 
preferat al soţilor Ceauşescu. Speriat de moarte, rănit, cel 
ce fusese menit să urmeze la „tron” răspundea la întrebări 
ca un elev prost scos la tablă. Revoluţia continua. Prin 
ferestrele clădirii ambasadei răzbăteau trilurile de arme 
automate. Se auzeau mitraliere şi tunuri de pe care 
blindate. 

— Presupun că vrei să trimiţi vreun mesaj acasă, îl iscodi 
iarăşi minher Jacob. 

— Neapărat, conveni Nick. 

— Telefoanele nu merg! 

— Presupun. 

— Ce transmit prin radio? 

— Doar atât; „Totul e O.K.” şi cu primul avion, care va 
decola spre Amsterdam vin şi eu. 

— Nu-i rău! conveni minher Jacob. 


După execuţia de la Târgovişte a celor doi soţi Ceauşescu 
şi a ultimatumului dat contrarevoluţionarilor de noua 
conducere a ţării focurile de armă din Bucureşti încetară 
aproape definitiv. Armata era stăpână pe situaţie. Un 
reprezentant al ambasadei Ţărilor de Jos luase legătură cu 
noile autorităţi. Între altele acestea îl sfătuiră pe diplomatul 
olandez să „scape” cât mai repede de domnul Nickanor van 
Galen care efectuase un adevărat măcel în cartierul 
„Primăverii”. La riposta diplomatului că, dimpotrivă, omul 
de afaceri olandez fusese mai întâi sechestrat apoi vârât 
fără voia sa într-o adevărată capcană pentru a fi suprimat, 
cei ce reprezentau noile autorităţi opinară că adevărul, în 
condiţiile date, era anevoie de stabilit. Cea mai indicată 
soluţie era deci tot expedierea indezirabilului spre locurile 
natale. Nick insă ţinea neapărat ca, înainte de plecare, s-o 
vadă măcar pentru câteva minute pe Nela Duţescu. Giani 
Ochialbi îl ţinuse permanent la curent cu starea sănătăţii 
fetei. Intervenţia chirurgicală decursese bine şi fata se afla 
într-o stare mai bună. Pentru â înşela vigilenţa celor ce se 
aflau cu ochii pe ambasade, Nick îşi smoli faţa, îşi lipi o 
mustață neagră, stufoasă, şi se costumă la fel ca cei patru 
ciocolatii din garda sa personală. 

— Nu te astâmperi! îl certă minher Jacob. Ai să dai de 
dracul în sinea lui însă molaticul olandez regreta că n-avea 
cutezanţa, spiritul de aventură şi chiar inconştienţa 
tânărului din faţa sa. 

— Am asemenea obligaţii faţă de fata astăzi îi mărturisi 
Nick, încât trebuie să risc. Nu mi-aş ierta niciodată dacă aş 
pleca fără măcar să-i zic un cuvânt de rămas bun. 

Minher Jacob înţelese şi-l ajută să iasă pe neobservate 
din curtea ambasadei. La colţul străzii îl aşteptau pe Nick 
fidelii săi ciocolatii. 

Nela Duţescu se afla într-o rezervă a Spitalului de 
Urgenţă unde era supravegheată cu atenţie de-o soră 
medicală. Dar şi chirurgul care o operase se interesa de 
starea sănătăţii pacientei sale aproape din oră-n oră. 

— Ce înseamnă dolarii! îşi zise fata. 


Spitalul era arhiplin de răniţi iar medicii nu mai pridideau 
cu intervenţiile urgente. Pe culoare, în saloane şi săli de 
operaţii era o forfotă neîntreruptă. Prezenţa lui Nick 
travestit în gipsy de Colentina nu atrase nimănui atenţia. 
lar când lunganul mustăcios, smolit şi însprâncenat, 
pătrunse în rezerva Nelei Duţescu aceasta scoase un țipăt 
scurt de spaimă. Nick însă duse repede degetul la gură şi-i 
şopti făcând cu ochiul; 

— Sst! Nu te teme! Sunt eu, Nick! 

Fata izbucni in râs apoi se schimonosi de durere. Izbuti în 
cele din urmă să rostească; 

— Nu se poate! 

— N-am găsit altă soluţie, se dezvinovăţi el. Sunt pus pe 
„lista neagră“ şi trebuie s-o şterg cât mai repede din ţară. 

Nela simţi că o împung lacrimile; 

— Deci... pleci? 

— Trebuie! 

— O să ne mai vedem? 

— Sigur!... După ce te faci bine te invit în Olanda. 

— Monica va fi de acord? 

— Am să-i povestesc totul în amănunt. E o fată 
inteligentă şi are să înţeleagă. 

— Femeile, oricât de inteligente ar fi, nu sunt dispuse să 
înţeleagă chiar „totul“. 

— Avem ceva de ascuns? 

Nela îi luă mâna şi i-o mângâie; 

— Tu... nu! 

— Cum te simţi? schimbă el brusc vorba. Te doare? 

— N-ai văzut? Când râd! 

— Ai să te însănătoşeşti repede şi vom râde după pofta 
inimii. 

— Nick! 

— Da, scumpo! 

— Ţi-a ieşit totul aşa cum ai dorit? 

— Nemaipomenit! 

— Băieţii tăi mi-au povestit prin ce-ai trecut? 

— „Totul est bien qui finit bien“. 

— Au fost chiar atât de ticăloşi? 


— Toţi mi-au vrut pielea... Inclusiv iubitul tău „frate”. 

— Vezi tu, făcu ea mângâindu-i iarăşi mâna, cu băiatul 
ăsta am crescut ca frate şi soră... Am împărţit şi bucurii şi 
suferinţe... Aceeaşi bucată de pâine... Şi totuşi nu l-am 
cunoscut. 

— L-a orbit perspectiva unei averi la care nici n-a visat 
cândva... L-a ameţit maică-sa bună... Poate şi mirosul 
sângelui care se vărsa pe străzile Bucureştiului. 

— A mai rămas ceva din el? 

— Un trup carbonizat, presupun. 

— A trebuit să-l suprimi, nu-i aşa? 

— Dacă apuca să arunce măcar şi-o singură grenadă în 
casa unde ne aflam noi, acum nu mai stăteam împreună de 
vorbă. 

— Tu l-ai ochit? 

— Nul!... Şi te rog să mă crezi că în seara aceea n-am 
„ochit“ pe nimeni. Am tras pe deasupra. 

_ — Sunt convinsă! rosti ea neîncetând să-i mângâie mâna. 
Il privi apoi direct în ochi; Zici că am învins? 

— Sigur! 

— Îl mai ţii minte pe Adrian, colegul meu de la facultate? 

— Am auzit!... El ţi-a salvat viaţa. 

— Rafala care-mi era adresată a primit-o el în plin... A 
căzut secerat la picioarele mele... L-am luat în braţe şi l-am 
sărutat pe gura plină de sânge. Oare o fi simţit? 

— Sigur! o încredinţă Nick. 

— Credeam că numai în literatura romantică poţi întâlni 
asemenea spirit de sacrificiu. 

— Adrian era un tânăr cu totul deosebit. 

— Nu-i adevărat! îl contrazise ea. Toţi care ne aflam în 
seara aceea în faţa gloanţelor eram la fel. 

— Corect! admise Nick. 

Fata îl privi cu duioşie; 

— Nick! 

— Da, fetiţo! 

— Îţi mulţumesc! 

— Pentru ce? 

— Pentru că ai fost tot timpul lângă mine... 


— Cu gândul! 

— Şi cu fapta! îl completă ea. Sora care mă îngrijeşte îmi 
poveşteşte mereu ce se întâmplă în spital... Dacă nu-ţi 
trimeteai „emisarii'' puteam să mor cu zile. 

— Să nu exagerăm! replică el plin de modestie. 

— Te-am simţit mereu aproape, rosti ea în şoaptă. 

El îi răspunse cu o uşoară strângere de mână. Tresăriră 
apoi amândoi la o bătaie discretă în uşă. 

— Intră! strigă Nela. 

Prin uşa intrdeschisă se ivi capul lui Giani Ochialbi; 

— Şefu'!... E cazul s-o ştergem! 

— Imediat! îi răspunse Nick. 

Ochii fetei începură a se umple de lacrimi; 

— Du-te! Şi aşa ai riscat foarte mult. 

El se ridică de pe scaun şi se aplecă asupra ei. Fata Îl 
aştepta cu buzele uşor întredeschise. Nick le simţi arse de 
febră. 


x 


Pe Aeroportul Schipol veni să-l întâmpine pe „erou” o 
întreagă suită. Nick, emoţionat, nu ştia pe cine să 
îmbrăţişeze mai întâi. Inima îl purta către Monica Ellerman. 
Ochii de jad ai fetei luceau mai strălucitor ca oricând iar 
pistruii i se făcuseră mai aurii. Lui Nick fata i se părea mai 
atrăgătoare ca oricând. Ardea de nerăbdare s-o strângă în 
braţe. Între ei însă apăru ostentativ doamna Van Galen. 

— De acum încolo va fi al tău, i se adresase aceasta 
Monicăi. Dar în clipa asta lasă-l să fie al meu. 

Nick se aplecă spre scunda şi bondoaca brăileancă 
pentru a o îmbrăţişa cu pasiune filială; 

— Nu-ţi fie teamă, maman, îi şopti el la ureche. Ce-i al 
matale-i pus deoparte. 

— Aiurea! ripostă „maman” tot în şoaptă. Ştii tu ce-i mai 
dulce decât ţâţa. 

— Eşti neschimbată! încheie el trecând la logodnica sa. 


Emoţionată, cu o uşoară strângere de inimă, aceasta îi 
întâmpină privirea stăruitoare; 

— De ce te uiţi aşa la mine? 

— Mă întreb dacă nu visez! îi răspunse el. 

O sărută prelung fără a se sfii de prezenţa celorlalţi. 

— Aşa şi trebuie, se auzi atunci comentariul domnului 

Varlam. 

Soţia lui, jenată, îl trase de mânecă. Ea opina pentru 
revederi mai austare. Fiul lor, Boby, nu le dădu atenţie. Se 
apropie nerăbdător de cei doi logodnici; 

— Gata! Mai trageţi-vă şi sufletul! 

Fără a o lăsa pe Monica din braţe, Nick se adresă 
prietenului său; 

— Boby! Mulţumesc! 

— Pentru ce? 

— O să afli tu! 

Se îmbrăţişară cu afecţiune amicală. lar după ce sărută 
mâna doamnei Varlam, Nick descoperi ceva mai la o parte 
silueta lui Willy König. Comisarul îi zâmbea ghiduş pe sub 
mustaţa roşcată. 

— Bătrâne! se repezi Nick la el. 

— Sunt aici, băiete! La post! 

Doamna van Galen îi invită apoi pe toţi la festinul 
pregătit anume pentru întoarcerea „fiului rătăcitor”. În 
maşina lui Boby Varlam urcară Nick, Monica şi Willy König , 
iar în cea a doamnei van Galen soţii Varlam. Pe un drum 
Boby şi comisarul nu încetau a-l pune pe Nick la curent cu 
noutăţile mai importante de acasă. Alexandra Ellerman 
aflase de moartea fiului ei şi implicit de eşecul acestuia de- 
a pune mâna pe valoroasa colecţie de timbre. La, aflarea 
acestei veşti, „gigolo'-ul ei, Paul Stratilat, o părăsise fără 
să-şi ia măcar rămas bun. Din informaţiile pe care la 
deţinea Willy König, reieşa că frumosul care sucise minţile 
mamei vitrege a Monicăi se alipise de-o societate de 
binefacere vest-germană şi conducea caravane cu ajutoare 
pentru populaţia din România. 

— Cred că face afaceri bune, observă comisarul. 


— De asta să fii convins, replică Nick. Jumătate împart şi 
jumătate vinde la bişniţari. 

— Sunt chiar atât de lipsiţi de scrupule? făcu Monica 
mirată. 

— Pe orice câmp de luptă, după bătălie apar corbii, 
interveni Boby Varlam. Se adresă apoi lui Nick; Eşti aşteptat 
şi-n Anglia. 

Era evident vorba de „sir Michael”. Septuagenarul vârf al 
diasporei româneşti din Apus voia să afle din gura lui Nick 
ce se mai petrece în patria sa. 

— „Bătrânul domn” mi-a spus că-i mulţumit de tine, îl 
mai informă Boby. 

— Mă bucură! făcu proaspătul sosit din România. 

— Cred că se pregăteşte să-şi ia şi el zborul către 
Bucureşti, mai adăugă Boby. 

— Nu mai spune! făcu Nick încântat. E atâta nevoie de 
oameni ca el acolo! 

— Am o veste primită de la Antwerpen chiar înainte de-a 
porni spre aeroport, interveni iarăşi Willy König. Voiam să 
vi-o comunic mai târziu, ca să n-o indispun pe domnişoara 
Ellerman dar... nu mai am răbdare s-o ţin doar pentru mine. 

Monica îl privi curioasă; 

— Vă asigur că din clipa asta nu mă poate indispune 
nimic. 

Se strânse totodată cât putu lângă logodnicul ei. 

Comisarul, care o urmărea prin oglinda retrovizoare, 
zâmbi cu îngăduinţă. 

— E vorba de mama dumneavoastră vitregă, se decise el 
să vorbească. 

— Ce-a mai făcut? izbucni Nick intrigat. 

Cu degetele arătătoare de la ambele mâini comisarul 
sugeră cei doi poli electrici; 

— Uite aşa un curent, i-a trecut prin corp. 

Monica întrebă speriată; 

— Electrocutată? 

— Aşa cel puţin mi-au comunicat colegii din Antwerpen. 
Au găsit-o moartă, în apartament, lângă un jaguar împăiat. 

— Dumnezeule mare! exclamă fata cu spaima în suflet. 


Willy König îşi continua relatarea fără ca Monica să 
înţeleagă ce spunea. Nici măcar strângerea de mână 
consolatoare a logodnicului ei n-o simţi. Vestea morţii 
maşterei sale o copleşi. Cu toate păcatele ei, Sandra îi 
fusese totuşi a doua mamă. Lângă ea crescuse şi ajunsese 
femeie în toată firea. Lacrimile o podidiră. Nick o lăsă în 
voia plânsului. Nu-i putea face decât bine. In acelaşi timp 
era atent la spusele fostului său coleg de şcoală care, aflat 
în faţă, nu-şi dădea seama de drama ce se petrecea în 
sufletul Monicăi Ellerman. 

— Colegii mei, ţinu Willy König să precizeze, ziceau că 
doamna Ellerman li s-a părut, în clipa în care au intrat în 
încăpere, la fel de fioroasă ca şi jaguarul împăiat. Avea o 
privire sticloasă şi-o expresie a feţei de parcă voia să-i 
înghită. 

— Colegei, tăi au o fantezie cam bogată, replică Nick 
sarcastic. Deşi nu se îndoia că exista oarecare sămânță de 
adevăr în spusele polţiştilor din Antwerpen. Pentru că şi 
Monica îi destăinuise că făcuse, fără să vrea, o apropiere 
între sticlirea din ochii fiarei de junglă şi fulgerele din ochii 
maşterei sale când aceasta se afla în culmea mâniei. Ceea 
ce nu înţelegea Nick era actul disperat al Alexandrei 
Ellerman. Aceasta tăbărâse cu un cuţit asupra animalului 
împăiat. Voia să-i scoată probabil ochii de opal. Lucrarea 
realizată în Orient, era fără doar şi poare de mare valoare. 
Şi tocmai de aceea răposatul Pierre Ellerman conectase 
scheletul metalic al animalului împăiat la reţeaua electrică 
a casei. Era, după opinia acestuia, o „instalaţie antifurt". El 
o prevenise pe Monica asupra pericolului de-a „umbla" la 
jaguar. Probabil că şi Sandra fusese avertizată. Dar se 
vedea treaba că femeia, în culmea disperării, în ura ei 
feroce împotriva tuturor şi-a tot ce-o înconjura, uitase 
avertismentul. Şi-i fusese fatal. 

— Domnule König ? se auzi printre suspine glasul 
tremurat al Monicăi. Când s-a întâmplat nenorocirea asta? 

— Acum patru zile, îi răspunse Boby Varlam în locul 
poliţistului. 

— Şi de ce nu mi-aţi spus? 


— Ne-a fost teamă să nu comiteţi vreo imprudenţă, 
explică Willy König. Porunca logodnicului dumneavoastră a 
fost foarte clară; „N-are voie să părăsească ascunzătoarea, 
sub niciun motiv”. 

Fata schiţă un zâmbet către Nick; 

— Sunt „prizoniera” ta? 

— Nădăjduiesc pentru toată viaţa, îi explică «el, 
strângându-i mâna cu tandreţe. 

— Aş vrea totuşi să aflu ce s-a mai întâmplat cu ea, 
insistă Monica. 

— Nu vă faceţi griji, o linişti Willy König. S-a îngrijit de 
toate baronul Ellerman. Îi era doar şi funcţionară şi 
cumnată. 

— Baronul mă consideră fără îndoială o ingrată, continuă 
fata să-şi reproşeze. 

— Nu cred, propuse Boby Varlam. Ştia că eşti într-o 
călătorie de studii prin aşezările retroromane şi nu s-a mai 
ostenit să te caute. 

Târziu, în noapte, când cei doi logodnici rămaseră singuri 
în apartamentul din Boothlaan, Monica se mai linişti. 

— Nick! strânse ea la pieptul lat al fostului campion de 
atletism. Nu mi-am închipuit că doar în câteva luni poţi trăi 
atâtea evenimente. 

— Noi să fim sănătoşi! rosti el cu un căscat de oboseală. 

— Nici n-am apucat să mă uit bine la timbre... Sunt chiar 
atât de valoroase? Meritau atâtea vieţi sacrificate? 

— Ştiu eu? făcu el moale simţindu-şi pleoapele din ce în 
ce mai grele. In orice caz cei care le-au văzut şi se pricep le 
socotesc o mare „avere”. 

— Şi ce vom face cu ele? Le vindem? 

— Vrei? 

— Nu. 

— Nici eu. 

— Nick? 

— Da, iubito! 

— Cum te-ai simţit în ţară? 

— Ca la mine acasă. 

— Tare aş vrea să mă simt şi eu aşa. 


— Nicio problemă, iubito. Să se mai limpezească apele pe 
acolo şi nu văd de ce n-am face nişte investiţii în turismul 
românesc. 

„Nick rămâne totuşi olandez“, îşi zise Monica. 

Nici nu se putea altfel. Pe când ea abia aştepta să 
păşească pe urmele bunilor şi străbunilor din România. 


SFÂRŞIT 


